
Culmi de piatră gheboșată încălecau. 
peste alte culmi de piatră gheboșată, lăsînd între 
ele văiugi adînci, negre de desimea pădurilor 
aproape nestrăbătute de picior omenesc. Acolo, în 
fundurile acele, uneori boncăluiau cerbi,. alteori 
grohăiau mistreți în grohotișuri şi deseori mor- 
măiau urșii treziți din somnul iernii. Acuma săreau 
veveriţele din brad în brad, ieșeau gize la soare 
şi ciocănitoare harnice ciocăneau în coaja copacilor: 
bătrîni. Începea primăvara în munţii Sebeşului. 
Copite mici — poate de căprioară — tropăiau repe-: 
zit în piatra muntelui şi se stingeau în foșnetul. 
frunzelor crude şi în şuietul apelor care se duceau: 
grăbit la vale, în albii late cît palma și limpezi. 
ca cerul de deasupra. Era viață în munte și miş- 
care tainică şi fără popas. 

Departe, către răsărit, înnegrea masivul Făgăra-- 
şilor ca o cetate uriașă cu zidurile de piatră. Din- 
coace umplea zările peisajul nesfîrşit al Sebeșului! 
şi Hațegului cu stîncile şi cu văile lui şi cu sutele 
de oameni care se strecurau ca niște umbre pe sub. 
crengile copacilor, dispăreau în scobiturile stînci- 
lor, forfoteau printre cheile prăpăstioase de piatră. 
şi trebăluiau grijulii în jurul măruntelor lor gos- 


podării făcute din nimic şi din nevoie, din sufe- 
rință şi din sărăcie și înstrăinare. Oamenii aceia 
erau tăcuţi ca munții și parcă încă duceau în 
spinare frigul iernii din care ieşiseră. De aceea, 
în munte era liniște. Numai şuietul apelor care 
coborau grăbite coastele de piatră, ducîndu-şi undele 
limpezi ca cerul de deasupra lor, era veșnic. Din 
loc în loc trunchiuri groase de copaci bătrîni căzu- 
seră cîndva în curmezişul albiilor înguste a acestor 
ape şi acuma putrezeau acolo mîncate de furnici 
şi de gize, ca niște punți uriașe. 

Pe un astfel de trunchi, deasupra unui pîrîu, stă- 
“teau întinși doi flăcăiași cu cușmele îndesate pină 
la spriîncene, cu bete înguste încinse peste cămâșile 
vinete de cînepă, cu ochii ţintă la undele care se 
călătoreau la vale, pe sub ei, șuşuind. Stăteau cap 
la cap, cu obrazul către apă, ţinînd în mînă cîte o 
țepuşă de lemn foarte ascuțită şi bine lustruită. 
Pescuiau. Aşa pescuiau ei : aşteptau să fulgere peş- 
tele sfărimînd suprafața de cristal călător a apei și 
izbeau cu ţepușa de sus în jos. În aceeași clipă 
răsuceau țepușa cu vîrful în sus și aruncau pe 
iarbă greutatea din virful ei, cum ai arunca o 
piatră. -din praștie. Atunci, dacă pescarul era dibaci, 
peștele se mai zbătea o dată, de două ori și rămiînea 
emișcat pe mal. 

"a Dacă era dibaci! Dar cîți erau? De cele mai 
multe ori pescarul izbea cu țepușa alături şi atunci, 
periat, peștele zvicnea către fund și cît ai clipi 
u-l mai vedeai ! 

— lar l-ai scăpat ! ridea Onuţ. 

— Nu mi-a venit el bine, răspundea celălalt 
pescar, că-l... 
— Că-l străpungeai ! rîdea şi mai tare Onuţ. 


— Păi... nu-ți aduci aminte cînd cu ăla mic... 

— O dată în viaţa ta! Şi pe ăla-l scăpai, dacă 
nu-ți dădeam eu o mînă de ajutor. 

Fane t 

Păgubaşul se ruşina și se înciuda, iar Onuţ ridea 
şi stătea neclintit cu ţepușa pregătită. Pînă la 
urmă se înciuda și el. Nu trecea nici un peşte! 

Se auzi o tuse uscată, ferită în căuşul miîinii, 
un pas ușor, numai ca o adiere, se simţi în iarba 
săracă și crudă și un băiețaș cu cuşmă mare, cu 
o polcuță femeiască pe spinare, desculț și cu nă- 
drăgei scurţi, de cînepă, se opri lîngă Onuţ. 

— Ce-i, Uţă ? Peşte? 

Băieţașul își sticli privirile adînci și își înclină 
capul. 

— N-a căzut nimic pînă acum! urmă Omu l 
Dar mai avem vreme. A venit tătîne-tu ? ? 
— Mț! răspunse Uță ridicînd dintr-un umăr: 

— E departe a dracului! găsi de cuviință să 
aprecieze și celălalt pescar. i 

— Oricum... de la începutul iernii pînă acuma |... 
socoti și Onuţ și, fără veste, ţepușa lui fulgeră 
sfărîmînd luciul apei şi, într-o clipă, peştele stră- 
puns zbură prin aer și căzu zvicnind la picioarele 
lui Uţă. Copilul sări speriat și bucuros, se plecă şi 
apucă prada cu amândouă mîinile. Bi 

— Să nu-l scapi în apă! se îngrijoră Onuț. Du 
acasă ! Ţi-l dau ţie! S-a împărțit tainul ? wd 

— Nu știu! răspunse Uţă, Mama nu se poat 
duce. ina 
— Tot bolnavă ? pak ; 
— Tot! Tsd 
Uță îşi băgă peştele în sîn și se pregăti de ducă 
— De ce nu te duci tu ? întrebă Onuț. i 


Copilul își înălță umerii speriat. 

— Cum să mă duc eu ? Da’ cneazul ? 

— Hai cu mine! sări Onuţ de pe bușteanul său 
punîndu-și țepuşa în brîu. Ce, dacă ea e bolnavă, 
voi trebuie să muriți de foame ? Proștilor ! 

Porni înainte cu paşi mari și Uţă grăbi după el 
păşind repede şi mărunt. Mîna lui subțire, numai 
piele şi os, se întinse să apuce pe furiș pulpana 
flăcăiașului... Parcă era mai sigur așa !... 

La umbra unui adăpost de stînci, cu 
căușelul în dreapta şi cu sacul în față, cneazul 
Mihail împărțea tainul de boabe de mei. Cîte un 
căușel de fiecare om, fie mare, fie copil. Numai 
pruncii de lapte nu primeau tain. Cneazul Săcelean 
căuta întîi în izvod, să nu greșească, apoi punea 
mîna pe căușel, îl înfunda în sac şi-l scotea „cu 
vîrf“. Atunci, cu o scîndurică pe care o ţinea în 
stînga, rădea virful și răsturna căușelul în desaga 
pe care i-o întindea omul ajuns la rând. 

Asta era treaba lui de cneaz : să țină rînduiala, 
“să împartă dreptatea, să aibă grijă de dajdii... Era 
doar cneaz regal și cu drept de moştenire acolo în 
„Săcelul lui... 
i — Altul ! poruncea el și alt om, tot atît de slab, 
‘de amărît şi de dezbrăcat ca și cel care pleca, își 
| întindea desaga. Nu e vorba, că nici cneazul Mihail 
nu arăta mai breaz. Era şi el neîngrijit, netuns 
și neras, cu haina de pe el boţită tare şi pantalonul 
agăţat și plin de pămînt. Iar încălțările lui arătau 


pline de noroiul prin care trecuseră, de apa cu 
care încercase zadarnice cineva să le spele, de zgirie- 
turile suprapuse prin spini şi cioeleji şi colţuri de 
piatră şi vegetaţie aspră de munte. Şi nu era de 
mirare că oamenii aceia erau atît de rupți, şi mur- 
dari, şi zdrențăroşi. Erau fugari, doar. Băjenari. 
Fugiseră de primejdia turcilor care năvăliseră acum 
aproape doi ani şi năpădiseră pămînturile haţe- 
gane din Săcel, şi Băniciori, şi Şerel, şi Riușor... și 
o dată cu băjenarii plecaseră și cnezii lor: Mihail 
din Săcel, și Costa din Riușor, şi Stanciul din 
Șerel... ba mai fugise și popa Vilcul din Băniciori ! 
Se înțelege că erau în munți și alte sate fugite 
şi alţi cnezi. Dar cine putea să-i știe pe toți? 

Atunci — cînd se apropiase prăpădul — năvălise 
în Săcel un om în goana calului. Pierduse cuşma 
pe drum şi vîntul sufla în mînecile și poalele că- 
mășii lui de cînepă. Călărețul acela răcnea cît 
putea : 


Mai rută asemenea întîmplări pe locurile 
acelea și oamenii căpătaseră o anume știință la 
asemenea necaz. Drept aceea s-a repezit cneazul 
Mihail în cerdac: 

— Gorun! Aleargă la Şerel! Tu, de colo, fugi 
la Riușor! Onuţ, tu la Băniciori! Ne adunăm în 
valea Tulișei pe partea dinspre miazăzi ! Cnezii să 
ia cu ei căruţe cu merinde! Cît mai multe mez 
rinde ! Cît mai multe !... al 

Și îndată porni un vîrtej de buciume să ves- 
tească primejdia peste întinderi : tu-ru-tu-tu-tuuu 
tu-ru-tu-tu-tuuu ! s 

Tu-ru-tu--tu- Pant răspundeau satele şi dial 
carea oamenilor nu mai cunoștea hotar... Pe urmă 


s-au întîlnit la răscrucile cărărilor din munţi şi 
s-au bucurat că scăpaseră măcar aşa: | 

— Dar de ce tocmai la Tulișa ? se nedumereau 
unii. 

„— Pentru că. Tulișa se înalță la miazăzi, răs- 
pundea cneazul Mihail, şi turcii vin, ca de obicei, 
de la apus, dinspre Timișoara, de unde au coborî- 
şul mai lesnicios ! 

— Da, dar la plecare au să dea peste noi la 
Tulișa, pentru că pe acolo le vine mai bine la 
urcuş ! 

| — La plecarea lor, om avea noi grijă ! răspundea 
Mihail urmîndu-și drumul. 

Oamenii îşi înconjuraseră căruțele, împingeau 
la leuci, le sprijineau la hopuri și le fereau de 
primejdii. Ocoliră 'creasta Tulişei și poposiră în 
sfîrşit pe coasta dimpotrivă, unde stîncile erau 
crăpate, boltite, săpate de ploi şi de zăpezi, for- 
mind ascunzișuri împotriva vîntului și adăposturi 
împotriva fiarelor și ploilor... 

"a Acolo cnezii își făcură izvodul merindelor, le 
 adăpostiră sub pază bună și hotărîră locurile de 
"lung popas pentru fiecare sat în parte. Apoi întoc- 
miră alte izvoade de „sufletele“ care trebuiau hră- 
DGR. 1r i | 
“Numai... cine să-și închipuie că stăpînirea tur- 
ască are să dureze chiar atita ? | 
„ Cînd a început toamna care a trecut, cnezii fă- 
ură noi izvoade de merinde, rămaseră o vreme în- 
întați, apoi chibzuiră îndelung, hotărîră alt 
“mai împuţinat și puseră la cale vînătorii de 
rci sălbatici, cerbi și căprioare. Vînători mai fă- 
_cuseră unii și pînă acuma, dar nu așa cu sprijinul 


ia i qi i s fo add 
“tuturora. Acuma săpară gropi, puseră capcane, își 


ascuțiră ţăruşii şi rînduiră mare economie de să- 
geți. Pene, adică, aveau, dar virfurile de fier pier- 
dute o dată, nu le mai puteau înlocui. Nu vînară 
însă decît două căprioare care dăduseră în niște 
gropi şi cîţiva godaci uciși cu săgeata... lar turcii 
din satele lor, nici gînd să se miște! Și venea 
iama |... Făcură o mare vîinătoare de mistreți și 
dădură peste o mică turmă înconjurată de un cere 
de lupi. Trebuiră să ucidă întîi lupii şi-i uciseră din 
copaci, cu săgeata. Ceilalți vînători stătură de veghe, 
ca în timpul acesta să nu fugă porcii eliberaţi 
astfel. Tot cu săgeata uciseră şi porci, cît putură, 
iar copiii fură puși să caute virfurile întrebuin- 
țate şi să le strîngă. Făcură astfel o bună cîtime 
de afumătură, blănile lupilor fură prefăcute în 
haine pentru iarnă, iar pieile de porc în opinci. 
Tot atunci cneazul Mihail, chibzuind îndelung 
cu ceilalți cnezi, trimise pe Cojocar la Praga. Co- 
jocar nu era din Săcel și deci nu era „omul lui“. 
Cojocar era din Băniciorii părintelui Vilcul şi Bă- 
niciorii erau așezați pe dreapta Streiului, deci în 
ținutul Sebeșului. Iar ţinutul Sebeșului se afla pe. 
pământurile eminenţei sale reverendisimului doma 
episcop Gheorghe Lepeș, pămînturi pe care iobagul 
afla mai puţină milă și îndurare decît sub stă 
nirea craiului însuși, cum erau cei din Săcel, 
Riuşor, şi Şerel. Cojocar era un om necăjit și săr 
a cărui nevastă și ai cărui copii erau bolnay 
tușeau ! Dar Cojocar cunoștea drumul la Pra 


= 


unde mai fusese și în altă împrejurare și og: 


fost trimis. Şi cneazul Mihail a început să-l aştepte 
cu sufletul la gură și pînă la întoarcerea lui și ca 
drept plată pentru drum, cneazul dădea zilnic bol- 
navei şi copiilor tainul întreg care s-ar fi cuvenit 
lui Cojocar din merindea adusă de popa Vilcul... 

Dar toamna trecu, trecu şi iarna, carnea și slă- 
nina se isprăviră, porcii şi căprioarele coborîseră 
departe în văi și iată acuma cneazul Mihail, și 
ceilalți cnezi băjenari, stăteau din nou cu frunţile 
încreţite şi ochii aspri, cîntărind cu căușelul tainul 
fiecăruia şi cercetînd izvodul ca să nu dea greş! 

— Altul! spuse cneazul Mihail Săcelean şi un 
om pipernicit şi sărman din cale-afară întinse 
desaga. 

— Gyorgy Dărăbuţ ! rosti el. j 

Cu unghia arătătorului cneazul îl căută pe izvod, 
cînd în fața lui îşi făcu loc Onuţ, ţinînd de mînă 
pe Uţă. 

— Tătuţă, vorbi tînărul, baba Ruța nu poate 
veni astăzi la tain, că doar o știi! Şi iaca, Uţă nu 
cutează să vie singur! Dă-i lui tainul să mănînce 
mai repede că le-o fi foame! 

„— Și dacă baba Ruța e mai bolnavă decît de 

obicei, cine să le facă fiertura ? La asta te-ai gîn- 
dit? Ori te duci tu? 

T Glasul cneazului era aspru, dar nu rău. Onuţ 
rămase cu ochii mari, parcă speriaţi. 
| — Eu le-am dat şi un pește! îngînă el. 
i — Dacă le dădeai doi, făceai și mai bine ! Acuma 
, lasă băiatul să se ducă acasă cu pește cu tot și 
nu le mai duce grija! vorbi Mihail fără mînie. S-a 
dus Gorun să le ducă tainul și s-au dus alte femei 
să le ajute acolo. Tu pune mîna pe sacul ăsta şi 
scutură-l în copaie şi... 


Un glas de bucium depărtat îi tăie vorba și el 
rămase cu căuşelul în mînă şi înălță capul apieps 
tînd. 

— De la apus, ori de la răsărit ? întrebă toť el 
într-un tîrziu. 

— De la apus! îl încredințară mai multe gla- 
suri. f 

Cneazul Mihail scăpă căușelul din mînă şi glasul 
lui bubui fără veste: 

— Ia vedeți! Vedeți! Repede! Alergați ! 

Cîțiva oameni se depărtară în goană și îndată 
alt bucium dădu glas mai aproape ! Tu-ru-tu-tu- 
tuuuu ! 

Acuma oamenii înțeleseră că deocamdată aștep- 
tau degeaba cu desagii în mînă. Căușelul se rosto- 
golise la picioarele cneazului și nimeni nu-l ridica. 
Iar el însuşi, cneazul, stătea înalt cît un uriaş, cum 
era, cu mustața castanie pleoştită, cu părul răvăşit 
şi cu capul descoperit privind peste capetele oame- 
nilor şi aşteptind. Iar cînd, în sfîrşit, în îngusta 
deschizătură a stîncilor se ivi Cojocar cu oamenii 
care ieşiseră în întîimpinarea lui, cneazul oftă din 
adînc, căută grăbit căușelul și.se așeză greu pe 
buturuga lui, ca îndată să se răzgîndească și să-l 
întindă lui Gorun. i 

— Bine v-am găsit! vorbi Cojocar și glasul lui. 
părea trudit. i 4 

— Bine ai venit! răspunse cneazul şi porunci . 
grăbit: Tu, Gorun, vină şi isprăveşte împărțeala. | 
Tu, Onuț, îl ajuţi pe Gorun. Tu, Cojocar, vii cu 
mine... Şi se trase cu noul sosit alături într-un 
mic adăpost mai ferit. | 

— Ai fost? întrebă el grăbit. 


— Am fost! oftă Cojocar și prinse a căuta 
în cingătoarea lui de piele din care scoase o hirtie 
pe care o întinse gazdei. 
Mihail o luă, o desfăcu și ochii lui peste măsură 
de nedumeriți aţintiră pe drumeţ. 
— Ce-i asta ? 
— A murit! vorbi Cojocar și mîna lui făcu un 
gest de deznădejde. 
— Bătrînul ? întrebă cneazul cu glasul rupt. 
— Toţi ! răspunse Cojocar și rămase privind în 
pămînt cu ochii mici, cu obrajii supți, creți, galbeni- 
vineţi, cu cîteva şuvițe de păr castaniu ieșite de 
sub marginea căciulii. Acolo-i război, cneaz Mihaile, 
urmă el. Război, şi foame, şi suferință, și moarte! 
Bate în oameni oastea împăratului nosť în fie- 
care zi și ei nu se lasă. Bat și ei! Bat cum pot 
și cu ce pot și nu se lasă. Încît sînt zile în care 
"ajunge împăratul la strîmtoare! Bat, şi ucid, şi 
“strigă să se audă pînă la cer! Acolo nu-i vorba 
nai de biserică, aşa cum se auzea! Ori de popi 
şi de închinăciune ! Nu se află! Ei umblă să des- 
ființeze iobăgia ! Auzi, cneaz Mihaile ? și Cojocar 
își frecă palmele una de alta ca și cum ar fi vrut 
i ee de o murdărie. Uite așa! S-o nimi- 
! Şi să aibă fiecare pămîntul lui! Să-l ia 
că dia pămîntul seniorilor ! Ei îl muncesc, ei să-l 
ească ! Aşa!... Ei vor moartea seniorilor și 
ilor celor mari, cum ar fi adică eminenţa sa Lepeș 
n stru ! Că numai ei jăfuiesc și oropsesc. Asta-i 
boiul lor ! 


Y 


cuseră și peste munţi în Moldova, dar o încredin- 
țare ca aceea de acum, încă nu avuse. Va să zică 
acesta era războiul husiţilor ! Acesta era războiul dus 
de graţiosul suveran al Ungariei împotriva țăranilor 
cehi ai lui Huss ! Și norodul ungar și cel rominesc 
din Ardeal plăteau ! Dădeau bani şi vieți omenești 
şi graţiosul suveran le cheltuia şi îngăduia ca hoar- 
dele turcești să-i încalce pămînturile în timp ce el 
apăra, în Cehia, huzurul seniorilor şi al popilor !... 
Asta era !... Cneazul Mihail își înclină capul şi umerii 
lui de uriaş se lăsară ca de o mare osteneală. 

— Scrisesem fostei mele gazde de la Praga, vor- 
bi el strîngînd între degete hiîrtia, despre moartea 
bpătrînului meu care-i fusese prieten, și despre nă- 
vălirea turcilor. Şi-l întrebam dacă n-ar putea să ne 
găzduiască pe toți pentru o vreme, plătindu-i noi 
cu munca brațelor noastre, pînă cînd puterea suve-. 
ranului nostru ne va slobozi ţara de duşman... Mînă 
de lucru, adică pentru hrană și un culcuș, acolo, pe 
o mînă de paie ! Pentru că îl știam cunoscut cu mulți 
stăpînitori de pămînturi ! Măcar scăpam de grija 
foametei !... Tu știi că nu mai avem de mîncare nici 
pentru zece zile? i i 

Cojocar își înălță capul cu ochii plini de spaimă 


şi nedumerire. VĂ 
— Bine, dar... şi jirul se poate mînca, dacă- 
rișnești... 


— De unde jir, aici? Şi de unde rîșniţă ? 
— Ori o vînătoare bine alcătuită, de porci. 
— Porci, aicea sus, în martie? Au coborit de 
acu o lună la stejăriș. 4 kak 
— Cneaz Mihaile, să mergem după ei! be- 
— Unde, omule? Tu îți dai seama unde-i stes 
jărişul ? pi 

— Oriunde-o fi !.,. Decit să murim de foame... 

— Ar muri vinătorii pe drum, Cojocar. Tu i-ai 
văzut în ce hal sînt ? 

Stătură o vreme întristaţi și privind în pămînt. 
Se aflau pe muchea încercărilor deznădăjduite şi 
o ştiau amindoi. 

— Cneaz Mihaile, întrerupse tăcerea Cojocar, 
între muntele Tulișa și muntele Straja, care-i drept 
către miazăzi, curge apa Jiului. Ei, în văile Jiului 
este stejăriș și făget cît lumea ! Acolo dacă n-om 
găsi porci, om găsi jir, ori ghindă, şi tot n-om muri 
de foame. Lasă-mă să-mi aleg eu oameni de nădejde 
şi să mă duc. Pe cărări, în două zile şi două nopţi 
sînt acolo... şi sînt și sate... poate aduc şi-o rîşniță |... 

Cneazul Mihail îl privea cu îndoială, dar și cu 
o părere de nădejde. La urma urmei ce avea de 
“pierdut ? 

— Şi cu ce ? întrebă el într-un tîrziu. 

— Cu arce şi săgeți. Facem gropi și punem cap- 
cane. Și ne luăm şi topoarele, facem ţăruşi... Și pe 
urmă, cneaz Mihaile, mai sînt și unele convoaie tur- 
cești încărcate cu pradă care bat drumurile... Dacă 
le prindem la o strimtoare... 

— Nu! se împotrivi cneazul. Turcii nu trebuie 
să afle că sîntem aici !... pînă... pînă cînd vă voi 
spune eu! 

— Atunci, cu porcii ? 

— Cu porcii... du-te ! la pe cine crezi și du-te! 
Da’ tu ştii că acasă ai oleacă de boală ? 

Cojocar se întoarse către el. Era flămînd, și slab, 
și ciolănos, și rupt, şi murdar. Numai flacăra din 
ochii lui mici ardea nedomolită. Întrebă : 

— 'Tuşesc ? 


— Tușesc şi Ruţa e tare slăbită. I-am dat mereu 
și tainul tău... Îi fac femeile fiertură de buruieni... 
iar Onuţ prinde și le trimite cîte un pește... 

— Mă duc să văd ! se grăbi Cojocar. 

— Du-te ! spuse cneazul și glasul lui părea acum 
tulburat și îmblînzit. lar Onuţ să caute și să-mi 
trimită aici pe cneazul Costa, pe cneazul Stanciul 
şi pe părintele... Repede !... 


a 
> 


Sfatul celor trei cnezi și al popii Vilcul 
în adăpostul lui Mihail Săcelean ţinu mult. Ridicară 
glasul pe rînd, şi se zbuciumară, şi izbiră cu pumnul 
în aer ca pe urmă să se potolească și să se sfătuiască 
aproape pe şoptite, cap lingă cap, cu ochii aprinși, 
cu chipurile încălzite și cu o nouă lucire de-pădejde 
în privirile lor înfundate de lipsuri și trai aspru și 
sărac. Pînă la urmă părură a se înţelege. 

— Iar cît despre turci, vorbi ca o încheiere cnea- 
zul Costa, eu am trimis iscoade sigure să ne ves- 
tească la vreme toate mișcările lor. 

— lar eu, spuse cneazul Stanciul, am pus de au 
ferestruit pe trei sferturi din grosimea lor, brazii de 
pe muchea 'Toporiștei, a cărei prăpastie dinspre 
miazăzi răspunde drept deasupra drumului bătut, 
către Banat şi câmpia ungurească. Şi peste drum, 
în tufișurile acele care nu se mai sfîrşesc, am în- 
tins o linie largă de capcane ca pentru lupi... Care 
turc o vrea să scape într-acolo, l-a văzut Alah! 

— Asta-i bine, îngădui cneazul Mihail, numai că 
ar trebui alcătuit așa încît cotul cel mare al drumului, 


la capătul Toporiștei, să poată fi astupat cît ai bate 
în palme... să nu-l poată trece nici dușmanul, nici 
caii și vitele, nici carele încărcate. Cu mîna goală au 
venit, cu mîna goală să plece, tilharii !... 

Onuţ năvăli în adăpost. Avea capul descoperit, 
chipul tînăr, abia ieșit din copilărie, purta pe umăr 
arc şi la şold tolba cu săgeți. 

— Mă duc şi eu, tătuță ! 

— Unde ? 

— La porci, cu Cojocar |... 

O clipă cneazul îl privi cu luare-aminte. 

— Du-te ! Numai vezi, deschide ochii și nu irosi 
săgețile. Și pune ceva pe tine, că nu-i vară. 

Onuţ se învîrti într-un picior și ieși furtună. Cei 
de față zîmbiră ca de o bucurie. 

— Şi fata ? întrebă cneazul Stanciul. 

— Mara e la Haţeg cu Uca părintelui Vilcul, la 
sora mamei sale ! răspunse Mihail Săcelean. Stă mai 
bine acolo decît aici. Cu Onuţ e altă ceva. E mai 
mare și e meşter la tragerea cu arcul, nu mi-e ru- 
sine cu el. 
„În timpul acesta oamenii din cele trei sate, fugite 
lo de frica turcilor, coborau spre văi în urma lui 
jocar. N-au vrut să rămînă acasă decît bolnavii 
nevolnicii. Cine să-i împiedice cînd era vorba de 

are și de hrană ? Erau la fel de dezbrăcaţi, și 

mînzi, și de sărmani. Stăteau doar de un an 
jumătate în bejenie. Unii desculți, alţii cu opinci 
ele de porc nerasă, sau numai cu obiele de 
, unii în cămaşă, alții cu o hanţă sărmană 
tă pe umeri, toți netunși, nerași, cu minecile 
cu izmenele suflecate peste pulpele slabe... 
vorbind, strigîndu-se, gălăgioși. O poruncă 
la Cojocar și oamenii tăcură. Păşeau acum 


în liniște, cu ochii în patru. Cojocar descoperise urme 
de dihănii. Dar urmele se dovediră vechi și cîrdul 
oamenilor merse toată ziua aceea fără folos. Seara 
căzură de osteneală. Roaseră turte reci de mei și dor- 
miră iepurește, cu spinarea rezemată de cite un 
copac, în vreme ce, pe de lături, străjării îi prive- 
gheau ca niște cocori. Merseră şi a doua zi, trecură 
printre chei golașe și coborîră abrupt adîncindu-se 
în codri de fagi. Porunci noi, venite de la conducă- 
tor, le încetini pasul, îngustîndu-le ceata și curmînd 
orice vuiet. 

În sfîrșit, opriră undeva, la un semn. Acuma 
anume oameni se desprinseră și porniră singuri după 
noi arătări şi sfaturi. Ceilalţi stătură şi așteptară 
un ceas, două. Apoi cercetașii se întoarseră. Erau 
bucuroși. Undeva, mai la vale, în jurul unei mla- 
ştini înconjurate de fagi vechi, aflaseră urme proa- 
spete şi adăpătoarea fiarelor. Cojocar cercetă singur 
locurile, își alese oamenii care se suiră în copaci cu 
arcele pregătite, în vreme ce alţii săpară gropi în. 
pămîntul moale, mlăștinos, le acoperiră cu frunzare. 
şi se mistuiră şi ei printre crengi. Așteptară iar. 
Curînd grohăitul fiarelor se rostogoli în adîncurile. 
codrului, asemenea unui tunet îndepărtat. Cînd turma. 
porcilor ajunse la adăpătoare şi dădu în gropi, mi | 
treţii rămaşi pe mal grohăiră furioși şi îngrijora 
întinzînd grumazele. Atunci un fluierat străbătu 
duhul și săgețile fură slobozite o dată, încă o 
şi încă o dată. Abia atunci porcii se dumerii 
grohăitul lor de spaimă şi mînie se pierdu de 
în munte. În jurul mlaștinei și adăpătoarei 
zbăteau încă cei loviți de săgeată, și groh 
plit — într-o groază fără margini — cei { 
gropi şi fără putință de scăpare. Cojocar fluier 


şi oamenii cu topoarele băgate în cingători coboriră 
şi masacrul începu. Înţepenit pe mal, cu picioarele 
desfăcute, un om își ridică toporul, îl răsuci deasupra 
capului și plecîndu-se spre groapă, izbi în grămadă. 
Un grohăit uriaş izbucni și se rupse, şi omul se în- 
dreptă de şale şi își înălță iar toporul. Alături, alţi 
oameni făceau la fel. Curînd rămaseră în picioare 
numai fiarele pînă la care toporul nu putea ajunge. 
Erau cumplite, furioase, cu colții ameninţători, cu 
şiruri de bale curgîndu-le de o parte și de alta a 
ritului. Acu era rîndul arcașilor. Grohăitul uriaș 
umplea pădurea cutremurînd văzduhul. Arcașii îi 
aşteptară să înalțe capetele furioase, monstruoase și 
îşi ţintiră săgețile în gîturile lor întinse, palpitînd 
de miînie și neputinţă. Săgeţile izbeau cu un sunet 
înăbuşit şi fiara îngenunchea cu glasul frînt, cu gru- 
mazul străpuns adînc. 

Cînd totul fu gata, coboriîră şi ceilalți oameni să 
taie crengi, să înjshebe năsălii, să. încarce prada și 
să pornească „spre casă“ ! Noaptea îi prinse la adă- 
postul stîncilor, în jurul focurilor, frigînd carne. de 
porc sălbatic şi mîncînd, în sfîrşit, pe săturate ! 

f Un tropot de cal se auzi grăbind din- 
spre apus şi un cercetaş sări sprinten la intrarea 
în adăpostul cneazului Costa. Curînd cneazul Costa 
1 văzut alergînd înspre adăpostul lui Mihail Săce- 
lean şi nu mult după aceea Gorun încălecă pe călu- 
tul rămas stingher într-o latură și se pierdu înspre 


— Am să bucium ! strigă el către cei doi cnezi. 
Pînă atunci să se pregătească oamenii !... 

O mişcare uriașă se simți în umbra codrului. 
Cneazul Mihail rămase pe loc. Cneazul Costa alergă 
la locul său. Cneazul Stanciul și popa Vîlcul fură ves- 
tiți prin sunete de bucium. Acuma fiecare își chema 
oamenii de încredere după izvod și împărțea porun- 
ci pentru o anume rînduială. 

— Tu, Sumanar, pe Toporişte. Ştii cîți oameni ai ? 

— Optsprezece bărbaţi şi zece ajutoare ! se auzi 
glasul lui Sumanar care nu avea pe el decît cămaşa 
descheiată la piept, izmenele suflecate pînă la ge- 
nunchi, cușma roasă și îndesată bine pe cap şi o 
curea de piele care altă dată fusese un capăt de hăț. 

— Ştiu oamenii ce au de făcut? 

— Ştiu ! Cînd oi fluiera... 

— Aşa! Ţine-i lîngă tine și așteaptă buciumul. 
Tu, Nucean ? 

— 'Treisprezece oameni. 

— Arme ? 

— Cinci arce bune şi opt ghioage pe lîngă 
topoare... f 

— Ştii? 

— Ştiu! Trec drumul în tufăriş şi izbesc de a=- 
colo cînd o fi încîlceala mai mare. Apuc caii de 
dîrlogi și îi trag în tufe, îi ascund. 

— Nu uita de linia de capcane ! 

— Nuuu ! Că doar eu le-am pus! Da’ mi-ar mai. 
trebui niște băieţi buni și voinici, la ţinut caii și la, 
dat cu arcul, ori cu toporul pe după tufe... Am un 
sprezece pregătiți ! păi 

— Ia-i ! Tu, Bolocan ? Pa 

— Cu Nucean! Am zece oameni şi cinci ae i 
Da’ pot lua şi nişte fete ? 


— Ei... alea ar fi i ul pregătite din vreme și 
„să fie voinice |... 

— Le-am pregătit ! S tari de opresc căruța în 
loc numai cu o mînă.. 

— Ia-le! 

— Onuţ! strigă în altă parte Mihail Săcelean şi 
Onuţ alergă. Auzi tu ? S-ar putea să izbim azi în 
turci. S-ar părea că pleacă ! 

Onuţ sări în sus bucuros şi tulburat. 

— Dar tu ești pregătit ? îl cercetă cneazul. 

— Cum nu se mai află ! Bădiţa... 

— A-ha, bădiț-tu! Ei? 

— Bădiţa a luat şi cîteva fete. Sînt tari de ar 
merge cu furca şi la.urs! 

— Zău, măi? 

— Î-hîĵfî! Și avem puzderie de puștime să cu- 
leagă virfurile de săgeți... 

— Bădiţ-tu o fi dat poruncă să nu se agaţe 
turcii de puștii ăia ? 

— Asta nu știu! Adică... şi Onuţ se roşi înțe- 
legînd usturimea glumei. : 

| La fel se petreceau lucrurile, în același timp, 
cu cneazul Stanciul din Şerel. Numai popa Vîlcul 
"nu se vedea nicăieri. El se găsea în adăpostul lui 
“Cojocar în care baba Ruţa zăcea și Uţă tușea de 
„să-și rupă pieptul. Uţă ar fi vrut şi el să se amestece 
„printre culegătorii de: vîrfuri de săgeți, dar pe el 
nu-l lua nimeni ! Prea tuşea tare și mereu! 

“al Cînd din depărtările de către miazănoapte glasul 
“de bucium al lui Gorun porni să plutească peste 
vârfuri, numai ca o adiere, mișcarea de sub umbra 
codrului înţepeni. Cîteva glasuri întîrziate de copii 
fură rupte de gestul repezit al părinţilor şi tăcerea 
desăvîrşită căzu peste adîncurile fără margini. Doar 


frunzele foşneau ușor şi goana undelor între maluri 
murmura domol, potolit, prietenesc. Și deodată 
glasul buciumului se înălță iar, mai aproape, gilgîind 
parcă de bucurie, de tulburare stăpînită. Un fluierat 
uşor, un semn și Sumanar își strînse oamenii mai 
mult cu gestul și porni către creasta Toporiștei. Du- 
ceau cu ei topoare cu coada lungă, baltage, furci cu 
colții de fier şi arcane de frînghie. 

— Onuţ,! strigă cu glasul gituit cneazul Mihail. 

— Aici, tătuță ! 

— După Sumanar cu toți ai tăi. Pînă va veni 
Gorun, tu le poruncești. la seama! 
„_ Onuţ îşi porni arcaşii cu părere de rău că nu-i 
şi bădița de față să-l ajute. După ei, fetele, păşind 
voinicește în catrințele lor strîmte, arătau obraze 
crunte și arcele li se legănau pe umăr lîngă cozile 
lungi, împletite. Pe altă cărare porniră oamenii lui 
Nucean și Bolocan urmați de ceata băieţilor luaţi 
să stăpînească carele și caii în tufele de dincolo de. 
drumul din dosul Toporiîștei. Aceștia coborîră pe 
coasta de miazănoapte a muntelui și se pierdură în 
tufarii de nepătruns, mînuiți numai de fluieratul 
uşor al celor doi conducători. PR 

Încet, încet, în poiana din care plecaseră rămase 
numai Mihail Săcelean, şi femeile, și pruncii celor 
duși. Copiii cei mai mărișori nu se vedeau nicăieri. 
Femeile îşi făceau cruce și se rugau îngînînd cuvinte A 
neînțelese. Cneazul Săcelean le privea zimbir nd. 

— Așa, așa! mormăia. el privindu-le ge ur 
cuvioase. Dacă nici acum n-om izbindi, să știți 
dumnezeul vostru are altă treabă ! Botta 

O răbufnire de bucium izbucni aproape s și 98 
zul fluieră tare. Copitele unui fugar bocăni ă ] 
ternic pe piatra uscată. Gorun sări de pe cal. 


— Fug ? întrebă cneazul. 

— Nu fug, se duc liniștiți, în rînduri de bătaie 
cu care, cu căruţe, cu vite, cu oi, cu... 

— Cu pradă, va să zică 7 

= Dar cum ? 

— Și doar scrisesem castelanului, și voievodului, 
şi episcopului să ne trimită oleacă de oaste, să ne 
ajute, să ne curețe locurile de spurcăciuni... Parcă 
nu ei sînt mai mari peste locurile acestea și peste 
oamenii aceştia nemiîncaţi şi istoviţi... Cneazul îşi 
dusese palmele la obraji clătinîndu-și capul. Și deo- 
dată tresări: Dar nu-l văd pe Cojocar. Unde-i 
Cojocar ? 

— Lângă Ruţa, lămuri o femeie. 

— Chemaţi-l ! 

— Într-un ceas turcii sînt aici! spuse Gorun. 

Cojocar se arătă printre copaci, cu pieptul des- 
coperit, cu capul gol, parcă mai ciolănos şi mai slab 
decit totdeauna. Privea rătăcit. 

— Cojocar, vorbi cneazul Mihail cu glasul schim- 
bat, e rîndul tău. Gorun spune că turcii mînă cu 
ei vite, turme, oi, cai... Ce ai de gînd? 

"Cojocar îşi scutură capul și își înălță umerii 
„căzuţi. Oftă din fundul inimii, îşi îndreptă statura 
„parcă giibovită şi scoase un şuierat ascuţit. Cît ai 
"clipi, poiana se umplu de copii, băieţi și fete care 
"aduceau cu ei o gălăgie atît de puternică şi atot- 
cuprinzătoare, încît toate vuietele codrului amuţiră. 
be E Gura ! răcni la ei Cojocar răstindu-se cu o 
| pase Ce, credeţi că mergem la nuntă ? 
| „Se vede că glasul lui avea o mare autoritate, 
ntru să gălăgia se stinse ca prin farmec. 

— Cine răspunde de cete ? strigă el. 


Ciţiva băieți și cîteva fete mai mari ieşiră în. 
faţă. 

— Ştiţi ce aveți de făcut? 

— Ştim ! răspunseră acei conducători de cete, 
desculți, rufoşi, zburliți şi neastimpărați. 

— Unde vi-s nuielele ? 

O pădure de nuiele lungi și mlădioase se înălță 
deasupra capetelor tuturor. 

— Aşa! răsuflă din adînc Cojocar. Aduceţi-vă 
aminte de capcane, să nu daţi în ele cu vitele! Și 
să nu vă aud gura! Acu după mine! Și porni pe 
cărare cu toată, ceata de copii după el. 

Lipăiau picioarele goale pe piatra sură, se clăti- 
nau în văzduh nuielele și toată oastea aceasta de 
prichindei se făcu nevăzută pe după stînci, coborînd 
către drumul bătut pe care aşteptau să treacă tur- 
cii, iar jos, trecură drumul de cealaltă parte şi se 
mistuiră printre tufari. Í 

Cneazul Mihai își ridică ochii spre Gorun. 

— Bi... bădiţă ? 

Gorun zimbi și înălță dintr-un umăr. 

— Cînd e omul necăjit şi sărac muncește de la 
cinci ani. Calcă-n poalele cămăşșii, dar tot mînă 
vaca la păscut ! Unde-i Onuţ ? Ry, 

— A plecat cu arcașii. Du-te și tu la locul tău 
de pîndă şi cînd s-or ivi turcii, dai de veste s 
alergi pe Toporîşte. Pe. i 

Gorun trecu printre stînci, urcă un virf și se. 
tupilă alături, culcîndu-se pe burtă. Dinspre Toram 
riște străbăteau semne şuierate uşor. „Sumanar își 
aşază oamenii“, gîndi Mihail Săcelean și urechea lui. 
prinse alte semne din jos, de mai departe. „Aștia-s 
Nucean și Bolocan“, înţelese el și dintr-o dată, adu- 
cîndu-şi aminte, se întoarse către femei. 


— Stingeţi focurile ! le strigă el. Toate şi repede ! 
Și femeile se repeziră cu cofele, cu doniţele și oale- 
le cu apă. Fumurile subţiri se împrăștiară topindu-se 
printre copaci. 

Gorun fluieră ușor. Cneazul se repezi, trecu 
printre stînci și se culcă alături de Gorun. Jos, 
departe, spre cîmpie, drumul se întuneca. Din loc 
în loc sclipeau luciri fugare și un duruit surd înfioră 
aerul ca o presimţire de furtună. 

Veneau ! Veneau desfășurîndu-se încet, din fun- 
dul depărtării, în formaţie regulată de marș fără 
grijă. Și cneazul Mihail nu se putu stăpîni să le 
admire rînduiala. Turcii aveau doar cea mai învă- 
țată și mai puternică armată din Europa acelor 
vremuri !... Cercetași călări deschideau drumul, ste- 
guleţe galbene și roşii fluturau în virful sulițelor 
și sub vintul dimineții ostași îmbrăcați cu grijă 

_mărșăluiau puternic și regulat. Şiraguri de călăreți 
îi însoțeau de o parte și de alta a drumului, căruţe 
"grele veneau după ei, încărcate înalt, cu vizitii 
călări și în urma tuturor scîrțiiau care trase de boi, 
uri trase de bivoli, tropăiau ciurde de vite, 
mi de cai şi turme de oi, mînate nu de turci, 
s-ar fi crezut, ci de ţărani cu bitele în mină 


ei arșini, îl potrivi pe o buturugă și izbi cu to- 


porul. O treime din lungimea lui căzu rostogolin- 
du-se pe piatră. El duse la gură partea ce rămăsese 
mai largă şi mai lungă și aşteptă. 

Acuma oastea pedestrașilor și călăreţilor, trecînd 
după cotul Toporiștei, nu se mai vedea. Veneau la 
rînd căruțele, carele, ciurdele, oile... și cei care le 
miînau cu nuiele și harapnice. Gorun se sculă într-un 
cot și tună în frîntura de bucium ca într-un port-voce 
nemăsurat de lung : 

— Măăăă ! Iepuri nevolnici ce sînteţi. Vă prădaţi 
cu mîinile voastre ? Mișeilor! Împingeţi vitele și 
carele în tufărişul din dreapta, măăă ! În tufărișul 
din dreapta, n-auziţi ? Sînt acolo oameni să vă dea 
ajutor ! Nu intraţi sub Toporiîşte că pieriţi cu toţii! 
Nu intraţi, măă! 

Cîțiva ţărani, cu capetele date pe spate, ascul- 
tau glasul acela care venea ca din cer. 

— Ho, mă! răcni și unul dintre ei. N-auziţi? 
Nu intraţi sub Toporîşte că-i moarte ! 

Ceilalţi se opriră nedumeriţi. Dai 

— Intraţi în tufele din dreapta ! tună același glas 
şi cîţiva cărăușşi, pricepînd, își cîrmiră boii : 

— Hăis, hăis, hăis !... x 

— Așa! Așa! îi încurajă glasul aruncat din 
bucium și braţe de oameni ascunși ieșiră din tufa 
făcîndu-le semne i de îndemn. . 


tor căzu pe coama calului cu săgeata întiptă ac ad 

în grumaz. pai 
— Acu tu fugi la datoria ta! porunci eneazu 

Mihail şi Gorun se făcu nevăzut între copaci. 


Alt supraveghetor căzu ca și cel dintii și cnea- 
zul zîimbi mîndru. 

— Asta-i Onuţ al meu! vorbi el singur şi se 
bucură în vreme ce al treilea supraveghetor, care 
se repezise călare, furios, își întinse braţele cruce 
şi căzu cu capul în jos și cu piciorul în scară. 

Acu un pîrîit năprasnic se auzi sus pe muchea 
“Toporiştei sfişiind aerul ca un trăsnet uriaș şi pre- 
lungit, şi un şir întreg de brazi gigantici se prăbuşi, 
ca o pădure năruită, peste marșul atît de bine rîn- 
duit al turcilor. O prăbușire ca din cer, fără veste, 
fulgerătoare și o greutate sub care nimic nu se mai 
putea împotrivi. Ici, colo, dacă se' mai simţea vreo 
mişcare, o săgeată venea zbirnîind de sus s-o curme. 
Scăpaseră numai cei cîțiva conducători din fruntea 
coloanei, care auzind pîrîitul în urma lor, dăduseră 
pinteni cailor şi: acum fugeau către asfinţit, plecaţi pe 
coama cailor și vîjiindu-și bicele. Îngrijorat, Mihail 

 Săcelean întinse urechea. Era doar ceata comandi- 
„rilo și ar fi fost păcat să scape. Dar un nou piriit, 
“mai depărtat și parcă mai ascuţit, sfărîmă liniștea 
pădurii și cneazul zimbi larg şi porni și el spre 
Toporiîște. Ştia acum că la cotul dinspre asfinţit, în 
stînga muntelui, trecerea a fost oprită de noua 
năvală a brazilor, că Gorun cu arcașii era acolo! 
dintr-o parte, că cneazul Costa și cneazul Stanciul 
“si Onuţ erau în cealaltă parte şi că din săgeata lor 
nu este scăpare! Ştia că de acum toată partea 
“aceea a Hațegului era slobodă și putea răsufla în: 
voie. ; 

— Pregătiţi-vă de drum ! Mergem acasă ! strigă 
el către femeile care rămăseseră în poiană și se 
pierdu departe pe cărare. 


Jos, sub Toporiîște, măcelul fusese mult mai 
mare decît își închipuiseră cei care-l puseseră la 
cale. Sub pădurea care se prăbuşise zăcea toată 
oastea turcească, oameni și cai. Cei trei cnezi pu- 
seră să se culeagă armele răvăşite și umplură cu 
ele căruțele. Costa și Mihail le cercetară cu anume 
gînduri, apoi se uitară unul în ochii celuilalt. 

— Unde le ascundem ? 

— Le învelim să nu ruginească și le îngropăm. 

— Numai oamenii de-ar tăcea... 

— De Gorun şi de oamenii aleși de el nu mă 
tem ! Şi, la urma urmei, om mai pune și noi mîna!... 

Împînziră cu oameni tufărișurile din dreapta 
prăpastiei, să întoarcă toate vitele, și puseră umărul 
să scoată din făgaşuri carele încărcate greu și tu- 
nurile trase de bivoli și să le pornească înapoi spre 
valea Streiului. Și cînd totul fu rînduit și oamenii 
se adunară în jurul lor gifiind, cu gurile deschise 
să prindă o: boare de vînt, flăminzi şi sfirşiţi, 
hotăriră să pună foc copacilor dărîmaţi să ardă și 

“lemnul și morții, ca miasmele lor să nu se întindă: 
zii ţară... 

1 — Am mai avut noi ciumă și știm ce-i aceea !... 

4 Cînd fumul se învălui uriaş deasupra prăpastiei, 
“ei! porniră pe drum de întoarcere. Oamenii care 
“pășeau în jurul lor erau atît de osteniţi încît te 
mirau că se mai pot ține pe picioare. Totuși mer- 
seau, şi pe feţele lor se putea citi mulțumirea și un 
de bucurie. „Acasă, acasă, acasă !“ cînta în min- 
tea fiecăruia şi li se părea că o bucurie mai mare 
ecît aceea de a-și revedea locurile și căsuţele pă- 
ăsite” în fugă acum doi ani nu se putea. Căsuţele 
“lor! Nişte bordeie ridicate din lut amestecat cu 


paie şi uscat la soare între patru bîrne ! Fără pod, 
fără coș, cu fumul vetrelor ieșind pe sub streașină, 
cu acope iș de crengi peste care unseseră tot cu 
lut subţire ca să nu-i bată viscolul şi ploaia în 
case... Cînd au plecat acum doi ani, pe acoperișurile 
acele crescuse iarbă şi buruieni. Da, dar erau ale 
lor ! Căsuţele lor! De aceea călcau acuma aproape 
veseli ! Caii nechezau, vitele mugeau, oile behăiau, 
oamenii vorbeau, toţi și toate știau și se bucurau 
că merg spre casă. lar copiii ridicau o gălăgie pînă 
la cer! 

La o răscruce, cei din Şerel o luară la dreapta, 
cei din Rîuşor porniră tot înainte, cei din Băniciori 
coboriîră în valea Streiului și cei din Săcel se în- 
toarseră să coboare spre stînga, întîi pe malul apei, 
apoi, ocolind un podiș, la vale către satul lor, către 
Săcelul lor... 

lată din stînga podișului, drept înainte, cei care 
aveau ochi buni aveau să-și vadă căsuţele... satul... 
Dar întindeau zadarnic gîtul slab, numai vine, înăl-. 
țîndu-și capetele și se frecau la ochi și puneau 
palma pavăză la frunte. Nu vedeau nimic... Încet, 
vuietele se stinseră și nu se mai auziră decît carele 
scîrțiind. Oamenii mergeau acuma tăcuţi, cu dinţii 
strînşi, cu fruntea încreţită, cu pasul larg, grăbit, 
înfiorat... Chiar nimic !... Unde era satul lor, sărăcia 
lor de totdeauna, „a lor“? Iată un om a dat cu 
piciorul într-o scîndură și scîndura s-a împrăștiat 
într-un val negru de tăciune și funingine. Alte mu- 
şuroaie de tăciuni şi funingine se aflau alături. Si 
altele şi altele !... 

Cînd a început bocetul femeilor şi al copiilor, 
cneazul Mihail s-a repezit : |- 


— Nu-i nimic ! Nu-i nimic, fraţilor! O să facem 
altele ! Acele vechi tot trebuiau arse odată şi odată ! 

Dar în noaptea aceea femeile bociră pînă în ziuă 
culcate pe cenușa. rece, cu pruncii lîngă ele. Sub 
bătaia lunii bărbaţii își înălțară pumnii către cerul 
gol, deșert de orice adiere de milă... 

Așa la Băniciori, așa la Riîuşor, așa la Şerel... 


C AETS SUPE MIN 


y 


Nu. Nu şi-au putut face oamenii alte 
bordeie. 

— Nu am îngăduinţă să le dau lemne din pă- 
dure ! spuse ișpanul de la Orăștioara către cnezii 
Mihail, și Costa, şi Stanciul care veniseră cu această 
cerere. Pentru domniile voastre, da! Trimiteţi oa- 
meni să ridice ce trebuie şi cît trebuie. Ceilalţi însă 
sînt, iobagi. Cu ce să plătească lemnele, dacă ei de 
doi ani încoace nici dajdiile nu le-au plătit ? 

Şi, în faţa chipurilor cumplit de nedumerite și 
furioase ale cnezilor, ișpanul urmă liniștit : 

— Să nu vă miraţi că li se cer dajdiile pe vre- 
mea cît ei au fost în bejenie de răul turcilor. Ce 
au căutat în bejenie ? Puteau să rămînă la locurile 
lor şi să muncească mai departe. Din rodul scos ar 
fi luat și turcii o parte, dar ar fi luat și ei una, ar 
fi mîncat și acuma ar fi plătit din ceea ce le-ar. fi 
rămas... şi poate nici foc nu le-ar mai fi pus turcii. 
lar în privinţa aceasta şi domniile voastre cnezilor 
veţi avea a da socoteală în fața judecății de la Haţeg = 
despre purtările domniilor voastre în această împre- 
jurare !... g 

Cu toată mînia care-l stăpînea în fața nëdreptäții 
care li se făcea, Mihail Săcelean zimbi. 


— Credeam să ne cheme la Haţeg ca să ne 
mulțumească pentru grija pe care am avut-o de 
oameni şi pentru prada smulsă din mîinile turcilor, 
pe care am adus-o înapoi! 

— Ba, în privința pradei, lucrurile sînt și mai 
încurcate ! Caii, vitele, oile și încărcătura luate de 
la turci au putut fi prădate de către aceştia de prin 
gospodăriile iobagilor care se băjeniseră, da, dar 
au putut fi prădate şi din avuţia stăpinilor, şi mai 
cu seamă din avuţia eminenţei sale, domnului epis- 
cop Lepeş al cărui „castel“ aud că a fost jăfuit. De 
aceea va trebui ca toată această pradă să fie adusă 
în faţa stăpînirii și a oamenilor eminenţei sale să-și 
aleagă fiecare ce-i al său... şi ce-o rămiînea... dacă 
o mai răminea ceva... 

De data aceasta cnezii riîseră în gura mare. 

— Ceea ce au scos iobagii din mîna turcilor este 
pradă de război şi după legile războiului prada 
este a învingătorului ! strigară ei. 

— Război ? Ce război? 

— Ar fi bine să te duci domnia ta pînă la Tulișa, 
spuse Mihail, sub creasta Toporiștei, și să vezi acolo 
care război! N-a mai rămas din oastea turcească 

“nici un om. Nici unul! Auzi domnia ta? A fost 


bătaie cumplită. Oamenii au prăbușit pădurea peste 
oștirea aceea, au ucis cu arcul și cu toporul şi au 
"dat foc celor ucişi şi copacilor căzuți peste ei. 
" Drumul nu mai e decît tăciuni și cenușă și oase 
„omenești. Du-te și vezi! 


f 


"O clipă ișpanul tăcu descumpănit. Apoi vorbi iar: 
i Dică a fost aşa, a fost bine! Dar să nu 
uităm că iobagii sînt iobagi. Era datoria lor să lupte 
şi sä moară apărînd avutul stăpînilor! „lobagi“, 
nu uita ! 


— Nu uit, domnule ișpan, socot însă că și dom- 
nia ta ai să-ți aduci aminte de vorbele acestea... 
poate nu peste multă vreme! 

Ișpanul ar fi vrut să răspundă, dar n-a mai avut 

Cei trei cnezi plecaseră furioși. Știau de mult 
că atunci cînd e vorba de iobagi, cu stăpînirea nu 
se putea vorbi și acuma nu se mai putea face 
nimic. lobagul nu era decît un animal de muncă, 
aproape necuviîntător, și atît. 

Cu asemenea stăpînire trebuiau să se poarte 
altfel. De aceea chiar de a doua zi, Gorun și Cojo- 
car umblară din casă în casă cu anume porunci 
şoptite, după care oile aduse de la Tulișa fură 
înjunghiate și puse la sare, iar vitele mari luară 
calea către aceeași Tulișă, de unde fuseseră scoase 
din mîinile turcilor. Și totul se făcu noaptea, fără 
să simtă iscoadele stăpiînirii. Deocamdată cnezii 
socotiră să-şi înăbușe mînia. Primiră lemnele făgă- 
duite pentru casele lor și celelalte clădiri de cu- 
viință la un cnezat, iar oamenii din sate porniră 
să-și sape bordeie în pămînt. Pentru această ispravă 
nu era nevoie de lemne. Săpau cu hirleţul, cărau 
țărîna cu troaca și băteau cu maiul, blestemînd. 
Pe urmă au venit oamenii ișpanului să le ia vitele 
aduse pradă de la turci. Au căutat, au cerut, au 
răcnit prin jurul bordeielor, au lăsat iscoade şi au 
plecat. Oamenii începuseră munca pe lanurile stă- 
pinilor. Veniră vătăji să-i supravegheze şi să le. 
aducă porunci : „Castelanul aduce aminte tuturora 
că datorează dajdiile pe doi ani în urmă și răbda- 
rea stăpînirii s-a isprăvit ! Vor trebui să pe i 
și încă fără multă întîrziere“. EET 

Într-o zi, Cojocar a teate in bordeiul lui pur- 
tînd pe brațe trupul neînsuflețit al lui Uţă. În ziua i 


aceea părintele era departe, în munte. Cojocar în- 
făşurase copilul cu ilicul lui, pentru că altă ceva 
nu avea, și așa, împodobit, s-a dus și l-a îngropat 
sub un dîmb, pentru că satul nu mai avea nici 
cimitir. În bordeiul pe care-l scobise în pămînt, 
Cojocar n-a putut dormi niciodată. Prea era strîmt 
locul și prea tușeau toţi. Acu un loc rămăsese liber. 
Uţă se mutase în marginea dîmbului de unde se 
vedea apa şi munţii și codrul în care — dacă ar fi 
putut — tare ar fi vrut să se joace și el. Acuma 
îi cînta. Streiul gonind la vale către Murăş. El însă, 
Cojocar, va urma să doarmă tot afară, deasupra 
bordeiului, pe ţărînă, ascultînd toată noaptea cum 
tuşeşte Ruţa şi frăţiorul cel mic al lui Uţă... 
Parcă tușea ţărîna, toată valea, pămîntul întreg 
parcă tușea sub trupul frînt de oboseală al omului 
care totuși nu-și putea afla hodină. El, Cojocar, se 
scula cînd încă era mult pînă în ziuă. Zorile îl 
prindeau departe pe lan, sprijinit în sapă, ca un 
semn întunecat zugrăvit pe cerul vînăt al dimineţii. 
Aşa făceau toţi iobagii și el, Cojocar, muncea pînă 
se înnopta. Doar trebuia s-o hrănească pe Ruţa, şi 
pe copil, şi să mănînce şi el, și să dea stăpînului 
dreptul lui pe care acuma nu-l mai putea amîna : 
veneau vătăjii să i-l ia de acasă. Așa făceau şi cei- 
lalţi, decît că pe aceia îi ajutau muierile, dacă 
erau sănătoase. Toţi erau osteniţi, încruntaţi, flă- 
mînzi. Copiii culegeau rugi de mure de pe podiș și 
urziei tinere din curmături. Cu buruienele acele 
„muierile făceau fiertură şi departe, tocmai pe Tu- 
lişa, tăiau o vită și o aduceau în sat noaptea, cu 
aba și “tot noaptea o împărțeau frățește. Aveau 
deci de mîncare o zi pe săptămînă ; în celelalte zile 
zdrobeau un căţel de usturoi sălbatic, îl puneau în 


fiertura de buruiene, mestecau şi mîncau aşa cum 
ai mînca o mîncare adevărată... Cneazul Mihail nu 
mai: avea boabe 'de nici un fel să le împartă. Nu 
mînca nici el turte și nici ceilalți cnezi nu aveau, 
iar de la işpan ori de la castel nu puteau .împru- 
muta nimic. Prea erau datori! Pe cîmp oamenii 
mai frecau în palme un spic şi aruncau în gură 
grăuncioarele crude cu gust încă acrișor, pe care le 
sfărîmau în dinţi şi le mestecau îndelung. Asta însă 
cînd nu-i vedeau vătăjii. Pentru că dacă-i vedeau... 
„Să facă bunătate oamenii să mănînce spice de pe 
bucățica lor de pămînt, nu de pe pămîntul stăpi- 
nului !* Aşa a trecut vremea pînă la seceriş. 

lar cînd nu mai era mult pînă la seceriș, Cojo- 
car s-a dus să îngroape lîngă Uţă și pe frățiorul 
lui cel mai mic. Părintele Vilcul a rămas cu el] și, 
cu ochii duşi spre apa Streiului, l-a întrebat: 

— Tu unde dormi ? 

— Deasupra, pe bordei ! a răspuns Cojocar. 

— Şi Ruţa? 

— Înăuntru, dedesubt ! Acuma însă... dacă nu 
mai am copii... A 

Rămaseră amîndoi tăcuți, părintele privi de- - 
parte spre munții Făgărașului, Cojoear prida în 
pămînt. Apoi popa Vîlcul vorbi iar: Sa MR, sg] 

— Ar fi bine să dormi tot afară... i wia 

Celălalt îl privi nedumerit. A 

— Şi cînd o da frigul? 

Popa îl cercetă fugar cu ochii şi îşi întoarse 
privirile spre munţi. Mai stătu aşa o vreme Lia 
urmă porni să coboare spre malul Streiului. 
parte, peste apă, se zăreau într-o väina „Bân: 
rii lui... 


Cînd s-a terminat cu secerişul pentru 
stăpîni, oamenii au răsuflat ușuraţi. Începură să 
secere pentru ei, pe bucăţica de pămînt pe care 
mila stăpînilor le-o hotărise drept plată pentru 
muncă. Secerau încet, cu grijă, să nu scuture spi- 
cele și în urma secerătorului, toţi ai lui umblau 
aplecaţi asupra miriștei să culeagă spicele rătăcite 
din întîmplare. Pămîntul răminea ca o perie gal- 
benă, curată, iar roada era cărată acasă cu braţul, 
cu troaca, cu sacul. Pe urmă veneau vătăjii işpa- 
nului, sau ai eminenţei sale s-o măsoare, să ia 
pentru stăpîn a noua parte și să strige în jurul 
bordeielor pentru plata datoriilor. Veneau și oa- 
menii cneazului să fie de faţă şi atunci vătăjii se 
“mai îmblînzeau. 

Cojocar s-a dus la cneazul Mihail să se sfă- 
tuiască şi a pierdut o jumătate de zi. La cneazul 
Mihail veniseră oaspeţi : cneazul Costa de la Riuşor, 
cneazul Vlad de la Ucea, cneazul David din Grădiș 
şi cneazul Ruga de la Lupșa. La toţi sărăcia era 
cumplită şi oamenii ajunşi la marginile putinţii 
lor. Acuma, cu punerea în umblet a monedei celei 
noi, datoriile au crescut de zece ori, pentru că mo- 

. neda aceea nu cuprindea decît o fărîmă de argint. 
_Craiul a vrut să înșele norodul! Dar norodul nu 
„se lăsa înșelat. Nici seniorii! lată nici ei nu mai 
vor să primească plata datoriilor în monedă nouă. 
"Cer moneda cea veche. Şi cea veche se găsește în 
târguri numai dacă dai pe ea zece monede noi. 
“Munca însă se plăteşte în monedă nouă! Cu alte 


cuvinte, de zece ori mai puţin decît face ! Cei cinci 
cnezi au închis ușile și dezbat între ei necazurile 
acestea. Nici ei nu mai știu ce să facă. Starea ioba- 
gilor e fără nădejde şi ei sînt ţinuţi răspunzători 
de neplata datoriilor. Dar cu ce să le plătească 
oamenii, dacă prin jocul acela de monedă datoriile 
s-au înzecit ? 

Cînd a bătut în ușă popa Vilcul nici nu l-au 
auzit. A trebuit să repete bătaia şi s-o întărească. 

— Aici sînteţi ?! s-a mirat el. Va să zică aţi 
auzit şi voi? 

Ceilalţi îl priviră uimiţi. 

— Ce s-auzim ? 

— Răscoala ! Tara Biîrsei! Făgărașul! Ce vă 
uitaţi aşa la mine? Şi în faţa nedumeririi generale 
popa a trebuit să-și descarce sacul : S-au sculat ță- 
ranii din Țara Bîrsei. S-au sculat că n-au mai putut 
răbda de foame şi de asuprire și nedreptate. Și 
acolo fuseseră turci, dar după turci stăpînii s-au 
arătat mai răi decît păginii. lar cînd a venit și 
năpasta asta nouă cu moneda de argint a grațio- 
sului nostru suveran, n-au mai putut ! Pentru că să 
vedeţi, domniile voastre : turcii se arătaseră mai 
buni decît stăpiînii! Turcii căutau și — dacă gă- 
seau — luau. Dacă nu, se înțelege că plecau cu 
mîna goală. Stăpiînii însă vor să ia și ceea cenu 
găsesc ! Moneda cea veche nu se mai vede. Cu toate 
acestea stăpînii cer ca datoriile cele vechi să fie 
plătite în moneda veche, pe care n-o găsești decit 
doar vînzindu-ți sufletul! De unde să ia iobagul 
atîta bănei ! Şi de aici deznădejdea ! Au pus iobagi 
mîna pe topor și au pălit! Au pălit, au pus fo 


și au început a dărîma ! Ca omul cînd nu mai are 
încotro! Pe urma lor, praful! Și atunci a sărit 
luminăţia sa contele Jakch de Căşei, comitele se- 
cuilor, cu oastea sa. Ei, se-nțelege că iobagii nu 
erau pregătiți pentru un asemenea război şi au 
fugit. Au fugit în munţii Făgăraşilor. A dat şi 
oastea să-i ajungă, dar n-a putut. lobagii au răs- 
turnat peste ei copacii retezaţi cu ferestrăul și au 
ucis-o cu pietre! Acu contele a prins cu oaste 
trecătorile să-i facă pe iobagi să moară de foame 
acolo sus. Numai că noaptea iobagii dau peste 
paznicii trecătorilor și-i ucid cu furca ! Iar de mîn- 
cat, mănîncă oile seniorilor pe care le-au prins 
la păscut în munte! lar ciobanii le arată care 
sînt mioarele cele mai grase !... 

— Asta înseamnă că începe ! vorbi cneazul Mihail, 
cu glasul răgușit dintr-o dată. Va să zică începe! 
Aţi aflat că răscoala lui Huss vrea să dea ţăranilor 
pămînturile seniorilor ? Să ne mai mirăm de cele 
ce se întîmplă la noi? Mai bine să ne agii şi 
să-i pregătim ! 

- — Da, să ne pregătim. Dar cum ? întrebară oas- 
_peţii și se adunară iar cap lîngă cap să pună la 
„cale. 

“Aşa i-a găsit Cojocar, care rămase lîngă uşă cu 

beţişorul în mînă şi cu obrajii scofîlciți. 

„— Cneaz Mihaile, vorbi el, eu acuma nu mai 
am. băieţi ş-am făcut oleacă de economie, iar pentru 
„mine şi pentru Ruţa... ne trebuie mai puţin... M-am 
gîndit așa: Miine vine vătaiul de la castel să-mi 
f măsoare roada. Zic : să dau toată nona pe anul ăsta 
[Și „sp: dau și pe cea de anul trecut! Iar cît despre 
„cea de anţărţ... oi da-o la anul! Că văd că nu-i şi 


nu-i nici o nădejde la noi cum am văzut acolo la 
Husiţi... 

Cei de faţă îl priveau cu ochii mari. 

— Cojocar, vorbi Mihail, vătaful n-are să-ți pri- 
mească nimic. Porunca cea nouă pe care a primit-o 
ișpanul este să vie vătaful să măsoare la fiecare 
om şi să hotărască nona și datoria veche, după 
care iobagul să se ducă, să-și vîndă roada la tîrg, 
iar la canțelaria eminenţei sale să aducă bani, nu 
roadă. Pentru fiecare măsură datorată, atîția bani. 
Deci, dacă ai... du banii și gata, că despre nădejdea 
de care vorbeşti tu, încă nu s-au copt strugurii, 
Cojocar ! 

— Strugurii cruzi se cheamă aguridă, cneaz Mi- 
haile, și-s atîta de acri, încît mă tem că n-o să-i 
putem mînca! Şi să ferească Dumnezeu de omul 
flămînd, cneaz Mihaile !... Vra să zică ei nu mai 
primesc roadă ? 

— Numai bani! 

În ochii omului se întunecă ca un fel de spaimă. 
Cneazul mai spuse : ; 

— Şi nu uita, Cojocar, Ruţa e bolnavă! Ea 
trebuie să mănînce mai mult... fără economii ! 

Cojocar dădu din mînă a lehamite și ieși. 

— Oi mînca eu mai puțin ! bodogăni el pe drum. 

Pe urmă toate s-au petrecut așa cum a spus 
cneazul Săcelean. Vătaful a venit, a măsurat, a 
hotărît şi într-o dimineață căruța de la castel jad 
venit să încarce și să meargă la tîrg. Se înțelege că 
pentru căruță vătaful hotărîse anume plată și făcuse. 
anume însemnare. Ruța a ieșit să dea și ea o mir ă: 
de ajutor. Cînd și-a scos capul afară din pămînt, 
ca o cîrtiță, chipul ei părea de ceară. O pală de vînt 


Pa 


îi luă broboada de pe cap și-i zburătăci părul Br 


cărunțit înainte de vreme. Cojocar o privi şi se 
înspăimâîntă. 

— Coboară înapoi ! îi strigă el. 

Ea îl ascultă, dar era atît de slabă și neputin- 
cioasă, încît împiedicindu-se de un sac căzu și nu 
nu se mai putu ridica. 

— Tu să faci bunătate să te astimperi! ocări 
Cojocar purtind-o în bordei. 

Pe urmă căruța porni și Cojocar grăbi în urma 
ei, iar în jurul bordeiului rămase pustiu... 

În aceeași zi, spre seară, căruța se întoarse 
scîrțiind și cu caii osteniți. Cojocar se opinti și 
descărcă sacii cu care plecase azi dimineaţă. Nu 
vînduse nimic. 

— Cum să vînd? lămuri el peste o vreme, în 
bordei. Negustorii nu-mi dau decît bani noi. Ca 
să-mi dea bani vechi cum îmi cere intendentul, zic 
să le dau de zece ori atîta marfă ! Că-s mai scumpi. 
A făcut craiul nu știu ce tîlhărie cu banii ăștia noi 
şi lumea a simţit. N-am vîndut. M-am dus la castel 
să le las maria acolo. Atîta vă datorez, atita v-am 

adus ! Vindeţi voi! M-au fugărit cu cîinii! $-am 
adus sacii acasă ! 

Ruţa stătea nemişcată în întunericul bordeiului 
şi răsuflarea ei nu se auzea. Încremenise pe laiţă 
“cu © mînă adusă peste piept şi cu brațul celălalt 
f tîrnat spre pămînt. Cojocar tăcu o vreme să-i audă 
orba și neauzind nimic, întrebă : 

— ie ţi-e rău? 

Întrebarea sunase domol, cu glas scăzut ȘI cu 
un fior de grijă. Dar nici acum nu răspunse nimeni. 
Ruţa părăsise această lume stăpînită de seniori, în 
care oamenii muncitori mureau de foame. 


Sicriu n-a avut. Pentru sicriu trebuiau scîn- 
duri și la scînduri nu aveau dreptul iobagii. Și 
chiar dacă ar fi avut !... Cojocar se purtase foarte 
rău ieri, la castel. Înjurase pe intendent, pălise pe 
un slujitor care umbla să-l dea afară din canţelerie 
şi cînd a pornit cu carul spre casă, a spus despre 
seniori, popi și rege niște vorbe din pricina cărora 
şi acuma le-o fi ţiuind urechile acelora ! Cine deci 
să-i mai dea scînduri ? De aceea el a învelit moarta 
în singura ei hanţă, a legat-o la cap cu un fel de 
broboadă, a luat-o în braţe și a așezat-o între cele 
“două cozi de sapă. Era ușoară ca un copil, iar nasul 
îi era subțire ca o muche de cuțit. Numai picioarele 
aveau labe mari, noduroase, ciolănoase, ca picioa- 
rele tuturora acelora care au umblat desculți o 
viaţă întreagă... 

Popa Vilcul îl privea cu adîncă milă și înțele- 
gere pe Cojocar. i 

— De acuma — spuse el într-un tîrziu — dacă 
ai rămas singur, eu aș zice să te muţi ia mine... Eu 
fiind toată ziua pe coclauri rămîne prunca aceea 
mereu singură !.. Să ai grijă de ea. 

.— Și munca ? întrebă nedumerit Cojocar. 

11 — Cu munca... om vedea... și părintele tăcu iar, 
fără să-şi isprăvească vorba. Ochii lui rătăceau 
acuma încolo, spre munţii Făgărașului. Apoi dintr-o 
dată porni spre Băniciorii lui. 

Cojocar îl privi îndelung cu ochii micşoraţi şi 
«vorbi singur : 
A — Mă tem că voi știți ceva şi tăceţi ca peştii! 
ar poate că s-a lumina și pentru noi odată soa- 
rele... să se coacă agurida de care vorbea cneazul 
Mihail al nosť’ !... Nu cumva ?... 


La Băniciori casa popii Vilcul rămăsese 
întreagă lîngă bisericuţă. Turcii n-o arseseră. Nu se 
știe de ce. În locul satului însă apăruseră acum 
mușuroaiele de cîrtiță ca și la Săcel și în celelalte 
sate din jur. 

Așa arăta Băniciorii şi în ziua în care un pile 
de oaste năvăli căutînd drumul către Strei, vadul 
și cărările către Vinţ. Luat repede, Cojocar se ză- 
păci, iar Uca se ascunse pe. cuptor. 

— Ce Vinţ? Ce vad? îngîna el grijuliu să nu 
aducă primejdie asupra casei care-l adăpostise. În- 
trebă, cercetă și pînă la urmă se lămuri: dăduseră 
în satele săsești din Sebeș niște munteni din Zărand 
să jăfuiască. Şi ei, ostașii aceia, erau trimiși să 
treacă apa, să străbată către Vinţ, să le iasă îna- 
inte cînd s-or întoarce cu prada și să-i prindă. 
Altfel nu-i chip să pună mîna pe dinșii! lar dacă 
i-or prinde, să-i ducă legaţi în Sebeș, la judecată 
și pedeapsă. i 

— Ce să jăfuiască ? se nedumeri Cojocar. Mai e 
ceva de jăfuit ? l 

— Saşii au pămînt ! rîseră ostașii. Le-au dat craii 
din vechime ca să-i ademenească să vină din țara 
lor în Transilvania. Și avînd pămîntul lor se cheamă 
că au şi vite şi oi și de toate. Vra să zică sînt 
bogaţi ! Faţă de iobagii noştri sînt chiar poaait 4 
Nu toţi, vezi bine, dar mulţi din ei. i 

— Au pământ! Pe Cojocar parcă-l loviseră cu 
ceva în cap. Mai auzise el cîndva treaba asta, dar 
socotise că-i o poveste, ori o glumă! Va să zică 
e adevărat ! Sînt va să zică ţărani care au pămînt w 
Şi sărmanii, „flămînzii“ din Zărand n-au ! Nici cei 


din Băniciori n-au! Nici cei din Săcel, ori din 
Rîuşor, ori din Șerel, ori cei din munţii Făgăraşi 
n-au ! Şi lor nu le dă nimeni. Arătă acelor ostași 
drumul căutat, pentru că nu avea încotro și se duse 
şi el la Săcel să vorbească cu cneazul Mihail despre 
pămînt !... 

Nu s-a întors Cojocar prea bucuros. Și de la 
Gorun, care pornise către Vinţ şi Ocroinda să ducă 
anume vorbe către cneazul Torda s-a ştiut pe urmă 
că ostașii aceia sași n-au făcut nici o ispravă acolo 
la intrarea în munţii lor, unde erau așteptați. Ba 
chiar s-a vorbit că fuseseră vestiți din vreme de 
anume iscoade. Şi din ziua aceea țăranii iobagi 
începură a vorbi tot mai des și mai tare despre 
pămînt, și în celelalte sate tot așa. Ba din locuri 
mai depărtate veneau cîteodată iobagi necunoscuţi 
şi întrebau pe Cojocar despre pămînt. Iar vorbele 
acestora se răspîndeau din ce în ce mai departe. 
Cojocar îşi făcuse o pereche de opinci noi, din piele 
de mistreţ nerasă şi încălțat cu opincile acele şi 
cu bețișorul subsuoară îl vedeai cînd urcînd o 
costișă, cînd coborînd o vale, stînd de vorbă cu 
oamenii întilniţi și ajungînd uneori pînă la crestele 
Făgărașşilor, la necăjiţii cei din Țara Biîrsei, fugăriţi 
acolo de oastea comitelui secui. 

„Pe urmă năvăliri ca aceea făcută de munteni 
în „gospodăriile sebeşenilor bogaţi s-au întîmplat 
multe. Umblau după pradă şi cei din Zărand, și 
cei din Vinţ, și alţii din Ucea, și alții din Grădiş... 
Alergau zadarnic după ei ostașii ișpanului și ai 

 castelanului că nu puteau prinde pe nimeni. 

pif Și parcă anume ca să vadă că prădalnicii nu 
“umblă anume să lovească numai în sași, ci în cei 
care au, fără deosebire de neam, s-a întîmplat 


într-o zi o faptă nemaiauzită pe locurile acele. 
Anume, o ceată de iobagi — nu s-a ştiut niciodată 
de unde erau — au năvălit să prade o mănăstire 
de sub munte. Nu era o mănăstioară săracă şi flă- 
mîndă, ori o mică cetate catolică cum erau multe, 
ci o mănăstire mare, ortodoxă, cu călugări mulţi 
şi — se zicea — cu avuţii şi hrană adunate în be- 
ciuri și saivane. Ceata de iobagi a găsit poarta în- 
cuiată și ziduri grele de jur împrejur. Drept care 
unii au sărit zidurile şi-au repezit mîna în barba 
cuviosului portar și au descuiat. lar cînd cuviosul 
a dat să strige, i-au făcut vînt într-o baltă făcută 
de ploi, alături. A stat portarul acela în baltă pînă 
cînd i-a văzut pe toţi dispărînd în ograda mănăstirii 
şi atunci a ieşit din apă, a tras cheia din broască, 
o cheie de un arșin și a lovit cu ea într-o toacă de 
fier spînzurată acolo sub boltă. Alarma! Dar o 
dăduse tîrziu, abia în clipa în care părintele stareţ 
se zbătea în braţele năvălitorilor. 

— Cum de vă rabdă Dumnezeu ? întreba el în 
gura mare, uluit. 

— Ei, Dumnezeu rabdă multe! au rîs iobagii 
aceia fără ruşine şi fără nici un respect de cele 
sfinte. Rabdă, de pildă, ca domnia ta să te ghif- 
tuieșşti în fiecare zi și noi să crăpăm de foame ! Iar 
acuma are să rabde să-ți smulgem barba, dacă n-ai 
să ne arăţi unde-s bunătăţile și avuţiile mănăstirii! 
Și după ce l-au mai strîns puţin, n-a avut popa 
încotro ! Le-a arătat de toate. Şi cum mănăstirea 
avea şi cai, și căruţe, și boi, şi care, oameni au 
încărcat și au plecat mai cercetînd şi cuprinsul bi- 
sericii. Erau acolo scule popeşti de argint, şi de A 


mătasă, și de aur, dar cui îi trebuiau ? Le-au risipit 
care încotro și și-au văzut de drum lăsînd pe cu- 


vioși legaţi și ţepeni de frică. În urma lor mănăsti- 
rea a rămas cu porţile în lături și cu magaziile 
goale, ba a luat şi foc la niște chilii din capătul 
despre pădure. Dar cercetările care s-au făcut pe 
urmă au dovedit cum că focul a fost pus de un 
popă catolic, care ar fi fost tare bucuros ca acea 
mănăstire ortodoxă să dispară de pe locurile 
acele !... Iar popa acela catolic a fost prins și do- 
vedit, iar ţăranii din satul alăturat. i-au tras o sfîntă 
de bătaie, soră cu moartea ! 

Precum vedeţi nu era bine! Bătea vînt de răz- 
meriță şi lumea se arăta neliniștită, și îngrijorată, 
şi nemulțumită, şi gata de harţă. Iată, popa acela 
catolic, de pildă, a trebuit să împungă fuga şi să 
nu se mai arate pe locurile acele blestemate !... 

— Fără știrea voastră, nu se poate să treacă ei 
şi să se strecoare nevăzuți ! bătea din picior ișpan 1 
în fața cnezilor vecini, chemaţi să-i asculte pîra şi 
dojenile trimise de graţia sa împăratul. Cum de 
îndrăznesc ei asemenea fapte ? 

— Li-e foame şi flămînzii îndrăznesc! lămuri 
cneazul Mihail. 

Aceasta putea fi, în adevăr, o lămurire, dar ea 
nu curma nelegiuirea ! Iar îndată după aceea fap- 
tele petrecute au fost și mai grele. A doua oară 
oștenii trimiși să facă regulă au simțit că ei nu 
se bat numai cu cetele prădalnice, ci chiar oamenii 
din satele prin care treceau le erau dușmani ! Une- 
“ori prădalnicii aceia nici nu mai aveau cu cine se 

bate, întrucît aflau pe paznici și pe ostași gata ni- 
“miciţi și drumul slobod! Şi atunci cnezii satelor 
cu pricina fură chemaţi din nou la grea cercetare 
| craiul a scris cu mîna lui o scrisoare de aspră 
_dojană. 


Dar țăranii tot nu se duceau să plătească dijmele. 
Acu nici nu mai încerca nimeni să se ducă la tîrg 
şi să vîndă roadă pe monedă veche, cum cereau 
canțelariile. Așa începu să bată pe locurile acele 
un vint de împotrivire şi dirzenie, şi aşa au înce- 
put oamenii a crede că o vreme cu slobozenie şi 
pămînt aşa cum o visează husiţii va veni şi pentru 
ei cîndva. Și atunci s-au înăsprit inimile lor strîn- 
gîndu-le pumnii şi încruntîndu-le ochii... lar cînd 
îl vedeau pe Cojocar, îi săreau de departe înainte 
şi tăinuiau cu el ceasuri întregi, fără știrea vătă- 
jilor, şi intendenţilor, și işpanilor !... 


4 


Într-un rînd, cneazul Mihail a întîlnit 
un cioban. Venea pe jos dinspre răsărit și ţinea 
drumul către Vinţ. Era un om cărunt tare, cu barba 
tunsă scurt, cu cușmă înaltă, opinci nerase și desat 
goală pe după gît. Își dădură binețe. | 

— Dincotro ? i, 
— De la stînă, de pe Cindrel. Mă duc către i) 
Vint. Mi-a murit un frate... A Dia 
— Stînă ? Pe Cîndrel ? pe A 
— Da... stîna eminenţei sale episcopului... Are 
acolo peste cinci sute de oi și toate mulgă PRI d 
— Aşaaa! s 
Omul s-a dus în treaba lui şi cneazul Mihail a 
stat mult pe gînduri. Pe urmă a chemat pe Gorun... 
În aceeaşi zi Gorun şi-a legat bine opineile, şi-a 
strîns betele, și-a luat băţul și a pornit către ră 
sărit. Era voios și fluiera. - 


Acasă a întrebat zădarnic Onuţ : 

— Unde-i bădiţa ? 

— Are treabă ! îi răspunse cneazul aspru. Nu te 
amesteca ! 

Şi băiatul rămase nedumerit. Ce fel de treabă ? 
Dacă se putea duce „bădița“, înseamnă că s-ar fi 
putut duce și el! 

Abia peste o săptămînă au izbit niște zvonuri 
dinspre Sebeș : fugarii de pe Făgăraş au prădat 
de pe Cindrel oile eminenţei sale episcopului! 
Le-au mînat în munţii lor și acuma... prinde orbul... 
scoate-i ochii !... 

Dar acestea nu erau decît vorbe. Gorun s-a 
înapoiat la Săcel cu două zile după zvon. Îi rîdea 
buza. 

— Ei „bădiţă“ ? Dar mai întîi stai jos! Te dor 
picioarele ! 

— Mă dor, de nici nu le simt! Am izbutit! 

— Fără bătaie ? Fără singe? Te-a cunoscut ca- 
reva ? 

— M-au cunoscut ciobanii! 

— Răăău! Asta-i rău, „bădițţă“! Şi te-au lăsat 
să le iei? 

— Mai întîi şi mai întîi nu-i rău! Şi pe urmă 
nu le-am luat nimic! Nici nu m-am dus singur! 
Am fost întîi „sus“, am luat cu mine o ceată de 
“oameni și am pornit la stînă. Era pe coasta de 
miazănoapte a Cîndrelului... este acolo o curmătură. 
Cu strungărași cu tot am găsit unsprezece ciobani... 
Ne-au. primit, ne-au ospătat și-am vorbit... Iar în 
ziuă au pornit ei singuri oile către Făgărași... Noi 

mergeam în urmă, glumind !... Ei, şi au rămas și 
ei acolo ! 
- — Sus? 


— Sus! 

— Şi ce-au zis oamenii ? 

— A fost o bucurie cum nu se mai află ! Pupau 
oile ! Acu le taie și le pun la sare!... și ne roagă 
să le ducem sare cît mai multă, că au isprăvit-o! 

Cneazul Mihail se sculă cît era de mare și îm- 
brățișă pe Gorun. 

— Măi bădiţă, măi! Măi bădiţă, măi!.. A în- 
trebat băiatul de tine ! 

— Să-i spun ? 

— Nu .!... Iar sarea, chiar azi ! 

— Şi ace mari de cusut, şi cîteva gheme de tort... 
ei fac din piei haine pentru iarnă... că vara umblă 
aproape goi ! Vai de mama lor, sărmanii! Şi n-au 
mei de loc! 

— Meiul atîta-i cât îl vezi în coşere. Măsoară, 
scoate cît trebuie pentru noi, să ieşim din iarnă, 
şi restul du-l! 

— Eu zic să mai încerc la Rîuşor, şi la Serel şi, 
poate, la Băniciori. 

— Popa n-are! Repezi-te la Riușor și la Şerel. 
Să-ţi dea ei care și boi... Mai trebuie trimisă vorbă 
în sus, către Vinţ şi Grădiș, pînă-n Almaș... . 

lar peste cîteva zile carele pornite din satele 
acele, cu sare și mei, poposiră la vadul Oltului, 
dincolo de Cîndrel ! Boii răsuflară, Gorun buciumă 
şi cărăușşii îşi înălţară chipurile spre crestele vinete 
ale Făgărașilor... 

Departe, către miazănoapte, ostașii eminenţei 
sale părăsiră crestele Cîndrelului și o luară către 
Ruzi. Duceau cu ei năsălii făcute din crengi de 
brad, și de pe năsălii se auzeau gemetele celor 
stropșiți sub crestele Cîndrelului... La Ruzi, unii 
ostași zdrobiţi de bolovanii care cădeau de sus se 


rostogoliră urlind în prăpăstiile fără fund, şi alţii 
cerșeau alte năsălii... lar după Ruzi, făgărăşenii în- 
cepură a prăbuși bolovani, apărîndu-se. Cine să mai 
caute paguba eminenţei sale? Şchiopii, ciungii și 
cei cu capetele sparte de loviturile primite ? S-au 
întors deci oştenii episcopului către castelul care-i 
adăpostea în vreme ce fugarii de „sus“ mâncau 
carne friptă de berbec... 


Aceasta a fost, în adevăr, o faptă din 
cale-afară de cutezătoare! Un om de la „castel“, 
un lungan slab și ciolănos și care avea nu ştiu 
ce meteahnă la grumaz, că umbla cu gîtul veșnic 
înfășurat într-o legătură pestriță, a încălecat şi a 
pornit în goană la Alba să piîrască eminenţei sale 
isprava și paguba. lar eminenţa sa de Lepeş, vinăt 
de supărare și indignare, a scris îndată grea plîn- 
gere către scaunul împărăției... Nu s-a mirat ni- 
meni deci în primăvara următoare cînd anume um- 
blători de la castelan și ișpan au chemat pe cnezii 
din partea aceea de miazăzi a Transilvaniei să se 
înfățișeze în cutare zi luminăţiei sale, înlocuitorului 
crăiese, care va binevoi să vină la Haţeg în cerce- 
tare |... S-au adunat așadar cnezii la Haţeg. A venit 
şi „castelanul, și ișpanul, și omul eminenţei sale 

trimis să stea de faţă și să ceară despăgubirea de 
cuviință. Iar cînd pintenii de argint ai luminăţiei 
sale înlocuitorului crăiesc au sunat pe lespezile de 
piatră ale castelului în care se ţinea judecata, toată 
această lume s-a sculat în picioare, salutind după 


: 


cum se cuvenea. Avea luminăția sa înlocuitorul 
pălărie cu marginea ridicată pe frunte și lăsată pe 
ceafă, cu pană de vultur într-o parte, mustăţi negre 
subțiri răsucite în sus, purta strai albastru, scurt, 
cu mulți bumbișori de argint! la mîneci și la piept, 
încălțăminte înaltă de piele moale și sabie bo- 
gată la brîu. Şi-i licăreau sub frunte doi ochișori 
mici și iscoditori. 

În faţa sa s-a plâns întîi omul eminenţei sale și 
a numărat pagubele pricinuite și despăgubirile emi- 
nenţei sale, după care cnezii au strîns din umeri 
şi au tăcut, 

— Ce aveţi de spus? s-a mîniat atunci lumi- 
năţia sa locţiitorul crăiesc bătînd din picior şi zu- 
ruind din pinteni. 

lar ei au înălţat iar din umeri și numai unul a 
cutezat să spună două vorbe: 

— Se poate! 

Dar în mărturisirea aceasta nu era nici teamă, 
nici părere de rău, cum s-ar fi cuvenit pentru 
avuția eminenţei sale jăfuită cu atîta lipsă de res- 
pect! Era mai mult nepăsare și un fel de: „ei, și 2% 
adică un fel de : „ce-mi pasă mie ?“ Ceea ce văzind. 
şi înțelegind omul eminenţei sale, se făcu vînăt de 
supărare, iar luminăţia sa locţiitorul crăiese in- 
trînd într-o furie nemaipomenită, începu o ocară 
lungă și amenințătoare, care cuprindea și Be i 
taşi şi pe cnezi de-a valma. 

— Nici dajdiile, nici daturile şi pe deasupra 
şi prădăciuni ! striga el Cum socotiți voi 
purtare ? 

—. Adică ? întrebă aiurit luminăţia 'sa locţiitio- 
rul, după o clipă lungă care i-a trebuit pentru în- 
țelegerea acestei zicale romiînești. 

— Adică iobagilor li-e foame! îşi întări glasul 
cneazul Mihail. Şi dacă li-e foame de unde să ia 
să mănînce? Nu de la cei care au și mănîncă? 

— Nu pentru asemenea vorbe și judecăți sîn- 
teţi îngăduiţi voi în slujbele voastre ! urlă luminâţia 
sa, inălțindu-și braţul ca o sabie. Aveţi datoria să 
împliniți poruncile graţiosului nostru suveran, să 
sprijiniți strîngerea dajdiilor şi să păstraţi liniștea 
şi buna purtare în cuprinsul cnezatului vostru! 
Dacă însă vă daţi de partea iobagilor şi le încura- 
jați prădăciunile, atunci eu știu de unde pornește 
răul ! 

— În cnezatul meu nu se află jăfuitori și lumea 
cirtițelor care mi-a rămas — cârtițe pentru că tră- 
iese în pămînt — este pînă acuma liniștită! 

— Nici vecinii n-au jăfuit pînă acuma de la 
domnia ta ? 

— Nici! 

— Nici de la mine ! întări cneazul Costa. 

— Nici de la mine! repetară pe rînd cneazul 
Torda, şi cneazul Ruga, şi Vlad de Ucea, şi David 
| de Grădiș... 
= — În schimb fură toţi din Sebeș! strigă lumi- 
„nătia sa locţiitorul crăiesc, nemaiputîndu-se stăpini. 


„Dacă ni s-ar da o dovadă cît de mică, am ști 
„pe cine să apucăm ! spuse cneazul Mihail. 

ti = — Parcă spuneai că li-e foame, deci îi știi! se 
 Zzbuciumă luminăția sa înlocuitorul. 

Să mă iertaţi, n-am spus că-i cunosc! Lumi- 
Gja voastră ne-ați întrebat cum înțelegem noi 


faptele acestea și eu v-am lămurit cum m-am pri- 
ceput. Dar de văzut nu i-am văzut! 

— Măcar o singură dovadă! întăriră şi ceilalți 
cnezi. 

— Oamenii prădaţi au cunoscut: pe tilharii ză- 
răndeni ! strigă luminăţia sa. 

— Mint! sări cneazul Torda. Dacă i-au cunoscut 
să spună cum îi cheamă şi iaca eu le făgăduiesc... 

— Mint și cei de la „castel“ care se jăluiese 
că li s-a furat stîna ? întrerupse luminăţia sa. 

— Mint! strigară toţi enezii într-un glas. 

— După ştirile noastre, lămuri cneazul Mihail, 
stîna a fost furată chiar de ciobanii eminenţei sale, 
care: au luat oile și au pornit în lumea lor, peniru 
că eminenţa sa îi ținea numai cu zer de oaie şi 
cu cîte un pumn de mei pe zi! Cum să nu fugă 
oamenii ? 

Aşa... nu se putea face nici un fel de cercetare ! 
Luminţia sa locțiitorul crăiesc ceru deci să vor- 
bească cu fiecare în parte şi pînă la urmă lăsă 
lucrurile baltă și plecă amenințind, și poruncind 
să se încaseze toate dajdiile din trecut şi să nu 
se mai audă de tilhării, cnezii rămînînd să răspundă 
singuri în fața graţiei sale împăratului... Iar despre 
cele ce are să hotărască scaunul împărăției în pri- 
vința cercetărilor de azi... au să primească cnezii, 
castelanul şi işpanul, poruncile cuvenite... 

— Acu are să ne pirască episcopului că adică 
ne-am arătat împotriva intereselor sale! vorbiră 
între ei cnezii rămași singuri. po A 

— Ei şi? se miînie cneazul Mihail. Noi nu sîn- 
tem cnezi episcopeşti, ori senioriali. Noi sîntem 
cnezi ai craiului şi stăm cu drept de moștenire pe 
locurile noastre pe care noi înşine, sau părinții 


noștri, le-au cîștigat cu fapte de arme! Și ţinem 
numai de autoritatea și judecata craiului. Altfel... 
ne înghițea locţiitorul ! 

S-ar fi părut deci, că aspra dojană 
crăiască ce urma să vină fără sminteală are să fie 
cea din urmă faptă cu care are să se încheie această 
a doua toamnă de după plecarea turcilor din țară. 
Dar despre crai se vorbea acuma că s-a împotmolit 
in trebuinţele războiului său cu husiţii, că are mereu 
nevoie de alt număr de oşteni şi la Haţeg, la 
Orăştioara, la Sebeş, la Alba se iviră anume co- 
mandiri care îndemnau omenirea să intre în oastea, 
cruciaților care urma să se ridice pentru nimicire 
„ereticilor“ lui Huss. 

— Dar e o minciună! striga indignat cneazul 
Mihail. „Ereticii“ aceia umblă să dea pămînt ioba- 
gilor, nu să se bată cu altarele popilor! 

Curind însă se băgă de seamă că lumea nu se 
îngrămădea să îngroașe oastea aceea a crucia- 
ților cărora norodul le zicea „Cîrstoşi !* Iar dacă 
se îndupleca vreun om năuc de foame și de să- 
răcie, socotind că astfel își rînduiește viaţa lui şi 
celor alor lui, aceluia i se dădeau cîțiva cvartlingi 
de aramă, şi o uniformă bălțată peste care i se 
atirna de gît un fel de scut de scîndură care-i cădea 
jumătate pe piept, jumătate pe spate și pe feţele 
căruia se vedea trasă cu alb o cruce mare cît scutul, 
iar în mînă i se punea o suliță lungă cu virful de 
fier cu care să împungă în husiţi... cînd îi va prin- 


de !... Deocamdată cîrstoşii aceia împungeau în oră- 
tăniile oamenilor, în purceii și mieii lor, spre cea 
mai mare minie a norodului care se ferea de ei ca 
de tilhari. Cînd socotea că a adunat destulă oaste 
de aceasta, comandirul cu pricina pornea cu ea 
către apus și miazănoapte și în urma lui începea 
alt comandir să cheme în oaste... 

Cu faptele acestea vara se isprăvi și porunca 
crăiască tot nu sosea. 

— Să ştiţi că vine craiul singur să ne ocă- 
rască ! vorbeau între ei cnezii, cu oarecare grijă. 
Dar în loc de crai se pomeniră cu altă poruncă. 
O poruncă atita de ciudată, încît în fața ișpanului 
care le-o citea, cnezii crăiești rămaseră încreme- 
niți : Craiul chema la Pojony, într-o adunare ge- 
nerală, pe toţi reprezentanții nobilimii, pe cei ai 
prelaţilor, ai tiîrgoveţilor, ai comandirilor de oştire 
şi ai tuturor celorlalte ordine, printre care cnezii 
crăiești erau cei dintii. Asta, pe limba ișpanului 
se chema: „Membrii mesei baronilor și prelațţilor, 
şi cei ai mesei claselor și ordinelor!“ 

— La un loc? izbucni aproape fără voie între- 
barea cneazului Mihail. 

— La un loc! 

— Bine, dar asta nu s-a mai întîmplat de... 

— Tocmai! Asta se întîmplă foarte rar şi numai 
atunci cînd ţara este în. primejdie ori Graţia sa 
are nevoie de ajutorul tuturor! Va să zică eu vă 
sfătuiesc să plecați din vreme ca să ajungeţi la 
timp. Nu uitaţi că pînă la Pojony e mult! 

În adevăr cetatea Pojony era foarte departe, 
tocmai la cotul cel mare al Dunării şi la împreu- 
narea acesteia cu apa cea repede a Morvei, la gra- 
nița de apus a regatului maghiar. Și pînă acolo 


trebuiau să străbată pusta ungară în lungul ei, să 
treacă munţii și să meargă în lungul Dunării Mari 
pînă la hotar! Şi tot drumul, călare! Pentru că. 
altă putință de călătorie pe locurile acele nu se afla. 

— Cel puţin o să avem putinţa să spunem cra- 
iului în față tot ceea ce locţiitorii şi slugile lui 
nu vor să-i spună ! își făcu socoteala cneazul Costa. 
Norodul ăsta al nostru piere dacă nu i-om da nici 
noi o mînă de ajutor: ! 

Cneazul Mihail nu răspunse. Își înfundase capul 
între umeri și gîndea atîta de adînc, încît nici nu-și 
dădu seama cînd intră pe poarta casei sale... 

Se pregătiră deci şi porniră împreună, ca să 
fie mai mulţi și să ocolească astfel primejdiile unei 
asemenea călătorii printr-o țară tulburată, plină de 
fiare şi de răufăcători. Iar cînd, peste două săptă- 
mini, zăriră de departe zidurile cetăţii cu întăritu- 
rile ei întunecate și parcanele de pămînt bătut şi 
sprijinit de garduri de nuiele, cnezii crăiești din 
partea de miazăzi a Transilvaniei erau istoviţi, cu 
şalele rupte de îndelungatul călărit, cu chipurile 
trase şi cu caii osteniţi. Dar în ziua şi la ceasul 
hotărît putură să treacă puntea dintre întărituri 
şi să intre în sala care duduia de freamătul mul- 
“ţimii venită la chemarea craiului... 

— Înţelegem că mare trebuie să fie 
nevoinţa în care se află grațiosul nostru suveran, ca 
să ne cheme atît de grabnic, tocmai aci în această 
cetate de margine și să ne facă o asemenea cerere. 
Războiul început de atîţia ani, și care nu se mai sfîr- 
şeşte, a sleit toate veniturile pe care ţara le-a pus 
la îndemîna domniei sale și — ceea ce este şi mai 
rău — husiţii, socotiți stricători de lege și de cre- 
dință, ca şi turcii care ne ameninţă zilnic dinspre 
miazăzi sînt din ce în ce mai îndrăzneți şi mai tari. 
și oştile noastre nu-i pot nimici. Oștile aceste ale 
noastre trebuiesc deci întărite și întărirea lor nu 
se poate face decît cu mari cheltuieli care nu 
mai au de unde fi luate... 

Cuvîntătorul tăcu o clipă și liniștea nu fu tul- 
burată de nici un zgomot. Ascultătorii îl priveau 
tăcuţi şi miraţi, încercînd să ghicească unde vrea să 
ajungă acest necunoscut din depărtata Transilvanie, 
care cuteza să vorbească în fața celor mai nobili 
seniori și celor mai înalţi clerici ai regatului. Şi 
cine putea fi acest cneaz valah, îmbrăcat în haine 
de duminică, încălțat cu încălțăminte înaltă, de 
piele neagră, purtînd cu semeţie căciulița de blană, 
cu pană de vultur, și sabia dreaptă, lungă, cu garda 


mare, dar ieftină şi fără podoabe preţioase? Nu 
semăna nici a nobil, oricît de mic şi neînsemnat, 
nici a cleric, nici a orăşan. Era, deci, în adevăr — 
aşa cum se şoptea — un simplu cneaz valah fără 
ranguri și avuţii. Un țăran! Aproape,un iobag ! Dar 
stăpînea încăperea cu glasul lui bărbătesc, liniștit 
şi cu privirea lui dreaptă, adîncă și semeaţă. Ciudat 
gînd a avut suveranul să cheme la această adunare 
şi membrii mesei baronilor, şi prelaților, ca și pe 
cei ai mesei claselor şi ordinelor, punîndu-i faţă-n 
față, să se sfătuiască împreună și, poate, să se 
înfrunte ! 

Lumina cenușie a zilei de iarnă intra prin ogi- 
vele strîmte şi înalte și învăluia, săracă, sub bolțile 
largi de piatră, strălucita adunare încremenită în 
risipa de culori a hainelor bogate. Nimeni în afară 
de preoți nu se descoperise în această sală vastă 
şi mohorîtă. Pe căciulile mici de blană și pe pălă- 
riile cu borul răsfrînt în sus tremurau penele în- 
guste și drepte, sau largi, curbe şi crețe, legănîn- 
du-și culorile la cea mai mică mișcare a capului. 
Mantii grele, aruncate “pe umeri, acopereau hainele 
\ lungi pînă la genunchi, galbene, roşii sau albastre, 
cu nasturi mulți în față și la mîneci și încinse 
„cu cingători prețioase care își coborau, de pe şold, 
<- canafurile largi, aurite. Ici, colo, de sub dolmanele 
bogate și aruncate pe umeri, ca din grabă, se ve- 
deau haine scurte de brocart înflorit în toate culo- 
rile, cu miîneci lungi, cu gulere late şi cheutori de 
nestemate. De sub unele mantii se vedeau zale 
aurite, sau de argint strălucitor și toți acești oa- 
meni scînteietori de bogăție vestimentară purtau 
la șold sabia uşoară, de toate zilele, cu mîner aurit, 


sau împodobit cu pietre scumpe și legată cu lanț 
de aur la cingătoare. 

In faţa acestora, grupul înalţilor prelați, desco- 
periţi şi tunși, în mantiile lor negre, cu gulere late 
şi albe de hermină, peste care se înfăşurau larg 
lanţurile grele de aur masiv, alcătuiau o pată în- 
tunecată şi oarecum tristă în desfăşurarea veselă 
de culori a mulţimii seniorilor. 

În fund, către ogivele a căror adincime lăsa să 
se vadă grosimea neobișnuită a zidului înconju- 
rător, şiragurile celor din mica nobilime, îmbrăcați 
mai modest, fără strălucire, fără pietre scumpe şi 
culori țipătoare, părea străină și nelalocul ei, iar 
mai în fund, dincolo de aceștia, chiar lingă zid, 
mulțimea reprezentanților oraşelor şi  tîrgurilor 
alcătuia o grămadă nelămurită şi fără culoare. 

În mijlocul celor de o seamă cu dînsul, vorbito- 
rul, înalt, cu umerii largi, cu timplele cărunte şi 
cu spriîncenele groase, brune, peste ochii întune- 
caţi, mari, se ţinea drept și îşi plimba privirea 
liniștită peste întreaga adunare. 

— Rog pe senioriile voastre — reîncepu el cu 
același glas grav, potolit, dar puternic — să îngă- 
duie şi să primească modestul meu cuvînt nu altfel, 
ci numai ca o dovadă de cinste și bunăvoința pe 
care noi cei care facem parte din neînsemnata 
mea stare, o punem pentru dezlegarea pricinii ce 
ne-a adunat aci împreună. Pentru că, dacă graţiosul 
nostru suveran a aflat de cuviinţă să cheme în 
aceeaşi dietă şi pe membrii mesei baronilor și 
prelaţilor, și pe cei ai mesei claselor și ordinelor, 
socot că a făcut aceasta doritor de a avea cuvîntul 
tuturora și ajutorul tuturora şi nu numai al unora 
dintre noi. Deci numai din credinţă și supunere 


faţă de această dorință, îndrăznesc să iau cuvîntul 
în fața înalților prelați și a senioriilor voastre... 

Introducerea aceasta plină de modestie părea a 
fi fost neașteptată. Vorbitorul se dovedise a fi un om 
cu carte şi cu meșteșug la cuvînt. În primele rîn- 
duri cîteva priviri se încrucișară, iar contele Csaky, 
voievod al Transilvaniei, se plecă ușor la urechea 
contelui Palatin, ascunzîndu-şi șoapta.cu mîna. 

— Așadar — se auzi același glas liniștit şi pu- 
ternic — urmarea războiului cere iar bani și acești 
bani — cum se cuvine și cum este drept — trebuie 
să-i dăm cu toţii. Mai cere şi oști și oștile, pe 
lîngă cele ale regelui, trebuie să le dăm noi, să 
le îmbrăcăm, să :le înarmăm, și să le purtăm de 
grijă. Aşa s-a făcut întotdeauna şi așa este datoria 
noastră. Mai este însă o datorie asupra căreia văd 
că nu s-a ridicat nici un glas în această cinstită 
adunare. Este vorba de zeciuiala din dijmele luate 
de biserica romană, de pe pămîntul maghiar, 
zeciuială pe care, preafericitul papă Clemente al 
şaselea a rînduit-o aproape acum o sută de ani, 
şi anume în 1332, regelui Ungariei, pentru a lupta 
împotriva necredincioșilor de pe aceste locuri... 

Capetele tunse ale prelaţilor se înălțară dintr-o 
dată din gulerele late de blană albă și ochii lor 
neliniștiți cătară ascuţit spre vorbitor. 

— .. şi după cîte știu, această învoială şi rîn- 
duială trăieşte și azi, urmă el. Nici o altă poruncă 
nu a ieșit de la Sfîntul Scaun şi nici o nouă învoială 
nu s-a iscălit, din vremea regelui Ludovic cel Mare 
pînă azi. lar luptele împotriva husiţilor şi turcilor, 
a necredincioșilor deci, sînt mai puternice astăzi, 
mai lungi și mai costisitoare decîi atunci... 


Acum scaunele grele de stejar scîrţiiră. Înalţii 
prelați se întoarseră unii către alţii, cu o mișcare 
repezită, şoptiră între ei, obrajii li se roşiră şi 
frunţile li se încrețiră. Episcopul Gyorgy de Lepeș 
al Transilvaniei se întinse către contele Csaky și 
vorbi ceva repede, apucînd cu mîna lui grasă şi albă 
ca o piinişoară lanțul de aur ce i se înfășura de 
două ori peste gulerul de hermină. 

— ...Mai știu de asemenea — urmă același glas 
grav şi calm — că de la înălțarea pe tron a grației 
sale Regelui Sigismund, zeciuiala aceasta nu a in- 
trat în tezaurul regatului, cu toate că se împlinesc 
cincisprezece ani de cînd luptele noastre împotriva: 
husiților, socotiți stricători de lege, n-au încetat. 
Pricina n-o cunosc. De la Roma aflu că nici în 
tezaurul Sfîntului Scaun n-a intrat acea zeciuială. 
Nu cutez a bănui buna credinţă a nimănui, nici nu 
cutez a întreba unde se află acea zeciuială, dacă nu 
este acolo unde trebuie. Mă gîndesc numai că poate 
[i o greşeală... o nebăgare de seamă care se cere 
numaidecît îndreptată, mai cu seamă acuma cînd 
mijloacele de luptă ne lipsesc și cînd banii aceia 
— cuveniţi pe atîția ani în urmă — ar umplea teza- 
urul regatului, iar noi, care am dat tot ce s-a 
cuvenit pînă acuma, nu am fi siliți să mai dăm 
o dată... 

Murmurul care izbucni la aceste vorbe umplu 
încăperea şi se înălță către bolțile întunecate. Se- 
niorii se agitară, se întoarseră unii către alţii, pin- 
tenii de argint sunară ca nişte zurgălăi mici și 
săbiile îşi loviră tecile de lemnul scaunelor și 
hîrşiiră zgîriat lespezile mari de piatră cu care era 
podită sala. Mantiile negre ale prelaţilor se um- 
flară ca de vînt, iar episcopul de Lepeş se întoarse 


zbuciumat către voievodul Transilvaniei. Acesta însă 
nu-i putu fi de nici un folos. Stătea plecat către 
statura mică și groasă a contelui palatin, îi spunea 
ceva, netezindu-şi mustăţile subțiri, şi zîmbea ca 
şi cum era cu totul străin de cele ce se petreceau 
acolo sub ochii săi. Își amintise voievodul de niște 
hîrtii care arătau cum, tot pe vremea în care papa 
Clement: al şaselea se învoise cu regele Ludovic 
să-i cedeze o zăciuială din dijme, capitala de atunci 
a Albei Iulii dăduse în judecată pe voievodul Ardea- 
lului pentru dijmele castrensiilor din districtele 
Devei, Cetăţii de Baltă, Uioarei și Cohalmului, pe 
care voievodul le lua pentru regele Ludovic... 

— Se pare că vine rîndul bisericii să le dea 
îndărăt ! rise voievodul, făcîndu-se că nu vede fi- 
gura înspăimîntată a episcopului. 

— ...Rog pe senioriile voastre să cerceteze şi să 
hotărască, urmă vorbitorul. Și dacă dezleagă nodul 
acestei taine, eu socot că întreaga întrebare va fi 
dezlegată şi ne vom putea întoarce liniștiți pe la 
casele noastre. Altfel — şi acum glasul îi deveni 
mai adînc și mai vibrant — eu nu văd cum vom 
putea umple tezaurul golit. De astă primăvară, de 
cînd au ieșit noii bani mari de argint, nici o dijmă 
nu ne-a mai fost plătită de către ţărani. Și la drept 
vorbind, nici nu pot ţăranii să plătească. Banii cei 
noi au în ei atît de puțin argint, încît valoarea lor 
a scăzut la a zecea parte din cît sînt ei socotiți de 
lege. Tot aşa îi socoteşte și tezaurul cînd te duci 
să-i plătești! În loc de unu, deci, ești silit să plă- 
teşti zece, ca să scapi de datorie. La neguţătorii la 
care sîntem siliți să vindem roadele noastre ca să 
facem bani pentru dijmă, se schimbă socoteala. Cînd 
e vorba să-i dai, neguţătorul îţi cere zece în loc 


de unul, pentru că aceasta 'e valoarea adevărată a 
banului. Dar cînd îi vinzi şi deci trebuie să-ți plă- 
tească el ţie, îți dă unu, nu zece. Asta se cheamă 
negoț. Și atunci urmează că tu capeţi unu și dai 
zece ! De unde ? Bani mici, cvartlingi, nu primește 
tezaurul și chiar dacă ar primi, nu se mai găsesc 
nicăieri. Numai banii mici au o valoare sigură și 
de aceea sînt ascunși. Așa pățesc ţăranii și așa o 
pățește și mica nobilime și orășenii. Pentru că, să 
mă ierte senioriile voastre, aceștia plătesc dijmele ! 
Și nu mai au de unde le plăti! Să nu se uite că 
nu-s nici doi ani de la cea din urmă năvală tur- 
cească în Transilvania de miazăzi. Numai cei care 
n-au fost acolo nu știu ce a rămas pe urma năvăli- 
torilor. Scrum și cenușă ! Cu ce să plătească oame- 
nii? Cu ce să plătească, și încă de zece ori mai 
mult ? Pentru că „asta“ înseamnă plata după schim- 
barea monedei! Nu uitaţi că în Ţara Bârsei și în 
Făgăraș, nemaiavînd nici ce mînca, țăranii s-au 
răsculat. Mai cu seamă asta să nu uite senioriile 
voastre : cel flămînd, dă cu îmblăciul, dă cu 
ghioaga, taie cu coasa şi își ia singur, ori ce-or 
hotărî senioriile voastre aici în dietă! Oricît s-ar 
supăra comitele secuilor, luminăţia sa Jakch de 
Cășei și ar scrie împotriva lor serisori mînioase și 
amenințătoare ! Acolo dările nu se mai pot strînge ! 
Și pentru că acolo ţăranii n-au, n-au nici meșteșu- 
garii, nici tîrgoveţii ! Nici micii nobili n-au pentru 
că și pe ei i-au prădat turcii. Numai domniile voas- 
tre marii seniori aveţi, pentru că aţi putut să vă 
puneţi din vreme la adăpost ! Aţi plecat din vreme 
ducîndu-vă averile. De la castelul din jos de Murăș 
al preasfinţiei sale episcopului de Lepeș, spun 
oamenii că au plecat atunci peste trei sute de care 


încărcate, iar castelanul nostru a plecat cu peste 
alte două sute de care... Numai iobagii cărora le 
cerem acuma dijme înzecite au rămas să plîngă flă- 
mînzi, culcaţi în cenușa bordeielor nimicite de foc. 
Senioriile voastre nu aveţi de unde să știți aceste 
stări, pentru că senioriile voastre nu ați mai dat pe 
acolo să ne vedeți! Numai porunci am primit, să 
sprijinim banii cei noi și să strîngem dijmele întîr- 
ziate... De cînd lumea sătulul nu crede flămîndul !... 

De data aceasta cei care își ridicară capetele şi 
își. ascuțiră privirile mînioase fură seniorii. Sălba-. 
ticul acesta din pădurile Transilvaniei ar face bine 
să bage de seamă şi să nu cuteze prea mult. 

— ...De aceea v-am ruga ca la orice hotărfîre ce 
se va lua în această cinstită adunare, să se țină 
seamă de înlesnirile și privilegiile cu care sînt dă- 
ruite senioriile voastre, şi de greutăţile în care se 
zbate poporul, şi dacă va fi vorba de noi jertfe, 
pentru  mulțumirea  graţiosului nostru suveran, 
acestea să apese mai greu pe umerii senioriilor 
voastre şi mai cu îngăduință pe ai celor care au 
plătit şi pînă acuma și au sărăcit plătind... 

Mai mult nu putu spune. Scaunele hîrşiiră pu- 
ternic pe lespezile de piatră și zeci de seniori săriră 
în picioare mînioși. Vuietul se înălță pînă sus, sub 
bolțile întunecate. Înalţii prelați zîmbiră cu toată 
fața lor spînă, voievodul Transilvaniei spunea ceva 
mişcîndu-și repede mustăţile subțiri și răsucite, iar 
contele palatin se sculă greoi și întinse braţele 
către îndrăzneț. 

— De minimis non judecat pretor, domnule cneaz 
Săcelean ! tună el furios. Sau, pe limba dumitale; 
nu ne-am adunat aci, noi, floarea regatului, ca să 
discutăm nimicurile domniei tale, ci ca să dezlegăm . 


situația gravă în care se găseşte astăzi grația sa şi 
armatele sale. 

„1. — Îndrăznesc să cunosc limba latină ca și senio- 
ria voastră, răspunse tot atît de liniștit și puternic 
cneazul Săcelean. Iar în ceea ce privește nimicurile 
mele... 

— Este o chestiune care s-a închis! strigă con- 
tele palatin cu glas lătrător, tăind aerul cu braţul 
său scurt și gros. lată senioria sa, prealuminatul 
conte de Csaky, voievod al Transilvaniei, te va lă- 
muri mai bine și mai repede. 

Cneazul Săcelean simți o mină prietenească 
trăgindu-l în jos, de haină, și se lăsă pe scaun cam 
fără voie, în timp ce contele Csaky sări de pe scaun, 
sprinten încă, în ciuda vîrstei şi a trupului greoi 
rezemat pe picioare subțiri, strînse în încălțăminte 
înaltă de piele moale. 

— Iată unde pot ajunge lucrurile atunci cînd se 
amestecă oameni de înțelegeri și ranguri diferite ! 
vorbi el violent și cu glasul tăios. Atunci cînd s-a 
hotărît să se deosebească sfaturile țării în clasa ba- 
ronilor, pe de o parte, și în cea a ordinelor, pe de 
alta, s-a făcut o faptă înţeleaptă. Care este folosul 
ce poate ieși din amestecul acestora, se vede... 

— Este un reproș la adresa graţiosului nostru 
suveran ? lătră pornit contele palatin. 

— Nu este decât o simplă constatare şi o aducere 
aminte că noi am fost de la început împotriva aces- 
tei rînduieli ! se înclină ușor şi surizind acru con- 
tele Csaky. Dreptatea noastră s-a văzut şi astăzi, 
ca și altă dată. Atunci cînd primejdia plutește dea- 
supra capului tuturora, se încearcă dezbinări, se 
vorbește împotriva conducătorilor sfintei noastre 
religii, se aduc în discuţie mărunţișuri și nimicuri 


cu gîndul de a se stoarce bunătatea noastră, ca pînă 
la urmă să ni se ceară de-a dreptul îngăduinţe 
pentru alţii, în paguba noastră. Vă întreb : oare dacă 
erau numai nobilii între ei, se întîmpla aşa ceva ? 

— Numai senibriile voastre sînteţi nobili în 
această adunare ? se auzi un glas miînios din fundul 
sălii. 

— Pentru că sîntem nobili am fost chemaţi aici ! 
strigă tot dinspre fund, alt glas tot atît de iritat. 

„— Tatăl domniei tale n-a fost decît sutaş de 
călăreţi, în leafă la voievodul Maramureşului, dom- 
nule Vlad de Ucea ! strigă contele Csaky, roşu de 
miînie, către cel ce-l întrerupsese întîi. Iar pe dom- 
nia ta, domnule cneaz de Lupșa, se îndreptă el către 
al doilea întrerupător, nu te știam nobil! De cînd? 

— De şaptezeci de ani! îl întrerupse tăios cnea- 
zul de Lupşa. De atunci de cînd marele nostru Lu- 
dovic, la 28 iunie 1366, a decretat la Maros Vasar- 
hely că un cneaz întărit de rege preţuieşte cît un 
nobil. 

— „Preţuieşte“, dar nu „este“, domnule cneaz 
de Lupșa ! îi luă vorba din gură voievodul. 

— Tatăl meu, aşa sutaş de călăreți cum era, şi-a 
cîştigat noblețea cu sabia! sări iar Vlad de Ucea. 
Aş vrea să știu, mulți din marii noştri seniori se 
pot mîndri cu asemenea fapte ? 

— Marii noștri seniori se mîndresc cu nașterea 
şi cu sîngele lor ! își scoase pieptul înainte voievodul. 
Lor nu le tăgăduieşte nimeni noblețea, iar atunci 
cînd cel mai mare dintre ei, regele lor, le cere 
ajutorul, ei nu se tîrguiesc cum faceţi domniile 
voastre. Aceasta este diferenţa între noi, domnilor ! 
Sîngele nostru nu se vinde, ci se dăruiește cu genero- 


zitate. lar cînd se iveşte primejdia nu cerem în- 
găduinţe ! 

Voievodul apăsă pe cuvîntul „îngăduințe“ şi ful- 
geră cu ochi răi pe cneazul Săcelean care stătea 
nemișcat și cu capul plecat, la locul lui. 

— Şi niciodată primejdia nu a fost mai mare 
decât acuma, domnilor ! Urmașii ereticului Huss nu 
se mulțumesc cu erezia lor stricătoare de credinţă. 
Oştile lor luptă nu numai împotriva adevăratei 
credințe. Ei cer ca slujbele în biserici să nu mai fie 
făcute în limba latină, aşa cum se celebrează în 
toate bisericile catolice, de la sfîntul Petru încoace. 
Ci în limba naţională a fiecărui popor în parte. 
Pînă şi în bosniacă! Pînă și în maghiară! Pînă şi 
în valahă, domnilor! Ei cer să înceteze iobăgia. 
Fiecare ţăran, adică, să fie liber să-ţi lucreze, sau 
nu, moşia ta și să-ți ceară plată pentru munca lui! 
Acuma glasul voievodului deveni înalt, aproape 
ascuțit. Ei cer să înceteze dijmele și corvezile, și 
cinzeciuiala, şi darea de creştin. Cer desființarea 
privilegiilor, chiar şi acelea, domnilor, din mica 
nobilime, pe care se sprijină clasa domniilor voastre 
şi din pricina cărora nimeni nu se mai poate atinge 
de casele, de bunurile şi de așezările domniilor 
voastre, în ţara aceasta în care se află oameni care 
strigă că toate înlesnirile și privilegiile sînt numai 
ale magnaților şi toate greutăţile numai ale domnii- 
lor voastre şi ale... po-po-ru-lui! Parcă aşa ai 
numit domnia ta, domnule cneaz Săcelean, norodul 
iobagilor ! Nu ? 

Cneazul Săcelean își înălță o clipă capul şi un 
zîmbet iute îi lumină ochii vineţi. Voievodul îi 
aruncă o privire ca o săgeată. 


— Ei mai cer egalitate înaintea legilor, domnilor! 
Adică, orice dijmaș, orice iobag, orice calic, nesu- 
pus, răsculat, să poată da în judecată pe voievod 
sau pe magnat, să stea cu el în fața judecătorului 
şi chiar să-l rămiie ! Revoluţia calicilor, domnilor ! 

Vorbind, voievodul se întorcea zbuciumat cînd 
spre grupul seniorilor, cînd spre cel al prelaţilor, 
cînd înălța capul şi privea ascuţit și mînios către 
masa mai întunecată a celor din clasa ordinelor. Și 
toți îl ascultau cu băgare de seamă şi cu mare 
interes, pentru că aflau astfel o confirmare a zvo- 
nurilor care umpluseră regatul, umblind din gură 
în gură și căpătind mare crezare, mai cu seamă în 
lumea celor necăjiţi şi săraci. De aceea ascultătorii 
se agitau, îşi aruncau șoapte și își făceau semne, şi 
un murmur ca un val umpluse toată sala. 

— Ei cer confiscarea averilor episcopeşti! se 
întoarse voievodul către grupul înalţilor clerici, 
înălțind glasul şi ridicind un braţ ameninţător. 
Adică, averile luminăţiilor voastre să intre în teza- 
urul regatului și pămînturile să fie date cui vor 
vrea ei, reformatorii! Și luminățiile voastre, ce? 
Cerşitori ? ţipă voievodul făcînd un pas către ei, 
în mijlocul vuietului stîrnit de aceste vorbe. 

O clipă tăcu privind agitația care cuprinsese 
întreaga adunare, şi mai cu seamă zbuciumul întu- 
necat al clericilor, apoi îşi ridică amîndouă braţele 
şi strigă, făcînd astfel să se potolească freamătul 
de glasuri : 

— Şi mai cer, auziţi, seniori ? Şi auziţi, domnilor 
Săcelean, de Ucea, de Lupşa, toți cît vă tîrguiţi, 
cîți ne contestaţi nouă privilegiile, și aţi vrea să rii 
le răpiți, toţi cîți aţi vrea să vă înălţațţi fără drep- 
turi, pe aceeaşi treaptă cu noi, auziți? Mai cer o 


împărţire frățească a pămiînturilor între toţi locui- 
torii ţării ! 

— Şi au să le împartă — se auzi limpede glasul 
bărbătesc al cneazului Săcelean — dacă marii stă- 
pînitori de pămînturi vor urma să apese iobăgimea 
ca şi pînă acuma, s-o ţină flămâîndă și dezbrăcată, 
în sărăcia cea mai cumplită ! Luminăţia sa, voievodul, 
vorbea adineauri despre cutezanţa husiţilor și des- 
pre revolta ţărănească pusă la cale pentru răstur- 
narea stărilor de astăzi din regat. O revoluţie a 
calicilor, prin urmare! Şi eu adaug: da. Este o 
revoluție a calicilor. O revoluţie în care calicii 
luptă şi mor cu desperare, cu deznădejde, pentru 
că nu mai pot răbda. Nu mai pot îndura suferința 
şi sărăcia la care i-aţi osîndit! Luaţi aminte! 
-Aceasta este o învățătură pentru toți... Luaţi aminte! 

Cneazul Săcelean se așeză şi tăcu tot aşa de 
brusc cum începuse. O clipă tăcerea ţiui, mai păs- 
trînd parcă ecoul celor din urmă cuvinte: „Luaţi 
aminte !* Apoi tumultul se înălță ca un talaz, se 
sparse de bolțile de piatră și domni bubuind haotic. 
Toţi își părăsiseră locurile, vorbind odată, strigînd 
furioşi, strîngînd în pumn garda săbiilor şi făcînd 
gesturi mari şi repezite în aer. 

— N-am terminat ! ţipă iar voievodul Transilva- 
niei. Seniori, n-am terminat ! Lăsaţi-mă să vorbese ! 

— Silenţium ! strigară din toate părțile și încet 
încet vuietul se potoli. 

— Iată împotriva cărui dușman luptă de atîta 
vreme grațiosul nostru suveran, urmă contele Csaky. 
Va să zică nu este vorba de o simplă erezie reli- 
gioasă care a ajuns pînă a pune armele în mîna ere- 
ticilor ! Ci de o revoltă adevărată, ţărănească, de 
un plan întreg de răsturnare îndreptat împotriva 


noastră și pus la adăpostul religiei. În adevăr o 
revoluție a calicilor, cum spunea adineauri cneazul 
din Săcel, care a avut cutezanța să ne amenințe 
aici, în plină adunare, cu o revoluție a calicilor 
transilvăneni, dîndu-ne sfaturi nouă, floarea acestui 
strălucit regat şi încercînd să ne înspăimînte cu 
urmările purtărilor noastre. Acesta a fost, fără 
îndoială, cuvântul iobăgimii în dieta de la Pojony ! 
Pentru că vă întreb: cine are de cîștigat din înce- 
tarea iobăgiei, din desființarea privilegiilor, din 
nimicirea averilor episcopeşti şi din împărțirea pă- 
mînturilor ? Desigur cei care nu au nici averi, nici 
privilegii, nici pămînt. Aceasta este adevărata față 
a tulburărilor, nu erezia lui Huss ! Pentru că dacă 
ar fi vorba de o simplă erezie... 

— Ar fi treaba clericilor ! se auzi din fund gla- 
sul domol al cneazului Săcelean. 

— Nu numai al clericilor ! Ar fi treaba noastră, 
a tuturora, pentru că sîntem datori să ne apărăm 
credința, cu armele, cu averile, și, la nevoie, cu 
viața. 

— E vorba să apărăm credința catolică, rosti 
tot atît de liniştit acelaşi glas, dar țăranii transilvă- 
neni din ale căror dijme adunăm oaste și hrănim 
tezaurul pentru această luptă, nu sînt toți catolici. 
Lupta între catolici, ar fi drept s-o plătească nu- 
mai catolicii... 

În clipa aceasta episcopul Gyorgy de Lepeş, 
din prima bancă a înaltului cler, se plecă privind 
către o uşă lăturalnică şi făcînd un semn. Din umbra 
unui ungher se desprinse un om înalt și subțire, cu 
umblet lălîu și cu gîtul înfăşurat într-o basma pes- 
triță, călcă în vîrful picioarelor și se înclină ca 
frînt de mijloc în faţa episcopului. Şi în timp ce 


acesta îi șoptea ceva la ureche, el își înălță sprîn- 
cenele pe frunte și răsucindu-și gîtul privi cu ochi 
sfredelitori către banca în care cneazul Săcelean se 
reaşezase şi tăcea aşteptind în liniște urmarea cute- 
zanţelor sale. Apoi își cobori spriîncenele, își în- 
toarse ochii către episcop și se depărtă către aceeași 
ușă, pășind de-a-ndăratelea. 

— Iată deci unde am ajuns ! strigă contele Csaky, 
întinzînd un braţ acuzator către Săcelean. Și 
această încercare de dezbinare vine tocmai acum 
cînd trebuie să uităm toate dușmăniile care ne 
despart și să ajutăm cu toate puterile noastre pe 
rege. Situația nu este ușoară. Gindiţi-vă : După cîte 
şitu eu, grația sa ţine 3000 de ostaşi numai aici, 
în Pojony, 15000 în nordul și apusul țării, 4000 în 
Timişoara, 22000 în Ardeal, 3500 în Dalmația, 
12500 în Bosnia, 17000 la Ozora, 2500 în Croaţia... 
şi cam aceasta este oastea permanentă pe care o 
plătește suveranul nostru împotriva husiţilor și 
împotriva amenințării turceşti de la sud. Și cheltu- 
iala aceasta nu poate s-o facă grațiosul nostru su- 
veran numai din veniturile pământurilor sale, sau 
din neînsemnata zeciuială de care ne vorbea cneazul 
Săcelean adineauri. 

Tăcu o clipă, se îndreptă către șirurile seniorilor 
şi păru că le vorbeşte numai lor. 

— Este drept că ori de cîte ori suveranul a ajuns 
la ajutorul nostru graţia sa ne-a răsplătit regește, 
în felul său: ne-a întărit vechile privilegii, ne-a 
acordat altele noi, ne-a limpezit unele drepturi care, 
din cauza vechimii, ajunseseră tulburi şi nefolosi- 
toare, ne-a împărtășit deci din generozitatea şi 
bunăvoința sa, fără ca noi să fi ridicat vreo cerere. 
Desigur că tot aşa se va întîmpla şi acuma, se cuvine 


deci ca înainte de a hotărî asupra ajutoarelor ce-i 
putem da, să ne înţelegem asupra... dărniciei regale 
ce ne așteaptă. Oh! nu pentru altă ceva, ci numai 
pentru a nu lăsa pe graţia sa să ne copleșească 
despoindu-se pe sine ! Cum însă chestiunea aceasta 
nu priveşte pe toată lumea de aici, aş ruga pe lumi- 
năția sa contele palatin să binevoiască a îngădui 
ca astăzi să ţinem adunare numai noi, membrii 
mesei baronilor și prelaţilor, iar mîine să ne strîn- 
gem iarăşi în dietă generală potrivit înaltei voințe 
regale. 

Bucuros şi ostenit de sfatul atît de agitat care 
se prelungise peste orice aşteptare, palatinul se 
sculă repede şi își desfăcu brațele într-un gest larg 
de aprobare. Uşile se deschiseră spre lumina de 
afară. Halebardierii de gardă încremeniră cu armele 
în mînă, de o parte și de alta a ieșirii. Şi, printre 
ei, membrii dietelor reunite convocate în iarna anu- 
lui 1433 în cetatea Pojony, la granița de apus a 
pămîntului maghiar, ieşiră umplînd terasa largă și 
înaltă a castelului de piatră, el însuși ridicat pe o 
înălțime a întăriturilor. 

Cneazul Săcelean răsuflă adînc aerul rece şi 
limpede şi se opri într-o margine a terasei să-și 
aștepte prietenii. De aci, de sus, împrejurimile se 
vedeau ca zugrăvite. Jos, dincolo de ziduri, între 
castel și îmbucătura celor trei ape: Dunărea mare, 
Dunărea mică și cursul repede și gălăgios al 
Morvei, tîrgul Pojony își întindea ulițele strîmte 
şi întortocheate, căsuțele cu pereţii şi lemnăria 
mîncate de umezeală, maidanele pline de gunoaie, 
de noroaie, de paie călcate de cai, de boi, de cîini 


şi de care, și cele cîteva hanuri pline acuma de 
gălăgia musafirilor sosiți la dietă, de slugile lor, de 
fumul vetrelor și de mirosul de carne friptă care 
plutea în aerul rece. Pe drumul pietros care urca 
din tîrg către castel, un călăreț singuratic își juca 
nerăbdător calul. 

— Te uiţi la Onuţ ? întrebă sus pe terasă Vlad 
de Ucea pe cneazul Săcelean. 

— L-am văzut! răspunse cel întrebat. Nu mai 
are răbdare. Nici eu nu mai am. Eu plec, Vlade! 

— Nu stai pînă la sfîrșit ? 

— Ce să mai fac aici? Nu vezi? Noi sîntem 
nişte „neguţători“ ! Sîngele nostru se „vinde“, nu 
se „dăruieşte“! Noi am vrea să le răpim privile- 
giile şi ei, sărăcuții, cer o adunare tainică în care 
să hotărască numai între ei, cum să-l jupoaie mai 
bine pe rege! Şi vor ţine adunarea, vor hotărî, și 
regele îi va asculta pe ei, se va despoia în folosul 
lor, şi va hotărî alte dări pe care să le plătească 
sărăcimea ! 

Tăcu și întoarse capul iar către călăreţul singu- 
ratic. 

— Ai dreptate! oftă Vlad. Nu mai avem nici 
un rost aici. Ce am avut să le spunem, le-ai spus 
tu, Mihaile. Plec și eu cu tine. Mergem împreună 
ca să nu mai ducem grija dihăniilor pe drum! 

Coborîră treptele de piatră, trecură pe sub tur- 
nul cel mare şi pe puntea lăsată peste șanțul larg 
plin cu apă și ieşiră în drumul bătut. Călărețul cel 
singuratic îi văzu de departe, dădu pinteni calului 
şi ieşi în calea lor. 

— Gata, tătuţă ? strigă el bucuros. 


— Pentru noi e ca şi gata ! răspunse Mihail Să- 
celean, fără zîmbet. Du-te înainte, Onuţ, şi pregă- 
teşte de drum. Plecăm chiar acuma. 

Chiuind de bucurie, călăreţul întoarse calul și 
porni voios la vale. 


2 


O dată cu Mihail Săcelean și fecioraşul 
său, Onuţ, plecară pe drum de întoarcere Vlad de 
Ucea, David de Grădiş şi cneazul Ruga de la Lupșa. 
Socotiseră şi ei că nu mai au ce căuta la Pojony. 
Toţi erau îmbrăcaţi de iarnă, cu căciuli împodobite 
cu cîte o pană de vultur şi cu haine de piele cu 
blana înăuntru, trase peste zalele groase, cu împle- 
titură deasă și măruntă. Săbiile uşoare fuseseră lă- 
sate la samarele cailor de ajutor, iar drumeţii pur- 
tau acum săbii drepte, de luptă, lungi şi cu mî- 
nerul în formă de cruce. La șei, de o parte a oblîn- 
eului atîrna buzduganul cu opt muchii de aramă, 
iar de cealaltă, scutul lungăreţ, din piele de bour. 
Fiecare din aceşti călători era însoţit de cîte cinci, 
şase călăreți, oameni de nădejde, cu arcul pe 
umăr și tolba de săgeți la șold, cu sulița rezemată 
de scara din dreapta a şeii, cu scut de piele și 
ghioagă ghintuită la oblînc. Şi fiecare din aceştia 
duceau alături de calul lor un alt cal, cu două sa- 
mare încărcate cu cele de trebuinţă la un aseme- 
nea drum. Alcătuiau deci o ceată de aproape trei- 
zeci de oameni, cu peste cincizeci de cai şi călăto- 
reau cu cercetaşșii trimiși înainte pentru siguranţa 
drumului, făceau popasuri mari din douăzeci în 


douăzeci de leghe, dormeau noaptea în corturi, cu 
capul pe șea, şi ţineau veșnic în jurul locului de 
popas străji treze şi grijulii. 

Departe în urma lor, o altă ceată de călăreţi, 
mult mai mică, se ţinea la o depărtare cuviincioasă, 
poposea o dată cu ei și porneau iar păstrînd mereu 
aceeași depărtare. 

— Nu se încred în puterile lor și se bizuie pe 
noi ! socoti Mihail Săcelean, privindu-i. 

— E drum greu şi primejdiile sînt multe ! cum- 
păni. şi cneazul Ruga, privind în urmă. 

În adevăr, primejdiile erau multe. În afară de 
lupii care cutreierau locurile în haite numeroase, 
pădurile, care se ţineau lanţ, erau pline de răufă- 
cători. Iobagi înfometați, chinuiţi şi schilodiți de 
seniori, ajunși la capătul răbdărilor, puneau mîna 
pe o ghioagă, pe o furcă, ori un topor şi luau calea 
codrului. Iar acolo, asupritorul căzut în mîna lor 
nu mai afla milă. Bineînţeles, pe lîngă asupritorii 
vînaţi şi pedepsiţi, plăteau vamă și alţi trecători 
prinşi la strimtoare fără pază îndestulătoare. Nici 
un drum nu mai era sigur şi straja orînduită de 
cîrmuire nu era în stare să pună regulă. De altfel, 
nici nu încerca. O ţară de păduri, de stufărișuri, 
de bălți şi de puste nemărginite nu se poate păzi 
cu straja obișnuită. Iar armata, puţină și plătită 
anevoie, se bătea cu reformatorii religiei, care li se 
păreau mai primejdioşi decît bandele de tîlhari. 

Acuma, opriți la un popas, călătorii noştri se 
odihneau privind la Onuţ care vîna rațe sălbatece 
cu săgeata și le aduna să fie pentru prînz. 

— Nouă! strigă el de departe, ţinind în sus a 
noua victimă din ziua aceea. Bălţile cu papură şi 
stuf, care sclipeau ici-colo pe malul Dunării, adă- 


posteau nesfîrşite cîrduri de zburătoare, pe care, de 
obicei, nu le vîna nimeni. 

— Ajunge! vorbi Mihail, domol. Nu risipi să- 
geţile ! 

— Nu le risipesc! Numai două am pierdut. Nu 
că n-am nimerit. Dar au căzut rațele în Dunăre 
şi nu le-am putut scoate ca să-mi iau săgețile 
înapoi. 

— A-ha ! Şi Gorun cîte a dat jos? 

— Numai şapte! se bucură Onuţ, rîzînd cu toţi 
dinţii. 

— Te dovedeşte pruncul! zîmbi Săcelean către 
Gorun, care tocmai sosea purtînd în braţe paserile 
ucise. 

— Se şi cuvine! zîmbi mucalit Gorun sub mus- 
taţa lui lungă şi lăsată în jos de o parte şi de alta 
a gurii. E mai tînăr decît mine şi săgeata lui zbîr- 
nîie ca un bondar de cei mari. Cine să-l întreacă ? 

Onuţ se roşi de bucurie, iar tatăl lui schimbă 
o privire cu Gorun şi zîmbiră din nou amindoi. Era 
o veche înțelegere între ei. Săgeata lui Gorun nu-şi 
greşea niciodată ţinta și măiestria lui era cunoscută 
în trei ţinuturi. El îl învățase pe Onuţ să tragă cu 
arcul, să lupte cu sabia și să umble pe cal ca 
nimeni altul. Dar cînd vîna cu Onuţ, Gorun îşi în- 
corda arcul, aștepta ca Onuţ să-i ia vînatul din 
vîrful săgeţii şi pe urmă ofta prefăcut: d 

— Iar mi l-ai luat de la gură! Asta făcea o atît 
de mare bucurie tînărului, şi Gorun atîta se bucura 
de bucuria lui, încît regula se statornicise pentru 
totdeauna : Onuţ vîna mai bine decît Gorun pentru 
că niciodată Gorun nu ucidea atîtea animale cîte 
dobora Onuţ! Acuma spătos, îndesat, cu căciula 
ţurcănească trasă pînă deasupra sprîncenelor ne- 


gre, cu zîmbetul rămas în ochii vineţi, Gorun arătă 
cu capul grămada paserilor moarte. 

— Le jumulim ? 

— Şi le frigem ! Nu, tătuță ? se repezi Onuţ. 

— Bine, îngădui Mihail, numai nu întîrziați. 

Şi în timp ce în jurul focurilor penele zburau 
în vînt și frigările se învîrteau deasupra jarului, sfa- 
tul călătorilor urmă. 

— Nu l-aţi văzut cum se răsucea ? vorbi cneazul 
Ruga din Lupşa. „Auzi, domnule cneaz de Săcel? 
Auzi, domnule de Ucea, şi de Lupșa și toţi cei care 
ne pîndiți privilegiile ?“ Parcă era tras de sfoară, 
aşa se învîrtea ! 

— Cum să nu se învirtească? rise David de 
Grădiş. Nu-s nici zece ani de cînd regele i-a dat în 
dar cinci moşii în Bihor! Cinci, nu una. Un ţinut 
întreg ! Puneţi-le pe lîngă ce mai avea, adăugaţi 
privilegiile de conte şi de voievod, și miile de iobagi 
care muncesc pentru dînsul, şi satele peste care e 
stăpîn cu drept de paloș, și cîmpiile nemăsurate, 
şi pădurile, şi iazurile, și hergheliile, și ciurdele, 
şi turmele de oi, și castelele, și veţi înțelege de ce 
îi dă mîna să poarte numai la pana de la pălărie 
un diamant cît un ou de porumbel : 

— Şi cînd te gîndești că e de ai noștri! vorbi 
Mihail Săcelean. La Praga îi era rușine să-și măr- 
turisească obiîrșia valahă și că ştie limba noastră. 
Nu vorbea decît ungurește și, bineînţeles, nu ne 
dădeam bună ziua. El mie, pentru că nu putea să 
se plece în fața unui fecior de țăran ca mine, care 
învăţa să se facă popă, şi al cărui tată, înainte 
de a fi făcut cneaz pe viaţă şi cu drept de moște- 
nire, nu fusese decît un oștean ţăran de pe o moșie 
regală. Eu lui, pentru că ştiam că pe străbunicul 


său îl chemase Ciacu nu Csaky, că era stegar în 
oastea lui Carol Robert şi că din pricină că a murit 
în luptă de mînă valahă, apărîndu-și regele, ur- 
mașii lui au devenit baroni, şi conți, și moșieri, și 
bogătaşi ! Şi bătrînul meu, tot în urma unor lovi- 
turi de sabie bine potrivite s-a pomenit cneaz, ba i 
s-a mai dat și o bucăţică de pămînt a lui! Să nebu- 
nească bătrînul și mai multe nu ! S-a făcut catolic, 
socotind că de acum nu mai este mult și-l vor face 
nobil ! Ba și-a vîndut şi bucățica ceea de pămînt 
şi cu banii căpătați m-a trimis la Praga să mă facă 
popă! Noroc că m-am trezit la vreme! Cum a 
închis bătrînul ochii, cum am atîrnat în cui popia 
şi am venit acasă în Haţeg, la cnezatul care mi se 
cuvenea ! 

Așa vorbeau cînd înainte de a ajunge la Tokod 
trebuiră să treacă albia unui rîu repede ale cărui 
ape lovind în pietroaiele aduse din munte erau atît 
de gălăgioase, încît vuietul lor stîrnea ecouri adînci 
în pădure, iar drumeţii nu se mai puteau înţelege 
între ei. Așteptară mult podul umblător și, odată 
urcați pe el, porniră pieziș în șuietul valurilor. Stă- 
teau în picioare, descălecaţi, și în capătul din urmă 
al podului, ca să lase loc mai mult cailor. Astfel 
aşezat, cu spatele către bordeiul podarului şi cu 
fața către malul celălalt, Mihail Săcelean simţi o 
lovitură puternică între umeri și se întoarse răsu- 
cindu-se în clipa în care săgeata care-l lovise, cădea 
jos, pe scîndură, cu zgomot sec. În aceeaşi clipă 
Gorun îi puse în față un scut, strigînd ca să-l audă 
toți : i 
— Acoperiţi-vă cu scuturile ! Ne atacă din urmă ! 
Noroc de zale! 


În adevăr fusese noroc de zaua groasă și deasă 
pe care o purta Mihail Săcelean şi care nu putuse 
fi străbătută de săgeată. Priviră în urmă pîndind 
urmarea atacului, dar nu văzură nici urmă de arcaș, 
şi nici un om în întinderea pustie a drumului pe 
care abia îl părăsiseră. Numai umbrele unei dum- 
brăvi care cobora pînă la malul apei păreau ame- 
nințătoare și pline de taine. Va să. zică nu fusese 
un atac tilhăresc, pus la cale împotriva cetei lor, 
ci unul îndreptat asupra unui singur om, din umbră, 
din ascunzișul pădurii, de către o mînă de meșter. 

— Ce-a putut să însemne asta? se nedumeri 
Săcelean, privind pe gînduri săgeata. 

— Ce să însemne ? se îngrijoră Gorun. Un uci- 
gaș pus să te doboare! 

— Ce să aibă un ucigaş cu mine pe locurile 
acestea străine ? întrebă Mihail și mai nedumerit. 

— Asta-i urmarea cuvîntării tale în dietă, Mi- 
haile ! răspunse Vlad de Ucea. Îți aduci aminte 
ceata ceea de călăreți care se ținea departe în 
urma noastră? Unde a dispărut, că înainte nu a 
trecut ? E ascunsă în dumbrava care se vede și 
arcașul care ţi-a trimis săgeata e meşter, nu glumă. 
Uite săgeata. E ostășească, nu-i aşa, Gorun ? 

Gorun clătină din cap. Da, săgeata era ostășească. 

— Are să trebuiască să fim cu ochii în patru! 
răspunse el îngrijorat. 

La Tokod poposiră într-un han de drumul mare! 
şi se așezară pentru popas mai lung. Caii trebuiau 
odihniți şi hrăniți în vederea drumului greu ce se 
întindea de aici pînă la Pesta. În încăperea largă 
şi joasă a hanului, cu pereţi de bîrne afumate, la 
masa lungă de scîndură groasă cu picioarele înfipte 
în pămînt, în fața vetrei în care ardeau bușteni 


întregi, se sfătuiră îndelung. Hotărau anume pe ce 
drum să apuce, pentru că de aci plecau două dru- 
muri către Pesta: Unul urmînd mereu malul Du- 
nării, lung de peste patruzeci de leghe, ceea ce în- 
seamnă două zile; și două nopți de călătorie, și altul 
de-a dreptul peste creasta Verteșilor şi care, cu cai 
bine odihniţi, se putea străbate într-o zi, dar în 
trecătorile munţilor şi în codrul care nu se lumina 
decît la hotarul Pestei. Pe aici nu se putea să nu 
aibă o întîlnire cu bandiții. Asta trebuia să hotă- 
rască sfatul. Și sfatul hotărî să înfrunte primejdia. 

Afară, un tropot de cai numeroşi se opri, glasuri 
tari se auziră în aerul rece și o ceată de oșteni nă- 
văli în han, îmbulzindu-se cu vuiet mare. Purtau 
căști de fier cu apărătoare pentru ceafă şi gît, şi cu 
marginea ridicată în față ca marginea unei pălă- 
rioare, platoşe pe piept şi pe spate, legate între 
ele cu curele pe sub mînecile de zale, și halebarde 
cu virful ascuţit ca la sulițe și cu tăișul la o palmă 
de vîrf, şi lat ca un topor. Pe platoșa din faţă și în 
tot lungul ei o cruce înaltă era zugrăvită în alb ca 
să se vadă de departe. 

— Cîrstoşii ! lămuri Vlad de Ucea privind pe 
fereastră. 

— Cirstoşii ! repetară ceilalți ca un ecou, pipăin- 
du-și fără voie garda săbiilor şi uitîndu-se la han- 
giu și la ajutoarele lui, care se făcuseră palizi și 
se zbuciumau să servească fără greş pe acești noi, 
gălăgioși și îngrijorători musafiri. 

Se știa că oamenii aceștia, numiţi cruciați sau 
cîrstoși, erau oştenii craiului şi luptau în numele 
crucii lui Cristos, jăfuiau pivnițele și cămările ha- 
nurilor şi ogrăzile ţăranilor, nu plăteau și uneori 
ucideau, siguri că nu li se va întîmpla nimic. Pe 


locurile pe unde se dădeau lupte, populaţia pașnică 
fugea din fața lor mai mult decît din fața dușma- 
nilor. 

Gorun se strecură cu greu printre ei, se plecă 
la urechea cneazului Săcelean şi şopti : 

— Pe cei care au rămas afară, i-am înconjurat 
fără să simtă şi stau cu ochii pe dînșii. Să nu aveți 
nici o grijă! 

Tăcut, Mihail înclină capul și zîmbi molcom 
către ceilalți. Gorun era un om fără preţ! 

Afară, Gorun se lovi piept în piept cu un cîrstos 
înalt, deşirat, cu obrazul osos, cu mustața lungă, pe 
oală. 

— Tu ești ? izbucni acesta cu glasul gros, în care 
tremura o undă de bucurie. 

Gorun îl privi nedumerit. 

— Tu, Filipe ? Da’ ce, te-ai făcut cîrstos? 

— M-am făcut! vorbi rar, tărăgănat, omul cel 
lung, parcă cu un fel de rușine. M-am făcut, frate 
Gorun, să am și eu un rost pe lume! adăugă el 
mai din adînc. 

— Ce rost, măi Filipe, că doar te ştiam om cu 
rostul tău. Cum să-ți părăsești tu casa şi să por- 
neşti prin lume ca derbedeii? se miră încruntat 
Gorun. 

Lunganul îl trăsese de-o parte, lîngă un buștean 
prăbușit, şi acuma încurcat, se scărpina în cap pe 
sub chivăra ridicată dintr-o parte, ca pe sub că- 
ciulă. 

— Nu mai am nici un rost, măi frate Gorun! 
oftă el din greu. Nu mai am nici cele două jugăre 
pe care le aveam, nici bordeiul, nici oițile... Nimic 
nu mai am ! Am ajuns ca iobagii! La noi în ținutul 
Sebeșului ne mănîncă bogătanii ! Numai ei trăiesc 


bine acolo! Se închid în ogrăzile lor, ca-n niște 
cetăți, mănîncă şi beau între dinșii și fac averi 
de te crucești, măi Gorun! 

— Cum, măi Filipe, că-i știam oameni aşezaţi 
şi muncitori cum nu se mai află. De cu noapte sînt 
pe cîmp pînă cînd dă întunericul de nu se mai 
vede mîna. Muncesc cu virtutea lor, cu sudoarea 
lor... Ce ai cu dinșii? 

— Parcă noi n-am munci dacă am avea pămîntul 
nostru ? Cum să nu muncim ? Dar iată, aveam da- 
torii la ei și cele două jugăre ale mele s-au dus, 
ba încă mi-au luat și bordeiul și oiţile ! Şi tot le-am 
rămas dator ! lar nevasta mea a rămas slugă la ei 
să mă plătească de restul datoriei ! Eu nu am nimic 
cu ei și cu religia lor căreia-i zic luterană, sînt şi 
ei cum i-a lăsat Dumnezeu ! Dar am că-s bogătani 
şi nu cred sărmanului! Asta am! lată, îi vezi? 
arătă el cu un gest larg spre ceilalți oșteni din 
preajma hanului, mai toți sînt romiîni, cîțiva unguri, 
cîțiva sași săraci și cîțiva secui, căci și cu calicii 
lor, ungurii, şi sașii, şi secuii bogătani tot hain se 
poartă ! Ce era să mai fac? 

— Da” Cirstos, măi Filipe ? 

— Cirstos ! Altăceva ce aveam de ales? Tu nu 
știi că pe plaiul nostru, de la Şușag şi pînă la Rod, 
nici popă nu avem? Ne îngroapă morţii popa cel 
papistaș aruncându-i ca pe cîini dincolo de gardul 
cimitirului lor. Ori dacă se supără, cine știe de ce, 
ni-l lasă pînă cînd pute şi îl îngropăm noi pe unde 
şi cum putem. Nici un drept nu avem și nici nu 
avem cui ne plînge. Iaca sașii au ișpanul lor care 
se are bine cu toți domnii, pun mînă de la mină 
şi țin o oaste întreagă, gata de război, o împrumută 
craiului sau voievodului, la nevoie și în schimb au 


privilegii, și drepturi, și păminturi, şi ne sînt stă- 
pini în satele lor. Ne-am gîndit și noi să ne facem 
ostaşi, mai cu seamă că ne plăteşte, și poate să 
căpătăm şi noi slobozii și privilegii ca dînșii, dacă 
luptăm împotriva ereticilor. 

Gorun îl privi îndirjit și cu ochii aspri. 

— Ştii, tu, Filipe, ce vor husiţii ? 

— De !... se încurcă iar cîrstosul. Popii zic că 
s-au sculat împotriva sfîntului papă şi a domnului 
Isus... şi zice că bat război cu craiul să-l dea jos 
din scaun... 

— Să-l dea jos din scaun... îl îngînă Gorun, clă- 
tinînd din cap cu milă și batjocură. Luptă, măi, să 
ia pămintul de la seniori. Auzi, tu? Pentru asta 
luptă. Şi să nu mai fie iobag pe pămînturile aces- 
tea ! Și tu te duci cu baltagul împotriva lor, nătărău 
lung și prost ce ești! 

Gorun scuipă cu putere într-o parte și se sculă 
încruntat de pe buşteanul pe care stătuse. Cîrstosul 
rămase cu gura puţin deschisă, cu gitul subţire, 
întins, ieșit, roșu şi cu pielea încreţită dintre cele 
două platoșe, şi cu o mare nedumerire în ochii lui 
castanii. 

— Ţie îţi arde de glume, frate Gorun ? se bîlbîi 
el mirat și făcînd o mare sforţare să înțeleagă. Dar 
încruntarea lui Gorun și mișcarea lui plină de mî- 
nie, numai a glumă nu semănau. E adevărat ce 
spui tu ? isprăvi el tulburat. 

— Ai fi făcut bine să întrebi înainte de a îm- 
brăca hanțele astea, lovi Gorun cu dosul mâinii 
în platoşa cu cruce albă a oșteanului. V-au păcălit 
popii papistași, măi Filipe. V-au știut necăjiţi, şi 
calici, şi fără nădejde, şi v-au îndreptat fără să sim- 
țiți spre treaba asta păcătoasă. Le e frică de husiţi ! 


Şi atunci vă trimit pe voi să muriţi ca ei să trăiască 
liniștiți! Cum să nu fiți așa de nemernici dacă 
sînteți atît de nătărăi? 

Lunganul își ridicase iar chivăra de pe o ureche, 
îşi băgase mîna sub ea și acuma se scărpina în ne- 
ştire, necăjit și cu un fel de crispare a întregului 
obraz osos şi fără sînge. i 

— Măi, frate Gorun, eu te cred pe tine, nu pe 
popă. Și toți aceştialalți te-ar crede pe tine dacă 
le-aş spune ce mi-ai spus tu mie. Numai că... aici 
se împiedică iar în limbă şi se scărpină cu furie 
sub chivără — numai că am jurat, am primit 
haine şi arme, și am luat și oleacă de cvartlingi pe 
care i-am lăsat acasă... De acuma capătul! Ce mai 
putem face ? Spune și tu ? 

Gorun îl privi cu milă, își întoarse capul și porni 
spre han. 

— Stai! îl strigă cîrstosul. Măi, frate Gorun, 
facere de bine pentru facere de bine! Ascultă: 
cneazul tău din Săcel e aici? 

— Este. Ce vrei cu el? 

— Eu nu vreau nimic. Numai că este un om al 
episcopului care-i vrea răul. Chiar a năimit pe un 
bandier al nostru cu cîțiva cîrstoși să-l prindă la o 
strimtoare şi să-i facă seama ! 

— Ce om? se minună Gorun. 

— Unul lung şi deșălat și legat la gît... Riman 
îl cheamă, iar oamenii îi zic Rîmă! Îl cunosc că-i 
omul de credință al episcopului. A trecut ieri spre 
trecătoarea Verteșilor, a vorbit cu bandierul și i-a 
plătit... Numai să nu mă spui, măi frate Gorun, că 
ştii de la mine. 

Gorun fluieră prelung a mirare. Va să zică asta 
era și atacul cu săgeata de pe podul umblător!... 


— Care-i bandierul acela ? întrebă el. 

— Uite-l colo lingă fîntînă... cel care stă cu pi- 
ciorul pe treucă... iar cei zece din jurul lui sînt 
cîrstoșii cu pricina... 

Gorun porni grăbit spre oamenii săi. 

În urma lui, omul rămase lung, puțin cîrjoiat 
şi rezemat în halebardă ca într-o prăjină, de parcă 
ar fi stat undeva pe deal, rezemat în ciomag, la 
păscut oile. Mustăţile îi cădeau jalnic de o parte 
și de alta a bărbiei de mult nerasă și în ochii lui 
se citea o resemnare totală, de cîine bătut, părăsit 
şi flămînd. 

Pe ușa hanului ieșiră grăbiţi şi ceilalți cîrstoși. 
Încălecară cu vuiet mare de glasuri și porniră cu 
tropot către apus. Numai ceata de lingă fîntină ră- 
mase nemişcată. Abia cînd cei din urmă ostași se 
pierdură în depărtare, bandierul arătat lui Gorun 
păru a se trezi din somn. Șopti ceva cu oamenii 
săi şi porniră cu toţii spre ușa hanului. Și tot atunci 
oamenii lui Gorun se repeziră să le taie drumul, în 
vreme ce altă ceată răsări la spatele lor încon- 
jurîndu-i. Abia cînd vuietul luptei de afară începu 
să fie străbătut de strigăte de moarte și blesteme 
gituite, cneazul din Săcel şi prietenii săi se sculară 
să vadă şi ei ce se petrece. Dar Gorun, înfipt ca 
o stâncă în ușă, le împiedică ieșirea. 

— Numai o clipă să mai îngăduiți ! îi rugă el, că 
îndată-s gata! Afară, un tropot de cal se apropie 
şi se opri o clipă. Gorun îşi scoase capul pe ușă. 
— A-ha, Rimă! strigă el în clipa în care tropo- 
tul se învirteji şi se depărtă grăbit. Puneţi mîna pe 
el! mai strigă el repezindu-se să încalece şi să 
alerge pe urma fugarului. Și îndată cîţiva călăreți 
porniră după dînsul. Tropotul cailor se pierdu cu- 


rînd în munte în vreme ce cneazul Săcelean și soții 
săi priveau uimiți din uşa hanului prăpădul pe 
care-l făcuseră oamenii lui Gorun. Bandierul năimit 
să ucidă zăcea cu capul zdrobit lîngă fintînă, cîțiva 
cîrstoşi încremeniseră în bălți de sînge, iar unul 
din ei, scăpat ca prin minune, alerga departe pe 
urma ostașilor care dispăruseră de mult, urcînd 
malul Dunării către apus. 

Gorun şi oamenii săi se întoarseră păgubași. 

— Unde să-i mai găsești în rătăcăniile munte- 
lui ? răsuflă el necăjit și abia acuma povesti toată 
întîmplarea. 

— Episcopul Gyorgy de Lepeş! șopti Săcelean 
nedumerit. Ştiu că nu i-am fost pe plac, dar de 
aici și pînă la ucidere... 

— De cînd mă ştiu nimeni n-a cutezat pină 
acuma să-i dojenească și să.le deschidă ochii în 
plină dietă! Nimeni dintr-ai noștri adică! vorbi 
cneazul Ruga în chip de lămurire. Îndrăzneala ta 
i-a usturat mai mult decît o lovitură de sabie și 
trufia lor a sîngerat adînc. Te-au simţit primejdios 
şi, ai să vezi Mihail, că vor mai încerca. Din pricina 
ta prelaţii vor trebui să scoată toată zeciuiala pe 
care o cereai tu şi pe care ei au băgat-o în pungă. 
Seniorii n-au să-i ierte! Te-ai gîndit la asta ? Cum 
vrei tu să sufere prelații atita pagubă și să te 
uite ? 

— Poate aveţi dreptate ! spuse gînditor Mihail 
Săcelean. Deocamdată însă e destul să știm din- 
cotro ne vine primejdia. Şi e bine să deschidem 
ochii. Eu mi-am făcut datoria... cu toate că asta 
nu va folosi la nimic. 

— Asta nu se ştie! spuse Vlad de Ucea. Are să 
afle regele, are să întrebe... 


— Regele nu mai este decît o jucărie în mîna 
celor cîteva sute, sau mii de seniori, care-i vor 
stoarce toate prerogativele şi le vor folosi ca să 
stoarcă şi mai mult norodul şi să-l aducă la deznă- 
dejde. Nu mai sîntem decît o țară anarhică mîn- 
cată de lepra seniorilor şi popilor. În ziua în care 
se va isprăvi răbdarea norodului, se va cutremura 
împărăția din toate încheieturile, vor crăpa toate 
așezările şi ne vor îngropa pe toţi sub dărîmături. 
Tine-ți minte: vremea nu-i departe. 

Tăcu într-o liniște îngrozită. În faţa ochilor ce- 
lorlalți, se desfăşura icoana unei nimiciri fără leac. 
O clătinare a cerului, a văzduhului, a pămîntului, 
într-un vuiet cumplit de năruire, și din mijlocul 
norilor de fum și flăcări, și al prăvalei uriașe a lu- 
milor şi a trăsnetelor, înălțindu-se o ghioagă nestru- 
jită, năprasnică, ridicată de o mînă neagră de ță- 
rînă, tare ca fierul, crăpată şi osoasă, pe care toți 
o cunoșteau prea bine... 


Drumul urca mereu. Pe stînga păretele 
păduros se înălța abrupt. În dreapta rîpa cobora 
ca un zid drept, zburlit din loc în loc de cioatele 
buştenilor prăbușiți şi opriți în cădere din cine știe 
ce pricină. Dincolo de rîpă dealul se înălța din nou 
pe aceeași linie cu drumul, purtînd pe creastă, de 
sus în jos, prăvala vijelioasă a unui torent care 
țișnea din toate părţile, sărea peste stînci, se pră- 
bușea în goluri, se fărîmița în picuri mărunți ca o 
pulbere, se năruia din nou rostogolindu-se din 


stîncă în stîncă, învăluind locul cu un fum alb de 
apă şi alergînd zbuciumat, galopînd la vale într-un 
vuiet care umplea văzduhul cutremurîndu-l. Onuţ, 
cu un arcaş alături, călăreau în chip de cercetași, 
înaintea tuturor. Caii lor tropoteau veseli depărtîn- 
du-se mereu, pînă cînd cărarea lărgindu-se putură 
călca, fără tropot, pe iarbă. În liniştea uriaşă a pă- 
durii, cei doi călăreți păreau mai înfiorați şi mai 
însfioșaţi. Și dintr-o dată, în marginea unui luminiș, 
Onuţ opri şi, tăcut, se înălță în scări, în vreme ce 
chipul i se lumină de un zîmbet larg, aproape copi- 
lăresc : în luminiș, un ursuleț mititel, un pui de 
urs, ieșise la plimbare. Păşea domol, cu labele parcă 
prea groase pentru trupul lui mic şi mușluia cu 
botul aplecat în iarbă. 

„Caută fragi!“ gîndi Onuţ bucuros. 

Un con de brad căzut de sus atinse urechea 
ursuleţului și se rostogoli alături. Preumblăreţul 
se opri, privi în sus și rămase nemișcat. Deasupra 
capului său, departe, o veveriță se legăna pe o 
creangă mlădioasă şi se strîmba la el. 

Ursuleţul își înălță un picior și își frecă necăjit 
o ureche. Veveriţa începu să se dea huța pe 
creanga ei, arătindu-i coada, ca un pămătuf cas- 
taniu. 

Ursulețul își ridică amîndouă labele ca să-și 
frece amîndouă urechile. 

„Crrr pat, pat!“ se sperie o pasere de pădure 
zburlindu-se pe o creangă. 

„Crrr pat ! crrr pat !“ rise ea în urma ursulețu- 
lui, pornind către locuri mai liniștite. 

Onuţ rîse cu glas. Dar rîsul lui se stinse repede. 
În mijlocul cărării, un om cu bundă, cușmă și 
opinci se oprise și-l aștepta. 


— Mă rog, vorbi el cu un glas neobişnuit de 
gros, nu cumva se află în ceata care vine în urma 
voastră cneazul Mihail Săcelean ? 

— Ba se află, răspunse Onuţ. Uite, cel cu mustața 
castanie și cal sur... 

— A-ha ! făcu străinul îndreptîndu-se către călă- 
reții care soseau. 

În dreptul lui Mihail se opri. Se opriră și călă- 
reţii. Străinul îşi scoase căciula și se închină pînă 
la pămînt. 

— Să trăieşti, luminăţia ta, cneaz Mihail ! vorbi 
„el cu același glas gros şi răsunător. Eu sînt Pall, 
Gyorgy Pall, năimit să te pîndesc aici în munte și 
să te ucid. Iaca prețul morții luminăţiei tale ! scoase 
el din sîn o pungă, aruncînd-o la picioarele ca- 
lului pe care călărea cneazul. Eu însă nu mănînc 
asemenea piine. Asta am venit să-ți spun și să-ți 
aduc banii aceștia blestemaţi ! 

Cu cîțiva călăreţi, Gorun înconjurase pe străin 
şi acuma ţinea ochii pe el, gata să intervină la 
orice gest. Străinul înțelese mișcarea și întoarse 
capul către Gorun. 

— Ceea ce faci domnia ta acuma e bine, dar 
nu-i de ajuns. Pentru că dacă mi-ar fi să-ți omor 
stăpînul, aş scoate, iată, cuțitul acesta şi pînă cînd 
ai clipi domnia ta, l-aş şi trimite în ochiul cnea- 
zului ! Uite cum îl trimit în crăpătura aceea de 
stincă ! Şi în aceeași clipă deschise lama îngustă 
şi ascuţită a cuţitului scos nu se știe de unde și-l 
repezi, fulgerător, în mușchiul din crăpătura stâncii, 
unde rămase tremurînd ușor. Ţi-am spus că eu nu 
mănînc pîinea asta ! vorbi el tot către Gorun. 

— Atunci pentru ce îmi faci mie binele acesta ? 
întrebă Mihail Săcelean. 


Omul căzu în genunchi și se închină iar pînă 
la pămînt. 

— Strînge-mă de pe drumuri, luminate ! se rugă 
el şi glasul lui cutremură inimile celor care-l as- 
cultau. Sînt un biet iobag fugar de sub mîna și 
năpiîrea stăpînului. De la sfînta Maria rătăcesc flă- 
mînd, bătut de ploi și vînturi, îngheţat, dezgheţat, 
nedommit și cutremurat de toate spaimele ! Nu mai 
pot şi înapoi nu mă mai întorc nici mort! 

— De unde ești fugar ? întrebă Mihail Săcelean. 

— De la Măgura Bihorului, moșia luminăţiei sale 
contelui Ciacu ! 

Cneazul schimbă o privire cu soţii săi și o urmă 
de zîmbet îi lumină fața. Contele Ciacu, adică 
Csaky, era doar voievodul Transilvaniei, cel pe 
care-l înfruntase în dieta de la Pojony. 

— Şi de ce-ai fugit? întrebă el. 

— Nu mai putem răbda, luminate. Acolo-s vite 
multe de nu le mai ştii seama, dar pămînt puţin 
şi pietros! Ca să scoţi ceva din el, munceşti pe 
brînci, din zori pînă noaptea tîrziu, și de mîncare, 
numai cît să nu mori. lată, eu am împlinit patru- 
zeci de ani de viaţă, dar de săturat încă nu m-am 
săturat niciodată ! Pentru muncă, ne dădea stăpînul 
cîte o bucăţică de pămînt cît o năframă. S-o mun- 
cim adică și să ne hrănim pe ea. Dar cum să te 
hrăneşti, dacă din roadă, stăpînul îţi cerea a noua 
parte, intendentul îţi cerea şi el, iar vătăjii îţi luau 
cu hapca? N-am mai putut și într-o zi am fugit. 
M-au prins şi m-au bătut cu biciul cu plumbi. 
„Dacă vrei să te duci de aici, să-ți plăteşti întîi 
datoriile !“ strigau ei la mine. Dar cum să le plă- 
teşti, dacă intendentul citea niște datorii pe care 
nu le-aş fi putut plăti chiar să mai fi muncit o 


sută de ani? Şi am fugit iar! Și de atunci umblu 
mereu !... lar despre luminăția ta, de la păcătosul 
care m-a plătit să te ucid, am auzit. Zicea că dacă 
te ucid, să-l caut la o pădurărie. din vale să-mi mai 
dea o pungă! Şi-atunci mi-a venit mie în gînd să 
cer mila: domniei tale !... 

— Cine era acela ? întrebă cneazul. 

— Dracu-l ştie? Unul lung şi subțire, numai 
piele și ciolane, şi cu gîtul înfășurat într-o zdreanţă 
pestriță. Acu așteaptă răspunsul la pădurărie. 

— Acu te cred! mirii Gorun, răsuflînd mai 
ușurat. 

— Ia-l între oamenii tăi! porunci cneazul și 
toți se grăbiră să-i facă. loc între dînşii. 

Pomniră grăbiţi pentru că întîrziaseră destul. 

„La o pădurărie, devale !* își aduse aminte 
cneazul Ruga vorbele fugarului și chemă pe Gorun. 

— Vezi despre ce pădurărie este vorba, îi po- 
runci Mihail, şi cercetează, poate îl prinzi pe tică- 
los. Şi Gorun cu cîțiva oameni porni înainte. 

Acuma, în spatele călăreţilor cobora şi soarele 
spre apus, şi umbrele se întindeau crescînd înaintea 
lor. Începură a coborî culmea Verteșilor şi seara se 
apropia. Curînd vîntul aspru dinspre miazănoapte 
se auzi țiuind printre creste. Departe, culmile lumi- 
nate de focul asfințitului își zugrăveau stîncile 
trandafirii şi pădurile negre. Văile însă se întune- 
cau și amurgul se lăsa rece, neprietenos şi ame- 
ninţător. Cu cît coborau, cu atît pădurea se apropia 
de amîndouă părțile, ca două ziduri. În dreapta călă- 
torilor cele din urmă măguri ale Verteșilor rămi- 
neau departe. În stînga masivul Filis se ridica 
întunecat şi păduros acoperind orizontul, iar în faţă 
codrul Buda, vestit pentru hoţiile zilnice și ucigașii 


ce-i adăpostea, pentru tremurul de inimă cu care 
drumețul îi auzea numele, se întindea nesfirșit, 
nepătruns, amenințător ca o uriașă vizuină de fiare 
viclene ca oamenii, şi de, hoţi cruzi și nesătui ca 
fiarele. 

Gorun se întoarse cu o parte din oamenii săi. 
Pe ceilalţi îi lăsase de strajă la pădurărie. Nu era 
nimic acolo care să-i îngrijoreze, dar mai la vale, 
către Pesta, aflaseră drumul tăiat de un șanț larg, 
înconjurat de pari înfipți în pămînt și frînghii în- 
tinse în curmeziş. Era în chip vădit pregătirea unui 
atac prin întuneric, în care caii să se împiedece în 
pari și să cadă în şanţ, răsturnînd pe călăreţi și 
lăsîndu-i pradă hoților ascunși în desișul de pe 
margini. 

— Hoţilor, sau ucigașşilor trimiși de episcop ! își 
făcură socoteala călăreţii şi rămaseră să petreacă 
noaptea în pădurărie, sub strajă tare şi trează. 

De la Pesta, către miazăzi, drumul cel mare de 
comerț cobora între Dunăre și Tisa străbătînd pusta 
ungară în lungul ei. Zilele de iarnă erau scurte şi 
cenușii. Zăpada, foarte puţină în anul acela, purta 
rare urme de dihănii. Ei călătoreau cu popasuri 
rare şi scurte. lar cînd într-o seară ajunseră la 
Seghedin, toate ostenelile fură uitate. Dincolo de, 
apa gălbuie-vinătă a Tisei, la mat'ginea cetății, 
curgea apa limpede, rece şi repede a Mureşului 
lor. N-au mai avut răbdare. În aceeași seară poditl 
umblător îi trecu peste Tisa și se găsiră pe malul 
celălalt, acolo unde Mureşul vuiește peste prun- 
duri, îşi strecoară pletele de apă printre bancurile 
de nisip și se varsă în Tisa prin guri gălăgioase, 
largi, joase şi vinete. Erau acasă... 


De acu trecură din sat în sat, din cneaz în 
cneaz, din prieten în prieten. Şi peste tot aflară 
același fior care tremurase în amenințarea cnea- 
zului Mihail la dieta din Pojony şi aceeași îngrijo- 
rare. Ţăranii începeau să nu mai poată fi ţinuţi în 
frîu. Ba pe unele locuri izbucneau împotriviri sîn- 
geroase, iar fugarii se înmulțeau, se înmulţeau... 

— În Vinţ — povestea cneazul Rudu — vin, nu se 
ştie, de unde. Au trecătorile lor printre păduri și 
dealuri şi peste apă, năvălesc în ţinutul Sebeșului, 
pradă cît pot şi fug înapoi de unde au venit. În 
cuprinsul meu nu fac nici o răutate, vra să zică 
n-aş avea de ce mă jălui. Dar vin sebeșanii cu 
gura mare şi porniri.de răzbunare, încît stau veș- 
nic gata de harță. S-au plins iar la curte şi un 
trimis al înlocuitorului crăiesc a venit aici să vadă 
cum stau lucrurile. I-am spus să trimită armată, 
că eu nu am! S-a minunat trimisul că de ţinutul 
meu nu se leagă hoţii. De ce? 

De la locuitorii din Vinţ, ce să ia hoţii? am 
ris eu. La mine oamenii sînt atît de săraci, încît 
n-au plătit dijma de doi ani! A ridicat din umeri 
şi s-a dus! 

— Poftim ! Asta-i adevărul și dacă le-am spus, 
a ţipat la mine voievodul, că ne tîrgium şi ţara 
piere ! Țara ? Ţara ați văzut-o așa cum am străbă- 
tut-o în curmeziş : O zguduie husiţii, o pîndesc, o 
încolțesc și o pradă turcii, o pradă grațiosul nos- 
tru suveran cînd scoate bani fără putere, o pradă 
cruciații, sau cîrstoșii, o pradă seniorii stăpîni ai 
pămiînturilor, o pradă voievodul, episcopul și popii 
lui și cei prădaţi sînt iobagii, și meșteșugarii, şi 
tîrgoveţii... Asta-i Ţara pe care, drept leac, craiul 
o împarte în masa baronilor și prelaţilor și masa 


ordinelor și claselor... să nu cumva să ne ameste- 
căm şi să murdărim pe senioriile lor cu zdrenţele 
şi sărăcia noastră! Idioţii! Orbi care nu văd că 
tara-i plină de tilhari, de răzvrătiți și de fugari, 
şi de flămînzi şi că va pieri în adevăr dacă senio- 
rii vor urma să stoarcă pe iobag și de ultimele 
lui puteri şi dacă popii catolici vor urma să-l 
jăfuiască şi pe deasupra să-l zdrobească sub atot- 
puternica lor minciună religioasă. Ba într-o bună 
zi vom primi poruncă să-l sugrumăm cu mîinile 
noastre pentru că grațiosul nostru suveran are 
nevoie de bani, iar sfetnicii lui și seniorii, și popii 
il vor sfătui să așeze noi dajdii! Și-l vom sugru- 
ma, dacă ne vom potrivi la porunci ! vorbi Mihail. 

Mihail Săcelean tăcu, întoarse capul privind 
in gol şi dintr-o dată, răsucindu-se pe călciie, le 
făcu iar față. 

— Dar dacă într-o zi iobagul şi-ar întoarce 
spre noi fața încruntată şi furca de fier cu trei 
colți ? Să ne scoată măruntaiele și să ne ucidă el 
pe noi, cei care îi ascultăm pe popi și pe seniori? 
Ce-aţi zice ? 

— Cum ar îndrăzni? rămase Ruga cu fruntea 
încreţită şi cu ochii mari. 

— Cum ar îndrăzni? îl înfruntă Mihail. Cîţi 
țărani ai tu, Vlade, în cuprinsul tău? Trei, patru 
sute ? Și tu, David, tot atit? Şi tu, Reuca, şi tu, 
Torda, şi tu, Rudu? Peste tot... două mii? Și noi 
câți sîntem? Șapte? Ce-ar putea să facă șapte 
slăbănogi în fața a două mii de furci? Dar con- 
tele Ciacu singur în fața celor zece mii ai lui? Nu 
se poate? Dar dacă într-o zi s-ar putea? Spu- 
ne-mi ce-ai face. Ruga, nu ride! 


— Nu rîd pentru că nu s-ar putea! Rîd de 
contele Ciacu care s-ar afla într-o zi într-o ase- 
menea împrejurare în faţa lui Pall al său! 

— Da. Ar trebui să rîdem chiar dacă s-ar 
putea ! Să nu ne fie frică. Dar ca să nu ne fie 
frică atunci, să nu-l sugrumăm acuma! lar în 
ceea ce mă privește, eu știu ce am să fac! Mă 
întreb ce veți face voi? 

— Vom face ce vei face tu, Mihaile! 

— Şi dacă ne vor chema şi cerceta la dietele 
locale, că n-am ascultat porunca regelui ? 

— Răspunsul să ne fie același! sfătui Vlad de 
Ucea : „Noi nu putem. Să pună pe alţii să Sie 
dijma. Să vedem, vor putea ?“ 

Se despărţiră şi porniră mereu pe malul Mu- 
reșului fiecare spre casa şi cuprinsul lui. 

Gorun buciumă de departe şi îndată ograda 
așezării cneazului săcelean se umplu de viaţă. 
Porţile fură deschise, iar pe prispa înaltă o feti- 
şoară negricioasă, cu cozile lăsate pe spate şi cu 
haină scurtă blănită şi încheiată, apăru repezit, 
trîntind ușa în urma ei și rîzînd cu mîinile întinse 
către călăreţii care veneau în goană. Coborî apoi 
treptele de lemn şi ieșind înaintea lui Mihail, 
care descălecase, se plecă şi-i sărută mîna, în vre- 
me ce el îi atinse creștetul cu buzele și întrebă: 

— Bine, Mara? 

— Bine, tătuță ! răspunse ea zîmbind larg cu 
gura, cu ochii și cu-tot obrazul și se agăță cu 
amîndouă mîinile de gîtul lui Onuţ, care se folosi 
de prilej ca să-i întindă coadele, în glumă. 

— Onuţ, şopti ea ferindu-se ca să n-o audă 
tatăl lor. La Băniciori s-a întîmplat ceva! 

— Ce s-a întîmplat? o privi el îngrijorat. 


— Nu știu! De ieri buciumă Uca și cere aju- 
tor ! 

— Şi nu te-ai dus încă? 

— Mi-a fost frică, Onuţ! 

— Uf, că proastă ești! se înciudă el. Mergem 
deseară ! 

— Şi tătuţa ? 

— Are să doarmă. E trudit! 

În fundul curții, Onuţ puse mîna pe buciumul 
lui Gorun, îl sprijini de marginea unei căruţe şi 
cu ochii îndreptați departe, dincolo de măgură, 
dincolo de apa Streiului, spre coasta unei văiugi 
pe care abia se zăreau cîteva așezări pierdute în- 
tre copaci și colorate de lumina asfinţitului, bu- 
ciumă prelung, cu putere, cu obrajii umflaţi: 
tu-ru-tuu-tuuu-tuuu ! 'Tu-ru-tuuu-tuuu-tuuu ! Su- 
netele zburau puternice, fugărindu-se peste vîrfu- 
rile copacilor, plutind peste văi, peste apă, peste 
costișe şi se pierdeau în depărtare. Cei doi tineri 
stătură o clipă lungă cu urechile la pîndă. Nerăb- 
dător, Onuţ își privi sora cu întrebare şi necaz. 
Apoi duse din nou buciumul la gură: Tu-ru-tuuu-. 
tuuu-tuuu ! Tu-ru-tuuu-tuuu-tuuu ! strigă el iar, 
cu obrajii înroșiți și cu ochii îndreptaţi spre ace- 
laşi loc. Stătură iar o clipă nesfîrşită şi dintr- 
o dată Mara își ridică arătătorul, cerînd ascultare 
şi băgare de seamă. Din depărtare, ca o adiere, 
ca o părere de sunet, ca o șoaptă de cîntec, un 
bucium nevăzut răspundea pe suflarea vîntului: 
Tu-ru-tuuu-tuuu-tuuu ! Tu-ru-tuuu-tuuu-tuuu ! 

Abia atunci fratele lăsă din mînă buciumul şi, 
ca o pedeapsă, puse din nou mîna pe cozile su- 
rorii lui... 

j În amurg Onuţ căută pe Gorun. 

— Mergi cu mine la Băniciori ? 

— Să afle cneazul ? 

— Să nu afle nici pămîntul! 

— Pun şaua pe Murgul! 

— Pe Murgul și pe Roaiba. Merge și Mara... 

Gorun are o clipă de șovăire. . 

` — Mă tem că are să fie bucluc! 

— Nu te teme. Eu rămîn vinovatul, bădiță ! 

Și cînd Onuț îi zice lui Gorun „bădiță“, Gorun 
nu mai poate zice nu. 

— Bine. Ieşiți pe portița de după stoguri!... 

Coboară tăpșanul pe iarbă, ca să nu se audă 
tropotul cailor. Mara a ñîncălecat băiețeşte şi a 
pus pe cap cușmă de blană. Onuț și-a ridicat 
gulerul scurtei. E frig tare. Aleargă acum pe drum 
bătut. Gorun şi-a tras peste genunchi pulpanele 
cojocului. Trec Streiul spărgînd cu copitele cailor 
gheața subțire ca sticla. Urcă malul, opresc o 
clipă să răsufle caii și ascultă cum țiuie subțire 
vîntul în crengile copacilor. Pornesc iar. Un bu- 
cium nerăbdător izbucneşte undeva, nu departe: 
Tu-ru-tuuu-tuuu-tuuu ! Onuţ pune pinteni mur- 
gului şi zboară. După el zboară și Mara aplecată 
pe şa. Trec printre cîteva bordeie mușuroaie. Un 
gard de nuiele închide un loc mai întins și din 
umbră răsare o bisericuță de scânduri, cenușie, 
aproape rotundă, fără turn, cu o cruce de lemn 
aplecată pe acoperișul de stuf. În jurul bisericuței 
cîteva cruci strîimbe străjuiesc mușuroaie nelămu- 
rite. Opresc și sar jos. 


— Aici, aici! îi cheamă din întuneric un glas 
ca de copil şi ei trec grăbiţi printre copaci şi 
ajung în fața unei căsuțe împrejmuită cu prispă 
de lut. Aici sînt, Mara! cheamă același glas și 
în întunericul tinzii abia se zăreşte silueta unei 
fetișoare nu mai răsărită de cît Mara. 

Mara aleargă cu Onuţ pe urmele ei. 

— Uca! Ce-i cu tine? De ce stai prin întu- 
neric ? 

— Tata! scîncește fata. Alaltăieri l-au căutat 
de la Orăştioara oamenii ișpanului! Să-l ia și 
să-l ducă! Ostaşi erau! 

— De ce să-l ia şi să-l ducă? 

— Nu știu, nu știu! plînse fata. Tata însă nu 
era acasă. Și atunci au prins a-l aștepta... Soco- 
teau că oricît de tîrziu, tot are să tragă el acasă. 
Acu mă păzeau pe mine. Să nu cumva să trimit 
veste tatii! Dar tot i-am trimis, cu Cojocar... îl 
ştiţi ! Şi Cojocar a alergat pe jos şi l-a găsit pe 
tata departe, spre Riuşor și i-a spus... 

— Şi acu unde-i părintele ? întrebă Onuţ. 

— Socot că-i la nașul Costa, la Riușor. Mi-a 
trimis vorbă să mă duc și eu la nașul Costa, nu- 
mai să bag de seamă să nu mă simtă ostașii ișpa- 
nului şi să-i dea de urmă!.. 

— Şi de ce nu te-ai dus? 

— Nu pot! Ostaşii sînt aici și mă pîndesc zi 
şi noapte! De aceea v-am chemat! 

„_— Unde-s ostașii ? 

— În marginea dumbrăvii de lîngă cimitir. Mă 
mir cum de nu v-au oprit! i 

— Au să ne oprească ei cînd om pleca! șopti 
alături glasul lui Gorun. l-am simţit ! 


= Bădiţă, îl prinse Onuţ de umăr, trebuie să 
luăm pe Uca la noi! 

— Şi ce are să zică cneazul? 

— Ori ce-a zice! Aici nu putem s-o lăsăm! 
Tătuţii am să-i spun... 

— Am să-i spun și eu! se repezi Mara. 

— Numai eu nu știu ce am să-i spun! oftă 
Gorun. Şi dacă au să ne urmărească, oştenii aceia 
n-au să afle că fetișoara e la noi? 

— Oștenii n-au să cuteze să intre în Haţeg! 
vorbi Onuţ. Și pe urmă n-avem decît să-i îm- 
piedecăm. 

— Sînt mulţi? vru să ştie Gorun. 

— Şase! șopti Uca Dar putem cere de la 
Cojocar două suliți, una pentru Mara şi alta 
pentru mine, ca să fim și noi patru! 

Gorun se scărpină în cap, nemulțumit. El ştia 
că cele două fete sînt viteze și că știu a trage cu 
arcul. Cu sulița însă nu le văzuse niciodată şi 
pe urmă două copile crude în luptă cu nişte 
oșteni... el nu putea încerca asemenea primejdie ! 

— Unde-i Cojocar ? întrebă. 

— Aicea sînt! șopti un glas din întunericul 
tinzii. Am auzit, şi suliți pot să vă dau. Dar nu-i 
bine cum vreţi să faceți dumneavoastră. Mai bine 
mă fac eu că plec încolo, la deal și-i trag pe 
toți după mine. Și atunci o luaţi la goană! Dar 
să mergeţi numai pe iarbă ca să se audă mai 
puţin. 

— Şi dumneata ce-ai să te faci cu dînșii pe 
urmă ? întrebă Mara. 

— Eu, cînd oi înțelege că sînteți departe, am 
să mă întorc şi am să mă culc! rise Cojocar. Staţi 
puţin, să aduc calul pentru Uca. 


— Cojocar, scînci Uca. Uncheşule, să nu pă- 
țești ceva! 

— Nu te teme, fetița moşului, șopti Cojocar şi 
glasul lui părea acum înmuiat și oarecum tulburat. 
Pînă în ziuă socot să fiu și eu la Riuşor fără 
ştirea ișpanului ! 

Încălecară în mare tăcere și Cojocar aduse 
fetelor sulițele făgăduite. Gorun și Onuţ își traseră 
de la oblînc ghioagele și Cojocar se făcu nevăzut 
în întuneric. Curînd îl auziră tuşind, semn că 
planul lui izbutise. Ostașii îl urmăreau să vadă 
încotro apucă. Îl lăsară să se depărteze și porniră 
şi ei prin umbra bisericuței. Dar în clipa în care 
urmau să treacă din cimitir în drum, două umbre 
se repeziră din întuneric şi apucară de frîu caii din 
margine. 

— Lovește! mirii Gorun cu glas înăbuşit. 

Și Onuţ lovi fulgerător. Lovi în aceeași clipă 
şi Gorun. Sulițele repezite în ajutor de către fete 
nu mai întîlniră de cît întunericul în care se pră- 
buşiseră cele două străji, într-un vaier scurt. Caii 
săltară în drum și acum alergau ca vintul spre 
apa Streiului. Sub cei dintii copaci din luncă, 
Gorun strigă : 

— Opriţi ! 

Și ascultară nemișcaţi tăcerea fără margini a 
nopţii. Numai vintul din miazănoapte țiuia ușor 
printre crengi. Nici Streiul care de obicei aici 
cînta pe prunduri și se mînia împingînd pietrele 
care-i stăteau în drum, nu se mai auzea. Amuţise 
sub pojghița de gheaţă care lucea sub lună. Tre- 
cură prin vad şi urcară tăpșşanul spre Săcel. Dar 
cu cît se apropiau de casă, cu atît zorul lor se 


domolea. Le era frică. Cneazul nu glumea cu cei 
“care cutezau să-i ascundă faptele lor! 

Intrară deci în casă încet, cu inima strînsă şi 
cu nădejdea că nu întîrziaseră de la masă. Dar 
văzură numai scaunele lor goale şi se așezară în 
tăcere. Mihail Săcelean îi privi pe sub sprîncene. 

— V-aţi spovedit ? îi întrebă el cu părere de 
zîmbet în ochii lui adînci. 

Buzele Marei strînseră un zîmbet care stătea 
gata să înflorească. Fata vedea că tatăl ei glu- 
meşte și nu mai avea frică. Numai Onuţ își lăsă 
lingura jos. 

— N-am avut cui, tătuță! îndrăzni el. Părin- 
tele-i fugar! 

— Ce? tresări cneazul, interesat dintr-o dată. 

— Îi fugar! repetă Onuţ. Au venit să-l prindă 
oșteni de la ișpanul din Orăştioara şi nu l-au găsit 
acasă. Uca l-a vestit însă şi el se vede că s-a adă- 
postit la Riîușor... | 

— Au cutezat, va să zică, își cobori glasul Mi- 
hail ca şi cum ar fi vorbit singur, și degetele lui 
fărimiţară în neștire o coajă de pîine rămasă pe 
masă. 

— Şi oștenii au rămas acolo, la pîndă! ÎI 
aşteaptă ! adăugă și Mara, parcă înspăimîntată din- 
tr-o dată. 

— Tătuţă, noi am adus pe Uca la noi! se 
sculă Onuţ în picioare, parcă speriat el însuși de 
cutezanța lui. Nu puteam s-o lăsăm acolo cu 
ostașii aceia... Să nu te superi, tătuţă, dar n-am 
putut face altfel! Și Onuţ rămase în picioare, pri- 
vindu-l rugător. Se pare însă că Mihail se gîndea 
în altă parte. 


— Eu nu bat război cu copiii! vorbi el gînditor. 
Cu Gorun aţi fost? 

— Cu el... 

— Să vie Gorun! porunci cneazul, şi Gorun se 
infățişă şi rămase lingă ușă privind în jos. 

— Te-au urmărit ostașii de la Băniciori, bâ- 
di-ță ? îl întrebă Mihail, apăsînd pe cuvîntul cu 
care ştia că Onuţ îl lingușeșşte pe Gorun ca să-i 
capete toate învoirile. 

Gorun zimbi. Primejdia trecuse. 

— Nu ne-au urmărit, spuse el, dar au sărit så 
ne prindă şi i-am trăsnit! Sînt șase oameni... 

— la pe Pall și coborîți la vad, cu ghioagele! 
Și dacă-i prindeţi mușluind... 

— Să mă duc și eu, tătuţă ? sări Onuţ, bucuros 
de întorsătura pe care o luau lucrurile. 

— Tu să aduci la masă pe copila popii! po- 
runci el, și Mara sări. 

— Mă duc eu! 

Uca intră abia stăpînindu-și tulburarea şi să- 
rută mîna cneazului. 

— Nu! îşi feri Mihail mîna, prea tirziu. Eu 
nu-s popă! Spune-mi, copilă, n-ai înțeles de ce 
tatăl tău este căutat de oamenii ișpanului ? 

— Nu ştiu ! suspină Uca ţinîndu-și plânsul. L-am 
auzit pe tătuța îngrijorîndu-se că nu ştie cît are 
să mai poată sluji. Că este o diplomă crăiască 
împotriva religiei noastre și poruncă strașnică de 
la episcop. Dar ce anume poruncă şi diplomă, nu 
știu ! 

— Ştiu eu, o lămuri cneazul. Încă din 1428 
este o diplomă regală pentru catolicizarea noro- 
dului nostru ortodox. Şi în Sebeş nu s-a putut 
împlini pînă acuma din pricina tatălui tău. A rămas 


singurul popă ortodox pe tot ţinutul. Colindă 
munții şi colinele de-a latul şi de-a curmezișul 
şi botează, cunună, şi îngroapă, ca oamenii să nu 
simtă lipsa popii, şi porunca regelui, și episcopului 
să nu se poată împlini! Cît credea el că au să-l 
mai rabde ? 

Uca plîngea cu capul pe masă. Mihail o privea 
cu milă. 

— Atiîta stăruință şi trudă, nu era mai bine 
să le întrebuinţeze tatăl tău pentru altă treabă 
cu mai mult folos ? 

— Tătuţa n-a vrut decit să ajute norodul! îl 
apără Uca. 

— Tocmai despre ajutorarea norodului vorbesc 
şi eu! urmă Mihail cu glasul scăzut. Nu ştii tu! 
adăugă el domol. Onuţ, schimbă apoi el vorba, dacă 
iscoadele ișpanului nu stau la pîndă și miine dru- 
mul are să fie slobod, copila asta are să trebu- 
iască dusă la naşul ei, la Riuşor. Poate că, în 
adevăr, tatăl ei să fie acolo... lar Cojocar să mai 
treacă pe la mine!... ` 

Pall deschise ochii. Peste patul lui de 
paie, de sub streaşina grajdului, luna ardea palidă 
şi ciudat de înaltă. Tăcerea era atît de mare, încît 
şuietul Streiului, prăvălindu-se la vale, se auzea 
necurmat şi limpede ca freamătul fără sfîrşit al 
unei păduri nevăzute. Şi, totuşi, mai era ceva. Peste 
şuietul acela care umplea noaptea, stăpînind-o cu 
o putere fără margini, un fior mai grav, stărui- 


tor, cu întreruperi scurte și reluări fără popas, 
mereu, mereu acelaşi, lovea văzduhul ca un pumn 
depărtat și ciudat de uşor: Tu-ru-tuuu-tuuu-tuuu ! 
Tu-ru-tuuu-tuuu-tuuu ! Pall se sculă într-un cot 
şi întinse urechea. Nu se înșelase. Sări în picioare 
şi rămase o vreme nemișcat. Ce putea să însemne 
asta în puterea nopții? După părerea lui numai 
bine nu putea să însemne. Omul întinse mîna 
prin întuneric, găsi șerparul agăţat într-un cui pe 
peretele grajdului şi potrivindu-l în jurul mijlocu- 
lui și-l încheie orbiș, cu ochii îndreptaţi spre casa 
cneazului. Pe urmă păşi desculț în curmezișul 
curții, sări piîrleazul care dădea în grădina cu 
pomi și cu straturi, ocoli colțul casei și, suindu-se 
pe prispa largă, zgirie ușor la o ușă. Așteptă cu 
urechea la pîndă și zgirie din nou, mai tare. 

— Cine e? tresări glasul lui Onuţ. 

— Eu, Pall. Taci și ieși pîn-afară. 

O clipă se făcu tăcere. Pe urmă pasul desculț 
al lui Onuţ se auzi dupăind şi ușa se deschise. 

— Ce-i ? 

— Sssst! îl țistui Pall, făcîndu-i semn să iasă. 
Şi cînd Onuţ păși pe prispă îi șopti din nou ridi- 
cînd mîna către Strei : la! Auzi! 

Onuţ înălță capul şi rămase o clipă cu obra- 
zul luminat de lună şi cu urechea la pîndă. Tu-ru- 
tuuu-tuuu-tuuu ! se auzi mereu peste șuietul rîu- 
lui. 

— Ne cheamă! tresări el cuprins de neastîm- 
păr. 

— Da, vorbi Pall, dar cine poate să ne cheme 
de la Băniciori ? Doar îi pustiu acolo! Fata am 
dus-o la Riușor, Cojocar a fugit şi el, iar părin- 
tele... nu l-a mai simțit nimeni nicăiri... 


— Unul din ei e acolo! Repede, Pall. Caii! 

— Am auzit şi eu! vorbi din umbră și glasul 
lui Gorun. A venit cineva la Băniciori şi rnă tem 
că ceea ce este, nu-i bine! Merg şi eu şi ne luăm 
armele !... Îmbracă-te și ieși la portiță, Onuţ. Și 
încet să nu ne simtă cneazul... şi mai cu seamă 
lasă buciumul ! 

— Dar de unde are să știe acolo că am auzit? 

— Om buciuma din luncă. De aici nu-i chip. 
Giîndeşte-te : trebuie să fie miezul nopţii. Ce ne-a 
apucat să cîntăm din bucium? 

Coboriră tăcuţi povirnişul tăpşanului, alergară 
în lungul păduricei spre Strei, trecură apa prin 
vad şi urcară malul spre Băniciori. Caii suflau 
greu. Călăreţii tăceau încordaţi din ce în ce mai 
mult, pentru că cu cît se apropiau, cu atît buciu- 
mul de acolo se auzea mai tare: Tu-ru-tuuu-tuuu- 
tuuu ! Tu-ru-tuuu-tuuu ! cu deznădejde parcă. Sus 
pe malul drept Onuţ întinse mîna şi Gorun îi dădu 
buciumul.  Tu-ru-tuuu-tuuu-tuuu ! buciumă  Onuţ 
cu putere. Și dintr-o dată, de dincolo de coline, gla- 
sul acela care chema de ceasuri întregi, izbucni 
bucuros : Tu-ru-tuuu-tuuu-tuuu ! 

Acum caii zburau. Oamenii tăceau încruntaţi. 
Sub copacii pădurii care cobora pînă în marginea 
drumului, crengile îi plesneau peste cap, peste 
obraz. Ei călăreau mai departe, cu capul în piept, 
cu ochii pe jumătate închiși. Cînd ieşiră în lumi- 
niş un foc mic ardea undeva în dreapta şi un vreasc 
aprins scria în întuneric semne de chemare dea- 
supra flăcărilor. 

— Acolo-i! strigă Onuţ. 

— Încet, să nu ne ardem ! îl domoli, cuminte, 
Gorun. 


Lăsară caii la pas și Gorun strigă de departe: 

— Cine-i ? 

— Slavă Domnului, răspunse un glas cunoscut. 
Sînt eu, Cojocar. Tu ești, Gorun ? 

— Noi sîntem. Ce s-a întîmplat? 

— Prăpăd și urgie! oftă Cojocar. L-au luat pe 
domnul părinte ! 

— Cine, cum, cînd? sări Onuţ tulburat. 

— Oamenii ișpanului! Pe la asfinţit. Părintele 
fusese la Şerel. Şi cînd se întorcea, l-au prins! 

— Unde se întorcea? Şi cum l-au prins? Vor- 
beşte, omule! se necăji Onuţ. Era singur? 

— Nu era singur! lămuri Cojocar. Fusese la 
Şeral la un botez și acu venea acasă cu un fe- 
cioraș trimis de cneazul Stanciu din Şerel. Şi la un 
cot de munte, le-au ieşit înainte ostașii aceia. A 
vrut feciorașul acela să dea cu ghioaga, dar l-au 
răpus și l-au lăsat lat acolo. A vrut şi părintele să 
se apere, dar l-au legat... 

— L-au legat? tresări Onuţ. 

— L-au legat cu mîinile la spate și l-au dus 
pe jos, între cai! 

— Încotro ? 

— Spre Orăștioara ! Mie mi-a spus o babă din 
Jucu, care tocmai venea pe cărarea muntelui la 
vremea aceea... Şi atunci am alergat încoace! 
Unde să alerg? Pînă la Riîuşor era mult mai de- 
parte... 

— Și, totuși, va trebui să mergem și la Riușor! 
vorbi Gorun. Trebuie să-i spunem cneazului. Asta 
nu e o treabă numai pentru noi! Cal ai? întrebă 
el pe Cojocar. 

— Am! 

— Atunci, repede! 


s 


Coboriră la Ștrei și se înșirară cîte unul pe 
cărarea îngustă care urca spre miazănoapte în 
lungul apei. Luna îi pălea acum în plin, luminînd 
locurile. Pe alocuri pîlcuri de pădure se apropiau 
de o parte şi de alta, îmbrăţișind apa. Dar repede 
luminișul se lărgea, tropotul se auzea pînă departe 
şi copitele scînteiau pe cărarea din ce în ce mai pie- 
troasă. Pe culme opriră să răsufle caii. 

— Mă gîndesc numai dacă mai rămîne vreme 
ca cneazul Costa să ajungă la Orăştioara în noap- 
tea asta! se îngrijoră Onuţ. 

Gorun înălță capul și 'se uită la stele. 

— Ajungem ! spuse el. Nici nu se face ziuă şi 
ajungem. Numai să nu avem întîrziere la Riîușor. 
Cneazul Costa va trebui să strîngă oameni ! Pentru 
că lupta cu oștenii ișpanului poate fi o treabă ușoa- 
ră, dar poate fi și una cu primejdie... 

În cîteva clipe se aflară în curte și Uca suspină 
în pragul tinzii ! 

— Tu de ce plingi? o întrebă Onuţ. Ştii vestea? 

— A aflat-o naşul. Dar ce poate face și el dacă 
nu știe încotro au luat-o cu tătuța! 

— Știm noi! strigă Onuţ. 

În scurtă vreme cuprinsul vui de sunete de 
bucium, de larmă de oameni și tropot. de cai. 
Glasul cneazului Costa se auzea întăriîtat și grăbit. 

— Merg și eu, naşule! se ruga Uca. 

— Că numai tu erai de lipsă! ocărî cneazul. 
Tu du-te şi te culcă. Ia-o, babă Ana! 

Și în timp ce fata rămiînea în braţele babei 
Ana, în curtea pustie dintr-o dată, ceata de călă- 
reţi se pierdu în noapte urcînd costișa și mult 
timp în urma lor muntele răsună de tropot din 
ce în ce mai slab, pînă cînd tăcerea desăviîrșită 


puse din nou stăpînire pe aşezarea cneazului Costa 
din Riuşor. 

Dincolo de culme părăsiră malul Streiului și 
o luară la dreapta. 

— Nu mergem la Orăștioara ? se îngrijoră Onuţ. 

— Ba la Orăștioara! răspunse cneazul. Dar 
trecem prin Sibișel. 

— E departe, ne apucă ziua! îndrăzni Gorun. 

— Ne apucă, dar facem o treabă bună. Pentru 
că dacă l-au pornit de aseară către Sebeş, mai 
departe din Sibișel n-au putut ajunge ! Îi prindem 
acolo. Și dacă au trecut de Sibișel, îi prindem la 
Orăștioara. Nu te teme, că n-au să piardă nimic 
dacă om întîrzia puţin! 

Glasul cneazului era atît de îndirjit, încît Gorun 
tăcu şi îşi ţinu calul cu un pas mai în urmă. El 
ştia că nu era cuminte să te împotrivești cneazu- 
lui Costa. Îl cunoștea tot: poporul din Haţeg și din 
ținuturile din jur și toţi se temeau de dinsul tot 
atît pe cît îl respectau și-l ascultau. Cînd cneazul 
Costa ţinea o judecată, nu se afla să greșească 
ori să părtinească pe careva. lar dacă cel care 
pierdea judecata era un om amărit şi sărman, nici- 
odată nu pleca cu mîna goală de la uşa acestui 
judecător cu barba sură, cu fruntea înaltă, cu 
pumnul cît un mai şi umerii largi. Tot aşa se 
purta cînd trebuia să strîngă dijmele, ori să scoată 
oamenii la muncile datorate şi cerute de lege. 
Dacă omul nu poate, nu poate! Parcă dacă ai să-l 
asuprești are să poată? Altă ceva cînd e rău sau 
mincinos, sau leneș, sau umblă cu înşelătorii, ori 
furtișaguri. Atunci cneazul este neîndurător şi de 
multe ori, în grabă, pedepseşte chiar cu mîna lui! 


În ţinutul lui nu se află hoţi. Îi ştiu de frică după 
cum îi știu de frică şi işpanii vecini şi pînă și caste- 
lanul. Altfel e bun şi îndurător ca o-pîine. Dă cu 
amîndouă mîinile, ajută, ride cu toată lumea și 
nimeni nu pleacă nemulțumit de la ușa lui. Aşa e 
cneazul Costa. Dar în luptă? Cine să stea înain- 
tea harmăsarului său șarg, a săbiei sale ca un ful- 
ger, şi a ghioagei ca un trăsnet ? Îl ştie doar craiul 
şi toţi căpitanii cei mari. Degeaba nu e el cneaz 
pe viaţă şi cu drept de moştenire, cu împuterni- 
cire crăiască. Gorun le ştie toate acestea și Onuţ 
le ştie, numai că acum îl simt mînios şi găsesc 
că e mai bine să stea deoparte. 

Caii aleargă la vale, ca vîntul. Tropotul umple 
dumbrăvile şi pustietăţile de piatră. Luna coboară 
să asfințească. Noaptea se face mai străvezie. Se 
apropie zorile. Călăreţii opresc pe o muche şi caii 
răsuflă greu. 

— De acuma mergem mai încet, porunci cnea- 
zul. Dacă ne prăpădim caii, nu folosim nimic. O 
să avem nevoie de ei la întoarcere. 

— Ne apucă ziua ! îndrăzni Pall. 

— Ne apucă! Pe lumină vom vedea mai bine 
ce facem! 

Porniră iar, mai domol. În valea Sibișelului îi 
prinseră zorile. 

— Girbea ! chemă cneazul, oprind calul. 

Gîrbea alergă. 

— Du-te la Toma şi spune-i că pe domnul pă- 
rinte l-au legat şi-l duc la Sebeș. Dacă n-a trecut 
încă, să scoale oamenii și să se aţie cu furcile. Noi 
ne ducem la Orăștioara pe un drum, dar se poate 
ca ei să apuce pe celălalt! 


Caii se odihneau. Un bucium izbucni, undeva 
sub deal. Costa zîmbi tăcut. Gîrbea se întoarse. 

— De aici nu-l scoate toată oastea castelanu- 
lui ! rîse el. w 

Porniră iar. Ca să ajungă la Orăștioara, drumul 
urcă muntele. Pe creastă îi prinse soarele. În vale 
umbrele se împrăștiau. Și de sub umbre, popa 
Vilcul se ivi şi urcă încet la deal. Înalt, cu capul 
descoperit, mergea pe jos, cu umerii aduși, cu 
mîinile legate. la spate şi cu pletele cărunte flu- 
turate în vîntul dimineţii. De-a dreapta și de-a. 
stînga lui, călăreau cîte doi oșteni cu chivără, cu 
suliță și sabie, iar în fruntea lor, un altul, cu 
platoșă și ghioagă la oblînc. 

— Încet, să nu dea caii peste domnul părinte! 
porunci cneazul. Luaţi-i din amîndouă părțile şi 
nu loviți. 

Cît ai clipi, oştenii fură înconjurați. Cel din 
frunte se ridică în scări și ridică sulița. O ghioagă 
se răsuci și sulița zbură pe sus ca o biată surcică.. 

— Prostule! strigă cneazul. Nu vezi câți sîn- 
tem? Vreţi să vă ucidem, ori lăsați pe domnul 
părinte de bună voie? 

Dar părintele Vilcul şi ţișnise dintre cai și acuma 
se afla între oamenii cneazului, lîngă dînsul. 

Uluiţi, ostașii rămaseră fără grai. 

— Coboară ! strigă cneazul către ostașul din 
frunte. 

— Aveţi a da socoteală în faţa ișpanului și caste- 
lanului ! se dezmetici acesta. Noi sîntem aici din 
poruncă crăiască ! Aţi înţeles? 

— Cap sec! se minie cneazul. Descaleci ori te 
turtesc ? Şi ridică buzduganul. 


Celălalt duse mîna la mînerul săbiei. Dar pînă 
să ajungă acolo, buzduganul cneazului se abătu, 
umerarul platoşei oşteanului se turti ca o bucată 
de tinichea şi brațul lui rămase nemișcat, ca rupt 
din cot. 

— Nu ţi-am dat în cap, pentru că e prea prost! 
zîmbi cneazul. Acu descalecă! Și tu, părinte, în- 
calecă pe calul lui, că eu nu sînt ișpan ori slugă 
seniorială să te duc pe jos! Dezlegaţi pe părintele 
şi lăsaţi oștenii să se întoarcă la ișpanul lor. Numai 
să nu se întoarcă prin Sibişel ca să nu le rămiie 
oasele pe acolo !... 

Și oștenii rămaseră în drum năuciţi, în vreme 
ce cneazul Costa cu ai săi urcară coasta și dispă- 
rură dincolo de muchie. 

Cînd ajunseră pe malul Streiului, opriră. Cnea- 
zul Costa se întoarse către Onuţ. 
<- — De acu, tu, fecioraș al lui Mihail, ia-ţi oamenii, 
“treci apa și du-te acasă. Nu e bine să ştie ostașii 
cine ești și încotro te duci! Iar pentru facerea de 
bine, n-ar fi drept să se prăvale urgie pe capul 
tatălui tău. Spune-i: Sănătate !... 


CAPITO LU L I 

i — Acuma are să înceapă furtuna! 
vorbi gînditor Mihail Săcelean, cînd află cele pe- 
trecute. 

Și, în adevăr, începu furtuna. Mai întîi ișpanul 
nu putea să ierte o asemenea nelegiuire făptiuită 
împotriva oamenilor săi. De aceea, și după un 
anume sfat între ișpan şi castelan, o ceată de călă- 
reți înarmați cu săbii și sulițe, porni într-o dimi- 
neață spre cuibul răzvrătiților care îndrăzniseră să 
se împotrivească atotputerniciei lor. Cneazul Costa 
şi popa Vilcul trebuiau aduși la castelan să dea 
seamă de faptele lor! Iar comandirul care trebuia 
să îndeplinească această poruncă era același care 
fusese descălecat ca popa Vilcul să poată încăleca 
şi scăpa de sub paza lui! Abia atunci castelanul şi 
ișpanul își dădură seama că răzvrătiţii sînt păziţi, 
ascunși şi vestiți de iobăgie cu o putere peste care 
nu se putea trece. 

Așa s-a făcut că, în clipa în care ceata condusă 
de comandir începu să coboare laţurile largi ale 
cărării către Rîuşor, un colț de stîncă, dintre cele 
care se bolteau deasupra cărării se desprinse, şi se 
rostogoli bubuind și îngropînd sub el cai și călăreți. 
Munţii hăuliră năprasnic şi ecoul alergă departe pe 


văiugi pînă la Şerel, pînă la Riuşor... Și tot atunci, 
pe după colțuri și creste, se iviră cuşmele înalte ale 
unor arcași care traseră în ceea ce mai rămăsese 
cu viaţă la locul prăpădului... 

La Orăștioara, la Alba, la Sibiu, vestea aceasta 
stîrni mare tulburare și foarte curînd o altă ceată 
de călăreţi înarmaţi, mult mai mare, porni să pedep- 
sească pe vinovaţi. De data aceasta nu s-a mai 
prăbuşit nici o stîncă și n-a mai tras nimeni cu 
arcul. Dar cuibul de la Riîușor fu găsit gol, iar un 
călăreț, ajungînd din urmă ceata, o îndreptă pe alte 
drumuri către Sebeş, pe unde o ceată de răsculați, 
coborînd coastele Ruzilor, pornise să prade și să 
dea foc, sub porunca lui Costa, a popii Vîlcul și a 
cneazului Stanciul din Șerel... 

Pe urmă se zvoni că răsculații aceia s-au tras 
înspre Făgăraș, în vreme ce căpeteniile lor, cneazul 
Costa, cneazul Stanciul și popa Vilcul au trecut 
hotarul în Moldova, unde-și trimiseseră din vreme 
familiile. 

Mai cu seamă această din urmă veste aduse un 
pic de liniște la Săcel, unde Onuţ și Mara erau 
foarte îngrijoraţi de soarta prietenei lor Uca. Vestea 
le-o adusese într-o zi Cojocar, venit cu beţișorul în 
mînă, de-a curmezișul peste munți. 

— De ce tocmai în Moldova ? se nedumeri Onuţ. 

— Altundeva unde? vorbi Cojocar. Dacă: din- 
coace, în Țara Romînească, voevodul este vasal al 
craiului unguresc, unde se puteau adăposti nişte 
răsculați împotriva craiului ? Numai că în Moldova ! 

— Ai fost cu ei? 

— Am fost și m-am întors. Au rămas acasă la 
Rîușor vite, cai și oi pe care ișpanul are de gînd 
să le ia pe seama castelanului, cu chip adică să 


despăgubească crâia de prăpădul făcut de răscoală. 
Şi cneazul a hotărît ca mai bine să le duc pe toate 
în Făgăraş, sus, unde s-au tras răsculații din Țara 
Birsei şi a Făgărașului. Şi stau acolo și aşteaptă în 
sărăcie cumplită și foamete... 

— Aşteaptă ? se miră Onuţ. Ce așteaptă ? 

— Să se dezlege tăriile și voile norodului, să se 
înstăpînească o milă şi o dreptate... Crîșcă lumea, 
Onuţ, fecioraşule ! Geme și nu mai poate răbda... 
Numai un semn şi o poruncă să se sloboadă de 
unde trebuie și ai să vezi prăpădul lumii, feciora- 
şule ! Toţi așteaptă și toți se pregătesc. 

Onuţ îl privea nedumerit. 

— Nu-mi vine a crede, baci Cojocar! spuse el 
încet. Dacă ar fi așa, ar ști și tata şi n-ar sta liniș- 
tit aici la Săcel, în vreme ce în alte părți... 

Cojocar îl privi lung şi o părere de zîmbet îi 
lumină o cłipă chipul smead şi ciolănos. 

— Aşa socoţi domnia ta, fecioraşule? întrebă 
el. Așa socoți că cneazul Mihail stă liniștit și că 
nu ştie nimic? Vezi că aceia din alte părți ar vrea 
să pornească ceva aşa... de capul lor. Noi însă ne-am 
pus nădejdea în cneazul Mihail al nost? și numai 
să înceapă ceea ce trebuie să înceapă şi ai să vezi 
atunci cine-i dumnealui, cneazul, și cîtă nădejde 
și-au pus în el oamenii din munţii noștri! Numai, 
dacă el a socotit că încă să nu-ţi spuie și domniei 
tale, vezi bine că nici eu n-am să cutez să-ți spun! 

Și iar îl privi Onuţ nedumerit și gînditor. 

— Şi tot nu mi-ai spus ce să faci în Făgăraş cu 
vitele, şi caii, și oile! 

— Vitele şi oile le-or tăia și le-or mînca oamenii 
aceia flămînzi, mai bine decît să le mănînce ișpanul 
ori castelanul, și slugile lor şi ale craiului, iar caii... 


or aştepta şi ei cum așteaptă norodul, căci omul 
călare e mai tare decît omul pe jos... 

Onuţ rămase singur să dezlege cu mintea lui 
tainele ascunse de Cojocar. Dar gîndurile lui porniră 
către adevăratul înţeles abia peste cîteva zile, cînd 
însoți, împreună cu Gorun, pe cneazul Mihail la 
târg la Haţeg. Cneazul Săcelean fusese chemat acolo 
la dieta locală fără să ştie care anume era pricina 
chemării. 

Mihail intră la dietă, iar Onuţ și Gorun rămaseră 
să-l aștepte afară, lîngă o covălie care tremura de 
bufniturile ciocanelor şi se lumina în răstimpuri 
de snopi de scîntei. Era forfotă mare la uşa covă- 
liei, ca în orice zi de tirg la Haţeg. Mai cu seamă 
țăranii arătau grăbiţi şi cercetau covălia purtind pe 
umăr coase, îmlăcie, baltage. În covălia care nu se 
lumina decât de focul din vatră, și de snopii de scîn- 
tei, meşterul se mișca în jurul ilăului, izbind cu cio- 
canul şi îngînînd bufniturile barosului pe care-l mî- 
nuia un tinerel nu mai mare decît Onuţ. Lîngă 
vatră alt tinerel mînuia voinicește tălpigul unui foi, 
iar alături altul învîrtea piatra unei tocile care 
țiuia uşor, ascuțind un baltag şi scotea scîntei care 
băteau în albastru. Acuma meșterul își rezemă cio- 
canul de ilău și vuietele încetară. 

— Adu copori,ia ! porunci el şi tinerelul de la foi 
sări şi-i aduse în ușă o coporiie de coasă. 

— Uite, vorbi meșterul către un ţăran cu plete 
lungi, care se ţinea de el, am făcut două găuri în 
capul coporiiei și alte două în fierul coasei, colea 
unde-i mai lată. Pui coasa în lung potrivindu-i 
găurile peste ale coporiiei și potrivești. în găuri 
scoaba asta, după care îndoi picioarele scoabei, 
uite așa! 

Meșterul mai izbi două lovituri de ciocan şi 
întinse coasa mușteriului său. 

— Acum poți să tai cu ea gitul unui călăreț, ori 
burta calului, ori gleznele lui, poți să spinteci un 
dușman și te poți apăra de orice lovitură de sabie! 
Înţelegi ? y 

Omul înțelesese. Un zîmbet ascuțit îi descoperise 
dinţii ca pentru o mușcătură și degetul lui încercă 
tăișul lucios. 

— S-o mai ascuțim puțin ! ceru el. 

— S-o mai ascuțim ! îngădui meșterul și trecu 
coasa în mîna tinerelului de la tocilă, lingă care 
alt ţăran încerca cu degetul ascuțișul unui baltag. 

Onuţ privea cu ochi mari de nepricepere şi 
mirare. 

— Ce să faci la fiînaț cu asemenea coasă? în- 
trebă el pe Gorun care privea şi el printre ceilalți 
ţărani. 

— N-ai auzit? răspunse Gorun. Tai gitul unui 
călăreț, spinteci un cal, ori îi tai picioarele, ori spin- 
teci un dușman și te aperi de sabie. 

— De unde duşman şi călăreți și sabie? se 
nedumeri Onuţ. Şi pentru ce ? Şi tăcu dintr-o dată, 
aducîndu-și aminte vorbele lui Cojocar : „Numai un 
semn și o poruncă să se sloboadă de unde trebuie 
şi ai să vezi prăpădul lumii, feciorașule! Toţi aş- 
teaptă și toți se pregătesc !* „Da, se pregătesc! 
gîndi Onuţ privind grămada de oameni care aştepta 
în ușa covăliei purtînd o coasă, un baltag, o ghioagă, 
o furcă cu colții de fier... i 

„— Îi plin tîrgul de covălii și toate lucrează! 
spuse Gorun, parcă lăudîndu-se. 

— Şi dacă faurul se duce să pîrască ișpanului, 
sau altora mai mari? se îngrijoră Onuţ. 


Gorun zimbi. 

— Faurul ? Faurul le munceşte pe degeaba! 
Asta-i mîna lui de ajutor pentru cele ce se pregă- 
tesc ! Oamenii doar n-au bani să-i plătească ! Căci 
dacă ar avea... n-ar mai fi nevoie de coase și baltage! 
Nimeni n-are! Nici meșteșugarii, nici tîrgoveţii, 
nici ţăranii... nimeni ! Numai seniorii au, şi mai vor, 
şi mai cer tot de la cei care n-au nici ce mînca... 

— Nici ce mînca ! spunea în același timp și Mi- 
hail Săcelean, la dieta locală, unde fusese chemat 
să i se arate din nou porunca craiului pentru strîn- 
gerea fără întirziere a tuturor datoriilor țărănești. 
Nici, ce mînca ! repetă Mihail Săcelean cu putere. 
Am spus-o tot aici şi înlocuitorului regal. Știu că 
membrii dietei locale sînt încredințaţi că iobagii 
n-au. În satele lor e doar la fel! Dar o spun ca s-o 

“audă şi să se încredințeze și domnul ișpan care a 
adus aici plîngerea vistieriei regale, ca şi cum toate 
aceste întirzieri la strîngerea dajdiilor ar fi o vină 
a mea. Adică domnul ișpan nu știe că acum doi 
ani am avut aici năvală turcească ? S-ar fi cuvenit 
ca tocmai domnia sa și domnul castelan să facă 
înştiinţare către grațiosul nostru suveran, arătîndu-i 
starea jalnică în care au rămas țăranii săi după năvală 
şi să ceară îndurării crăiești scutire de dajdii măcar 
pentru un an, doi. Graţiosul nostru suveran nu 
ştie ! Lui trebuie să i se spuie! Nici un om de pe 
cele două maluri ale Mureșului n-are. Nici cei din 
Țara Biîrsei n-au ! Dovadă Făgăraşul și cele ce se 
petrec acolo ! Nici cei din Zărand n-au! De aceea 
coboară și năvălesc în Sebeş... După mîncare ! Dacă 
însă domnul işpan nu mă crede, să vie la fața locu- 
lui şi să se încredințeze ! Alta ce pot să fac? 


Oamenii bătrâni şi cuminţi din dieta locală de la 
Haţeg au stat și au chibzuit şi domnul ișpan a fost 
rugat să facă un drum pînă în cnezatul lui Mihail 
Săcelean și dacă la faţa locului se va dovedi cum că 
cneazul Mihail nu este de bună credință în împli- 
nirea datorințelor sale, atunci cneazul să fie tras 
la răspundere în faţa aceleiași diete... 

Mihail Săcelean a ieşit mulțumit și s-a dus să-și 
caute soţii, pe Gorun și Onuţ. Îi găsi lîngă aceeași 
covălie lîngă care rămase și el o vreme, pierdut în 
mulțimea celor care nu-și dădeau rînd de la ușa 
meșterului. Tremura șopronul acela care adăpostea 
covălia şi zburau scîntei din uneltele aplecate pe 
roata de piatră a tocilei. Se ascuțeau furci de fier, 
securi, baltage, sulițe vechi şi ruginite, vîrfuri de 
săgeți... Deasupra mulțimei care se îngrămădea, se 
înălțau coarnele unui țăpoi uriaș, pe care un om 
zdravăn, spătos și înalt, îl purta pe umăr și lămurea 
cui vroia să ştie, că el nu vrea decît o brățară 
sănătoasă, de fier, sus unde se despart coarnele, ca 
să le întărească şi să nu se spintece coada la o 
opintire mai din greu. 

— Ce să faci cu el? se nedumeri Mihail. 

Omul îl cunoscu și îi dădu binețe cu mare 
cuviinţă. 

— Să zicem că vine asupra mea, răspunse el, un 
călăreț înarmat și îmbrăcat în zale, și cu platoşă. 
Vine de cutremură pămîntul! Să mă prăpădească 
cu sabia lui lungă cu mînerul în formă de cruce! 
Ce pot să-i fac eu cu securea, ori cu baltagul, ori 
cu furca ? Pe cînd dacă-l iau între coarnele țăpoiului 
meu, numai puţin să-l salt din şa și știi ce se-n- 
tîmplă ? Calul trece înainte și călărețul rămîne 


între coarne să se zbată ca un cărăbuș pe care-l 
zvîrl unde vreau eu ! 

Omul rîse uriaş şi, ţinînd țăpoiul cu amîndouă 
mîinile, făcu mișcarea care să lămurească, pe cei 
ce-l ascultau, cum are să se întîmple isprava aceasta. 
Mînecile cămășii de cînepă îi lunecaseră spre umeri 
şi braţele lui, numai mușchi și vine, mînuiau țăpoiul 
ca două menghine brune : „Uite-așa ! Uite-așa !“ 

— Şi are să ție ţăpoiul la o asemenea ispravă, 
Carciule ? A 

— De-aceea-i pun brățară, rîse cel pe care Mihail 
îl numise Carciu. Și dacă. n-a ţine, îi pun coarne 
de fier! 

— Dar ca să ridici un om în țăpoi trebuie putere, 
nu glumă ! zîmbi cneazul cu îndoială. 

— Am, cneaz Mihaile, am mai multă decît îmi 
trebuie ! Pot duce în spate cinci oameni !... 

Pe drum întîlniră șiraguri de ţărani întorcîndu-se 
de la tîrg cu uneltele în spate. Toţi trecuseră pe la 
făurari să le ascută și să le întăreasă. 

— Avem și noi în șură coase, și furci, și securi, 
tătuță. Nu le ducem la făurar? vorbi, întrebător, 
Onuţ. 

—Ce știi tu de făurar, pruncule? înălță din 
umeri Mihail. 

— Ba... eu aş zice... începu Gorun o vorbă. 

— Tu nu te amesteca! i-o reteză scurt cneazul. 
Încă n-a bătut ceasul! 

Gorun tăcu nedumerit și nemulțumit. 

Departe, în faţa lor, vîrfurile de piatră ale Făgă- 
raşilor se ridicau atotstăpînitoare, ușor rumenite 
de cele din urmă lumini ale asfinţitului, 


p 


Prietenii lui Mihai Săcelean au trecut 
pe la Săcel. Veneau și ei de la dieta locală unde fu- 
seseră chemați să dea seamă şi să fie dojeniți că 
n-au strîns dajdiile de doi ani. Și ca și Mihail ceru- 
seră şi ei să vină ișpanul la faţa locului şi să se 
încredințeze de starea deznădăjduită a ţăranilor. 

— Poate aşa are să înțeleagă și are să dea de 
ştire craiului ! socoti cneazul Ruga de Lupşa. 

— Să ierte dajdiile măcar pe anul trecut ! adăugă 
David de Grădiș, E 

— Dacă nu le iartă și pe anul în curgere, nimic 
nu face! sări și Vlad de Ucea. Oamenii n-au nici 
ce mînca! Astă primăvară au fiert şi au mîncat 
toate urzicile, au cules rugii de mure, cît au fost 
verzi, ştirul, loboda, ştevia sălbatecă, pînă şi mlă- 
diţele tinere de salcie, și de arin, și de răchită !... Şi 
de la „castel“ nu-i mai ajută cu nimic... Aud acuma 
că s-au sfătuit oamenii din satele din jos, din Rod, 
din Sugag, din Sibișel) din Poiana, din Gura Riului, 
să strîngă darea sfintei Marii, oi, miei, purcei și să 
se ducă cu ea la castel, să se împace cu stăpînul. 
Poate aşa să capete o păsuire. Acolo în Sebeș e mai 
rău decit la noi! Acolo episcopul Lepeş nu vrea 
să știe! E mai rău şi mai hapsîn decit fiarele săl- 
batice, măi oameni buni! Şi cere bani, nu roadă. 

— Eu cred că se duc degeaba ! vorbi Mihail. Se 
duc cei care cred încă în îndurarea și mila stăpiîni- 
lor ! Ceilalţi... au să-și caute dreptatea în altă parte... 
Și au s-o găsească! 

— Am întîlnit la tîrg oameni din satele mele, 
spuse şi cneazul Ruga şi cînd au aflat că are să 


vină ișpanul să vadă la faţa locului vinovăția sau 
dreptatea lor, au înălțat furcile şi s-au întunecat 
atita la faţă, încît am început să duc grija ișpanului! 
Nu știu dacă ajunge el sănătos acasă !... 

În ziua aceea prietenii mîncară la Săcel și stă- 
tură îndelung de vorbă. lar Onuţ înţelese că pre- 
tutindeni în jurul lor clocotese mînia, şi suferința, 
şi ura, şi oamenii gem, şi nu mai pot răbda întoc- 
mai cum îi spunea deunăzi Cojocar. Și că în adevăr 
așteptarea celor care crîşcă şi gem, și pîndesc să se 
sloboadă de unde trebuie porunca pentru dezlegarea 
tăriilor și voilor norodului, n-are să mai fie lungă. 
Iar în noaptea care urmă, Onuţ visă un cavaler stră- 
lucitor în armura lui de argint, luat în coarnele ță- 
poiului lui Carciu şi zbuciumîndu-se greoi să scape, 
în vreme ce calul lui, rămas fără călăreț, fugea 
singur urcînd dealul cetăţii Pojony... Pluteau în aer 
fiorii unei neliniști uriașe, ca presimţirea unui ura- 
gan care are să izbucnească din clipă în clipă... 

Într-o zi ișpanul din Haţeg, cu cîțiva oșteni după 
dînsul, trecu în lungul Streiului şi se îndreptă către 
Săcel. Mihail îl văzu de departe şi făcu semn lui 
Gorun, iar Gorun deschise poarta şi aşteptă. Ișpanul 
intră măreț, cu mustaţa răsucită subţire şi privind 
peste oameni, pe deasupra lucrurilor și locurilor de 
parcă toate-i miroseau urit. 

— Iată am venit la fața locului! spuse el ca 
şi cum făcuse cneazului un mare hatîr. 

— La faţa locului e în sat, nu aici, răspunse 
Mihail. Să mergem deci în sat, numai că are să 
trebuiască să descaleci. Așezările oamenilor sînt 
prea strimte ca să intrăm în ele călare... şi domnia 
ta să mergi călare şi eu pe jos... nu se cuvine. 


— Bine, să descalec! îngădui ișpanul nemulţu- 
mit. Și coborînd de pe cal aruncă frîul unui ostaș. 
Descălecaţi şi voi ! porunci el oștenilor şi porni cu 
cneazul înainte. 

— Dar nu văd oamenii, nu văd satul! se miră 
ișpanul. i 

— Oamenii sînt pe cîmp, la muncă — răspunse 
Mihail — iar satul iată-l, arătă el cu mîna către o 
îngrămădire de mușuroaie de pămînt în felul celor 
ridicate de cîrtiţe, dar mai mari. După ce turcii de 
anţărţ s-au tras înapoi şi au fost nimiciţi, ţăranii 
au coborit din munţi unde se ascunseseră şi au 
găsit acasă numai movilele cele de cenușă ! arătă el 
spre cîteva grămezi de cenuşă și tăciuni... 

— Bine, dar de atunci sînt doi ani! se mînie 
işpanul nepricepînd. 

— Da, doi ! lămuri Mihail. Doi ani în care ţăranii 
în loc să fie ajutaţi să-şi refacă gospodăriile, au fost 
goniţi cu biciul de la poarta castelului unde se 
duseseră să cerșească un ajutor, și cu baltagul de la 
pădure unde ajunseseră să caute un vreasc, ceva, o 
bucată de lemn cum o fi, să-și înalțe un bordei! Ori 
domnia ta ai uitat? Și atunci, ce erau să facă? 
Neputînd înălța adăpostul de care aveau nevoie, l-au 
săpat în pămînt! Acolo trăiesc toţi! lată, vezi 
domnia ta locurile goale pînă departe ? Pe aici au 
crescut buruieni ca peste tot pămîntul, nu-i pustie ! 
Numai că ţăranii au cules buruienile să le fiarbă 
şi să le mănînce! Au smuls rugii de mure, mugurii 
de pe copaci, urzicele, mlăzile de salcie și de ră- 
chită, tot ce s-a putut fierbe şi mînca. Stăpînirea 
nu le-a dat nimic! Era supărată pe ei că pe timpul 
năvălirii turcești oamenii nu plătiseră dijmele şi 


deci rămăseseră în urmă cu datoriile lor. Așa spu- 


neai chiar domnia ta ! Ei, iată şi unul care a rămas 
acasă ! spuse Mihail, arătînd către un copilaș gol- 
goluţ care se tîra afară dintru-n bordei, ajutîndu-se 
cu mîinile şi cu picioarele, ca un pui de animal. 
Iese şi el la soare, pentru că în găurile lor din 
țărînă nu pătrunde niciodată soarele. Iar cînd plouă, 
îi îneacă glodul subțire care curge din acoperișul 
şi pereții bordeiului... Nu vrea domnia ta să intre 
o clipă şi să se încredințeze că oamenii aceştia nu 
au nici o strînsură, nimic din ce să facă un ban și 
să plătească măcar cît de 'cît? Uite aici, de pildă, 
dacă te lași în genunchi, poți intra cu capul înainte... 

Ișpanul îi aruncă o privire furioasă, şi mutra lui 
pînă adineauri fudulă și foarte încrezută, şi trufașă, 
părea acuma încruntată și încureată. 

— Dar roada lor din toamna trecută ? se iuți el. 
Dar cea din toamna asta ? 

— Roada lor din toamna trecută le-a fost drămă- 
luită chiar acolo, pe cîmp. Și după ce intendentul 
a tras a noua parte, după lege, a mai tras și pentru 
dînsul una ! Ceea ce a rămas trebuia dus acasă, nu-i 
așa ? Cu ce, dacă oamenii nu mai au nici un cal, 
nici o vită ? Au venit vătăjii să-i ajute şi i-au ajutat 
atît de bine, încît țăranul a ajuns acasă la el cu 
mai puţin de jumătate din cît i s-ar fi cuvenit. De 
aceea acuma mănîncă buruieni! Iar cu roada din 
toamna asta are să se întîmple la fel! 

Soarele cobora spre asfinţit. Mihail privi departe 
spre cîmp. Apoi se întoarse brusc către ișpan. 

— Vine seara ! vorbi el şi nu e bine să te gă- 
sească ţăranii pe locul foamei și mîniei lor... 

Ișpanul îl privi încruntat, parcă ars cu biciul. 

— Ce ? Ce ? Îndrăznesc ei să se mîniie ? 


— Să nu cumva să. îndrăznească și mai mult, şi 
să plătești domnia ta tot ce îndură din pricina celor 
care-i drămăluiesc viața cu neomenie și nemilă. 
Lupul flămînd nu se mai teme de nimic! Dar dacă 
nu te temi, poţi să stai și să vorbeşti cu ei... 

— Cum să mă tem ? De niște țărani? Un om ca 
mine ? se făcu ișpanul roșu de indignare. Dar făcu 
repede semn ostașului care-i ţinea calul, încălecă și 
dădu pinteni, aruncînd din mers un „sara bună“ de 
mîntuială. 

Departe, către răsărit-miazăzi, uriașa cetate de 
piatră a Făgăraşului se zugrăvea întunecată pe al- 
bastrul fumuriu al cerului de seară. 


O femeie bătrînă cobori călare clinii de 
piatră haţegani şi intră în ograda cneazului Mihail. 
Stătea pe tarniță ca pe scaun, purta mintenaş negru 
peste cămașa de pînză înflorată și chipul ei rotund 
şi creț, strîns cu ştergarul alb, care-i acoperea capul 
şi se înnoda sub bărbie, era luminat de doi ochi 
negri, vii, tineri. 

— Baba Ana! sări Mara de pe prispa înaltă, 
luînd-o în braţe și sărutînd-o cu dragoste. Singură ? 
Atîta cale ? 

— Ei, că doar nu era să mă mănînce urşii! 
zîimbi bătrîna şi creţii obrazului i se adunară 
mărunți sub ochi. 

— Ce-i la Rîuşor ? 

— Jale şi pustiu ! se întunecă baba Ana la chip. 
Cneazul Mihail trebuie să ştie că la Haţeg a fost 


voievodul Ciacu și a ţinut judecată cu juraţii, și 
„nobilii, şi cnezii şi au hotărît să ridice toată avuţia 
cneazului Costa, şi cneazului Stanciul, şi părintelui 
Viîlcu. Şi după aceea au năvălit oamenii işpanului 
şi au luat tot! Au lăsat pustiu și în mijlocul pustiu- 
lui, eu! Că de cînd a plecat și Uca am rămas 
singură cuc. Nici în sat nu mai e nimeni. lobagii 
care au plecat cu cneazul Costa şi au coborit în 
Sebeş pentru pradă şi ispașă împotriva stăpînirii, 
nu s-au mai întors. Aud că au urcat sus în Făgăraş 
unde se adună toți fugăriţii, şi desculţii, și flă- 
mânzii !... Ba a venit Cojocar, s-a dus pe coastă, 
a prins vitişoarele, și oile, şi caii scăpaţi de urgia 
ișpanului și a pornit cu totul lui tot, sus către 
același loc. A lăsat în munte, dosiți, numai trei cai, 
unul pentru el, unul pentru mine şi al treilea pentru 
tine, draga babei... 

— Pentru mine ? întrebă Mara făcînd ochii mari. 

— Pentru tine! Zicea că atunci cînd a veni vre- 
mea și cneazul Mihail a socoti, Cojocar are să vie 
să ne ia pe mine şi pe tine şi are să ne ducă în 
Moldova, unde ne aşteaptă Uca... 

— De ce atita de departe, prin străini ? 

— Nu-s străini, draga babei! Sînt romîni ca și 
noi. 

— Şi tătuța ? Și Onuţ? 

— Tătuța şi Onuţ sînt bărbați și într-o aseme- 
nea împrejurare bărbații au altă îndeletnicire. 

— Care împrejurare, babă Ana? se îngrijoră 
Mara. Eu nu pricep nimic din toate tainele astea, 
nimic din vorbele pe care le aud și mi se par fără 
înțelesuri. Gorun începe să spună ceva și lasă vorba 
neterminată, tata-i face semn să tacă. Onuţ pune 
o întrebare şi nu-i răspunde nimeni. lar de la o 


vreme vin cnezii din jur, prietenii tătuții, se închid 
în odaia cea mare și sfătuiesc între ei cîte o jumă- 
tate de zi. Nimeni altul nu are voie să intre acolo. 
Cum să pricep ? Ce împrejurare vrei să spui? 

Baba Ana se uită în jur cu grijă, se apropie 
de fată şi îşi scăzu glasul înspre şoaptă: 

— Auzi, tu? Se zice că norodul vrea să bată 
război împotriva stăpînilor, a seniorilor, a episcopu- 
lui, a craiului! Să scape de sub strînsoarea lor, 
să răsufle lumea mai slobodă și să mănînce fiecare 
pe săturate... Și-atunci are să vină înapoi şi cneazul 
Costa, și părintele, și cneazul Stanciul, ş-au să bată 
război și ei... 

De sus, de pe prispă, cneazul Mihail care au- 
zise lămuririle bătrînei, se trase ușurel în umbră, 
să nu fie simţit. Fruntea lui luminoasă de obicei, 
arăta de o bucată de vreme zbuciumată și tăiată 
în curmeziş de un șănțuleț întunecat, care se înfi- 
gea în rădăcina nasului. 

Iar la masa de prînz baba Ana i se jălui: 

— Am venit să mă ajuţi, dragul mamei. La noi 
la Rîuşor au năvălit oamenii ișpanului şi au luat 
tot! Nu ne-a mai rămas nimic în jurul casei, nici 
un grăunte de griu, nici de mei ori de mazăre, ori 
de bob... nimic !... Și cum nici în sat n-a mai rămas 
nimic, eu nu mai am ce mînca... 

— Cojocar e acolo ? întrebă cneazul. 

— Dar cine ştie unde e Cojocar? Cînd îl cauţi 
el e sus pe Făgăraș! Te întreb eu ce treabă are el 
acolo ? Cneazul l-a trimis la Riîuşor să păzească gos- 
podăria ! E un tehui şi un ușărnic! Numai îl vezi 
că-şi strînge bețişorul subsuoară şi ia munţii în 
piept ! Cine-l mai prinde ? 


Cneazul Mihail își stăpîni zîmbetul şi găsi de 
cuviință să nu răspundă la nedumeririle bătrînei. 
El doar cunoștea drumurile lui Cojocar. Ba se pă- 
rea că chiar la porunca lui le făcea Cojocar. Numai 
că faptul arăta a fi o mare taină. Deseori, după ce 
cobora de la Rîuşor şi se închidea cu cneazul Mihail 
o bună bucată de vreme, Cojocar nu se mai întorcea 
acasă pe acelaşi drum, ci o lua în curmeziş, spre 
culmile hațegane, sau către răsărit spre Sebeş. „În- 
cotro'?“ îi strigau atunci Onuţ sau Mara, iar el 
dădea numai din mînă și se ducea înainte cu beţi- 
şorul subsuoară, după obiceiul lui. Așa umbla Co- 
jocar o vreme şi pe urmă iar se abătea pe la cnea- 
zul Mihail și se închidea cu el la sfat tainic. Lui 
Onuț i se părea că Gorun cunoaşte taina acestor 
drumuri, dar de la Gorun nu se putea scoate nici 
o vorbă, dacă nu voia el... 

Către seară, Baba Ana, aşezată pe tarnița ei 
ca pe un scaun, se ducea domol la deal, la sălașul 
ei. De o parte şi de alta a tarniţei se legănau doi 
saci plini cu de toate. În jurul ei singurătatea stă- 
pîinea desăvirşită, copitele calului sunau sec în pia- 
tra cărării şi departe, către răsărit, grămada uriaşă 
de stînci care înfățișau masivul Făgărașului părea 
mai întunecat şi mai ameninţător decît oricînd. 

Vremea începuse a se răcori și frun- 
zele începură să pornească virtej, fluturînd gal- 
bene şi roşii pînă se mistuiau undeva în curmături. 

De pe prispa lui înaltă, Mihail Săcelean le privea 
zbuciumul şi asculta vijiitul vîntului care cobora 


dinspre creste, îndoind vîrfurile. copacilor, vuind în 
fundăturile stîncilor şi zburlind coama vinătă `a 
Streiului. 

— Se strică vremea ! strigă el către Gorun. Ar 
fi timpul să te gîndești la oile noastre. | 

Oile hațeganilor de pe laturile Streiului nu păș- 
teau vara în munții Hațegului, ci sus, pe costişele 
Ruzilor, din ţinutul vecin al Sebeșului. În părţile 
de dincoace stîncărișul hațegan era mai mult 
gol, iar mușchiul care înverzea pe alocuri, nu pu- 
tea înfățișa o hrană pentru oi. Pe cînd în Ruzi 
pășunea era întinsă și grasă, iar locurile cunoscute 
de ciobani ascundeau adăposturi bune pentru oa- 
meni și pentru animale. De aceea, în fiecare pri- 
măvară, prin grija cneazului Mihail, oile oamenilor 
din cnezatul lui erau adunate și pornite sus pe Ruzi. 

— Am putea da semn ciobanilor cu buciumul! 
vorbi Gorun privind într-acolo. De la Grădiș se 
aude bine, mai cu seamă seara... 

— Nu. Eu zic să te duci tu și să iei şi pe Pall ! 
spuse hotărît cneazul. 

Gorun îl privi adînc. Porunca era plină de sub- 
înțelesuri. 

— Cine să îndrăznească ? scăpă el întrebarea. 

— Cei care au căutat și au ridicat strînsura 
cneazului Costa din Rîuşor și a cneazului Stanciul 
din Şerel n-au găsit acolo nici o oaie. Oile le mî- 
nase Cojocar către Făgăraș, dar ei n-au știut aceasta. 
Ar fi deci firesc ca acuma, văzînd oile noastre în- 
torcîndu-se din Ruzi, să-şi închipuie că sînt între 
ele şi oile lui Costa și să vi le ia din mînă. 

— Şi eu sînt mort? Să-i ferească Dumnezeu ! 

— Nu. nu, Gorun! încă n-a sosit ceasul. Cu 
vorbă bună și cu înțelegere! Te duci cu Pall. 


— Şi cu mine, tătuţă, sări Onuţ. 

— Tu... da... ar fi bine să lipseşti de acasă e 
vreme... Du-te și tu! 

Onuţ ar fi vrut să știe de ce ar fi bine să lip- 
sească de acasă o vreme, dar chipul întunecat al 
cneazului nu mai îngăduia nici o întrebare. 

— Mă tem căcneazul așteaptă oaspeţi nepoftiţi 
de la castel şi nu vrea să vadă ei că el are fecior 
atita de mare! mirii Gorun în chip de lămurire. 
Dar nici de la el Onuţ nu putu afla mai mult. 

Pregătiră deci cele de trebuință pentru drum, 
luară în desagi merinde ca pentru două săptămîni, 
le urcară pe cai și porniră într-o dimineaţă răco- 
roasă de septembrie. Trecură Streiul şi se făcură 
nevăzuţi încolo, către răsărit, în vreme ce Onuţ 
își lua rămas bun din bucium : tu-ru-tu-tu-tuuuu !... 
iar Mara rezemată de stilpul prispei îi ura drum 
bun în același fel: tu-tu-tu-tuuuu |... 

Se înapoiară la vreme cu ciobanii, cu oile și 
câinii, şi cu cărucioarele trase de măgăruși încărcate 
cu putinele și burdufuri cu brînză, cu caşi și tot 
rodul de cuviinţă, iar oamenii din cnezat se înfăţi- 
şară în aceeaşi zi să-și primească fiecare oile şi 
partea lui din frupt — lăsînd dreptul cuvenit 
ciobanilor. Şi cînd totul se termină cu bine şi cu 
dreptate sub ochii grijulii ai cneazului, cei din casa 
lui Mihail se liniștiră şi Onuţ. Gorun şi Pall putură, 
în sfîrșit, povesti toate cele văzute şi aflate în 
această călătorie a lor. Se întilniseră cu fel de fel 
de munteni, și cunoscuţi, şi neştiuţi și aflaseră 
multe întîmplări cu oamenii din valea apei Sebe- 
şului, cu slugile reverendisimului episcop Lepeş 
rămase de capul lor la „castelul“ stăpînului din 


ținutul Albei, și cu însuşi reverendisimul, şi cu un 
cîine... şi cu un călău... 

— Acolo, în ținutul Sebeșului și Albei, după cum 
ştii, toate pămînturile şi satele din sus de Rod şi 
Sugag, şi pînă în jos de Mureş și dincolo de Mureş 
pînă la înălțimile Almașului, sînt ale episcopului... 
şi toți oamenii de pe acele pămînturi sînt iobagii 
lui... lar acu doi ani iobagii aceștia coborînd din 
munți, unde se ascunseseră de frica turcilor, au 
găsit acasă numai scrum și cenuşă ! Ca aici, la noi! 

— Ca aici, la noi! întări Gorun cu ochii crunți. 
Boceau muierile cu fața la pămînt, boceau copiii 
flăminzi, scormoneau oamenii în tăciunii reci şi 
behăiau în jurul lor oiţele cu care se întorseseră 
din bejenie, speriate și ele. de atita jale și pustiu! 
„Are să ne ajute reverendisimul !“ îşi făceau soco- 
teala iobagii. 

— Și i-a ajutat, călcal-ar vaca cea neagră! în- 
jură Pall amărit. I-a ajutat ca frînghia pe spînzu- 
rat! Pentru că tot aşteptind ajutorul lui, iobagii 
au prins aș scurma alte bordeie în pămînt, ca aici, 
la noi, şi s-au pus pe muncă pentru stăpîn, pentru 
că slugile lui nu-i iertau. Ba de la o vreme au 
început a suna buciumele și a umbla vătăjii cu 
poruncă nouă : după cum ştii reverendisimul capă- 
tase învoire de la craiul ca toată dijma pe care 
pînă atunci iobagii o plătiseră în roadă, de acum 
înainte s-o plătească numai în bani ! Cine are deci 
“de plătit datorii, să se ducă la tîrg, să-și vîndă 
roada și să se înfățișeze la „castel“ cu banii. Dar 
nu cu dinari din cei noi, pe care i-a făcut nu de 
mult craiul pentru înşelăciunea norodului și amă- 
girea neguţătorilor, ci cu florinţi, din cei vechi, 
de argint! 


— Și asta o știam! răsuflă cneazul Mihail. 

— Și de aici a pornit buclucul cel mare! reluă 
Gorun cu tărie, luînd vorba din gura lui Pall. După 
poruncă florinții ar trebui să aibă aceeaşi putere 
cu dinarii cei noi. Numai vezi că neguțătorii nu 
se lasă prostiţi ! Ca să-ţi sloboadă un florinţ ei cer 
zece dinari ! Vra să zică în loc de o măsură de griu, 
să-i dai zece ! Dar de unde să ia iobagul atîta grîu ? 
Și s-au tot clănţănit ei cu slugile vreme de doi ani 
„şi de plătit n-au plătit nimic! Nu puteau !... Acu, 
ce s-au gîndit ei anul acesta ? Hai, zice, să ne îm- 
păcăm cu stăpinul. Şi-i ducem, zice, darea sfintei 
Mării, în oi și purcei, precum e datina și poate să 
cădem la învoială! Şi s-au strîns oamenii din cî- 
teva sate, au închipuit darea după cuviinţă, au 
ales dintre ei pe cei mai buni de gură și i-au por- 
nit la „castel“. Erau amestecați unguri și romîni, 
care cum s-a nimerit. Iar „castelul“ era o împrej- 
muire cît vedeai cu ochii, închizînd stoguri şi 
ocoale cu vite şi țarcuri cu cai și şoproane cu 
griie şi turme de porci şi perdele cu oi... atîta bogăție 
şi strînsură, încît oamenii aceia au rămas năuci ! Şi 
acolo au aflat ei că domnul episcop era la Alba. 
„Altul care-i mai mare?“ au întrebat ei. „Mai 
mare-i domnul intendent“, le-a răspuns un tinerel 
tuns în cap, popește. „Buun. Să poftească domnul 
intendent !“ Și a venit domnul intendent. Zice că 
era unu mare cît o clopotniță, cu păr roș în cap, 
cu strai de călugăr și cu un bici de curea înfășurat 
pe braț. A strigat la ei de departe: „Ce vreți?“ 
A dat Carciu din Rod să-i spuie ceva, nu l-a lăsat. 
„Sinteţi catolici ?“ a strigat el. „Unii da, alţii nu“... 
a dat să lămurească tot Carciu. Dar iar i-a tăiat 
vorba : „Ce-aţi adus ?“ zice. „Am adus oile sfintei 


Mării şi purcei şi miei... toată darea !* Şi a răcnit 
iar roşcatul: „Și dijma ?“... „Dijma... doar ştii cum 
a fost cu turcii!“ Şi iar nu l-a lăsat/să spuie. 
„Turcii ? zice. Las' că vă dau eu turci! Am dat 
poruncă să nu vi se mai dea de acum înainte nici 
o palmă de loc pentru hrana voastră. Nu mai mîn- 
cați pînă nu vă înfăţişați cu dijmă! Hai, afară“. 
Atunci i-a sărit ţandăra lui Carciu,: „Nu ne dai 
pămînt, nu mai ieşim la muncă ! Ce-ai să ne faci ?“ 
Şi-atunci s-a răsucit intendentul pe călciie către 
Carciu. Era cu un cap mai înalt decît el şi l-a lovit 
cu biciul în obraz de i-a tăiat pielea! Numai că 
tot atunci a sărit cîinele lui Carciu, un dulău cio- 
pănesc, pe care-l chema Gruno, și care avea ragilă 
şi zgardă și mi l-a înșfăcat pe domnul intendent 
şi l-a trîntit jos ş-a început să-l mozolească... mamă ! 
Au sărit slugile să-l scoată dintre labele cîinelui, de- 
geaba ! Și neputîind, au început să dea în cîine. 
Numai, Carciu nu putea îngădui una ca asta. A 
început și el a da în slugi, să-și apere cîinele. Au 
sărit alte slugi, fiecare cu ce nimerea. Dar oamenii 
noștri aveau ciomege bune și tari. S-a făcut o bă- 
taie de-a mai mare dragul. Iar atunci cînd au sărit 
şi nişte oșteni cu suliţi, a răcnit Carciu: „Gata, 
feciori !* şi au ieșit din ograda „castelului“, să se 
ducă la Alba, la stăpîn ! Voiau să caute pe episcop, 
să se jăluie lui şi să-i spună necazul lor şi al satelor 
care-i trimeseseră. Dar i-a ajuns din urmă oșteni 
înarmați și călări, trimişi de la „castel“, și un vătaf 
călare, unul lung și deşirat și cu gîtul înfășurat 
într-o cîrpă pestriță, au tăbărît peste ei, i-au legat 
şi așa i-au dus la Alba şi i-au închis în temniță 
pînă a doua zi cînd au fost duși în fața episcopu- 
lui. Iar episcopul şedea liniştit pe tronul lui și 


zîmbea. Zimbea cu tot chipul lui rotund, și spîn, 
şi gras, şi bălan și-i privea neclintit și înveșmîntat 
în negru, cu blană albă la gît și cu lanţ de aur peste 
guler... Iar vătaful cel lung și deşirat... 

— Lung și deşirat și cu cîrpă pestriță la gît? 
întrebă cneazul Săcelean, aducîndu-și aminte în- 
tîimplările de pe drumul de la Pojony spre casă. 

— Întocmai !... Şi cum zic, se tot pleca vătaful 
şi-i pîra, iar episcopul nu l-a ascultat pe el, ci a 
zîmbit, a clătinat din cap și a ascultat cu bună- 
voință pe iobagi jăluindu-se şi spunîndu-i sărăcia 
cumplită în care zac satele și „sufletele“ supuse 
lui... Şi ascultîndu-i, s-a îndurat de ei episcopul 
şi a poruncit zîmbind mereu a milă şi a iertare: 
„Să fie sloboziți oamenii după ce vor fi primit ca- 
nonul legiuit celor care au ridicat mîna asupra stă- 
pînului și a slugilor sale !' Drept care au fost 
coboriți din nou în temniță și băgaţi în hruba că- 
lăului. Iar acolo călăul i-a dezbrăcat pe rind, i-a 
legat pe o anume laviţă și i-a bătut cu năpiîrca, 
cu biciul cu plumbi adică, pînă cînd fiecare a 
slăbit într-atîta încît n-a mai putut răcni... Ș-a- 
tunci i-a scos afară și i-a lăsat sub un şopron să-şi 
vie în fire. Erau slobozi ! 

Gorun tăcu. Avea gura uscată, glasul i se frîn- 
sese şi gifiia de parcă urcase un deal. 

— Și acuma unde-s? întrebă Mihail. 

— Sus, pe Făgăraș, zac l... 

— Așa le-a trebuit! bubui glasul gros al lui 
Pall. Au avut în mînă pe intendent şi nu l-au 
ucis ! Nici pe slugile lui nu le-au ucis! Nici pe 
episcop ! Cine-a mai văzut să te jălui lupului celui 
mai mare cum că lupii cei mai mici te mănîncă? 
Numai un leac este pe lumea asta, cneaz Mihaile! 


Seniorul numai cînd. îi mort nu-ți mai poate face 
rău ! și Pall îşi ridică braţul și îşi adună degetele 
strîngîndu-le într-un pumn uriaş, fioros, ca o pu- 
tere irezistibilă, în vreme ce glasul lui hotărî bu- 
buind : Atiîta ! 

— Şi încă Gorun n-a spus tot! se ridică glasul 
înalt al lui Onuţ și cneazul îl privi mirat pentru 
că chipul feciorului său i se părea acuma schim- 
bat, mai aspru, mai bărbătesc, și zîmbetul lui cel 
veşnic dispăruse. N-a sput tot! urmă Onuţ. Pe 
drum, cînd îi duceau legați la Alba, s-au oprit la 
o fîntînă și ostașii au băut din ciutură, iar caii 
dintr-o treucă lungă de salcie. Și cînd au isprăvit 
ostașii care-şi treceau ciutura din mînă în mînă, au 
dat să bea și iobagii, că erau flămiînzi, şi trudiți, 
şi însetaţi, şi plin de glod şi cu cămășile rupte pe 
ei, cum îi prinseseră și-i bătuseră şi-i legaseră... Au 
vrut să bea, dar nu i-au lăsat! Le-au arătat treuca 
în care mai rămăsese apă plină de spumă de sub 
botul cailor ! Au vrut să se împotrivească, dar le 
era sete! Mureau de sete! Și atunci au îngenun- 
chiat unul după altul și au gemut și au sorbit din 
treucă. Gemeau și sorbeau! Și ostașii hohoteau, 
împingîndu-i cu capul în apă... 

Glasul lui Onuţ se înălțase și se subțiase de 
părea acuma glasul unui copil care se jăluie cu 
deznădejde, cu încredințare că n-are să-l poată 
ajuta nimeni. I se părea lui Onuţ că această umi- 
linţă era mai dureroasă decit chinul sub năpirca 
cu plumbi a călăului, şi suferea pentru ea cu toată 
firea lui dreaptă și generoasă, şi cu toată tinereţea 
lui neîntinată și necălită încă de nedreptăţile lumii. 

— Pentru ce să muncească iobagii și să dea popii 
aceluia şi bucăţica de la gura lor ? strigă el. Ce drept 


are popa acela să le ia tot rodul muncii, să stea 
în palate, să poarte guler de blană și lanţ de aur 
şi să-i bată cu năpîrca? Flămînzi, și desculți, și 
bătuţi, şi umiliți... pentru ce, tătuţă ? Cu ce drept 
să-i umilească, să-i pună să bea apă din treuca 
animalelor ? Îi secoate animale ? Țăranii sînt ani- 
male ? Tu ești animal, tătuță? Bădiţa-i animal? 
Pall e animal ? Şi eu, şi Mara, şi Uca, și părintele ?... 
Lui Onuţ îi venea să plîngă de milă, de indignare, 
de revoltă şi neputinţă. 

Mihail îl privea ţintă. Nu era rău că feciorașul 
său se ridica cu toată revolta și puterea lui neîn- 
semnată împotriva asupririi. Dar Mihail încă nu-și 
dădea seama pînă unde merge această revoltă. A 
știut-o abia cînd Onuţ își strînse pumnii și strigă 
răgușit : 

— Are dreptate Pall, tătuță ! Dacă ucidea careva 
pe popă, mai vedeai asemenea ticăloşie ? 

— Venea alt episcop, Onuţ, pruncule! Venea 
altul, poate mai rău! Aşa-i orînduirea! De acolo 
porneşte răul ! 

— Şi orînduirea care îngăduie asemenea răutăți 
nu poate fi răsturnată ? 

— Orînduirea are bani fără număr ca să plà- 
tească oști şi arme şi se apără, copile! 

— Asta nu înseamnă că nu poate fi biruită! Și 
nici că Pall nu are dreptate! Tătuţă, atunci cînă 
ai fost cu ișpanul la bordeie, îți aduci aminte? 
M-am dus și eu acolo după ce ați plecat voi. Veni- 
seră oamenii de la cîmp și au aflat că a fost ișpa- 
„nul. „Atunci“ să-i fi văzut! Întîi au rămas încre- 
meniţi. Pe urmă au înălţat sapele către drum și 
erau atita de fioroși, încît te apuca groaza... Iar 
Rotar — îl ştii, cel şchiop — a răcnit la ceilalți și 


i-a înjurat ! „Sîntem niște păcătoși! striga. Nişte | 
mișei ! Ne ține ca pe cîini și nu cutezăm să muş- 
căm !“ Tătuţă, oamenii gîndesc ca Pall! Numai o 
vorbă le trebuie ! Un sfat! 

O lumină de dragoste și de mîndrie luci în 
ochii cneazului, dar glasul lui deveni acuma aspru : 

— Tu nu ai căderea să dai sfaturi şi să spui 
vorbe, pruncule ! Nu așa se porneşte o treabă ca 
asta ! Trebuie pregătire înțeleaptă, cu temei, şi asta 
nu e pentru înțelegerea ta ! Lasă... du-te! Du-te şi 
te odihnește ! 

În urma lui Onuţ, Gorun zîmb!. 

— Îl doare inima pentru iobagi și nu poate 
îngădui nedreptatea şi umilința. Mai bine ar po- 
runci moartea tuturor stăpînilor! Dar dacă l-ai 
pune să privească cum se spînzură un vinovat, n-ar 
putea. Mintea lui merge înainte, numai inima îl 
trage înapoi !... 


SAPT OU DL V 

Pe drum trecu behăind o turmă de 
oi. Mînau patru feciori cu cușme și tohoarce. Mihail 
privi pe fereastră. Turma poposi mai la vale, spre 
Strei, iar la poartă se opriră doi călăreți. 

— Cneazul Torda din Ocroinda! sări Onuţ să 
le deschidă. 

Era în adevăr cneazul Torda din Ocroinda, 
adică tocmai de la poalele munților Apuseni, cu 
mustața lui subțire, neagră şi zîmbetul veşnic as- 
cuns în colţul gurii. lar însoțitorul lui era un om 
zdravăn, parcă mai voinic decît Pall, cu pălăriuţa 
rotundă, cum purtau muntenii, cu mintean sur și: 
brîu lat de piele. Purta încălțămintea înaltă, bine 
sprijinită în scările de fier şi cînd vorbea își mişca 
mustața lungă, bălaie și te privea adînc cu ochii 
mici, albaştri ca vioreaua. 

— Acasă tătuţa, Onuţ ? întrebă cneazul Torda. 

— Acasă, acasă ! Poftiți ! 

Cneazul Mihail ieși pe prispă. Oaspeţii descăle- 
cară și urcară unul după altul cele trei trepte. 

— Ce vînt, Torda ? întrebă el mirat, cercetînd 
cu ochii pe tovarășul acestuia, pe care nu-l cu- 
noștea. 

— Îţi spun îndată, dar nu aici ! rise Torda. 


Onuţ înţelese că cei sosiți aveau anume taine 
pe care el, Onuţț, nu trebuie să le ştie şı amărit 
porni cu caii spre fundul curții. Dar peste un minut, 
glasul tatălui său îl chemă: 

— Vino şi tu, Onuţ! 

Bucuros, Onuţ lăsă căpestrele în mîna lui Pall 
și alergă, intră însfioșat și se așeză cuminte pe o 
ladă lingă ușă. Torda tocmai dădea lămuririle de 
trebuință : 

—Mihaile, tovarășul meu este Ilie din Almaș, 
poreclit „Cel Mare“, pentru că, precum vedeţi, e 
mare în adevăr. Omul cel bălan zîmbi stingherit 
şi Torda urma : Din Almaș, adică din poala Apuse- 
nilor și vecin cu Ocroinda mea.. Are o treabă de 
împlinit în părțile astea și poate că ajutorul tău să-i 
fie de folos. Eu am venit cu dînsul pentru că te 
cunosc pe tine și ca să-i arăt un drum mai ferit de 
iscoadele stăpiînirii, care, de o bucată de vreme, 
mușluiesc ca niște cîini de vînătoare ! 

— Ajutorul meu, dacă stă în puterea mea, îl dau 
fără rugăminte ! vorbi Mihail domol. 

— Ştiam că ai să mi-l dai ! vorbi Ilie din Almaș, 
cu mare zîmbet. Avea un glas blajin, rostea rar, 
limpede și căta drept în ochii celui cu care vorbea. 
Şi te știu de mult, cneaz Mihaile. Noi am aflat 
ce ai vorbit în dieta de la Pojony, cum s-au bur- 
zuluit seniorii și cum a încercat popa Lepeş să te 
ucidă pe drum. Toate le-am știut la vremea lor și 
ne-am bucurat că ai fost cutezător şi neînfricat. 
Tocmai de aceea am gîndit să te rugăm pentru 
un sfat și o facere de bine... O clipă tăcu, privi 
către Onuţ şi îşi drese glasul. 


— Poţi vorbi ! îl îndemnă Mihail, înțelegînd şo- 
văiala oaspetelui său. 

— lată ce este, vorbi acesta din nou. Eu am 
primit veste din sus... pentru cei din Făgăraş. Nici 
toamna asta, şi nici la iarnă, n-are să se poată 
mișca norodul.. Abia la primăvară are să fie ce are 
să fie! Dar pînă atunci, vine iarna, cneaz Mihaile 
și iarna are să fie din cale-afară de grea pentru 
cei de acolo! Ai noștri, cei „din sus“, se tem ca 
oamenii aciuaţi acolo să nu se împrăștie. De foame. 
şi de frig, şi de lipsuri, şi de greutăți! E tare greu 
iarna acolo, cneaz Mihaile! Cumplit de greu! Şi 
gîndește-te că sînt și femei și copii... Și porunca 
sună să nu se împrăștie cu nici un chip! 

— A cui poruncă? întreabă cneazul Săcelean. 

— A celor „din sus“: Pavel din Voevodeni, Gal 
din Chendru, Toma din Sic, loan din Cluj... Ei zic 
aşa : dacă se risipesc, e greu să-i aduni din nou. 
Să facem ce putem și să-i ajutăm să stea acolo 
pînă în primăvară. Mai întîi și mai întîi să nu su- 
fere de foame ! Iaca de ce eu și cu ai mei am strîns 
oile sterpe cîte am putut, le-am adus pînă aici și 
te-am ruga de un om de credinţă care să știe cără- 
rile pînă sus, să se ducă cu strungărașii mei și să 
le dea lui Anton din Almășel, pe care îl ţinem 
acolo să le afle toate și să ni le dea de veste la 
vreme... 

Mihail întoarse capul către Onuţ. 

— Să vină Gorun! spuse el scurt și Onuţ se 
repezi. lar cînd Gorun se înfățișă, Mihail porunci : 
Turma de oi care a trecut pe aici, te aşteaptă mai 
la vale. E vorba s-o duci tu cu cei patru strungă- 
raşi, sus pe Făgărași, pe unde știi tu! Sînt oi 
sterpe pe care oamenii din valea Apusenilor le tri- 


mit în dar celor ascunși în munții Făgărașului, să 
aibă ce mînca la iarnă! Vezi Gorun? Ei, tocmai 
din Apuseni, s-au gîndit, iar tu „bă-di-ță“ te-ai 
grăbit să aduci sterpele acasă! Pentru ce? Ce să 
facem cu ele ? Noi să hrănim oi sterpe în vreme 
ce oamenii noștrii să moară de foame în coclaurii 
munţilor ? 

Gorun se făcu roșu”și se scărpină în cap. 

— Asta așa-i! îngînă el. Dar nu-i bai. Turma 
care a venit a mai sta puţin să se hodinească și 
pînă la porneală, am vreme să adun toate sterpele 
din cnezat |... 

— Numai de la cei care le dau de bună voie! 
îl lămuri Mihail. 

— Care să nu vrea ? se întoarse Gorun din ușă. 
Ai noştri ? 

Privi aspru pe cei de față și ieși grăbit. 

— Va să zică trebuie să avem grijă de cei adă- 
postiţi pe Făgăraş! vorbi Mihail. Mă mir cum au 
dus-o pînă acuma! 

— Vai de mama lor! vorbi Torda. Vai de sufle- 
tul lor, necăjiţii ! 

— Anul trecut încă au dus-o cum au dus-o. Dar 
la început... acu?’ doi ani... mureau cu zecile ! Copiii 
mai ales ! spuse și Ilie. Atunci nu erau oameni de 
strînsură din toate părțile ca acum. Atunci erau 
numai cei din Ţara Birsei şi secuii cei mai sărmani. 
Aceştia au început răscoala din Țara Bîrsei şi îm- 
potriva lor s-a sculat comitele Mihail Jakch de 
Cășei şi cu celălalt comite Henric de Tămăşeni cu 
oaste regulată, călare şi pedestră, şi au bătut pe 
răsculați și i-au fugărit în munți. Și tot ei au dat 
porunci făgărășenilor să-i urmărească și să-i vîneze 
ca pe iepuri. Numai că romînii făgărăşeni au găsit 


mai de folos să coboare ei în locul celor fugăriţi, 
să prade și să omoare și să dea foc! Pentru că și 
ei erau sătui de foame şi de asuprire! Și iar s-au 
întors comiții și ostașii lor, încît s-au ascuns în 
munți și romînii noștri ca şi cei din ţara Biîrsei. 
Acolo nu aveau ce le face. Acolo nu-i puteau urmări 
ostașii comiţilor! Au încercat o dată, au rămas 
turtiți sub stîncile şi copacii care li s-au prăbușit 
în cap, și n-au mai încercat! De atunci oamenii 
trăiesc cum pot. Mai coboară din vreme în vreme 
şi lovesc în chiaburimea sebeşană, adună atît cît 
pot duce la ei sus, și se trag înapoi. Pe urmă iar... 
Și sînt acuma de două ori, de trei ori mai mulți! 
Au alergat la ei toţi fugarii, toți nemulțumiţii, toți 
răsculații din toate părțile, oameni care nu mai 
pot răbda și care sloboziți de acolo, ar da cu barda 
în Dumnezeu, să-și facă dreptate singuri ! De aceea, 
bine au gîndit cei din sus. Să mai stea desculţii, 
flămînzii și deznădăjduiţii aceştia încă o iarnă, 
Și la primăvară să fie sloboziţi o dată cu cei din 
sus şi cu cei de către mijlocul țării, toți va să zică! 
Şi dacă n-om răzbi nici atunci... ! 

Onuţ asculta cu ochii mari, cu urechile ciulite. 
Abia acuma înțelegea că în adevăr el, Onuţ, încă 
nu avea căderea să dea sfaturi în această împreju- 
rare. Punerea la cale despre care vorbea omul acela, 
fără s-o numească, era prea mare și prea încîlcită 
pentru mintea lui de fecioraș neștiutor. Dar pînă 
la primăvară, cînd vor fi sloboziţi cei de pe Fă- 
găraş și cei din susul şi de către mijlocul țării, 
Onuţ va avea vreme destulă să înțeleagă și să 
înveţe... Poate tocmai pentru aceasta îl chemase 
tătuţa să stea și el de faţă la sfat!... 


— Şi pînă atunci noi i-om ajuta cu ce vom 
tea și din vreme în vreme or mai cobori şi ei 
pînă în chiaburimea din văile Oltului, or chiar 
în chiaburimea din Sebeș... 

— În primăvară... cînd ? întrebă Mihail cu gla- 
sul scăzut ca de taină. 

— De cum s-or scurge apele și seniorii de la 
Buda ori de la Praga or veni la castele să prive- 
gheze începutul muncilor ! Este de mare nevoie să 
fie și ei acasă la petrecerea asta! Ilie cel Mare 
zîmbi larg şi ochii lui albaştri selipiră. Au să vie 
întîi oamenii trimiși într-adins să poarte sabia plină 
de sînge din sat în sat, ca să se știe tot ţăranul 
chemat să-și dea partea lui de putere ori de sînge... 
căci are să fie greu !... Și pe urmă, la zi și la ceas 
potrivit, au să se aprindă focuri pe culmi !... Pînă 
atunci oamenii să fie pregătiți. 

— Ai noștri şi-au găurit coasele să-și facă lănci, 
vorbi cneazul Torda din Ocroinda, și-au ascuţit 
topoarele, baltagele, securile, sapele, şi-au pus mu- 
telci la capetele îmblăceilor, şi-au ghintuit ghioa- 
gele... 

— Şi aici sînt gata! vorbi domol Mihail. 

— La Hațeg am văzut pe unul care-şi întărea 
țăpoiul cu o brățară de fier! se băgă în vorbă 
Onuţ. Un țăpoi cît toate zilele! Zicea că are să ia 
în coarne pe cavalerii îmbrăcați în fier, are să-i 
salte din șa și are să-i bufnească de pămînt. ! 

Ilie rise. 

— N-ar fi rău! spuse el. Numai că pentru o 
treabă ca asta trebuie putere mare! 

— Era puternic! îl lăudă Onuţ, gîndindu-se în- 
dată că nici lui nu i-ar strica un asemenea ţăpoi. 
Măcar pentru o încercare. 


— Va să zică, pe la sfîrşitul lui Martie! socoti 
Mihail. / 

— Aşa am socotit și eu! întări cneazul Torda. 

— Cam aşa, vorbi şi Ilie, dacă om avea o iarnă 
obișnuită... Pînă atunci, cneaz Mihaile, trebuie să 
ținem ochii deschişi. E vorba să iasă o lege nouă: 
Toţi tinerii, de la anume vîrstă, să fie datori să 
intre în oaste ! Ostași fără voie și fără plată ! Tara, 
adică craiul și seniorii au nevoie de viața lor! Ce 
te faci cu fecioraşul acesta dezgheţat şi mîndru? 
Îl dai să lupte împotriva noastră ? 

Onuţ sări în picioare, tulburat. Cneazul Mihail 
își stăpîni glasul și îşi cîntări vorba: 

— Va trebui să am grijă nu numai de el, ci de 
tot tineretul din părțile acestea care ar putea intra 
sub o asemenea lege. Tineretul are să ne trebuiască 
nouă și dacă o fi să lupte și poate să... moară, 
cel puţin să fie pentru norod şi pentru dreptate, 
nu pentru gustul nobililor, a stăpînilor de care vrem 
să scăpăm ! Vestea o știam, dar pînă acuma încă 
n-am primit porunca. 

Oaspeţii se ridicară să plece. Își luară rămas 
bun și Onuţ le aduse caii. 

De călare, Ilie cel Mare mai spuse cneazului : 

— Omul care se duce cu oile sterpe, să le dea 
lui Anton din Almășel și să-i spuie despre cele ce 
am vorbit noi azi. E bine ca Anton să le știe pe 
toate... | 

Cei doi călăreți dispăruseră de mult către apa 
Streiului și Onuţ încă şedea rezemat de stîlpul 
porții și privea în urma lor. Acuma știa și înțe- 
legea totul. Va să zică cineva, oameni puternici 
„din sus“ pregătesc o mare răscoală pentru primă- 
vara viitoare. Țăranii ştiu și se pregătesc şi ei 


schimbîndu-și uneltele în arme. Porunca de înce- 
pere are să vie tot „din sus“, iar el, Onuț, are să 
ia parte la răscoală. Altfel tătuța n-ar fi spus: 
„Tineretul are să ne trebuiască nouă !* Toate erau 
limpezi și simple. Cum de nu le-a înţeles el pînă 
atunci, cînd doar sub ochii lui se petreceau toate? 
Numai una n-o înţelege Onuţ: Cum are să facă 
tătuţa ca să-l apere de legea aceea care-l ameninţă 
pe el şi pe toţi tinerii din cnezat? Onuţ fu cu- 
prins de o mare neliniște. Rugă pe Mihail să-l lase: 
să se ducă și el sus pe Făgăraș cu Gorun, la Anton 
din Almășel. 

— Da ! îngădui tătuța. E bine să te duci și tu, 
să înveţi locurile și drumul și să vezi și tu ce este 
acolo. Va merge cu voi și Pall. Onuţ alergă să se 
pregătească. Acuma era altă ceva. Acum știa ce: 
este acolo sus pe Făgăraș și căpătă în el însuși mai 
multă încredere și parcă și un pic de mîndrie. Iar 
cînd Gorun îi spuse: 

— Bagă de seamă la drum, să-l înveți ca să-l 
poţi străbate și singur! Onuţ înțelese că între 
Gorun și tătuța fusese anume înţelegere şi sfat, 
care-l priveau pe el. 


Gorun a adunat oile sterpe din Săcel,. 
a mai luat doi strungărași şi patru cîini și a pornit. 
cu Onuţ și cu Pall, călări şi mai ducînd cu ei încă 
doi cai de ajutor. Fiecare cal purta în spinare cîte: 
două traiste pline cu sare. 


— Are să fie de mare trebuință acolo cînd or 
tăia oile și le-or pune la păstrare! lămuri Gorun 
nedumeririle mute ale lui Onuţ. 

În urma cîrdului de oi mînate și păzite din 
lături, din faţă şi din urmă de către cei șase strun- 
gărași şi patru cîini, pe cărări cunoscute de Gorun, 
străbătură în curmeziş văile Ruzilor și măgurile 
Sebeșului, pe marginea luncilor și piraielor repezi 
care curgeau între bătrina și Surian, și poposiră o 
noapte între acești doi uriași ai Carpaţilor de miază- 
zi. De dincolo de apa Sebeșului, îi privea virful 
Cîndrelului, pe lîngă măreția căruia trecură a doua 
zi, parcă umiliți, ca nişte gize pe marginea de jos a 
unui dimb. Iar cînd ajunseră în lunca Oltului, răsu- 
flară uşurați. De acum nu mai aveau mult. Trebuia 
numai să treacă apa. lar apa era repede, și mare, și 
vinătă. Ar fi trebuit un pod ori un bac. Era un pod 
umblător la Rîul Vadului dar, ca să ajungă la Riul 
Vadului, trebuia să mai facă un drum lung către 
miazănoapte şi oile nu mai puteau de picioare. 

— Am putea să poposim aici cîteva zile, să se 
hodinească oile ! socoti Pall. Dar n-avem ce le da 
de mincare. Și iarba de aici... uite-o! Cine s-o 
măniînce ? 

În adevăr, în munte era frig, de mult. În fiecare 
zori bruma albea ca o zăpadă subțire și iarba era 
arsă. 

— Ei, vorbi Onuţ, știi ce, bădiță ? Dacă nu pu- 
tem ajunge noi la ei, să vie ei la noi! 

— Cum? 

— Să-i chemăm cu buciumul ! Munţii lor îs doar 
colea ! 


Gorun rise: = 

— Ştii cît îi de lung şiragul Făgărașului? Cu! 
oile nu-l poți străbate în zece zile ! 

— Se poate. Dar un om călare nu-l străbate: 
într-o zi și o noapte... dacă cunoaşie drumul ? 

— Dacă cunoaște drumul ! Dar cine-l cunoaște ? 

— Tu, bădiță. Pleacă tu şi le dă de veste și în 
vremea asta eu cu Pall om avea grijă aici şi om. 
chema mereu din bucium. Poate om avea noroc să 
ne audă mai curînd, 

Gorun privi îngrijorat oile, caii și pe cei șase: 
strungărași tineri, toți cît şi Onuţ. Stătu la sfat cu 
Pall, îi chemă pe toţi, le dădu de grijă să țină 
aprinse mereu focuri mari de jurîmprejurul turmei, 
şi îşi luă și el un bucium. 

— Eu am să-ți răspund mereu! spuse el lui 
Onuţ, ca să ştii că te-am auzit. Să ai grijă, Onuţ. 
Eu am credință în tine, să ştii! Privi adînc im 
ochii lui Pall şi încălecă. 

Primind această dovadă de încredere, Onuţ se: 
simți mindru şi gata să înfrunte orice primejdie. 
Priveghe focurile, şase focuri cu flacără înaltă şi: 
jar mult, porunci să se adune găteje și uscături 
din pădure și adună el însuşi de pe sub brazi.. 
conuri uscate, cu sacul. Îi plăcea cum ard şi cum: 
aruncă mănunchiuri de scîntei... Din vreme în vreme: 
îşi ridica buciumul și chema: Tu-ru-tu-tu-tuuu !... 
Răspunsul lui Gorun venea fără întîrziere de de-. 
parte, din ce în ce mai de departe: Tu-ru-tu-tuuu !. 
şi de la o vreme se stinse. Onuţ înțelese că Gorun 
ajunsese foarte departe și dintr-o dată siguranța pe: 
care o simţea pînă acum îl părăsi. Privi fără voie 
pe Pall şi se apropie de diînsul. Vijiitul apei se 


auzea puternic. Undele veneau repezi, vinete, duş- 
mănoase parcă și la mijlocul albiei făceau ca o 
coamă zbiîrlită. Iar dincolo de apă costișele munţilor 
creşteau uriașe, abia îmbrăcate de păduri, mai mult 
piatră sură cu rare mîncături întunecate de mușchi. 
Şi tot mai înalte, din ce în ce mai înalte, întunecînd 
tot cerul către răsărit, Surul, Negoiul, Moldoveanul, 
Vîrtoapele... Onuţ știa cum le cheamă, după cum 
le ştia toată lumea muntenilor, dar care anume 
este Negoiul, care Surul. sau celelalte, nu ştia. Le 
privea numai cu înfiorare și cu umilință pentru că 
în faţa lor se simţea din cale-afară de mic. Îi era 
ciudă pe strungărași. Cu toate că se întunecase și 
:sus în înălțimi licăreau stele, ei nu păreau îngri- 
joraţi de loc. Își scoseseră din traiste turtele de mei, 
le încălziseră în spuză, le mîncaseră și acum jucau 
„capra, tocmai departe, de cealaltă parte a turmei. 
Ei ce ştiau? Ei nu erau „căpitani“ ca el! Pentru 
că doar acum el era „căpitan“. Răspundea de oi, de 
“cai, de strungărași... Pall nu era decît ajutorul lui ! 
"Onuţ își înălță capul cu miîndrie, strigă să se hră- 
nească focurile și puse mîna pe bucium : Tu-ru-tu- 
tu-tuuu 1... mereu, mereu, zădarnic... 

— Culcă-te ! îl îndemnă Pall și glasul lui gros 
„era domol, bun, păr'ntesc. Am să mai veghez eu! 

Cînd Găinușa cobori către asfințit și dispăru 
„după viîrfurile de piatră, Pall rîndui schimburile de 
pază pentru toată noaptea, iar Onuţ se înveli în 
tohoarcă și se culcă. Era hotărît însă să nu doarmă 
și să stea mereu cu urechile la pîndă. Poate tot 
va mai auzi o chemare de bucium. Dar la anii lui 
“somnul este puternic și greu. Onuţ căzu în el ca 
sîntr-o prăpastie... 


3 A 


Il treziră în zori sunete de bucium și 
mare hămăit de cîini. Onuţ sări în picioare. Focu- 
rile ardeau, Pall aștepta în picioare departe, pe 
malul apei și strungărașii erau la locurile lor. Onuţ 
buciumă și buciumul lui Gorun îi răspunse bucuros, 
aproape. O ceată de oameni cobora costișele și în 
fruntea tuturor alerga Cojocar. Ceata trecu apa că- 
lare. Erau oameni bucuroși și grăbiţi. 

— Mare pomană şi-a făcut cu noi cneazul Mi- 
hail, Onuţ, feciorașule ! strigă Cojocar. El şi Ilie 
cela din Almaș! Aici este o lume întreagă flă- 
mîndă și nu-i chip să cobori nici către Ţara Bîrsei, 
nici către Sibii. E pază mare!... 

— Am eu un plan! Vorbi Onuţ tainic. Om socoti 
şi om pune la calel 

Oamenii sosiți își scoaseră securile pe care le 
purtau cu cozile băgate sub cingătoare, la spate, şi, 
pînă la amiază, o plută largă, bine legată, fu gata. 
Ciopliră prăjini tari, încărcară o parte din oi și por- 
niră în curmezișul apei. În scurtă vreme trecură 
dincolo toate oile și pe strungărași, și drumul către 
tabără începu. Era un drum greu. Oile mergeau 
încet. Erau flămînde și trudite și nici o grăbire nu 
era cu putință. Buciumară de sus, din Făgăraș, şi 
în întîmpinarea lor veniră alți oameni, femei și copii. 
Erau foarte multe femei și copii, zdrențăroșşi, cu 
picioarele învelite în cîrpe, cu chipurile galbene, 
trase, de oameni bolnavi sau flămînzi. Aduseră 
căruțe, cărucioare, roabe, trase cu braţele. Încăr- 
cară oile cele mai neputincioase şi alcătuiră un 
şirag nesfirşit în nesfîrşirea „pădurilor. Numai cînd 
ajunseră în tabără, Onuț își dădu seama că strîn- 


sura de oameni fugăriți din porunca stăpinirii şi 
adăpostiţi acolo înfățișa o putere. 

Je Uñ luminiş larg, nesfirșit, era presărat cu cor- 
turi, bordeie clădite din bușteni, din copaci întregi, 
adăposturi între stînci întregite cu acoperișuri de 
lemne, de copaci tăiați, completate cu mușchi și 
coajă de copac. Străjări îmbrăcați în cojoace prive- 
gheau zările, de pe vîrfuri de stînci bătute de vînt 
şi de soare, focuri mai mici fumegau în fața bor- 
deielor și forfota neîntreruptă a bărbaților, femeilor 
şi copiilor, mișcîndu-se fiecare după treburile lui, 
aducea aminte de forfota de la gura unui furnicar. 

Anton din Almășel ieși înaintea oaspeţilor, privi 
darul adus și se bucură. Era un om voinic, cu 
mustața galbenă, subţire, lăsată pe lîngă colțurile 
gurii, ca nişte șficiuri, cu ochii albaștri ca ai lui 
Ilie cel Mare și glasul puternic. 

— Aţi venit la vreme ! spuse el către musafiri. 
Nu mai aveam merinde. Acuma are să trebuiască 
să facem un rost de mei şi de grîu, ori mazăre, 
ce-om găsi. Nu știu cum om face! 

— Trebuie făcute toate chipurile ca să puteţi 
ține pînă la primăvară ! vorbi Onuţ cu îndrăzneală 
și povesti toate cele spuse la Săcel de către Ilie cel 
Mare și cneazul Torda din Ocroinda. 

Anton rămase îndelung pe gînduri. 

— Apoi să ţinem pînă în primăvară! hotărî el 
într-un tîrziu. Musai să ţinem! Privi peste furni- 
carea din luminiș și vorbi iar către cei din jur: 
Are să trebuiască să coborîm după mei și grîu.. și 
poate o riîșniţă !... 

Ceilalți îl priveau tăcuţi, cu capetele plecate. 
Focurile pilpiiau înălțînd flăcări palide în lumina 


cenușie și pale subțiri de fum învăluiau oame 
tufișuri. 

— La noi merge vorba că aici, pe Făgăraș, sí 
află niște oameni din valea Sibișelului care au fost 
chinuiți la castelul episcopului, spuse Onuţ. | 

— Da, sînt cîțiva și de acolo, răspunse Anton. 

— Și mai merge vorba că acolo, la castelul acela, 
s-a strîns bogăţia de pe lume, griie, și vite, și porci, 
şi oi, şi frupt... urmă Onuţ. Dacă oamenii aceia cu- 
nosc drumul într-acolo... 

Anton fluieră a mirare și își dădu căciula pe 
ceafă. 

— Pînă acolo e cale lungă! spuse el. Și dacă e 
mare avuțţie, trebuie să fie şi mare pază! Dar să 
întrebăm pe Carciu. 

` Şi îndată Carciu şi oamenii din valea Sibișelului 
veniră şi sfatul care urmă fu lung și tulbure. Dar 
a doua zi în zori cincizeci de oameni hotâriți por- 
niră la drum. Erau printre ei cei șapte sibișeni 
care fuseseră chinuiți în beciul episcopului. Se cu- 
noșteau după chipurile slăbite, cu pielea lipită de 
os şi după ochii lor înfundaţi și cerniți. Mai era 
Cojocar, și Gorun, și Pall, și Onuţ, toți aceștia soco- 
tind că chiar abătindu-se din drumul lor de în- 
toarcere, ca să fie de față la întîmplare, tot se 
cheamă că se mai apropie de casă. Și mai era cîinele 
Gruno, cel care pedepsise pe intendentul de la 
castel pentru purtarea lui neomenească. Gruno 
nu mai era şchiop. Se vindecase și mergea bucuros 
alături de Onuţ care-și ducea calul de frîu și pășea 
sprinten, cu o mînă băgată sub zgarda lui. Se îm- 
prieteniseră... 

Coboriîră coastele Făgărașilor, se strecurară prin 
trecătorile Cîndrelului și dădură în valea Sebeșu- 


lui. Drumul era în adevăr lung și greu, dar Carciu 
cunoscu locurile și păși în fruntea cetei. Măgurile 
erau pustii. Oile coboriîseră de mult spre adăposturi. 
Apele scăzute de secetă lunecau la vale sub cerul 
vînăt. lar cînd văzură de departe așezările caste- 
lului se opriră și se sfătuiră. Toate trebuiau făcute 
cu socoteală și cu folos. Se înțeleseră, se apropiară 
şi bătură în poartă ca niște iobagi necăjiţi care 
s-au învrednicit să aducă dajdiile. Și odată intrați 
în ogradă cerură să vorbească cu intendentul... 

Pe urmă lucrurile se petrecură repede şi puter- 
nic. Mai întîi Gruno l-a cunoscut pe intendent și 
i-a sărit în gît. Cînd a năvălit slugărimea în apărare, 
oamenii au scuipat în palme și și-au strîns ciome- 
gele în mîinile lor groase ori și-au tras topoarele 
de sub cingătoare. Cei cîțiva ostaşi aflați de strajă 
își aruncară sulițele și o rupseră de fugă. În scurtă 
vreme toată împrejmuirea rămase fără apărare, 
pentru că păzitorii de la porci, de la oi, de la cai 
şi de la vite nu se amestecară în bătaie. Stăteau 
rezemați în bite şi priveau ca la petrecere, rînjind. 
Păreau chiar bucuroși de. întîmplare. 

Numai într-un colț, spre grajduri, un om înalt 
şi slab, trăgea de frîu un cal încercînd să-l încalece 
din fugă și, în sfîrșit, izbutind. Întoarse îndată și 
izbind cu deznădejde în cal cu călciiele și cu capă- 
tul friîului încercă să se strecoare spre poartă. Şi 
poate că ar fi izbutit, dacă n-ar fi fost văzut de 
departe de Carciu, care ducea în spinare ţepoiul 
lui cel lung. Dar Carciu se repezi, întinse arma 
aceea ciudată asupra fugarului, îl prinse între coarne 
şi se opinti. Rămas slobod de orice povară, calul 
își urmă goana speriat și ușurat în vreme ce călă- 
rețul spînzurat în aer se zbătea ca o giză cu pi- 


cioare lungi, să scape de capcana ceea neprevă- 
zută și nemaipomenită. Carciu scăpă ţepoiul și 
prinsul se prăbuși la pămînt, ca un sac de lut. 
Într-o clipă Carciu fu peste el. 

— Încotro ? ocărî el cu glasul gros și puternic. 
Întorci spatele și o ștergi așa, fără bineţe, fără ni- 
mic ? Doar ne cunoaștem, domnule vătaf. Nu ne-ai 
dus tu la Alba și ne-ai pîrît episcopului să ne 
bată cu năpiîrca ? Ia ! Copăcel, să te vadă și ceilalţi 
biciuiți ! 

Cu nasul mare și vînăt, și cu gitul lung înfășurat 
într-o cîrpă pestriță, fugarul clipi din ochișorii lui 
şterşi și apropiaţi de rădăcina nasului și gemu 
scîncind : 

— Nu te cunosc! 

— Ia stai, ia stai! mirii de la spatele lor glasul 
lui Pall. Nici pe mine nu mă cunoşti ? Măăă! Rîmă 
scîrnavă ! Bine te-a botezat cum te-a botezat! 
Mi-ai dat o pungă cu dinari să ucid pe cneazul 
Săcelean ! Nu-ţi aduci aminte? Gorun !... Onuţ! 
strigă el. Iaca vătaful Rimă, cel care m-a plătit 
să-l ucid pe cneazul Mihail! Voia s-o şteargă! 
Noroc de țepoiul lui Carciu! Se ducea să spună 
domnului episcop cele ce se petrec acum aici! Ce 
fac cu el? 

— Să vedem, socoti Gorun minunîndu-se de în- 
tîmplare... Dacă Gruno a isprăvit cu domnul in- 
tendent, eu zic să treacă și la domnul vătaf ! 

Prinsul gemu înfricoșat și se zvîrcoli ca o ade- 
vărată rimă. 

— N-ar fi mai bine să-l ducem tătuții ? întrebă 
Onuţ. Să-l judece el! 

— Dacă-l judecă cneazul, mîrîi Pal, mă tem 
că-l iartă! 


— Şi pe urmă află cneazul că ne-am abătut pe 
aici fără ştirea lui! 

— Nu-i nimic! vorbi Onuţ. Iau toată vina asu- 
pra mea !... 

— Iar dacă-l iartă cneazul, nu-l iert eu ! hotărî 
Carciu. Arma asta a mea, urmă el, nu-i rea, numai 
că pînă să salți pe călăreț din şa, trebuie s-o 
sprijini cu coada în pămînt. Altfel e grea de mî- 
nuit... i 

Legat şi purtat ca un cîine de lanț, Rimă trebui 
să arate toate polatele, șoproanele şi hrubele, iar 
oamenii încărcară toate carele aflate în cuprinsul 
gospodăriei aceleia nesfîrșite, înjugară boii aflaţi 
în ocoale, înhămară caii găsiţi în țarcuri și porniră 
carele și căruțele spre munte, în vreme ce haidăii, 
ciobanii și porcarii se bucurau în gura mare, minind 
în urma lor, cu glasuri mari și bucuroase, oile, 
porcii și vitele, în ciurde lungi, păzindu-le şi în- 
demniîndu-le de-a călare. 

Iar cînd ajunseră la izvoarele Sibișelului, Onuţ 
cu ai lui își luară ziua bună de la soții lor și por- 
niră către Săcel, numai cu Rîmă mereu legat și cu 
Carciu care nu voia să-l scape din mină. 

— Nu-i drept să-l judec eu singur şi 
după dorința mea de pedeapsă ! hotărî cneazul Mi- 
hail. Să-l judece dieta locală de la Haţeg, iar tu, 
Pall, să stai martor. 
Carciu privi crunt pe sub sprîncene. 


— Pînă la urmă, bodogăni el, mă tem că tot 
eu am să-l judec! w 

Şi merseră la judecată la Hațeg. Numai că 
pînă la Haţeg, pînă să se adune dieta, sosi ișpanul 
de la Orăştioara, cu poruncă să-l ridice pe Rîmă 
şi să-l ducă spre judecată domnului episcop la 
Alba, el, Rîmă, fiind om al domnului episcop. Şi 
pentru că dieta se împotrivi să sloboadă pe vinovat, 
sosi în grabă poruncă nouă de la castelan și chip 
de împotrivire n-a mai fost. í 

—Va să zică ne uităm cum ni-l ia din mînă 
ca să-l scape şi stăm cu brațele încrucișate! se 
indignă Carciu, peste măsură de supărat. 

Izbi cu pumnul în căciulă dînduși-o pe ceafă, 
scuipă apăsat într-o parte şi porni singur cu ţepo- 
iul pe umăr, pe drumul care ducea spre Săcel, 
spre Strei, spre Făgăraș... Curînd nu mai fu zărit 
decît ca un punct negru pe zăpada albă... 

În amurgul acelei zile omul ișpanului și omul 
castelanului, care fuseseră la judecată la Haţeg 
se întorceau la Orăștioara. În urma lor călărea Rîmă, 
bucuros că scăpase ieftin și răsucind în mintea lui 
un anume plan de răzbunare: „Ce căutaseră la 
prada „castelului“ oamenii cneazului Săcelean ?“ 
Rîmă strîngea din dinţi și se bucura dinainte alcă- 
tuindu-și în minte darea de seamă pe care avea s-o 
facă în fața domnului episcop... 

Ajunseră la Strei și căutară vadul. Apa era 
mică, dar ei nu știau dacă gheața va putea suporta 
greutatea cailor. Găsiră vadul la un cot alături de 
o groapă peste care apa înghețase ca oglinda. 
Deasupra, pe mal, copacii încremeniţi de ger nu 
mai foșneau pentru că nu mai aveau nici o 
frunză. 


Rimă prinse să coboare malul în urma celor 
„doi soți ai săi, cînd o cracă lungă și uscată se 
aplecă din copacul de deasupra, îl apucă între 
coarnele furcii, îl săltă din șa și îi dădu drumul 
de sus în groapa înghețată. Gheaţa crăpă pirîind, 
se sparse cu clipocit adînc de apă şi trupul negru 
al vătafului dispăru. Peste întinderea albă numai 
calul slobod se grăbi să ajungă pe cei doi călăreţi 
care i-o luaseră înainte. 


CAEFTOCĽCWUL VI 


În iarna aceea Mara fu dusă la Hațeg 
la sora mamei sale, iar Gorun cără la Riuşor alți 
saci cu merinde și spuse babei Ana locul unde o 
va putea găsi pe Mara la nevoie. 

— Pentru că, lămuri el, s-ar putea ca la Săcel 
să nu mai găsească pe nimeni o bucată de vreme! 

Baba Ana rămase în poartă cu ochii duşi pe 
urma lui Gorun, a cărui umbră se zugrăvea întu- 
necată pe zarea cenușie, depărtîndu-se. 

Și tot în iarna aceea se răspîndi peste plaiuri po- 
runca de la Orăștioara care făcea cunoscut legea 
apărării ţării şi hotăra ca în ziua sfinţilor arhan- 
gheli toţi tinerii care au împlinit sau urmează a 
împlini pînă în 1437 18 ani să se înfățişeze ișpa- 
nului avînd a fi îmbrăcaţi ostași. 

— Pregăteşte-te ! spuse cneazul Mihail lui Onuţ 
care încremeni nepricepînd. 

— Chiar să mă duc, tătuţă? 

— Prostule! îi răspunse cneazul şi Gorun fu 
chemat la sfat. 

— Îi ştiu pe toţi cei care trebuie să se pregă- 
tească, spuse el și am să am grijă să fie gata la 
vreme ! Ochii lui ascundeau un zîmbet tot aşa cum 
ascundeau şi ochii neazului. 


— Ei se înțeleg fără vorbe ! gîndi Onuţ necăjit.: 
Ce-or fi punînd la cale? Doar înţelesesem că tine- 
retul trebuieşte celor ce se pregătesc pentru pri- 
măvară ! 

— Îi duci tu! spuse Mihail către Gorun. 

— Îi duc, şi zic să plecăm chiar cu o zi înainte, 
ca nu cumva în ziua aceea ișpanul să ne trimită 
vre-o călăuză. 

Cneazul îl privi adînc. 

— Da... s-ar putea. E bine cum spui tu. Şi vezi 
de haine. Iarna-i grea !... 

Iarna era în adevăr grea. Viscolul venea de 
undeva dinspre Ruzi, izbea în măgurile hațegane, 
se răsucea în sus şi se amesteca cu ceața într-un 
viîrtej fără sfîrşit, care umplea lumea, izbea în 
stîncile înalte şi se spulbera într-un fel de fum 
subţire de zăpadă. Viîntul vîjiia gonind peste întin- 
deri, se sfîşia fluierînd ascuţit în costișele de pia- 
tră şi cobora în văiugi cu gemăt lung, adînc, du- 
reros. Undeva, pe creste, brazii se frămîntau cu 
ramurile rupte într-un zbucium fără sfîrşit, în 
vreme ce palele uriașe ale viscolului se abăteau 
albe, îngheţate, tunind peste suișurile vinete, de 
cremene. 

După sfatul lui Gorun, flăcăii din cnezat își 
durau din blană de oaie cojoace lungi, cușme înalte 
şi, pe dedesubt, cojocele sprintene, își ascuţeau 
coasele transformîndu-le în lănci și se obișnuiau să 
umble cu toporul înfipt în cingătoare, la spate. 
Știau toți unde se vor duce şi cînd, iar la ziua 
hotărîtă se adunară și plecară către răsărit avînd 
în frunte pe Gorun și pe Onuţ... 

De pe prispa lui înaltă cneazul Săcelean îi 
privi pînă cînd umbrele lor întunecate, zugrăvite 


pe zăpada albă, se făcură din ce în ce mai mici 
şi se șterseră în depărtare către Ruzi, către Făgă- 
raş. O întunecare de tristeţe căzu peste ochii lui 
aţintiţi într-acolo : Își va mai vedea oare feciorul 
vreodată ? Mihail își scutură îndărătnic umerii și 
intră în casă. Afară, în urma lui, Pall îşi strînse 
pumnul, zobind un capăt de vreasc și-i aruncă pul- 
berea în vînt. Și el privea cu ochii întunecaţi într- 
acolo, pe unde dispăruse Onuţ... 

Peste două zile vătafii ișpanului sosiră în goana 
cailor. 

— Unde-s tinerii sorociți pentru oaste ? 

— Au plecat din ajunul sfinţilor arhangheli. 

— N-au ajuns nici pînă azi! 

Cneazul strînse din umeri. 

— Or fi rătăcit drumul! 

— Să nu-și fi rătăcit minţile ! 

Cercetară bordei cu bordei. 

— Au plecat! strigau iobagii la vătăji. 

Vătăjii trebuiră să se lase păgubași. 

— Are să iasă bucluc! mai spuseră ei. 

Și cneazul Mihail strînse iar din umeri. 

Sărbătorile trecură fără veşti şi fără întîmplări. 
Părăsită de copii, casa cneazului din Săcel părea 
pustie. Posomorit, Pall păşea neauzit cu opincile 
lui mari, făcea cărări în zăpadă şi cînd ajungea 
la poartă, rămînea mut, cu privirile duse către 
miazănoapte şi cu urechile la pîndă. Cu urechile 
la pîndă stătea şi cneazul şi tot aşa stăteau și 
iobagii. leșeau noaptea din bordeie, cercetau cu 
ochii zările pustii și întunecate, și ascultau înde- 
lung, zădarnic. 'Țiuia vîntul şi atît. 

Numai dinspre valea Sebeşului veniră unele 
veşti. Oastea domnului episcop, care umblase o 


vreme să prindă şi să pedepsească pe făptaşii de 
la „castel“, se lăsase păgubaşă, părăsind în rătă- 
căniile munţilor pe ostașii căzuţi acolo cu capetele 
crăpate, cu picioarele rupte. Acolo, se ştia, lumea 
desculţilor era mai tare și izbea fără milă, iar din 
înălţimi bolovanii curgeau ca ploaia... 

Tîrziu, către sfîrşitul lui februarie se auziră 
pe măguri și pe culmi sunete de bucium : „,Lu-ru- 
tu-tu-tuuu ! Tu-ru-tu-tu-tuuu !“ 

Oamenii își părăseau bordeiele și alergau către 
cei doi călăreţi care se iveau fără veste, strigau 
vești şi porunci venite „din sus“ şi vînturau în 
aer „o sabie însîngerată... Pe urmă călăreţii aceia 
plecau şi buciumul lor se auzea pe alte măguri, 
pe alte culmi: „Tu-ru-tu-tu-tu-tuuu ! Tu-ru“tu- 
tu-tuuu !“ ză 

O neliniște fără margini puse stăpînire pe 
toată suflarea iobagilor din Sebeș, din, Haţeg, din 
Hunedoara, din Făgăraş... Oamenii umblau grăbiţi, 
vorbeau repede și tare, cu gesturi mari, fără pază, 
fără frică. Și ochii lor erau mereu aţintiţi către 
miazănoapte. Dintr-acolo aşteptau porunca, semnul. 

Pe urmă, cu. pîrîit prelung ca sfişierea unui 
munte de cremene, gheaţa riurilor crăpă și movile 
uriaşe de sloiuri zăgăzuiră apele, care ieşite din 
albiile astupate, își făcură loc peste maluri și 
porniră spre văi. Porniră şi sloiurile unul după 
altul şi în scurtă vreme drumul apelor se statornici. 
Citeva zile văile fumegară, apoi începură a se 
zbici. Și într-o noapte, departe, către miazănoapte, 
dincolo de Mureș, părea că cerul cu stele căzuse 
pe pămînt. Focuri nenumărate pilpiiau în întu- 
neric din ce în ce mai multe, din ce în ce mai 
aproape. Un strigăt uriaș pornit din toate părţile 


odată, puse stăpînire pe întinderi şi focuri de 
răspuns fură aprinse pe măguiile și pe culmile 
Sebeșului, Hațegului, Făgărașilor... Şi toată noaptea 
aceea flăcările dansară, buciumele se îngînară. și 
umbrele şi glasurile oamenilor se încrucișară nedo- 
molite, nerăbdătoare... 

Cum curg şuvoaiele de munte primă- 
"vara, aşa porniră spre văi rîurile de oameni. leşeau 
din bordeiele lor săpate în pămînt ca din nenumă- 
rate muşuroaie de cîrtițe, toţi flămînzii, toți des- 
culții, ciolănoși, zburliţi, cu pletele peste obrajii 
traşi, răcneau ceva să-i audă oamenii, locurile și 
soarele care răsărea şi porneau la vale. învîrtind 
deasupra capului toporul, sau coasa, sau ghioaga, 
sau îmblăciul... Se întîlneau. la răscruci cu alții, 
se însoțeau și se duceau împreună în grămezi mari, 
către alte grămezi mari, pînă alcătuiau un şuvoi 
lung, des, neîntrerupt. Alte şuvoaie veneau pe lă- 
turi, și toate se întiîlneau la o răscruce din valea 
Sebeșului unde se topeau în fluviul cel mare care 
curgea năvalnic din Făgăraș — şi vuietul lor um- 
plea munţii și văile, și stăpînea totul. 

Astfel călcară prin sate -după sate şi oamenii 
locului porneau cu ei alături, cu coasa, cu toporul, 
cu sapa pe umăr, fără să întrebe unde merg și 
pentru ce. lar în urma tuturor veneau femeile şi 
copii desculților și flămînzilor, mai desculți şi mai 
flămînzi decît toţi copiii desculţilor şi flămînzilor 
din lume... 


Bătea peste toți un vint de libertate și de 
cutezanță ca o beție pe care nu o mai simțiseră 
pînă atunci. Iată, umblînd aşa, toți la un loc, puteau 
vorbi tare, puteau striga şi chiar ar fi putut cînta, 
dacă cuiva li-ar fi venit poftă să cînte, fără frică 
de stăpîn și de slugile lui, și aceasta era o simţire 
nouă, ameţitoare, fericită, ne mai încercată pînă 
atunci. 

Așa ajunseră la „castel“ şi înconjurară așezarea. 
Sparseră poarta cea mare cu topoarele și ostașii 
domnului episcop care făceau acolo de pază fură 
nimiciți și înecați în mulțimea năvălitorilor. Atunci 
Gavril din Șugag, și Toma din Sibişel, şi Farcaș 
din Miercurea, și Carciu din Rod, şi ceilalți care 
fuseseră bătuți cu năpiîrca din porunca domnului 
episcop, aprinseră cu mîna lor șşirele de paie, și 
stogurile de fîn, şi bordeiele de lemn, și polatele 
şi magaziile, şi toată aşezarea aceea nesfirşită, și 
ridicară spînzurători în poarta cea mare, ţinură 
judecată și suiră în juvăţ pe slugile cele mai mari 
în grad și mai îndărătnice. Pe celelalte le spînzu- 
rară porcarii, și ciobanii, și haidăii, şi argaţii care 
se alăturară dintru început răsculaților și acuma 
plăteau slugilor toate ticăloşiile pe care le îndura- 
seră din mîna lor. 

— Noi n-am fost decît slugi! încercau să se 
dezvinovăţească unii. Am făcut aşa cum am avut 
poruncă ! 

— Şi noi am fost slugi! răspundea un porcar, 
ori un cioban, dar n-am asuprit pe nimeni! Şi-i 
coborau șttreangul pe gît... 

„Iar Anton din Almășel puse să se încarce care 
cu merinde și să se înjuge boi care să. le poarte 
în urma mulțimii, căci, spunea el, drumul este lung 


şi greu și de ce să nu mănînce oamenii dacă este 
ce mînca ? 

Părăsiră „castelul“ cînd din tot ce-a fost acolo 
nu mai rămăseseră. decît mormane de cenuşă şi 
tăciuni străjuite de spînzurații din poarta cea 
mare, rămași singuri să se legene de vînt şi să 
păzească pustiul. 

Prin poarta cu spînzurați Onuţ ieși scuturîndu- 
şi umerii ca de frig și privind în altă parte. El 
înțelegea dreptatea și miînia celor care osîndeau, 
dar nu putea pune mîna să împlinească osînda 
şi nici măcar nu putea să privească împlinirea 
ei. „Şi acasă se dădea de partea lui Pall, care 
striga să se ucidă toţi asupritorii mari și mici“, 
gîndea Gorun iscodindu-l cu coada ochiului şi 
ascunzînd un zîmbet fugar sub colțul mustăţii lui 
scurte şi groase. 

De la „castel“ femeile și copiii, cu o parte din 
carele pline, luară drumul întoarcerii. Nu înapoi, 
spre Făgăraș, ci spre bordeiele lor părăsite de 
atita vreme. Acolo trebuiau să aștepte întoarcerea 
oamenilor lor porniţi să aducă acasă dreptatea. 
lar ei făcură popas de noapte pe măgurele Miercu- 
rii şi aprinseră focuri nenumărate în dumbrăvile 
jilave. Tăiară oi şi coapseră pe jeratic turte de 
grîu și de mei. În jurul lor depărtările selipeau 
de focurile celor care se sculaseră ca și ei şi por- 
niseră către miazănoapte să statornicească o lege 
pentru tot omul necăjit. 

— Miine trecem Mureșul și mergem la Alba 
să ne răfuim cu domnul episcop! vorbi Careiu, 
aşezat la un foc alături de Anton din Almăşel. 

— Ba mergem înainte pe stînga Mureșului în 
sus și fără să-l trecem pentru că asta ar însemna 


să ne abatem din drum şi să întîrziem ! răsp 
Anton. Şi asta nu se cuvine! Sintem aştepta! 
arătă el cu mîna spre focurile mari care ardeau 
undeva departe la marginea zării. Și pe urmă, de 
Alba şi de domnul episcop au grijă alţii, își întinse 
el brațul către focurile dinspre culmile Apusenilor, 
Zarandului, și Trascăului. Numai dacă domnul 
episcop a găsi cu cale să aștepte răfuiaia. Anton 
rîse şi își ridică iar braţul arătînd o steluță care 
clipocea ușor sus, deasupra focurilor celor mari 
şi parcă mai aproape spre miazănoapte. Noi om 
avea miine treabă acolo, spuse el, şi pe urmă mai 
departe, spre Ocna, unde mă tem că lucrurile nu 
merg aşa cum se cuvine. Se sculă în picioare și 
privi cu grijă către miazănoapte, numără flăcările 
depărtate și vorbi iar îngîndurat și posomorit: 
Nu, nu merg cum ar trebui. 

— Ce-i acolo ? întrebă Onuţ ridicînd și el mîna 
către steluța mai apropiată. Í 

— Acolo-i felinarul pe care seniorul de la Lu- 
doșel îl aprinde în turnul chindiei din poarta cas- 
telului său, de cîte ori binevoiește să vie la moșie. 
Înseamnă că acu-i acasă — şi noi nu avem decît 
a ne bucura... 

— Şi la Ocna? 

— La Ocna ar trebui să ne aștepte tăietorii de 
sare şi văd că nu ne așteaptă. Și întorcîndu-se 
către Carciu și către ceilalți adăugă: Nu, nu 
mai putem întîrzia abătindu-ne pe la Alba, oameni 
buni. Noi nu ne-am sculat împotriva unui singur 
om, a domnului episcop. Noi vrem să răsturnăm 
asuprirea întregii nobilimi şi să nimicim iobăgia ! 
Popa Lepeș a mai aștepta, şi n-a păgubi nimic, 
n-aveţi grijă! 


Carciu își înclină capul și Onuţ gîndi iar că 
mai are multe de învăţat și de priceput din miș-! 
carea uriaşă care se zvîrcolea în jurul lui. Împrejur, 
cît ţineau măgurile Miercurii, poienile și dumbră- 
vile pînă spre pădurile întunecoase de departe, se 
luminau de focurile de popas şi larma răsculaților 
umplea cuprinsul. Numai din vreme în vreme se 
mai auzea vuietul rîului care curgea devale izbind 
pietrele cărate din munte, sărind peste ele și 
coborînd fără răgaz. 

— Are dreptate tătuța ! şopti el, întinzindu-se 
în cojoc, lîngă Gorun. Eu nu le pricep și nu le 
ştiu pe. toate! 

— Cneazul are totdeauna dreptate ! mirii Gorun 
cu glas gros şi işi potrivi și el un culcuș alături... 

Dar a doua zi ajunseră la Ludoşel 
abia sub seară, pentru că pîraiele din drum, de 
pe partea stîngă a Mureşului, erau umflate, poduri 
nu se vedeau şi vadurile le erau necunoscute: 

Ludoşelul nu era un sat şi nici o aşezare mał 
mică sau mai mare. Ci numai o adunătură neîn- 
semnată de cocioabe şi bordeie pustii, împrăștiate 
în jurul unei fîntîni, la piciorul unei măguri pe 
muchea căreia se înălța falnic castelul seniorial. 
O dumbravă tînără îmbrăca tot povîrnişul acelei 
măguri şi un drum bătut. ducea prin mijlocul ei 
pînă 'sus, la poarta turnului de strajă, în care se 
aprinsese iar felinarul pentru că se făcuse întune- 
ric. În vale, în jurul bordeielor, oamenii sosiți își 


aprinseră focurile, iar Anton din Almășşel trimi 
călăreţi în urmă să zorească pe codașii care în! 
ziaseră cu carele la vadurile apelor. i 

Cîţiva oameni urcară măgura și se apropiară de 3 
poartă. Era o poartă uriaşă, grea, de stejar, bătută 
cu piroane negre cu capetele late. Chiar deasupra 
ei se înălța masiv, pătrat, turnul chindiei, iar într- 
© parte și în alta pornea zidul de piatră înconjură- 
tor, înalt de aproape două staturi de om. 

— Cetate ! mîrîi gros Gorun. 

— Cetate ! răspunse pe același ton, Anton. 

Dincolo de zid nu se auzea nimic şi nu se 
simțea nici o mișcare. Numai grămădirea uriașă 
de umbre ale castelului întunecat stăpînea trufașă, 
nedeslușită. 

— Măcar de am avea o scară! se scărpină în 
cap Gorun, să vedem ce e dincolo de zid! 

— Am eu țăpoiul! se oferi Carciu. Care vrea, 
îl urc pînă pe coama zidului. Unu mai ușurel... 

— Eu! sări Onuţ bucuros să încerce cum e în- 
tre coarnele acelea și întinzîndu-și braţele în lături 
se lăsă prins de subsuori și ridicat în văzduh, în 
vreme ce oamenii apăsau pe vîrful cozii țăpoiului, 
ca să-i facă. mînuirea mai ușoară. 

— Întuneric și pustiu ! SRR Onuţ ajuns pe 
coama zidului. 

— Nu poţi sări de acolo în ogradă să ne des- 
chizi poarta ? întrebă careva. 

— Nu sări că te rup câinii! se auzi fără veste 
un glas necunoscut. Era un glas gros, domol, care 
venea de sus şi vorbea rar și fără mînie. 

O clipă tăcură toţi peste măsură de mirați. Apoi 
Anton întrebă : 

— Cine a vorbit ? 


= — Eu, străărul! fu răspunsul. Şi pentru că 
tăcerea se prelungea iar, urmă tot el: Vă duceţi 
Mit sus ? 

— În sus! răspunse Anton fără să vrea. 

— La focuri? 

— La focuri! Mergi cu noi? întrebă Anton. 

— Stați puțin să închid cîinii și să vă deschid! 
vorbi domol acelaşi glas care cobora din întuneric 
de deasupra felinarului. 

În tăcerea care urmă, oamenii se priviră înfio- 
rați. Va să zică străjării, slujitorii cei mulți şi 
mărunți, ciobanii, porcarii argații erau cu ei, erau 
prietenii lor și duşmanii stăpînilor. Ar fi trebuit 
să se aştepte doar la dovedirea acestui adevăr, 
dar niciodată pînă la această întîmplare adevărul 
nu li se arătase mai limpede şi mai puternic. 

Zăvoarele de dincolo de poartă scrîșniră și stră- 
jerul se arătă în prag. Era un om cărunt, îmbrăcat 
cu cojoc și purtînd cuşmă înaltă. Sub nasul gros 
mustața sură îi cădea de o parte și de alta a gurii. 

— Aţi ajuns la vreme! vorbi el domol. La noi 
e prăpăd. De cînd a venit stăpînul, geme iobăgimea 
de ţi-e mai mare sila. Stăpînul cere să i se plă- 
tească dijma din urmă. Cu ce s-o plătească oame- 
nii dacă n-au? Toamna trecută au vrut oamenii 
să plătească măcar cît de cît, în roadă. N-a vrut 
stăpînul să primească roadă. Cere florinţi! că 
așa-i şi pe pămînturile eminenţei sale! De unde 
să ia omul florinți? Dumineca trecută au venit 
oameni din sate să se roage de iertare şi să cadă 
la învoială. N-a vrut stăpinul să cadă la învoială. 
Vrea florinți. Şi i-a închis în hrubele castelului. 
Gem hrubele de oameni care stau acolo de o săp- 
tămînă și mai bine, fără o fărîmă de pîine, fără 


un strop de apă. Zice că să vie satele cu florinţi 
și să-i scoată! Acu, dacă ați venit voi, poate Li-ţi 
da drumul !... 

— Unde-s hrubele ? întrebă Anton. 

— Dacă nu se face vuiet mare, să ne audă 
stăpînul, eu vi le arăt pe toate precum se cuvine. 
Stăpînu-i departe, în fund, stă singur, se plimbă 
ca un cîine închis și-și bate turetcile cu biciul... 

— Și slujitorii ? 

— Slujitorime este multă, dar la ceasul ista s-a 
tras la culcare departe, în fund, că aici, cît ţine 
măgura numai castel îi. Intrarea lor îi de partea 
cealaltă. Pe aici nu intră decît stăpînul și oaspeţi: 
lui. 

— Ostaşi sînt ? 

— Nu-s !... Iaca, oameni buni, pe aici se coboară 
în hrube... sînt zăvoare și închizători !... Li-ţi sfăr- 
ma |... Pe dincoace se urcă la stăpîn... sînt odăi 
multe şi goale și întunecate... luaţi felinarul din 
chindie, de sus, și primprejur, către fund, dai de 
cămări și magazii şi iar cămări şi magazii pline 
cu bunătăţile de pe lume!... Păcat să rămiie!... 
Eu zic, întîi să slobozim oamenii! 

Şi aşa făcură. Coborîră trepte întunecate, bă- 
tură cu toporul în zăvoare și răsuciră belciuge. 
Împinseră uși grele lăsînd să scape afară duhoare 
puternică şi ridicară felinarul să se vadă ticăloșia 
în care zăceau zecile de trupuri aproape goale, 
zdrenţuite, întinse, covrigite, unul peste altul, pe 
jumătate fără cunoștință. Trebuiră să pună umărul 
sau să-i ridice în spate ca să-i poată scoate afară 
şi să-i întindă pe lespezile curții să-i bată vîntul... 

Făcură foc mare în mijlocul curții și cîţiva, cu 
străjărul în frunte, porniră să aducă pe stăpîn... 


Aduseră o stârpitură pipernicită purtînd cuşmu=. 
liţă cu pană de vultur, cu obrazul galben tăiat în 
curmeziș de mustăți negre, subțiri, cu încălțăminte 
din piele roșie, înaltă pînă peste genunchi, și cu 
pinteni de argint la tocuri. Nu părea speriat. Arăta 
mai mult surprins și indignat. Răcnea, 1mpotri- 
vindu-se. 

— Cum îndrăzniți ? Cine sînteţi voi? Unde-i 
straja ? Străjăr, tu, ticălosule! O sută de bice am 
să pun să-ți tragă! 

Fără să se sperie însă, străjărul își întinse bă- 
țul şi zbură de pe capul stăpimului căciulița cu pană. 

Oamenii hohotiră. 

— Mai încetișor, stăpîine! vorbi străjărul cu 
același glas gros și potolit. S-a isprăvit cu bicele. 
Iaca oamenii iştia vor să te judece pentru bunătă- 
ţile domniei tale ! 

În jur unii rîseră, alţii înălțară glasuri mînioase. 
Curtea de onoare a castelului era plină de oameni 
înghesuiți care priveau ca la petrecere. 

— Să mă judecaţi pe mine? își dădu stăpînul 
capul pe spate. Voi? 

— Noi ! Pe tine! se răsti mâînios Carciu și seni- 
orul tresări indignat. Ce ţi-au făcut oamenii iştia 
de i-ai ținut în hrube, flăminzi și însetaţi atîta 
vreme ? 

— Ce ţi-au făcut toţi oamenii de pe domeniu de-i 
ţii în sărăcie cumplită și-i jupeşti ca pe oi? își 
înălță glasul şi străjărul. 

>: — Nu şi-au plătit datoriile! ţipă stăpînul, rău, 
furios. Şi pînă n-or plăti... 

— Dar de ce să muncească ei pînă la moarte 
și să sufere şi să plingă de foame ca să-ți deie ție 
totul ? se înălță fără veste glasul tînăr al lui Onuţ. 


— Pentru că eu sînt stăpînul ! ţipă iar seniorul. 
Stăpînul ! lobagilor, ţărănoilor, pulberea pămin- 
tului ! Stăpînul! Am să pun... 

Dar nu se mai înţelese ce ar fi vrut să spună, 
pentru că glasul lui se pierdu în răcnetele furioase 
ale mulţimii. lar un desculţ din cei coborîți de 
pe Făgăraș își intinse braţele către picioarele lui şi 
cu un deget tremurător arătă spre încălţările roșii, 
înalte, cu pinteni. 

— Uitați-vă, fraţilor, ce încălțări are şi eu umblu 
descult de cînd mă știu! 

— Descalţă-l ! strigă către el cineva. laţi-le ţie! 

Omul întoarse capul rînjind, parcă nu-i venea 
să creadă. 

— Descalţă-l ! strigară şi alţii. laţi-le ! 

Desculţul se cinchi în faţa stăpînului și-i cu- 
prinse glezna cu palma. Seniorul își trase piciorul 
şi pintenul zurui ca un clopoțel, tăind o urmă 
roşie pe mina care apucase. Omul prinse din nou, 
mai puternic, cu mînie și trase smucit. Pierzîndu-și. 
echilibrul, stăpînul căzu pe spate, încercînd zadar- 
nic să se prindă de ceva. Dar desculțul lepădă de 
la dînsul cu scîrbă şi lehamite piciorul acela în- 
călțat. | 

— Cum are să “intre laba mea în încălțarea 
stirpiturii ăștia ? întrebă el dezamăgit. 

Onuţ rămăsese cu pumnii striînşi, parcă gata 
să sară asupra celui care credea că lumea iobagilor 
trebuie să moară pentru el, numai pentru că el 
e stăpînul! 

Anton rîndui să se golească magaziile şi cămă- 
rile şi întrebă pe străjăr care au fost slujitorii cei 


mai răi şi mai neînduraţi. Pe urmă, după ce-i. 
şi pe aceștia înfăţișaţi la răfuială, vorbi către cei 
sloboziţi din hrube : | 

i — Acu judecaţi-i și osîndiţi-i voi ! lată ștrean- 
guri şi iată copaci în dumbravă cîți vă sînt de tre- 
buinţă ! 

lar oamenii aceia -slabi ca niște schelete şi 
galbeni ca niște morţi aflară putere să se scoale 
şi să facă dreptate... Pe stăpîn îl spînzurară de 
cîrligul felinarului aflat sus, lîngă parmaclicul chin- 
diei, iar pe ceilalți în dumbravă. Pe urmă puseră 
foc castelului din toate părţile, își aruncară cuş- 
mele în sus şi hăuliră în lumina flăcărilor care 
dănţuiau lingînd zidurile... 

'Pe sub picioarele încălţate cu încălțări roșii, 
cu pinteni, care se legănau deasupra intrării, Onuţ 
ieşi fără să ridice ochii. Gorun îl privi cu același 
zîmbet în colțul gurii. 

— Ai sărit la dînsul să-l judeci! spuse el do- 
mol, dar iaca încă nu îndrăznești să-i priveşti în 
faţă osînda. Se cheamă că mintea îţi este mai călită 
decît inima! Dar nu-i nimic. Pînă s-a isprăvi 
petrecerea asta, ai toată vremea să-ți întărești și 
inima. 

Onuţ îl privea înfiorat și cu gîndurile vraiște... 

Un foc înalt izbucni spre miazănoapte, 
către dreapta. Anton tresări. 
— În sfîrșit! răsuflă el. S-au trezit și tăietorii 
de la Ocna! 


— S-au trezit de mult! vorbi străjărul. De la 
început. Dar acolo se vede că este bucluc mare. 
Focul lor cel dintîi s-a stins îndată. Am crezut că 
tăietorii au plecat singuri. Pe urmă am văzut de 
sus, din chindie, alte izbucniri care se stinseră pe 
doc. Acum iar. Să vedem, ţine ? 

Dar focul nu ţinu. Se micșoră și se stinse brusc. 
Anton clătină din cap. 

— Are să trebuiască să ne abatem din drum 
să vedem ce este. 

Sus pe măgură, castelul de la Ludoșel ardea 
“cuprins de flăcări din toate părțile. Argaţii senio- 
ului ieşiseră toţi, pregătiți de drum, cu topoarele 
şi coasele pe umeri și acum se aciuiau să aștepte 
zorile. Lumina pojarului era atît de puternică, în- 
cît la marginile ei noaptea părea neagră ca smoala. 
În întunecimea aceea se auzi dintr-o dată galop 
de cai oprit scurt. La focurile lor oamenii se neli- 
niştiră. Se simțeau cercetaţi din întuneric. Acolo 
nu se mai auzi nici un sunet. Apoi tropăiră copite 
şi alt vuiet de galop izbucni şi se depărtă stin- 
gîndu-se în noapte şi în depărtare. 

— Am avut musafiri de la Beţa ! rînji străjărul, 
dar n-au cutezat să se apropie! Au şters-o! Acolo 
aud că s-au strîns fel de fel de oaspeţi. Petrec! 
Aşa-i acolo. Au ţigani robi, cîntăreţi, și domniţe, și 
bucătari, şi pivniceri ! A fost și stăpinul meu la 
ei duminecă seara şi a venit topit de beat! A dat 
să taie cu sabia o femeie care-l slujea, dar a ador- 
mit în curmezișul patului cu sabia în mînă. 

— Ne-om opri și noi la Beţa! făgădui Anton. 

— Apoi ne e în drum! îngădui străjărul... 

În zori porniră înainte, pe stînga Mureșului. 


“În adevăr, la Beţa, unde ajunseră într-a dous 
seară, trebuie să fi fost petrecere mare. Erau toate 
ferestrele luminate, încît de departe părea că arde: 
castelul. 

— la uitaţi-vă cîte mii de lumînări ard acolo; 
numai într-o noapte, își dădu Anton cușma pe ceafă.. 

— Și la noi nu găsești un opaiț într-un sat 
întreg ! spuse careva. 

— Acolo nu-s numai lumînări ! socoti străjărul. 
Ard și oale cu dohot de jur împrejurul castelului. 
Ca la nuntă! 

Cercară la poarta înaltă de gratii și un glas: 
dușmănos îi întrebă ce vor. Glasul venea din tur- 
nul de pază aflat în întuneric. Priviră printre gra- 
tii. O namilă de urs, legată cu un lanţ lung, păzea 
intrarea. 

— Ia te uită! se minună Gorun. Asta strajă! 
şi zgîlțîi de poartă. Ursul mormăi miînios și trase 
de lanţul lui. 

— Ce vreţi, măi ? răsună acelaşi glas dușmănos. 
Vedeţi-vă de drum! Stăpînul nu găzduiește hai- 
manale ! 

— Dacă a găzduit un nătărău ca tine, are să ne 
găzduiască şi pe noi! rîseră oamenii. Sus, fraţilor ? 
şi cîțiva răsăriră pe umerii altora și se aburcară 
pe creasta zidului. 

În clipa aceea izbucni speriat un sunet de clopot 
şi din întuneric, din fundul așezării, se auziră uşi. 
trîntite și tropot de picioare multe pe lespezile 
curții. Străjărul din turn trăsese clopotul de alarmă 
şi soţii lui îi veneau în ajutor. Strigară, se grămă- 
diră în faţa treptelor de piatră care urcau în castel. 
şi își întinseră sulițele. Poarta însă rămăsese să fie: 


păzită de ursul înlănțuit care, neliniștit, se zbuciu- 
ma cât îi îngăduia lungimea lanţului. 

— Doi oameni cu furcile să sară în curte ! strigă 
Gorun și el însuși sări cu sulița în mînă și înaintă 
către urs. Împungeţi din lături ! strigă el către cei 
cu furcile. 

Ursul mormăi fioros, se înălță în două labe și 
îşi căscă fălcile. Fulgerător, Gorun îi repezi sulița 
în fundul gurii, împingînd din toate puterile şi 
îndată sări într-o parte. 

— Împungeţi ! strigă el. Şi în aceeaşi dp fiara 
căzu pe toate cele patru labe şi coada suliței: se 
rupse ca un vrease. Se înţelege că Gorun n-ar fi 
avut vreme să se ferească, dacă cele două furci 
cu cîte patru colţi de fier nu s-ar fi înfipt adîne 
în coastele ursului care, scoțind un mormăit uriaş, 
se prăvăli pe o coastă. Gorun își seoase toporul 
de sub cingătoare și-l izbi în țeastă cu ascuţișul... 

Abia atunci oamenii cei cu suliți de lîngă scara 
castelului se mișcară şi prinseră glas: 

— A mai rămas un urs! strigă unul. 

— Cu două picioare! strigă altul arătînd către 
chindie. 

În, pragul turnului un om cu pielea întunecată 
şi cu mustaţa subţire — glasul dușmănos din tur- 
nul de pază — îi privea cu ochi răi. Şi cînd 
oamenii se întoarseră către dînsul, el apucă funia 
clopotului și începu să sune iar, puternic. Un îm- 
plăciu îl izbi peste cap şi omul dispăru în mulți- 
mea năvălitorilor. Dar acum ușile mari din susul 
treptelor de piatră se deschiseră cu vuiet și cîțiva 
seniori se iviră în capul scării. De la spatele lor. 
doi slujitori înălțau fachii aprinse, cu flăcări pîlpîi- 
toare. Unul din seniori întinse o arbaletă și o să- 


geată zbură zbîrnîiind şi se pierdu undeva în întu- 
neric. Un altul întinse o pușcă și trase. Un fulger scurt 
țișni și se stinse şi unul din. străjerii cei cu suliți 

căzu văitîndu-se. Ceilalţi se întoarseră cu faţa spre 

trepte şi unul își aruncă sulița asupra stăpînilor. 

Nu nimeri. Dar ceilalți urcară o treaptă şi îşi în- 
toarseră capetele către mulțime : 

— Ce staţi? Haideţi! 

Într-o clipă treptele fură urcate şi cu răcneti 
cumplit mulțimea năvăli în castel pe urmele senio- 
rilor care fugeau încuind ușă după ușă. Topoare 
grele izbiră pe rînd, așchii de lemn zburară în 
toate părţile şi cei doi slujitori cu fachii se sileau 
să lumineze toată treaba aceasta a mulțimii. 

— Izbeşte în ivăr ! sfătuiau ei bucuroși. În ivăr, 
nu pierde vremea ! 

Și ivărul sărea, uşa trosnea sub apăsare și mul- 
țimea se pomenea în altă încăpere. Așa ajunseră 
sub o boltă uriașă, cu masă întinsă și luminată 
de sute de lumînări, cu o lume de domniţe, seniori, 
servitori şi muzicanți, toți speriaţi, toţi în picioare, 
înghesuiți în fund, cu gurile căscate de ţipete de 
groază. x 

— Înapoi! răcni unul dintre ei şi în același 
timp două fulgere urmate de bubuituri străbătură' 
încăperea. 

Două strigăte sfişiară aerul și îndată o furcă 
cu colții înainte ţișni dinspre năvălitori, și alta, și 
încă una. Răcnetele celor loviți urcară sub bolta 
vînătă şi dintr-o dată ţăpoiul lui Carciu se întinse 
ca un deget nemăsurat, prinse între coarne pe 
unul din cei înarmaţi cu pușcă și-l înțepeni gră- 
mădindu-l într-un stilp de piatră. 


— Luaţi-i pușca și legaţi-l! strigă Carciu şi 

“cineva se repezi. 
Dar depărtarea era mare şi ceata celor îngră- 
mădiți în fundul sălii nu avea de gînd să se 
predea atîta de uşor. Atunci Anton puse mîna pe 
o bancă de lemn, lată, lungă, grea, făcu semn și 
altora şi o împinseră în lungul încăperii. Un țipăt 
de spaimă slobozit de glasuri de femei și de 
bărbaţi umplu încăperea. Fachiile luminară tru- 
purile înghesuite unul în altul. j 

— Acu aduceți-i la judecată! hotărî Anton și 
străjării, cei cu sulițele, se grămădiră : 

— Îi aducem noi! 

— Se găsesc oameni închiși în beciuri ? 

— Sînt ! Să-i scoatem ? 

— Scoateţi-i să judece ! 

Și curînd judecata începu în curte, la lumina 
unui foc aprins în mijlocul ei şi în faţa tuturor 
„oamenilor grămădiţi în curte, suiți pe ziduri, în 
turn, pe treptele de piatră. Şi toate se petrecură 
întocmai ca la Ludoşel. 

Onuţ ieși la lărgime, să nu fie de faţă. Numai 
cînd văzu o bătrină îngenuncheată în colbul dru- 
mului, cu fața către cei spînzurațţi, făcînd cruci și 
bătînd mătănii, Onuţ tresări. 

— De-o viaţă de om — striga bătrâna — de-o 
viaţă de om mă rog lui Dumnezeu să le plătească 
“şi iaca acum le-aţi plătit voi !... Să vă dea Dumne- 
-zeu sănătate, oameni buni ! Şi de cîte ori se înclina 
şi săruta pămîntul, de atitea ori bătrîna își umplea 
ochii cu viziunea celorce se legănau în văzduh, parcă 
pentru a se încredința că ceea ce vede e adevărat. 


Cînd flăcările izbucniră pe ferestele castelului. 
şi încunjurară toată clădirea luminînd cuprinsul, 
cete de oameni înspăimîntați ţișniră prin toate ieși- 
rile dosnice, năvăliră în curte și se opriră aiuriţi, 
nemaiavînd încotro fugi, iar în urma lor, urlînd cu 
gurile larg deschise, cu capetele goale, zburlite, în- 
vîrtind în miîini pari, ciomege, topoare, ghioage, altă 
ceată năvăli pe urma celor dintii, le ajunseră și 
bătaia pe viață şi pe moarte se încinse. 

— Asta-i altă răfuială ! rîseră străjării cei cu: 
suliți. Haidăii, ciobanii, porcarii, argaţii plătesc- 
slujitorilor celorlalţi facerile lor de bine !... Au în- 
țeles și ei că le-a sosit miîntuirea. 

Incendiul uriaș al castelului lumina priveliștea: 
colorînd-o în roșu şi întunecînd-o brusc acolo unde 
flăcările scădeau... 

— Aşa lumina aseară și pojarul de la Ludoşel! 
spuseră aceiaşi străjări. Am fost acolo călări. Ne-au 
trimis stăpînii să vedem ce arde de se luminase 
tot cerul. Și noi am înțeles cine sînteţi, am știut 
că vă duceți „în sus“, dar stăpînilor le-am spus 
că arde un stog de fin. Nu voiam să fugă de: 
pedeapsă !... 


Acuma ceata care coborise din Făgăraș, 
din Haţeg, din Hunedoara, din Sebeş era neînchi- 
puit mai mare. lar şiragul de care ce venea scîr- 
țiind în urmă părea fără capăt. Pe dreapta Mure- 
şului, departe, se vedeau fumuri înălțîndu-se și 


cuprinzînd cerul, iar noaptea incendii uriașe lumi- 
nau ca ziua. 

— Lucră, lucră ai noștri şi acolo! Lucră şi gră- 
besc şi ei către miazănoapte ! se bucura Anton din 
Almășel. Către Ocna Mureșului. 

Umblau acuma pe drum bătut, „drumul sării“ 
care, împărțindu-se în trei, cobora către Alba, suia 
către Cluj și Maramureș și trecea Mureșul la Aiud 
și la Vinţ ca să pornească spre Arad. Erau drumuri 
vechi de cînd lumea, pe care călătoreau bulgării de 
sare scoși de „ocnași“ la Ocna Mureșului sau Ujvar 
cum îi spuneau ungurii, bulgării de sare care consti- 
tuiau cea mai sigură și mai neîntreruptă curgere 
de bogăţie în visteria crăiască. Pentru că sarea era 
a regelui şi în numele regelui stăpînea ocna — po- 
runcea şi asupra armatei de cămărași și paznici de 
la Ocna Mureşului. Tăietorii erau iobagii regelui, 
ei nu aveau decît să muncească și să asculte de po- 
runcile cămăraşilor. Altfel tortura și, în cazurile 
cele mai ușoare, amenda. Amenda din bietul lor 
cîştig de robi muncitori în adîncul pămîntului... iar 
cămărașşii se purtau cu ei mai rău decît nobilii cu 
iobagii plugari, mai rău decît cu cîinii! 

Cu mult înainte de a se vedea bărăcile, bor- 
deiele, şoproanele și saivanele de la Ocna, o mică 
ceată de oameni ieși înaintea convoiului. 

— Vă duceţi „în sus“? strigară ei de departe. 

— În sus! Sînteți de la Ujvar? 

— De la Ujvar! 

— Îndrăzniți mai aproape. Ce-i acolo ? 

— Minia lui Dumnezeu ! oftară „ocnașii“ apro- 
piindu-se. 

— Voi nu mergeţi ? 


B 

— Nu putem. De cînd s-a miniat craiul pe noi, 
ne-au dublat paza. Sînt acolo oşteni, străjări, căãmaā- 
rași, încît nu-i chip să mai facem vreo mişcare ! 
Am aprins deunăzi focuri... ca toată lumea. Au 
sărit să ne prindă, să ne osîndească, să ne pedep- 
sească. Pentru opt dinari ne cer să tăiem o sută de 
pulgări de sare! Dar ca să tai o sută de bulgări 
îţi trebuie o săptămînă și încă dacă ești tînăr, și 
voinic, şi sătul ! Numai așa ai putea, va să zică, să 
scoţi un dinar pe zi. Dar ce-ţi ajunge un dinar pe 
zi dacă toate merindele se află în mîna cămăra- 
şilor şi ei pun preţurile, de nouă nu ne mai rămîne 
nimic şi veşnic ne ghiorăie maţele de foame ? Ne-am 
jăluit, am izbutit să trimitem o dată vorbă craiului 
şi a venit poruncă să se stirpească asuprirea și 
prada cămărașilor. $i atunci am prins oleacă de 
curaj ş-am început a ne aduna, a ne spune neca- 
zurile şi a ne jălui. Dar ne-au pîrît cămărașii şi 
craiul le-a dat lor dreptate. lar nouă ne-a trimis 
poruncă să nu ne mai adunăm şi să nu ne mai jă- 
luim, pentru că dacă ne prinde, ne schilodeşte şi 
tot ce avem acasă, în bruma noastră de gospodărie, 
ne ia în folosul craiului! Cum să te mai scoli? 
Hoţii cei mari sînt cămăraşii. Noi ar trebui să pri- 
mim de la craiul, de patru ori pe an, anume me- 
rinde şi anume cîtime de vin, carne, pîine și cîte 
o pereche de schimburi de cînepă. Dar cine le 
vede ? Cămărașii le primesc, cămărașii le împart 
cui vor ei, mănîncă merindea, beau vinul și noi 
răbdăm. Acu au simţit că s-a sculat sărăcimea și 
ei ţipă de frică să nu ne sculăm și noi. Ne păzesc 
zi şi noapte şi nu putem face nici o mișcare pentru 
că niciodată nu ne putem strînge toţi la un loc: 


cînd o jumătate dintre noi iese la soare, cealaltă 
jumătate coboară în ocnă, și tot așa... 

— Haidem, se grăbi Anton. Cunoașteţi așezările ? 

— Ca-n palmă! Numai băgaţi de seamă că oș- 
tenii şi paznicii sînt înarmaţi. Şi cămărașii... 

— Nu te îngrijora. Sînt toţi acolo? 

— Toți! Îi puteţi lua ca din oală, dacă încon- 
juraţi ocna şi odăile. Iaca, o parte din oameni a 
poate lua pe drumul de acolo şi cealaltă parte la 
stînga, pe aici. Capetele se pot întîlni tocmai acolo 
sub dumbravă și atunci nu mai scapă nici pasărea... 

Anton împărţi porunci. 

Înconjurară toată aşezarea și începură să strîngă 
cercul, pornind anume cercetași către bordeiele 
ocnașilor. Acolo trebuiau să afle schimbul de ciocă- 
nari ieşiţi la odihnă, în vreme ce celălalt schimb 
se şi afla trudind în măruntaiele pămîntului. Pe 
cei de la odihnă trebuiau să-i scoale și să se unească 
cu dînşii... Dar, fără veste, trosniră cîteva puști și 
oamenii se speriară. 

— Arcele ! strigă Anton și, îndată, sub mîna lui ` 
alergară arcaşii cu Gorun și Onuţ în frunte. 

Grindina de săgeți porni și strigăte de durere 
şi mînie urcară în văzduh. Un alt trăsnet de puști 
îi răspunse și îndată altă grindină de săgeți îi urmă 
acoperită și ea de blesteme și urlete de durere. 

— Asta poate dura pînă mîine! se scărpină 
Anton în cap. Era evident că fără o năvală pu- 
ternică şi repede, care să dea peste cap ceata osta- 
şilor pușcași aflată între bordeie şi gura ocnei, 
pătălia aceasta, la care nu se așteptaseră, ar fi putut 
dura cine ştie cît. 


— Un cămăraș a scăpat şi a fugit călare! se 
înălță un strigăt fără veste și un tropot se auzi 
îndepărtîndu-se. i 

— S-a dus după Sie se auzi alt strigăt în- 
grijorat. 

— Năvală cu toți odată! ar fi vrut să strige 
Anton din Almăşel, dar nu mai avu cînd. Ca din 
senin se dezlănțui asupra ostașilor o năvală la care 
nimeni nu se gîndise: Înarmaţi cu ciocanele lor 
cu coadă lungă, cu care ieșiseră de curînd din fun- 
dul pămîntului, ocnașii aflaţi sus, la odihnă, își pă- 
răsiră bordeiele și se repeziră furioși asupra osta- 
şilor și cămăraşilor. Năvăliră o dată cu ei şi iobagii 
cu furci și topoare şi în scurtă vreme cămărașşii, 
ostașii și paznicii fură făcuţi nevătămători. 

În seara aceleiași zile se făcu judecată. 

Oamenii au legat pe paznici și pe cămărași și i-au 
tras pînă lîngă gura ocnei. Ş-acolo s-a sculat un 
tăietor : 

— Unde-i merindea, şi vinul, şi straiele pe care 
ni le-a trimis craiul de Anul nou? 

— Vi le-am împărţit! a îndrăznit un cămăraş. 

— Mie mi-ați dat partea mea ? 

— ... Dacă n-a ajuns! 

— De ce ne trageţi din plată toţi dinarii numai 
pentru mîncarea pe care ne-o zvirliți ca la cîini? 
De ce nu ne mai lăsaţi nici un ban? De ce nu ne 
dați voie să ne cumpărăm noi, din. sate, ce-om 
putea și cum om putea ? strigă altul. 

— De ce ne jăfuiţi ca-n codru ? 

— De ce ne schilodiţi cu călăul ? 
`. — Şi mie de ce mi-aţi tăiat mîinile amîndouă ? 
strigă dintr-o dată un glas gros și un tăietor scurt 
şi îndesat ieși la vedere ţinîndu-și înălțate amîn- 


două, braţele, cu labele tăiate. Mînecile largi ale 
i cămăşii îi căzuseră spre umeri și cioantele acele 
lipsite de labe păreau două lemne uscate, castanii, 
lustruite şi acoperite cu puf scurt, auriu. O mişcare 
de groază trecu ca un freamăt printre răsculați și 
înainte de orice întrebare, un alt tăietor înalt şi cu 
umerii înguști se ivi lîngă omul fără mîini. 

„__— Şi mie pentru ce mi-aţi scos ochii? întrebă 
el cu un glas înalt, gîtuit, aproape de țipăt. În 
locul ochilor avea două găuri sîngerii, afunde. Mai 
făcu un pas şi se răsuci ca să-l vadă şi să-l audă 
toată lumea, și un murmur de indignare şi milă 
străbătu mulțimea. Oameni buni, ţipă el, cînd am 
văzut că nu mai pot răbda, că mă fură craiul și 
mă pradă cămăraşii lui şi mă schingiuieşte călăul 
lor, am gîndit să fug, eu şi tovarășul ista al meu. 
Și ne-au prins. Nu-i voie să fugi de la muncă și 
să aduci pagubă drăguțului de crai! şi atunci au 
"chemat călăul. 

— Uite-l, întinse ciungul un braţ calic către o 
mogîldeaţă cu chipul smolit și plete peste obraji, 
care căuta să se ascundă la spatele cămăraşilor, 

— A venit şi el? întrebă orbul. Vedeţi să nu-l 
scăpaţi. Și pe tovarășul meu l-au lăsat fără mîini — 
i le-au tăiat cu securea — iar mie mi-au scos ochii 
ca să fim de pildă altora !... 

— Acu amindoi abia facem un singur om, strigă 
din nou ciungul. El are miîini, eu am ochi... așa ne 
întregim şi trăim cum putem, pentru că așa au vrut 
cămărașii şi călăul măriei sale !... 

Jos, la picioarele lor, se zvircoleau și scînceau 
cămărașii legaţi şi îngenuncheaţi să dea seama. 

—Acu judecaţi-i voi şi osîndiţi-i după fapte ! se 
înălță glasul lui Anton. 


— Osînda-i una! strigă dintr-o dată un tăietor 
care tăcuse pînă atunci, întunecat. Călăul, mîinile 
şi ochii !... Fiecăruia !... Și uite gura ocnei! Îi aş- 
teaptă ! Vreţi, fîrtaţilor ? 

— Osînda-i una ! strigă uriaş mulțimea tăieto- 
rilor sculată în picioare, gata să făptuiască ea în- 
săși osînda. 

Călăul fu silit să-și aducă singur trunchiul şi 
pedeapsa începu. 

Onuţ îşi duse palmele la ochi și părăsi mulțimea 
clătinîndu-se. 

— Adevărat, vorbi fără veste Gorun în urma 
lui, ca să poţi vedea și să te poţi bucura de o ase- 
menea pedeapsă trebuie să fi suferit și îndurat atît 
cît au suferit și îndurat cei care pedepsesc acu!... 

În noaptea aceea la Ujvar, după judecată și pe- 
deapsă, se aprinse pojar şi arse toată așezarea pînă 
rămase numai cenușă și serum. lar dincolo de Mureş 
alte învăluiri de fum şi de flăcări însemnau drumul 
de foc și de sînge pe care înaintau către miazănoapte 
alți asupriţi, flămînzi, desculți și schilodiţi... 

Acuma convoiul răsculaților, mărit cu 
tăietorii de sare de la Ocna şi cu tîrgoveţii și mește- 
şugarii care i-au așteptat la Vinţ și alţi tîrgoveți şi 
meşteşugari de la Aiud, care-i ajunseră din urmă, 
devenise în adevăr uriaș. Vremea era frumoasă, 
deşi nopţile erau încă reci. Noaptea oamenii dor- 
meau în căruțele cu covergi făcute din ţoale găsite 
în castelele prădate şi la Ocna. 


Ziua, oamenii mergeau pe jos într-un şirag ne- 
sfîrşit și într-o larmă care urca pînă la cer. Din 
toate aşezările prin care treceau și de pe toate dru- 
murile lăturalnice se apropiau de ei alți oameni, 
care-i aşteptau cu coasa pe un umăr, cu traista cu 
merinde pe altul. Nu întreba nimeni de unde și 
încotro. Cei ce așteptau se alăturau, își potriveau 
pasul și mergeau și ei. Acuma urcau pe valea So- 
meșului și primăvara se făcea simțită în albăstrelele 
ce -se iveau dintre frunzele vechi căzute sub copaci, 
în miţișorii sălciilor din luncă, în zborul pițigoilor 
speriați de larma care umplea cuprinsul. Castelele 
şi conacele senioriale întîlnite arătau pustii. Fuse- 
seră părăsite în grabă de stăpiînii care simţiseră 
primejdia. Oamenii intrau în ele dărîmînd porţile 
şi spărgînd ușile, luau ce era de luat şi puneau 
foc. Era prima pedeapsă pe care o aplicau celor ce 
goneau să se pună la adăpost, ori să-și alcătuiască 
o apărare şi o răzbunare. Cîmpiile erau pustii. Ni- 
meni nu ieşise la muncă. lobăgimea se mișca spre 
miazănoapte, ca un val nesfîrşit, către un loc încă 
necunoscut, unde, nu se ştia cum, avea să se ho- 
tărască soarta ei. Şi către ea alergau să-i sprijine 
opintirea, sprijinindu-și interesele lor, tirgoveti, 
meşteşugari și mulţi mici nobili sătui să mai rabde 
teascul sub care-i apăsa şi pe ei marea nobilime... 

Dar înainte de a ajunge la Gherla — de cum dă- 
dură să ocolească un cot de dumbravă — o ceată 
mare de oştire regulată, călări și tălpași, le ieşi 
înainte. 

— Ostaşii voievodului Ciacu ! îi cunoscu Gorun 
după straie. Asta e isprava cămărașului care ne-a 
scăpat aseară ! 


În fruntea cetei ieși un călăreț, își struni calul 
drept în fața ţăranilor şi strigă cu glas puternic: 

— Încotro ? 

Oamenii se opriră, șirurile se buluciră şi cape- 
tele se înălțară curioase. Anton dădu să iasă îna- 
intea călăreţilor cînd glasul lui Gorun îl opri: 

— Ia stai! Voi care sînteți în față, aplecaţi-vă, 
să nu vă pălim!... Aşa! 

Şi în clipa următoare o săgeată zbîrnii pe sus 
şi călărețul trase o dată de frîu. O mînă i se înălță 
scurt ca pentru a da o comandă și el căzu cu faţa 
în coama calului. Ceata de ostaşi rămase năucită. 
Nu-şi putea închipui atîta îndrăzneală. 

-- Acu ! Toţi arcașii ! strigă Gorun și în aceeaşi 
frîntură de clipă un vîrtej de săgeți se abătu asupra 
ostaşilor. O seamă dintre ei căzură, o seamă de cai 
rămaseră fără călăreţi, împiedecînd năvala cu care 
ceilalți porniseră asupra iobagilor. Iar avîntul oștirii 
mai fu oprit de un alt val de săgeți și de împotri- 
virea fără seamăn de cutezătoare a unor ghiogari 
şi cosași care își ridicară armele ca o pădure într-un 
iureş fără nume. Pietre, lemne, crengi din dum- 
bravă se abătură grindină asupra călăreţilor și o 
perdea de furci cu colții de fier sfirşi prin a speria 
caii înțepaţi și loviți fără milă, a izbi în oșteni, a-i 
copleși cu numărul lor și a-i împrăștia. Caii sînge- 
rînd se îndesau să se adăpostească în dumbravă, 
şuiere şi răcnete de comandă chemau ostași la o 
fugă fără nici o rînduială și în scurtă vreme drumul 
se arătă slobod. Ici, colo leșurile ostașilor şi cailor 
arătau că acolo fusese un cîmp de luptă. 

Încălziţi peste măsură, ţăranii păşeau acuma 
voinicește înainte, veseli. 


— Nu vă bucuraţi prea tare! le strigă Gorun. 
Păcătosul de cămăraș care ne-a scăpat de la Ocna 
se vede că a cerut ajutorul cetei aceleia pe care 
o fi găsit-o undeva în drum. Dar asta, desigur, a 
fost fără știrea voievodului. Cînd are să trimită 
voievodul oștire asupra noastră, atunci să vă vedem ! 

Dar prevestirea aceasta nu strică avîntul şi 
bucuria nimănui !... 

La Gherla-i aștepta o ceată de meșteșugari care 
le aducea căruțe pline cu arme: arcuri, arbalete, 
săbii, săgeți și... puşti! Pentru cea mai mare parte 
dintre. țărani, pușca era o armă nouă, necunoscută. 
Le lăsară deci în căruțele lor și porniră cu ele îna- 
inte, mereu înainte. La Ocna Dejului îi așteptau 
tăietorii de sare de acolo, care își căpătaseră sin- 
guri slobozenia și alcătuiau acuma o ceată da oa- 
meni diîrzi, înarmaţi și nerăbdători. lar la Olpret 
le ieşiră înainte cneazul Torda din Ocroinda și Tlie 
cel Mare. 

— Bădiță Torda! alergă Onuţ cu braţele des- 
chise. Ai venit şi domnia ta ? 

` Cneazul Torda rise. 

— Cum s-ar fi putut fără mine ? Dar ce are să 
se bucure Mihail ! 

_— A venit tătuța ? sări Onuţ nemaiaflîndu-și 
astîimpărul ! 

— Încet ! îl domoli cneazul. Ai să-l vezi curînd. 

— Bine, dar dacă a fost să fie așa, de ce nu 
m-a luat cu el? De ce singur? 

„— Tu ai venit pe unde a fost mai uşor, îl lămuri 
Torda. Pe unde totul era gata făcut şi nu mai ră- 
mînea de împlinit decît drumul fără primejdii. Noi... 
şi Torda dădu din mînă voind să arate că drumul 
făcut de el și Mihail fusese mult mai greu şi Onuţ 


tăcu, înțelegînd din nou că sînt în isprava aceasta 
multe lucruri pe care el nu le pricepe încă... 

Ilie cel Mare îndreptă mulţimea către înălţi- 
mile care urcau înverzite, gheboșate, pînă în fun- 
dul zării, stăpînite parcă de un deal mai mare și 
mai lung : muntele Bobilna. 

— Unde-i tabăra? întrebă Anton și eneazul 
Torda își întinse brațul într-acolo. 

— Uite-o ! zîmbi el, cît vezi cu ochii tot tabăra 
noastră are să fie. Deocamdată numai muntele Bo- 
bîlna e prins de ai noștri și întăriturile acolo au şi 
început. Celelalte dealuri, podișuri şi poiene sînt 
slobode, dar trebuie să le prindem noi, ca să nu 
intre în mîna nobililor. Şi numai de am încăpea şi 
noi, căci curge lume iobagă într-acolo, de te sperii! 
lată — şi cneazul le arătă pe rînd cu mîna întinsă: 
Iată, la dreapta şi la stînga Bobilnei şi pînă în fun- 
dul zării, cît vezi cu ochii Dealul Pustiu, Dealul lui 
Andrieș, Dealul lui Crai, și dacă vreţi mai aproape, 
opriţi și întăriţi-vă în Poiana Banciului, alături de 
Dealul Peșterii, uite colo la stînga... Trimit chiar 
acum cu voi pe cineva să vă arate locurile și au 
să vie alții să vă înveţe cum să faceţi întăriturile, 
după meșteșugul husit. Care şi căruţe aveţi destule ? 

— Cîtă frunză ! 

— Atunci e bine! Duceţi-vă. Am să vin să vă 
văd !... Du-te cu ei, fecioraşule ! vorbi el către Onuţ. 
Are să vie tătuţa la tine. Acu are altă treabă. 

Onuţ se supuse mîhnit... 

Pînă a doua zi, dealurile, poienele şi dîmburile 
pînă în fundul zării fură prinse de cei sosiți şi 
mulțiinea curgea mereu şi cuprindea toată întin- 
derea cît vedeai cu ochii. Erau acuma prinse, pe 
lîngă muntele Bobilna, Poiana Banciului, Dealul 


lui Crai, Valea Rea, Dîmbul lui Rotilat, Dealul lui 
Andrieș, Dealul Pustiu, și la Cruce și Valea lui Stan 
şi Poiana Cerului. Tot olatul Olpretului din hotar în 
hotar, cu văi, văiugi, dîimburi, podișuri și culmi fu 
cuprins de iobăgime şi întărit după regula husită : 
de jur împrejurul taberei șanț cu pămîntul scos 
aşezat ca o coamă pe margine, iar pe partea din 
lăuntrul șanțului, tot de jur împrejur, cîte trei, pa- 
tru rînduri de căruţe, una lîngă alta, legate cu 
lanţuri și cu ulubele ridicate, ca să nu cuprindă 
mult loc. Între rîndurile de căruţe, tot locul gol fu 
umplut cu buşteni și copaci întregi tăiați şi aduși 
din dumbrăvile vecine, iar în mijlocul acestei întă- 
rituri se alcătuiră ţarcuri din răzlogi pentru cai şi 
boi și se ridicară corturi ca pentru ședere mai 
lungă. Din loc în loc, unele căruțe puteau fi trase 
înăuntru, lăsînd în întăritură o deschidere ca o 
poartă adîncă, pentru cei care ar fi trebuit să iasă, 
ori să intre, iar un pîrîu care izvora din deal și 
care cobora spre răsărit, către Someș, fu abătut 
din cale și lăsat să umple șanțul înconjurător. Aler- 
gători anume umblau de la tabără la tabără pur- 
tînd vești, aducînd porunci și ducînd răspunsuri. 
Fiecare tabără avea conducătorii ei, iar în tabăra 
„cea mare țineau sfat conducătorii răscoalei, cei care 
purtau în mintea lor putinţele biruinţei şi mântuirii. 
Deasupra cortului lor flutura steagul răsculaților 
avînd un corb negru zugrăvit pe o pînză care fusese 
cîndva albă. 

Vestea marșului cetelor țărănești către 
miazănoapte, năvala lor asupra castelelor întîlnite 
în cale, judecata cu ștreangul a stăpînilor prinși 
şi incendierea locuințelor senioriale străbătuse ca 
fulgerul de la un capăt la altul al ţării şi goana 
nobilimii să scape de primejdie începuse. Alergau 
călări, înspăimîntați, bătînd cu călcîiele în coastele 
cailor şi uitîndu-se înapoi cu gurile căscate de 
groaza morţii. Alergau acolo unde socoteau să afle 
putere şi mîntuire : la Lorand Lepeș, vice-voievod 
al Transilvaniei și frate al reverendisimului Gheor- 
ghe Lepeș și la însuși voievodul contele Csaky. Și 
contele Csaky, socotind că niciodată mînia norodu- 
lui nu izbucnise cu atîta putere și îndrăzneală ca 
acuma, dădu sfoară în ţară, adună întreaga nobi- 
lime cu oștile ei și ale lui și porni în fruntea tut- 
rora să înfrunte cutezanța iobagilor și să pună re- 
gulă în țară. Asta nu putea fi greu. Ce putere pu- 
teau înfățișa desculţii și flămînzii ale căror arme 
nu erau decît uneltele lor de la cîmp? Şi totuși, 
pentru orice împrejurare, trimise vorbă și comi- 
ților secui și astfel întărit porni împotriva iobagilor. 
Se cutremură pămîntul de greutatea cailor îmbră- 
caţi în zale și a călăreţilor acoperiţi de platoşe și 


scuturi, şi învestmîntaţi în armuri strălucitoare, și 
zurui văzduhul de vuietul armelor care se cioc- 
neau de zale și armuri. Cine să îndrăznească să 
lupte împotriva unei atît de strălucite puteri? lar 
cînd i se spuse că gloata iobagilor se oprise şi se 
întărise pe muntele Bobilna și în jurul acestuia, 
contele Csaky își opri oastea nu departe, lîngă So- 
meş, şi îşi alcătui și el tabăra, o tabără mai rîn- 
duită, mai mândră, mai strălucitoare, ca pentru 
asemenea obraze... În mijloc un cort mare, alb, 
pentru luminăția sa voievodul, alături unul mai 
mic pentru vice-voievod și pentru fratele său reve- 
rendisimul și de jur împrejur cîte unul pentru 
fiecare nobil. Bineînţeles, în vîrful fiecărui cort 
filfiia în vînt blazonul familial al strălucitului no- 
bil care binevoia să se odihnească sub el... 

Toate acestea le știură la timp conducătorii răs- 
coalei care chibzuiau acum cum să înceapă mai po- 
trivit lupta... 

Cîteva zile Onuţ stătu să privească munca celor 
care alcătuiau tabăra și întăriturile şi puse și el 
mîna la greu. Pe urmă stătu seara la focuri cu 
alţii, le ascultă necazurile și îndreptăţirile și cu 
mare mirare le cercetă armele care de care mai 
ciudate și nemaivăzute. Erau unii care purtau 
un ciomag gros și lung în vîrful căruia, legată de 
un lanţ, se legăna o ghiulea de fier cît un pumn 
mare. 

— Ce faci cu ea ? întrebă el pe unul. 

Omul înviîrti ciomagul și izbi cu ghiuleaua în- 
tr-un copăcel dintr-o latură. Și copacul pîrîi ca 
lovit de trăsnet, se frînse și își culcă alături co- 
roana retezată ca de un topor nevăzut. Alţii purtau 
ciocane grele cu coada lungă, alții niște cîrlige lungi 


ca niște căngi negre, pline de funingine, iar alții 
furci nemăsurate, pîrlite în foc, gemene parcă 
cu țăpoiul cel vestit la lui Carciu. Toți aceştia erau 
muncitori de la băile de fier, „cocători“, „spărgă- 
tori de stînci“, „ciubărari“, „cuptorari“, cum îşi 
spuneau ei singuri. 

— Coacem stîncile ! povestea unul. Cărăm lemne 
din pădure, le clădim în jurul stîncilor în care se 
văd vine de fier și le dăm foc. Ard așa zi și noapte, 
să se înfierbînte piatra pînă în măruntaiele ei şi 
atunci turnăm peste ea apă rece pe care o cărăni 
cu ciubărul de la rîu. Și cînd turnăm apa rece, 
piatra sfîrîie, scoate aburi şi crapă. Și atunci, în 
aburul cela ca un nor fierbinte, tăbărîm noi cu 
dalta şi ciocanul și batem și batem pînă scoatem 
afară numai bucăţile cu vina de fier, pe care le 
trecem celor de la cuptoare care muncesc ca și noi 
să ţină focul nestins, suflind din foalele pe care le 
mânuie cu braţele ori cu picioarele. Le mînuie fără 
răgaz, fără hodină, fără sărbători, fără simbrie... ca 
şi noi. Doar atît cît să mîncăm ca să nu murim 
de foame ni se dă! Ca robii! Pentru că și noi și 
ei sîntem iobagi... Acu socot că s-a mîntui cu robia. 
Iaca ne-am adus furcile și căngile cu care răscolim 
în cuptoare, ciocanele cu care zdrobim stînca și 
ne-am făcut şi cîte o armă mai lungă și mai grea: 
o ghiulea de fier cu lanț... Să-i ferească Dum- 
nezeu !... 

Onuţ îşi scutură umerii ca de frig și căută pe 
Gorun. Nu văzuse încă pe cneazul Mihail și asta 
îl îngrijora și îl nedumerea. Plecă cu Gorun să-l 
caute. Coborîră în vale și urcară pe Bobilna. Stri- 
gară către paznici, spuseră ce vor şi fură lăsaţi să 
treacă. Întîlniră pe Pall. 


— Pall! strigă Onuţ îmbrățişîndu-l, unde-i tă- 
tuța ? 

— Mă tem că n-ai să poţi să-l vezi, Onuţ, fecio- 
rașule ! vorbi Pall cu glasul lui parcă mai gros decît 
totdeauna. Cneazul Mihail se află la sfat cu cei 
mari, uite colo, în cortul cela cu flamură. Nu-i chip 
să străbaţi acolo. 

— Măcar să-l văd de departe! stărui Onuţ. Se 
apropiară și prin intrarea cortului, lăsată descope- 
rită, Onuţ putu să vadă toată adunarea. Stăteau 
roată aşezaţi pe buturugi, sub lumina unui felinar 
atîrnat în mijloc, lîngă stilpul cortului. 

— Cine sînt ? șopti Onuţ. 

— Conducătorii! răspunse Pall. Uite, de la 
mijloc către dreapta, cel cu mustăţi lungi cu șfichi 
îi magistrul Pavel din Voievodeni, stegarul, alături 
e Vincențiu din Olpret, judele, lîngă el magistrul 
Anton şi alături tot un Anton, un iobag din Bo- 
gata, iar în dreapta lui îi unul Gal din Chendru. 
La stînga lui Pavel: magistrul Toma din Sic, Ion, 
feciorul magistrului Iacob din Cluj, şi Ladislau din 
Anteș, iar lîngă el, cneazul nostru... 

Onuţ îi făcu semn să tacă. În cort vorbea Mihail 
şi lui Onuţ i se părea că obrazul tatălui său e mai 
roșu ca oricînd, roșu ca atunci cînd e tare supărat, 
iar dunga dintre sprîncene, mai întunecată și mai 
adiîncă decît totdeauna. Făcu un pas mai aproape 
şi ascultă. 

— Nu-l cunoașteţi pe voievod! striga Mihail și 
glasul lui arăta aspru, nerăbdător, miînios. Nu se 
coboară el să vorbească cu un răsculat, ori cu un 
iobag, ori chiar cu un magistru sau un cneaz. Tri- 
miteţi oamenii degeaba ! Îi trimiteţi la tăiere! Nu 
ne-am sculat și n-am venit pînă aici, trăgînd ţara 


după noi, ca să ne rugăm acu de nobilime! De 
rugat am fi putut să ne rugăm şi de acasă... 

— Nu ne rugăm! se înălță glasul puternic al 
stegarului Pavel... Vrem să încercăm o învoială ca 
să nu facem vărsare de sînge degeaba ! 

— Crezi că pentru învoială a venit aici toată 
nobilimea gătită de război ? întrebă Mihail. 

— Le-am prins iscoadele ! strigă Pavel. Acuma 
nobilii știu ce putere înfățișăm noi! Le-o mai fi 
căzut nasul !.. 

— Nu-i cunoşti! clătină din cap Mihail. Avem 
putere, oameni buni! Să izbim şi să isprăvim! 
Altfel, ce ? Să zicem că avem să ne învoim, pentru 
că n-au să ne poată gîtui pe toți odată! Cum 
ne-or vedea împrăștiați, au să calce învoiala şi au 
să ne gîtuie pe rînd! Iar nobilul tot stăpîn are să 
rămiîie și iobagul tot iobag ! Pe cînd dacă-i nimicim, 
răsturnăm puterea lor şi venim noi stăpîni pe pă- 
mîntul şi pe viața noastră ! Pentru asta am venit 
aici ! 

— Vreau să încerc să nu vărs sînge de iobag! 
se încăpățină Pavel. Am dreptate, fraţilor? > 

În faţa încuviințării tuturora, cneazul Mihail 
trebui să se dea bătut. Onuţ îi văzu chipul întu- 
necat şi mîhnit înclinîndu-i-se încet pe piept. 

— Precum vezi, nu-i chip să vorbeşti astăzi cu 
tătuța, Onuţ, feciorașule ! șopti trăgînd pe Onuţ la 
o parte. Hai ! Iar pentru cneaz vino mîine, ori mai 
bine să mă reped eu să-ţi dau de veste... Azi nu-i 
chip, nu vezi ? 

Onuţ se lăsă încredinţat şi porni spre tabăra lui, 
gîndindu-se că, în adevăr, treaba pe care o începu- 
seră era mult mai grea şi mai încurcată decit i 
se păruse lui la început. 

Abia a doua zi, spre seară, se încredință 
Onuţ de cîtă dreptate avusese tatăl său să se împo- 
trivească încercării de împăciuire cu nobilimea. Se 
juca trimițind cu arcul săgeți în scorbura depăr- 
tată a unui ulm, cînd un strigăt de groază scos din 
mii de piepturi îl înfioră, speriindu-l. Alergă spre 
întărituri, o dată cu toată lumea care părea înne- 
bunită. 

— I-au ucis! strigă Gorun de undeva. Pe toți 
solii i-au schilodit şi i-au ucis! Acu i-au adus aici 
să-i arunce în șanțuri! Să vedem noi adică cine 
sînt nobilii ! 

— Şi tătuța ? strigă Onuţ îngrozit. 

— Cneazul n-a fost acolo! îl linişti Gorun. El 
nu-i iobag. Nu avea ce căuta! 

— Vra să zică a ştiut el ce spune aseară! yopti 
Onuţ încercînd să-și domolească tulburarea. 

— Cneazul Mihail știe totdeauna ce spune ! șopti 
și Gorun cu adîncă încredințare. Dacă l-ar crede și 
l-ar înţelege... 

Seara cneazul Mihail veni în tabăra lor. Mergea 
încet, cu capul plecat, greoi, tăcut. Prinse pe Onuţ 
de după gît și rămase o vreme așa, fără grai, cu 
privirile duse departe. 

— Te-am auzit, tătuţă, cînd te-ai împotrivit tri- 
miterii solilor... şi acuma i-au ucis !... 

Cneazul Mihail clătină mîhnit din cap și se lăsă 
greu pe un braţ de fîn, în cortul feciorașului său. 

— Onuţ, pruncule ! oftă el cu glas străin. Onuţ 
pruncule, și tu, bădiță, am sculat toată ţara, am 
tîrît-o aici după noi, i-am făgăduit marea cu sarea 


şi acu mă tem că n-o să facem nimic!... Glasul 
lui se frînse. À 

— Niciodată n-am crezut că în fața celei dintâi 
înfrîngeri cneazul Mihail al meu are să se mărtu- 
risească bătut! se înălță glasul lui Gorun, mai 
aspru decît oricînd. 

O vreme Mihail se mulțumi să clatine din cap 
cu deznădejde. Apoi vorbi : 

— Gorun, bădiță, ceea ce a fost astăzi nu în- 
seamnă numai pierderea celor doisprezece oameni 
pe care i-am trimis la moarte cu voia noastră. Ci 
înseamnă mai cu seamă că oamenii noştri nu-şi 
cunosc dușmanul și — ceea ce este mai amarnic — 
că ei singuri nu ştiu ce fac! Eu nu mă socot 
bătut cum te temi tu și cît am să pot, am să lupt 
pentru izbîndă. Dar în sufletul meu s-a înfipt cuiul 
îndoielii... chiar de acuma, de la început !... Nu mai 
sînt sigur de izbîndă !... 

Nu-şi isprăvi vorba. Alergători veniți de la 
Bobîlna strigau porunci : 

„Nobilii din tabăra lor pornesc încoace! Sînt 
mulți, mînia lui Dumnezeu! Pregătiți-vă! Dacă 
atacă dealul Bobilna, voi coborîți pe Valea Peşterei 
și săriţi-le în spate! Băgaţi de seamă să nu vă 
simtă înainte de vreme! Luaţi coasele! Tăiaţi 
chişiţile cailor! Dacă vă atacă pe voi, au să le 
sară în spate: cei de pe Dealul lui Crai !... Izbiţi 
cu nădejde şi cu putere !“... 

Crainicii s-au dus. 

Un val de îngrijorare și încordare căzu peste 
tabără. Oamenii își căutară armele, își strînseră 
briiele și își coborîră cuşmele pe ochi. Apoi scui- 
pară în palme și strînseră în miîini copori,iele, 
cozile topoarelor, furcilor, ţăpoaielor, baltagelor... 


Un vuiet surd se iscă undeva spre Bobilna și 
crescu puternic. 

— Vin! strigă cineva. 

— Năvălesc spre Bobilna ! Să coborîm pe Peş- 
tera ! 

— Așteptaţi ! îi domoli glasul lui Anton din 
Almășel care se suise într-un ulm. E prea devre- 
me și ne simt! Aşteptaţi să vă spun eu!... Și toți 
cătau în sus, la ulm, nerăbdători, porniţi, abia 
stăpînindu-se. 

În timpul acesta, pe dealul Bobilnei se făceau 
repezit cele din urmă pregătiri. Porţi largi se 
deschideau din loc în loc în întărituri, căruțele 
şi buștenii lunecînd încet înăuntru și lăsînd locuri 
goale, fără apărare, în vreme ce oamenii care 
împingeau cu umărul la „deschiderea“ acestor 
porţi se făceau nevăzuţi sub căruțe. Alți oameni, 
înarmaţi cu lănci făcute din coase, se culcară sub 
căruțele de la margine, cu fața către şanţ, aștep- 
tînd. Deasupra lor, în căruţe, se culcară, ascunzîn- 
du-se, alţii, strîngînd în miîini ţepoaie și furci cu 
coada lungă. Astfel, de departe, întăritura părea 
fără apărare. 

Vuietul cavalerilor care atacau se apropia uriaș. 
Și dintr-o dată cei dintii cai se iviră pe creasta 
de pămînt a şanţului. Nevăzuţi, apărătorii de sub 
căruțe întinseră coasele și sîngerară chișițile cailor 
care îngenuncheară neputincioşi. Surprinși de acea- 
stă înclinare neprevăzută, călăreţii se pomeniră 
alunecînd pe gîtul cailor, în vreme ce apărătorii 
ascunși în căruțe sprijiniră între coarnele țăpoaie- 
lor trupurile lor greoaie strălucind de platoşe și 
le împinseră cu furie în partea dimpotrivă, în apă. 
Alţi nobili se înghesuiră să ia locul celor dintii şi 


pătimiră la fel, lăsînd locul altora care veneau 
dezlănțuiţi îngrămădindu-se. Și în timpul acesta 
golurile lăsate de „porţile deschise“ în întărituri 
se umplură de năvălitori. Nici unul dintre ei nu 
simţi cînd porţile de bușteni și căruţe începură 
a luneca îndărăt, la locul lor, închizînd spărtura cu 
o mișcare puternică, continuă, implacabilă, în vre- 
me ce de undeva, de sub căruțe, arme ucigașe cură- 
țau locul de cei care se mai împotriveau. Astfel 
năvălitorii dinafară se văzură despărțiți de cei 
care apucaseră a intra, și cărora li se tăiase orice 
putință de retragere. Atunci înlăuntrul întăritu- 
rilor măcelul începu... 

— Acu! strigă în tabăra vecină Anton din Al- 
mășel, coborînd din ulmul din care văzuse toate 
cele petrecute pe podișul alăturat. Se lăsară în 
goană pe Valea Peşterei și se pomeniră la poalele 
Bobilnei, în spatele atacatorilor. Cu un chiot care 
cutremură cuprinsul, făgărășenii, tăietorii de sare, 
cocătorii de stiînci și meșteșugarii și tîrgoveţii din 
Aiud, din Gherla, din Dej, din Olpret, atacară. 
Coase se întindeau cu tăișul lung ca un șarpe, 
tăiau chișițile cailor, ori le spintecau burţile și 
căutau alţii, în vreme ce furcile cuptorarilor răs- 
turnau din șa trupurile strălucitoare de fier ale 
călăreților, iar ciocanele spărgătorilor de stînci, 
bîtele ciobanilor, baltagele pădurarilor şi ale hai- 
dăilor, ghiulelele de fier ale cocătorilor pirîiau ca 
o grindină nemaipomenit de puternică în armurile 
argintii, crăpîndu-le, sfîrtecîndu-le, străpungîndu-le 
cu trupuri cu tot. Nici toporașii haţegani, nici cei 
făgărăşeni nu stăteau degeaba. Ajutau cuptorarilor 
să împingă jos de pe cai pe nobilii înzăuațţi și 
cînd aceștia bufneau la pămînt cu toată greutatea 


fierăriei de pe ei, se repezeau, trinteau pe pieptul 
lor o opincă uriașă și ridicau toporul. Cu tăișul 
sau cu muchea, nu alegeau, dar era de ajuns o 
lovitură să străbată chivăra de argint şi să zdro- 
bească capul de sub ea. 

Carciu îşi aruncase țăpoiul. Se rupsese. Şi furios, 
se rugase de un cocător rănit de o împunsătură de 
suliță să-i împrumute ghiuleaua lui măcar pentru 
un sfert de ceas. Cocătorul i-a dat-o şi a apucat cu 
stînga un baltag... să mai schimbe... lar Carciu în- 
vîrti ghiuleaua și izbi atîta de cumplit încît din două 
lovituri zvîrli de pe cal un călăreț, rupse picioarele 
calului și turti sub el pe cavalerul prăbușit... 

— A-ha-ha-ha ! strigă el, învîrtind mereu ghiu- 
leaua. Asta-i armă, nu țăpoiul! Şi în jurul lui se 
făcu locul gol. 

Astfel ajutorul pe care nobilimea rămasă în 
vale și pe poviîrniș trebuia să-l aducă celor care 
începuseră a lupta pe Bobilna slăbise și se împu- 
ținase. Iar acolo, sus, cei care izbutiseră să intre 
pe „porţile“ întăriturii aproape nu se mai vedeau. 
Intraseră într-un vîrtej de lovituri atît de repezi, 
atît de violente, încît curajul lor slăbise. Mulțimea 
apărătorilor îi înecase, grindina loviturilor care 
curgea din toate părțile îi năucise, înfricoșîndu-i. 
Iar avîntul şi îndrăzneala apărătorilor care-i înghe- 
suiau trăgîndu-i de pe cal şi lăsîndu-i să se zbu- 
ciume răsturnați pe iarbă ca niște cărăbușşi uriași 
de fier, pînă cînd o muchie de topor le sfărîma 
chivăra și capul, erau fără margini. 

Apărătorii din căruțele şi de sub căruțele de 
lîngă marginea taberei ieşiseră acum la iveală. 
Se ațineau pe coama șanțului cu coasele (deprinse- 


seră meșteșugul) și rar caii care le scăpau. Nefe- 
ricitele animale îngenuncheau cu picioarele dinainte 
tăiate și cavalerul împlătoșat și încurcat cu picioa- 
rele în scări se apleca o dată cu calul să primească 
lovitura cea din urmă. 

Răcneau conducătorii nobilimii vînturîndu-și în 
aer buzduganele de argint cu şase muchii, roșii de 
indignare, nedumerire și rușine. Dar răcneau de- 
geaba. Nobilii cavaleri nu mai aveau nici o încre- 
dere în atotputernicia lor şi în nemernicia iobagi- 
lor care ar fi trebuit să cadă cu fața la pămînt 
numai văzîndu-i ! Socotiră deci nimerit să se lase 
păgubaşi şi, pentru că erau apăsaţi din spate de 
năvala iobagilor coborîți pe Valea Peșterii, por- 
niră spre dreapta să afle altă cale de retragere, 
mai lesnicioasă. Fuga — își aduseră ei aminte — 
o fi rușinoasă, dar tot e mai sănătoasă. Numai că 
aici, spre dreapta, îi așteptau iobagii care coborîseră 
din Dealul Pustiu și care se dovediră chiar mai 
răi și mai lipsiți de bunăcuviință decît cei de 
pe Bobilna. Chiuiau ca la nuntă și îmblăteau ca 
la arie! Cum să te pui cu ei? Mai bine ar fi 
fost s-o ia spre stînga. Și o luară spre stînga. Dar 
aici îi aşteptau cei coboriîți din Dealul lui Crai. Ce 
să ştie niște iobagi, niște desculți, niște flămînzi 
de cinstea pe care ar fi vrut să le-o facă nobilimea 
omorîndu-i chiar cu mîna ei? Desculţii și flămînzii 
au urlat și s-au repezit ca lupii. Auiau văile, se 
cutremura văzduhul şi fluturau frunzele copacilor 
ca de vînt, cînd se grămădeau iobagii să lovească. 
Mureau şi ei, dar cei de lîngă morți nu dădeau 
îndărăt. Apucau cu cangea, împungeau cu furca, 
izbeau cu toporul... 


Ori aşa... cine a mai văzut război! Nobilii mai 
bine întoarseră caii şi o rupseră de fugă. Băteau 
cu pintenii în burta animalelor și fugeau încotro 
vedeau cu ochii, numai să scape. Dar nu scăpau. 
Iobagii îi vînau ca pe iepuri, atacau calul şi 
îndată ce acesta devenea neputincios, nobilul învelit 
în platoșe, rostogolit la pămînt cu zdrăngănit de 
fierărie, nu se mai scula. Trupurile lor au fost gă- 
"site după luptă, risipite în tot cuprinsul dintre dea- 
luri, pe povirnișuri, în văiugi, pînă departe cît 
ţineau hotarele Olpretului. 

Cei care mai rămăseseră pe povîrnișul Bobilnei, 
văzîndu-se covîrşiți, pierduţi, năuciţi, întoarseră 
caii, se strînseră scară la scară și, cu sufletul la 
gură, coboriîră dealul. Cu moarte multă, cu pagubă 
mare, dar îl coboriră şi o luară la goană spre 
tabăra lor, către Someș, lăsîndu-şi morții și răniții 
în mîinile biruitorilor:. Băteau în cai cu sulițele, le 
sîngerau coastele cu pintenii și fugeau fără să se 
mai uite în urmă! 

Un strigăt uriaş de izbîndă urcă spre cer, de 
pe Bobiîlna, de pe Dealul Pustiu, de pe Dealul lui 
Crai, de pe Valea lui Stan, din Poiana Cerului, 
din Poiana Banciului... 

Iar în vremea aceasta, în cortul însemnat cu 
flamura cu corb negru de pe Bobilna, cneazul 
Mihail Săcelean striga cu glasul aproape răgușit 
şi înălțindu-și pumnii în aer: 

— Rău faceţi ! Rău şi fără cale şi are să vă 
pară rău toată viaţa. Voi greşiţi cînd îi socotiți 
oameni ca oricare! Nobilii nu-s oameni! Îs mai 
răi decît cîinii! l-am biruit, dar nu i-am nimicit. 
Să năvălim acuma, să-i nimicim ! De istov, oameni 
buni ! De istov, Pavele... Antoane! De istov! Sînt 


slăbiţi, sînt bătuţi, ce mai aşteptaţi ? Nimiciţi-i pînă 
la unul! Pînă la unul. Nici sămînța lor să nu mai 
rămiie ! Numai așa le luăm puterea şi ne încredin- 
țăm de izbîndă ! Altfel... 

Ostenit, asudat, cu o viînătaie largă sub ochiul 
sting și mîneca ruptă, stegarul Pavel din Voievo- 
deni clătina încet din cap, încercînd un zîmbet 
silit în colțul gurii. 

— Cneaz Mihaile — vorbi el trudnic — noi îţi 
sintem tare mulțămitori pentru sfaturile pe care ni 
le-ai dat pînă acum. Toate au fost bune și înțelepte, 
iar atunci cînd nu te-am ascultat, am greşit. Dar 
acuma, nu te mai putem urma ! Am biruit, da! Dar 
ştii cîți iobagi au căzut în lupta de azi? Dacă mai 
cad pe atîția, cine fămîne să se bucure de izbîndă ? 

— Copiii noștri şi nepoţii şi strănepoții pînă-n 
veac ! strigă Mihail Săcelean, pornit. Noi nu dăm 
lupta pentru mine, ori pentru tine, Pavele stegarule, 
ori pentru tine, Anton magistrule! O dăm pentru 
tot norodul nostru de iobagi care umblă după o 
altă viaţă mai omenească şi să măniînce pe sătu- 
rate... 

— Și pe care sîntem datori să nu-l ucidem cu 
nechibzuința noastră! vorbi atunci magistrul Toma 
din Olpret. Nu moarte așteaptă norodul de la noi, 
cneaz Mihaile ! 

— Dar bine, nu înțelegeţi că un singur nobil 
rămas în putere ne primejduieşte toată jertfa ? 

— Acu au văzut cât: putem ! se împotrivi Toma. 

— Să le spunem ce vrem, vorbi iar stegarul, 
şi dacă n-or vrea, om vedea atunci ce facem! 

— Destul sînge de iobag s-a vărsat pînă acuma! 
întări Anton magistrul. 


— N-am venit pînă aici să ne neguțăm sîngele ! 
strigă cneazul Mihail sculindu-se. Dacă vreţi voi 
aşa, așa să fie, dar faceți o greşeală pe care poate 
s-o plătim toți cu sîngele nostru. Porni să iasă și 
se întoarse din ușă înălțind brațul: Să nu uitaţi 
vorba mea: Pentru nechibzuința voastră de azi 
are să pătimească tot norodul! Și încă ceva să 
nu uitaţi : Dacă primim să stăm de vorbă cu nobilii, 
înseamnă că toată jertfa noastră a fost zadarnică ! 
N-a murit atîta omenire pentru ca noi să ajun- 
gem la învoiala după care stăpînul să rămînă tot 
stăpîn şi tot el să hotărască soarta norodului. A 
murit ca să răstoarne orînduirea cea ticăloasă şi 
peste viaţa noastră să rămiînem stăpîni noi! Dar 
dacă e vorba să ne supunem iar lor, ce mai stăm 
de vorbă? Haidem acasă! Şi ieși. Era încălzit, 
minios, îndurerat că nu se poate face înțeles, că nu 
poate înlătuza greșeala pe cale să se făptuiască... 

— A venit Onuţ, cneaz Mihaile, și ar vrea să 
te vadă ! îi vorbi Pall cu glasul jos și parcă mîn- 
giietor. Pall ascultase cearta şi se dădea cu tot 
sufletul de partea cneazului. El o spusese de mult: 
„Numai un leac este pe lumea asta! Seniorul 
numai cînd îi mort nu-ți mai poate face rău!“ Şi 
iată acum cneazul a venit la vorba lui şi ceilalți 
nu vor să înțeleagă și se îâmpotrivesc. Cum care 
li s-ar putea lumina mintea ? Pall era tot atit de 
mîhnit ca şi cneazul Mihail. Căută pe Onuţ şi-l 
aduse tăcînd morocănos cum nu-i era obiceiul. 

— Tătuţă! îşi cuprinse părintele cu braţele 
Onuţ, şi se aplecă să-i sărute mîna. lar te-ai supă- 
rat, tătuță ! 

— Mă tem c-o să mergem amîndoi înapoi acasă ! 
îi răspunse Mihail cu glasul străin, obosit. 


Onuţ a îngheţat. Ce-i asta? De mult nu şi-a 
văzut tatăl atîta de descurajat. Îi trecu prin minte 
întîmplarea de deunăzi şi mîhnirea de moarte a 
tatii. Nu l-au ascultat atunci și au pierit atîția 
oameni ! Și acuma ce? Tot nu vor să-l asculte? 
Sau... Onuţ îndrăznește: 

— Aici s-a isprăvit ? 

— Aici mă tem că abia începe! îi răspunse Mi- 
hail cu același glas trudit. Numai că aici strugurii 
încă nu s-au copt, pruncule! 

— Aşa, aşa! mirii Pall clătinînd din capul lui 
mare. Și Onuţ iar nu înţelege. Întoarce capul către 
corbul. de pe flamură și ridică din umeri nedu- 
merit... 

În cort însă discuţia urmează cu aceeași patimă 
şi încordare. 

— Eu ştiu că el are dreptate, își urmează vorba 
Pavel stegarul. Cine are încredere în,nobili ? Dar 
vorba lui Anton: „lobagii n-au venit aici să 
moară !“ Au venit să-și capete o dreptate şi să 
plece cu ea acasă. la să mai vedem o dată ce 
le cerem? 

Judele Vincențiu scoase o însemnare și fu gata 
să citească. 

— Însamnă înainte de orice, vorbi magistrul, 
Toma, că ţăranii care s-au sculat păstrează deplină 
supunere împăratului Sigismund... Asta ca să se 
ştie ! j 

— Şi să nu le vie în minte seniorilor să răstăl- 
măcească cum că ne-am sculat împotriva împăra- 
tului... 

— Am însemnat! spuse judele. 

— Şi mai înseamnă să se ştie că noi ne-am 
sculat numai ca să ne dobîndim din nou vechile 


noastre drepturi, pe care dumnealor, nobilii, ni le-au 
sugrumat și ni le-au nimicit cu totul! vorbi tot 
Toma. 

— Am însemnat! spuse judele. Şi acuma să 
vă aduc aminte cele însemnate pînă azi. 

— Așa, citeşte! strigară conducătorii. 

— "Ţăranii să nu mai plătească none nici din 
bucate, nici din vin. 

— Aşa, așa! încuviințară mai multe glasuri. 

— „Să fie slobozi a se strămuta de pe o moşie 
pe alta... 

— Asta numaidecit ! 

— Să aibă dreptul să-și lase, după moarte, 
avuţia cui or vrea ei și în fiecare an să aibă drep- 
tul a se aduna chiar aici, pe muntele Bobilna, ca 
să cerceteze dacă „domnii“ nu şi-au călcat cuvin- 
tul dat în această învoială de împăcăciune. 

— Aşa! tunară glasurile tuturor, încălzite. 

— Darurile, censurile și muncile celelalte luate 
azi cu puterea să se facă numai după regula 
sfîntului Ștefan, pentru care să se ceară încuviin- 
țarea împăratului, iar pînă atunci țăranii să dea 
„domnului“ lor numai un cens de zece dinari pe 
an şi să-i facă numai o singură zi de lucru la 
coasă, ori la secere... 

— Aşa! apăsară iar cei de față, în vreme ce 
glasurile celor care se înghesuiau în jurul cortului 
ascultînd se umflară ca un ecou: „Aaaşșaaa !“ 

— ..„.Dijmă din porci şi din stupi să nu se mai 
plătească, iar în vreme de război, numai căpitanii 
ţăranilor să aibă dreptul a statornici prețul me- 
rindelor cumpărate de la norod... 

— Întocmai ! 


— „lar nobilii care vor bate un ţăran, ori îl 
vor ucide, ori vor călca actul de împăcăciune, ori 
vor împiedica pe căpitanii ţăranilor să-și facă slujba 
lor cinstită, să fie proscrişi ! 

— Aşa! tunară toate glasurile odată şi cele 
dinăuntru și cele dinafară şi Gal din Chendru, cu 
toată firea lui domoală, își aruncă în sus căciula, 
ca feciorii la nuntă ! 

Acuma stegarul Pavel din Voievodeni ieşi afară 
să citească norodului condiţiile puse de iobagi 
împăcăciunii şi să capete învoirea tuturor. 


Un ostaş de rînd se înfăţișă călare pe 
coama şanţului. Purta în virful suliței o flamură 
albă. 

— Ce vrei? îi strigă un străjăr de dincolo de 
căruţe. 

— Să vorbesc cu maimarele vostru. 

Curînd Pavel stegarul pătrunse printre căruţe 
cu cîțiva soţi ai săi. Oamenii din tabără se suiră 
pe întărituri, pe bușteni, pe căruţe, să privească și 
să audă. 

f — Ce vrei? 

— Luminăţia sa voievodul vrea să stea de vorbă 
cu voi! 

Un hohot batjocoritor porni dintre oameni. Pa- 
vel întoarse capul fulgerîndu-i cu ochii. 

— Spune voievodului că noi nu ucidem solii! 
Dacă are ceva de spus, să poftească ! 

Ostaşul întoarse calul şi porni. 


Răsculaţii așteptară mult. În tabăra nobilimii 
se găsea mai multă îngimfare de cît curaj. Cine 
să cuteze să intre în cușca leului după ce solii 
iobagilor fuseseră atît de mișelește uciși? Cu 
mare greutate se aflară cîțiva nobili mai neînsem- 
naţi care se lăsară încredințaţi: Laszlo, fiul lui 
Fornasi Benedek, celălalt Laszlo, fiul lui Sza- 
mosfalvi Gyer6, Tsuki Benedek, Farnasi Deneș... 
şi porniră în sfîrșit, cu împuternicirea tuturor nobi- 
lilor din tabără, să stea de vorbă cu ţăranii. 

Se înfățişară pe dealul Bobilnei strălucitori de 
platoșe şi armuri, zuruind din pinteni, dar cu ochii 
fugari în toate părțile, să vadă dincotro pornește 
primejdia. Primejdia însă nu mai pornea de nică- 
ieri. Țăranii erau hotărîți să le cruţe viața și să 
ajungă la o înţelegere. Și atunci nobilii mai prinseră 
puţin curaj. În cortul cu flamură, în faţa tuturor 
conducătorilor taberelor țărănești și înconjurați de 
toată mulțimea răsculaților grămădiți de jur împre- 
jur, afară, să audă, să vadă, împuterniciții nobili- 
lor ascultară întîia condiție a iobagilor: Să nu 
mai plătească none nici din bucate, nici din vin... 
Și condiția aceasta li se păru atît de monstruoasă, 
atît de fantastică, încît rămaseră încremeniţi, pri- 
vindu-se cu spaimă. 

— Împuternicirea noastră nu merge chiar pînă 
acolo ! biîiguiră ei, minţind. Va trebui să ne ducem 
în tabăra noastră şi să supunem această cerere 
aprobării tuturor ! 

— Asta nu este o cerere — răspunse stegarul, 
dîrz — ci o condiţie. Vreţi, bine ! Nu vreţi ? Război! 
și dădu într-o parte pînza de la intrare ca împuter- 
niciții să vadă mulțimea învingătorilor care aștep- 
tau cu armele în mînă. 


Nobilii își plecară capul şi ieşiră să încalece 
şi să ducă în tabăra lor întîia lovitură a țăranilor... 

În urma lor Mihail Săcelean intră în cort. Era 
tot atît de mînios şi pornit ca și ieri. 

— Ştiţi cu cine staţi de vorbă și umblaţi să 
faceți pace ? strigă el cum nu făcuse încă pînă 
acum. lată ne-au sosit vești din ţară... Ticăloșii 
care n-au putut să ne biruie aici se răzbună pe 
femeile şi copiii voştri rămaşi acasă fără apărare |! 
Îi schingiuiesc, le dărîmă bordeiele, îi lasă pe dru- 
muri flămînzi și goi! Ascultaţi !... Ascultaţi cum 
bat a primejdie clopotele bisericuțelor. Ne vin 
în tabără şi cei care rămăseseră acasă ! Aici se ştiu 
mai apăraţi ! Și toţi cer moartea nobililor cu care 
voi vă împăcaţi !... În adevăr, de afară se auzeau 
strigăte nesfîrşite şi dangăt depărtat de clopote. 
Vin din miazăzi, urmă cneazul Săcelean, şi din 
apus şi din răsărit, şi vin din sus, din Maramureş, 
din Solnoc, de pe moşiile voievodului Csaky! Vin 
meșteșugarii și micii neguţători din Cluj şi Dej. 
S-au aprins iar focurile pe dealuri şi aleargă iobă- 
gimea îngrozită încoace, la noi, şi noi... ne împăcăm! 
Ne-au sosit prin Maramureş cneazul Costa din 
Riușor și cneazul Stanciul din Șerel şi popa Vilcul, 
toți fugari în Moldova de răul nobilimii şi ne-au 
spus că în Sătmar şi în Nir iobăgimea condusă 
de judele Martin a făcut o răscoală a ei! Și însuși 
palatinul Ungariei, Hedervar, care ținea judecată 
la Sătmar, a trebuit să fugă cît i-au putut caii și 
să scape! Fierbe acolo tot comitatul Sătmar. Nu- 
mai că aceia, după cum vedeţi, nu vin la noi! Nu 
au încredere ! Aceia luptă și ucid, nu se împacă! 

— Ai dreptate! strigă Pavel stegarul, intrînd. 
Ai dreptate, cneaz Mihail. În ţară e prăpăd! Tri- 


mitem vorbă nobililor să înceteze prigoana și dacă 
nu vor, izbim ! 

— Chiar azi izbim! strigă mulțimea de afară, 
înfuriată peste măsură. 

Cînd împuterniciţii nobililor veniră din nou 
cu răspunsul la cea dintii condiţie țărănească, 
dădură înapoi înfricoșaţi în faţa primirii duşmă- 
noase care li se făcu. Trebuiră să iasă conducătorii 
şi să-i apere pînă la cort. Printre răcnetele și in- 
sultele care li se aruncau, împuterniciții pășeau 
palizi, înfricoșaţi, cu sufletul la gură. 

— Nobilimea a primit condiţia voastră! încercă 
unul să îmblînzească furtuna. 

— Nu mai e vorba de nici o condiție de împă- 
ciuire ! strigă la el stegarul. Nu mai stăm de vorbă 
cu voi pînă nu încetează prigoana pe care aţi 
dezlănțuit-o în ţară împotriva familiilor noastre ! 
Mergeţi și le spuneţi aşa ! Şi dacă pînă într-o săp- 
tămînă nu primim veşti care să ne încredințeze, 
nu mai îngăduim nici o împăcăciune! Ne-om 
război şi vă stîrpim! Vă stirpim! mai strigă el o 
dată ridicînd pînza de la uşa cortului, să iasă îm- 
puterniciții pe care-i duse pînă la șanțuri, să-i 
apere de norod. 

— Şi cînd te giîndeşti că pînă în ceasul acesta 
i-am fi nimicit pe toţi și am fi mîntuit ţara ! spuse 
amărît Mihail Săcelean în cortul său în care găz- 
duise pe preotul Vilcul, pe cneazul Costa și pe 
cneazul Stanciul din Șerel. 

Stăteau toţi îngînduraţi, consternaţi, muţi. Ni- 
meni nu avea încredere în împăcăciunea cu nobilii. 

— Se pleacă acu pentru că se văd strînşi de 
puterea tuturor iobagilor uniți şi primesc orice 


condiţie, numai să-i vadă mai repede împrăștiați, 
slăbiţi ! izbucni cneazul Costa. Să-i vezi însă mîine 
cînd ne-om împrăștia, cînd ne-or vedea singuri și 
fără apărare în fața puterii lor cu ostași, și slugi, 
şi intendenţi, și călăi ! Am să mă duc eu să vorbesc 
cu conducătorii aceia ! 

— Degeaba, Costa ! oftă Mihail. Am vorbit eu 
şi degeaba! Încă nu s-au copt strugurii! 

Și Onuţ iar nu pricepu despre care struguri este 
vorba. Se apropie de popa Vilcul și-l întrebă șoptit : 

— Ce face Uca? 

— Uca a rămas cu Mara să ne ducă dorul! 

— Mara e în Moldova? se miră Onuţ. 

— În Moldova! A dus-o Cojocar pe ea și pe 
baba Ana. Te așteaptă, feciorașule !... Acasă, la 
voi, la Săcel, e jale şi pustiu! S-a ştiut că aţi 
plecat încoace, au dat năvală slujitorii castelanului, 
au nimicit tot şi au pus foc!... La noi, la Riușor 
şi la Şerel, tot aşa !... Nu mai avem casă, feciora- 
şule ! Pribegi !... Înţelegi ?... 

Popa Vilcul îşi ascunse în palme capul sur, cu 
obrajii slabi, ciolănoși şi Onuţ rămase încremenit, 
cu ochii țintă într-un ungher și cu un nod de plins 
în gît... în vreme ce Mihail se jeluia către Costa: 

— Sînt atîta de dezamăgit încît mă gîndeam 
să-mi iau feciorul şi să plec acasă! Acuma cînd 
ştiu că am rămas pe drumuri şi eu... unde să mă 
mai duc ? Să mai stăm, Costa, și să mai încercăm ? 
Poate izbutim să pornim un iureș... să nimicim 
de istov...? 

Cneazul Costa clătină din cap cu neîncredere. 

— Ori poate mergi cu noi în Moldova, Mihaile! 
şopti el mîhnit. 

Gorun şi Cojocar fuseseră trimiși din 
tabără, iscoade. Cneazul Mihail şi cneazul Costa nu 
se puteau mulţumi cu ceea ce se îndurau împuterni- 
ciții nobililor să le spună despre cele ce se petrec 
în tabără şi în mintea seniorilor. 

— Îngăduie să mă duc și eu! se rugă Pall de 
Mihail. Eu sînt ungur şi nobilimea mai mult ungu- 
rește vorbește. Am să fac treabă mai bună decît 
Gorun şi Cojocar! Ce să fac eu aici, dacă bătaie 
nu-i ? 

— Du-te ! îngădui cneazul, numai vezi să nu te 
cunoască ! În tabăra lor cea mare e fostul tău stă- 
pîn : contele Csaky! 

Pall încercă un zîmbet şi glasul lui urui ame- 
ninţător : 

— Tocmai! El pe mine nu mă cunoaște, că nu 
s-a uitat niciodată la mine! Dar eu aş vrea să 
mă uit în ochii lui măcar o dată! 

Pall căută una din armurile nobililor căzuţi, o 
potrivi pe el, o încătărămă și își puse pe cap un 
coif cu vizieră și astfel gătit încălecă. În jurul lui 
țăranii care-l ajutau la isprava aceasta hohoteau : 

— Dacă n-am şti că eşti tu, te-am dobori cu 
țăpoaiele ! 

— Vedeţi să nu mă doboriîţi cînd m-oi întoarce! 
le spuse Pall şi coborind pe Valea Peşterei se 
pierdu, încolo, spre tabăra nobilimii... 

De o săptămînă împuterniciţii veneau iar în 
fiecare zi la sfatul de împăcăciune. Şi curînd adu- 
seră vestea că seniorii au primit toate condiţiile 
puse de răsculați. Vestea iscă mare tulburare și 
bucurie. Numai în cortul cneazului Săcelean nu 


era bucurie. El nu mai lua parte la sfaturile con- 
ducătorilor iobagilor. 

— Trebuie să împiedecăm cu orice preţ împrăş- 
țţierea ţăranilor ! hotărî Mihail către Costa. Stanciul 
şi popa Vilcul și toți cei de față fură de aceeași 
părere. Numai popa clătină din cap cu neîncredere. 

— Are să fie greu! spuse el. Ţăranii vor să-și 
vadă gospodăriile, familiile... să se îngrijească de 
hrană pentru iarna care vine... Voi aţi uitat că, 
iaca, intrăm în iulie și pămîntul n-a fost lucrat 
anul ista ? Şi chiar aici merindea a ajuns puţină... 
Sînt atîtea guri... 

— Oricît de greu! strigă cneazul Costa. Atita 
vreme cît sînt aici împreună, țăranii înfățișează 
o putere. Dar odată împrăștiați iobagii, proști ar 
trebui să fie nobilii să mai respecte învoiala. Să 
vorbim cu ei, să-i sfătuim, să-i facem să înţeleagă... 
Am și văzut pe unii pregătindu-se de drum! 

— Da! Ei nu mai aşteaptă decît ca actul de îm- 
păcare să fie întărit la conventul din Cluj-Mănăş- 
tar. 

— Au și plecat acolo ! aduse vestea Onuţ intrînd 
chiar atunci în cort. 

— Cine a plecat ? întrebă cneazul Mihail. 

— Stegarul Pavel din Voievodeni, loan fiul 
magistrului Iacob din Cluj, magistrul Toma din Sic, 
judeţele Vincențiu şi încă șase conducători, Ladislau, 
Gal, Anton din Bogata ungurească.. peste tot, zece ! 

Cneazul Săcelean își stăpîni o mișcare de minie. 
Pe dînsul nu-l întrebaseră ! Li se făcuse lehamite 
de mînia și sfatul lui ! Mihail slăbise. Aproape nu 
mai dormea și nu mai mînca. Noaptea, cînd se 
deștepta, Onuţ îl găsea cu capul sprijinit în palmă 


şi cu privirile aţintite într-un colţ în care nu se 
vedea nimic. 

— Nu dormi, tătuță? 

El făcea un gest cu mîna a lehamite și Onuţ 
se întorcea pe cealaltă parte, oftînd și lăsîndu-l 
singur cu gîndurile lui. 

Ofta și cneazul. El pornise în războiul acesta 
cu alte planuri şi nădejdi. Acuma. cînd se lovea 
de neînțelegerea răsculaților ca de un zid de nepă- 
truns, se gîndea că-și primejduise zădarnic viaţa 
şi starea pe care o avusese: cneaz pe viaţă și cu 
drept de moștenire ! În cazul unei împăcări, el nu 
se mai putea întoarce la locul și la slujba lui! Îm- 
păcarea îi punea în primejdie viața lui şi celor ai 
lui și iată împăcarea se făcea, stăpînii rămîneau 
tot stăpîni și ei, răsculații, vor rămîne să le plă- 
tească stricăciunile, şi pagubele, și cutezanţa cu 
care s-au sculat... 

În adevăr, cei zece împuterniciți ai iobagilor s-au 
dus la Cluj-Mănăștur, au sprijinit pe masa con- 
ventului pumnii lor mari și puternici, au primit 
actul de împăcare întărit după lege şi s-au întors 
în tabără. 

În toată noaptea aceea vuietul bucuros al gla- 
surilor răsculaților, sfaturile în jurul focurilor pe 
culmile dealurilor din jurul Bobiîlnei, punerile la 
cale şi planurile făcute pentru ziua de mîine, bine- 
cuvîntată cu noile rînduieli dintre iobagi şi stăpîni, 
urcară pînă la cer. Şi tot în noaptea aceea sosi în 
tabără Gorun aducînd o veste: Nobilii nu-și desfac 
tabăra și nici gînd nu au să se împrăștie. 

— Aşteaptă să ne împrăștiem noi ! strigă Mihail 
Săcelean în cortul conducătorilor, unde alergase cu 


vestea. Să ne păstrăm puterea, oameni buni, măcar 
acuma ! Să rămiînem uniţi și noi! 7 

— S-o păstrăm, îngăduiră şi conducătorii, înțe- 
legînd însemnătatea acestei rînduieli. Dar cît? 

— Cît vom putea mai mult! Nici lor nu le dă 
mîna să întîrzie la nesfîrşit, vorbi Mihail. Să 
aşteptăm măcar o lună, dacă nu mai mult... ca 
să fim gata pentru orice împrejurare. 

În adevăr, iobagii mai putură fi opriți în tabără 
o vreme. Micii nobili, care se alăturaseră lor, însă 
plecară unul cîte unul. 

— Nu mai putem întîrzia! se îndreptățeau ei. 
Ne piere pîinea pe cîmp. Calicim! Seniorilor le 
dă mîna, că ei au! Noi... 

Şi s-au dus... 

În cortul lui Mihail, Gorun, întors în tabără, 
povestea : 

— În tabăra nobilimii e mare frămîntare. Hojma 
pleacă alergători în toate părțile... duc veşti... po- 
runci... cine-i ştie ? 

— N-ai intrat în tabără ? 

— N-a fost chip! Am vorbit însă cu străjării 
lor... Numai Pall a intrat. Purta armură și chivără 
cu vizieră... Numai după glas l-am cunoscut, că 
nimeni n-are glasul lui! Are să vie şi are să ne 
spună... 

— Dacă a scăpa ! se îngrijoră popa Vilcul care 
părea foarte descurajat. 

— Dacă nobilii hrănesc cine ştie ce planuri tică- 
loase, le vom ști! îi încredință Mihail. 

Curînd aduse veşti şi Cojocar. 

— Nobilii pregătesc o dietă la Turda! spuse 
el gifiind. Venise în galop de la Someş pînă în 
tabără. Au trimis veşti în toate părţile să adune 


pe cine trebuie, iar din tabăra lor au să se ducă 
la dietă, şi voievodul, și vice-voievodul, și popa cel 
mare de la Alba... 

— N-ai făcut bine că nu te-ai dus și tu pînă la 
Turda să vezi ce este! îl ţinu de rău Mihail. 

— S-a dus Pall! M-a întîlnit, mi-a poruncit 
să-ţi spun să trimiți pe Gorun la Turda și s-a 
tot dus ! El a fost în tabără! A cerut să vorbească 
voievodului şi l-au dus la voievod! A început să-i 
spună o minciună pe ungureşte şi a cerut să vor- 
bească numai între patru ochi. Au rămas singuri 
şi a îndrugat că vine din Sătmar, că l-a trimis 
însăși luminăţia sa, palatinul Hedervar, să spună 
voievodului că şi la Sătmar s-au sculat iobagii... 
Voievodul își scosese chivăra şi o pusese alături, că 
era cald... Şi cum stătea așa, Pall, vorbind, s-a 
aplecat și i-a băgat mîna în plete, a tras o dată, şi 
cînd luminăţia sa a boldit ochii şi a dat să răc- 
nească, Pall i-a băgat pumnul în gură. „Să nu 
răcnești, zice, că te ucid! Tu, zice, ai pus călăul 
să mă bată și să-mi scoată unghiile, cu cleștele și 
eu n-am răcnit! Iaca, eu nu te bat şi nu-ţi scot 
unghiile, dar dacă pui la cale vreo ticăloşie împo- 
triva iobagilor, să știi că de mîna mea nu scapi !“ 
Şi după ce i-a spus aşa, i-a scos pumnul din gură, 
şi cînd l-a pălit o dată sub barbă și-a mușcat limba 
luminăţia sa de i-au dat lacrimile. lar Pall s-a 
aruncat pe cal şi a şters-o! L-am întrebat: „Ce 
faci acu cu armura asta ? Te duci cu ea la Turda ?“ 
„O ţin, zice, cît mi-a trebui. Pe urmă o zvirl, zice, 
într-un şanţ, că pe dedesubt am straiele mele !“... 
Aşa că acu Gorun să se ducă la Turda... 

Şi Gorun s-a dus la Turda. Unde însă să-l afle 
pe Pall? Din unul, din altul, a aflat că în casa 


consiliului orășenesc urmează să se ţină dieta nobi- 
lilor. 

— Vor să dea peste cap înţelegerea de la Bo- 
bilna şi să ne robească din nou! spuse Gorun ciz- 
marului cîrpaci care tocmai îi dădea această veste, 
tot reparîndu-i încălțămintea cu talpa spartă. 

— Asta-i dieta lor? întrebă cizmarul cu sula 
în mînă. 

— Asta-i! 

— Şi noi să ştim şi să-i lăsăm ?.. 

Cît ai clipi, toată ulița aceea cu oameni săr- 
mani, cîrpaci, meşteşugari mărunți, aflară vestea. 

— Năvălim peste ei! propuse careva. 

— Sîntem puțini! socoti Gorun. Ei, dacă am 
avea aici și nişte țărani cu coasele... să vedeți ce 
nuntă le-am face! 

Şi chiar în ziua aceea meșteșugarii au alergat 
către satele din jur şi clopotele bisericuţelor au 
început a suna a primejdie. Se umplu tîrgul de 
iobagi mînioşi și puși pe bătaie. 

— Ce-i ? strigară ei către cîrpaci. 

— Ce să fie ? strigau și cîrpacii. laca-aşa şi aşa! 

— Unde? 

— În casa consiliului orășenesc! 

— Hai acolo | 

Și s-au dus. Gorun în fruntea țăranilor, iar Pall, 
cu care se întîlnise, în fruntea sărăcimii tîrgului pe 
care o scociorise și o adunase din toate ulicioarele 
şi bordeiele mărginaşe. Aşteptară să sosească mai- 
marii nobilimii și cînd îi ştiură pe toți adunați în 
casa aceea, năvăliră. Porțile se prăbuşiră sub to- 
poare, paznicii fură făcuți una cu pămîntul și no- 
bilii care încercară o împotrivire fură luați în 


furci şi în țepoaie. Ceilalţi socotiră mai cuminte 
să sară pe ferestre și să dispară pe uși dosnice. 
Dar, chiar așa, puţini scăpară. Mulțimea furioasă 
îi urmări răcnind, doborîndu-i și nimicindu-i. La 
isprava aceasta barosul potcovarilor și sula cizma- 
rilor şi cîrpacilor se dovediră a fi arme nepreţuite. 
Nu-i armură care să reziste unei lovituri de baros 
şi nici scut din piele de bivol prin care să nu 
pătrundă o sulă ascuţită şi furioasă... 

Numai voievodul și fratele reverendisimului au 
scăpat mai ieftin. Simţiseră din vreme și se puse- 
seră la adăpost. Altfel... 

— Poate n-oi muri eu fără să dau ochii cu dînşii ! 
ameninţă Pall tot învîrtind o armă ciudată, smulsă 
unui nobil. Era o bilă rotundă de oţel, cît un măr 
mijlociu, cu colți lungi şi foarte ascuţiţi de jur 
împrejur, prinsă printr-un ax de o coadă ca de bici. 
Era grea şi foarte lesne de mînuit. Numai una să 
dau cu ea — spuse el către Gorun — și gata! Dar 
tot mai bine mă împac cu bila cuptorarilor! 

Așa s-a sfîrşit dieta de la Turda, 

— Să vă spună ei cum a fost, ca să vedeţi și 
voi cu cine ați făcut împăcarea! strigă cneazul 
Mihail în cortul conducătorilor. 

Şi Pall şi Gorun povestiră toate cum au fost 
şi cum săreau luminăţiile lor pe ferestre și alergau 
peste șanțuri să-și caute caii şi să fugă! 

Se veseliră conducătorii de o asemenea petre- 
cere, dar pe urmă rămaseră pe gînduri și cu inima 
îndoită : parcă, în adevăr, avusese dreptate cneazul 
Mihail, de la începutul începutului !... „Să fim cu 
luare-aminte“, își spuseră ei şi iscoade isteţe fură 
trimise în grabă spre tabăra nobilimii... 


Nu întîrziară mult scoadele. Într-o 
săptămînă se întoarseră toate cu vești foarte în- 
semnate : iar era mare frămintare în tabăra nobi- 
limii, iar umblau alergători și soli trimiși undeva 
în josul ţării şi nobili încă neştiuți pînă atunci so- 
siră în tabără zuruindu-și armele și armurile şi ră- 
maseră acolo. Se zicea că noii sosiți aveau sfaturi 
lungi cu conducătorii taberei, după care sfaturi, 
alți alergători porneau în goană în toate părţile. 

— Ceea ce n-au putut pune la cale la Turda — 
socoti cneazul Mihail — înjgheabă acum la adă- 
postul taberei. Adică n-am putea noi pune mîna 
pe unul din acești noi sosiți la sfat, să-l strîngem 
pînă ne-a spune tot ce știe? 

— Tocmai mă gîndeam și eu! răspunse cneazul 
Costa. Numai să nu ne socoată drept călcători de 
învoială și de aici să rupă împăcarea. 

— Poate că atîta așteaptă ! bănui Mihail. 

— Dar dacă am prinde unul fără să ne simtă 
cei din tabără și să nu ne mai știe nimeni? în- 
trebă Pall, aflat de faţă. 

— Cu oleacă de chibzuială, se poate! Eu zic 
să mergem la faţa locului și să hotărîm acolo... 

Numai popa Vilcul rămase în tabără. Cneazul 
Mihail, cneazul Costa, cneazul Stanciul, Pall, Go- 
run, și Cojocar, şi Onuţ încălecară şi coborîră prin 
Valea Peșterei. Gorun și Onuţ își luaseră arcul și 
tolba. 

— Cine știe la ce pot fi bune! socotise Gorun, 

Pe malul Someșului se opriră. Dincolo începea 
tabăra nobilimii. Trecură pe pod umblător şi pri- 


viră îndelung. Din valea rîului povîrnișul urca lin, 
cuprinzînd măguri şi dealuri pînă departe. 

— Pînă unde? întrebă Mihail. Să-i facem un. 
ocol ca să ne dăm seama! și porniră la pas. 

— Pînă la Căpilna ! lămuri Pall. lată dealul de 
colo îi zice Căpilnița. În spatele lui se află tîrgu- 
şorul. Colea, pe podișul din stînga căruia îi zice 
Podul Curţii, s-au statornicit luminăţia sa voievodul, 
şi vice-voievodul, şi reverendisimul. Iaca acolo trei 
corturi vinete. Ale lor sînt ! Am fost eu de am vor- 
bit cu luminăția sa şi atîta de tare ce i-a plăcut, 
încît ajunsesem dincolo de apă şi el încă nu ieșise 
să mă petreacă ! 

Ceilalţi rîseră. 

— Bine, dar văd străjări în jurul cortului! se 
miră Mihail. Nu te-au simţit ? 

— Ce puteau să-mi facă? rise Pall. Aveam pe 
mine armură și arme de nobil şi purtam chivără 
cu vizieră ! Eram de-ai lor! lată mai încolo dealul 
Delnițelor și alte corturi şi pe urmă povîrnișul cela 
care se cheamă Coasta Măzărichii. Acolo stau stră- 
Jării şi ostașii de rînd. Pe urmă aşezările acele de 
corturi albe sînt locuite numai de nobili: Poie- 
nița, Dealul Malului şi în stînga, ocolind încoace, 
vine Valea Rea, Vîrful Rodului, Ponoarele şi Coasta 
Florii. Toate la un loc, vra să zică, alcătuiesc ta- 
băra luminățiilor lor nobilii ! Podul pe care am tre- 
cut noi se cheamă că nu cade chiar în tabăra lor... 
de aceea eu zic că tot la pod să aşteptăm! Podul 
acela umblă hojma încoace și încolo... altă trecere 
nici nu-i! Este podar, dar pareă ce, eu nu pot să 
fiu podar ? Stau frumuşel în bordei, aştept să-mi 


pice un iepure, îl las să se suie pe pod, îl trec din- 
colo şi acolo îi pun mîna în gît! ” 

— Şi dacă se află că noi, din tabăra iobagilor... 

— Și dacă se află, ce? Doar n-are să răspundă 
toată suflarea ţărănească pentru podarul lumină- 
ţiilor lor ! 

— Haidem ! hotărî cneazul Costa întorcînd calul 
şi pornind spre rîu. Pall îl ajunse din urmă. ` 

— Lasă-mă pe mine! se rugă el. Eu îl cunose 
pe podar şi am mai vorbit cu dînsul... În dreptul 
podului Pall descălecă și intră în bordei. 

Mult mai tîrziu Onuţ îşi aducea aminte că nici- 
odată nu s-a ştiut ce a făcut Pall în bordeiul poda- 
rului, ci numai că peste o vreme a ieşit singur, 
liniştit, a cercetat prăjina bacului, și pe urmă s-a 
aşezat pe o buturugă şi a prins a aştepta muşterii, 
ca orice podar cumsecade. 

— Descălecaţi ! spuse el către ceilalți. Este loc 
pe bac și pentru domniile voastre și pentru cai 
şi pentru cel pe care-l aşteptăm... 

— Nu, se împotrivi Mihail. O ceată atît de mare 
ar putea lesne stîrni bănuieli pe Podul Curţii. 

— Bine! îngădui Pall. Atunci să meargă cu 
mine numai Gorun, ca să ţină calul luminăţiei 
sale pe care-l văd că vine!... 

În adevăr, dinspre Podul Curţii cobora pe că- 
rare un călăreț strălucit, urmat de un ostaș de 
rînd. Îi scînteiau la soare armura, şi zaua calului, 
şi chivăra a cărei vizieră fusese ridicată lăsînd 
descoperită faţa tînără și palidă a cavalerului. 

— Onuţ, feciorașule, șopti Pall, ostașul acela ne 
strică toate socotelile. Scoate arcul, dă-te după 
bordei şi cînd a fi să pună piciorul pe bac, pă- 
leşte-l. Știu că pălești straşnic! 


Onuţ șovăi. -o MD 

— Unde să-l pălesc ? întrebă el. sr. 

— Unde vrei! zîmbi Pall, numai să nu mai 
poată merge nici pe jos, nici călare! í 

Onuţ trecu în spatele bordeiului și se pregăti. 

Cavalerul păși măreț către bac. Pall se plecă 
pînă la pămînt în faţa lui și Gorun alergă și prinse 
calul de căpăstru. i 

— Ar fi bine ca luminăţia ta să descalece! 
vorbi Pall ungurește. Calul poate să se sperie și 
apa-i adîncă !... 

Fără şovăire, călărețul descălecă şi pintenii lui 
de argint zuruiră pe pod. Pall puse mîna pe pră- 
jină. Gorun trase calul după el şi în urma lui 
păși şi ostașul, trăgîndu-și calul de diîrlogi. Onuţ își 
potrivi săgeata. Spatele lat şi fără platoșă al osta- 
şului înfățișa o ţintă ușoară. Onuţ însă plecă ar- 
cul, ochi lung și dădu drumul săgeţii. Ostașul căzu 
în genunchi și săgeata tremură în pulpa picioru- 
lui lui. 

— Na! O săgeată rătăcită! se miră Pall. 

Cavalerul se întoarse, își privi însoţitorul și 
întrebă necăjit : 

— Ce să fac acum cu tine? 

— Poate să rămînă la mine în bordei! se grăbi 
Pall. Îl tămăduiesc eu! 

Cavalerul întoarse spatele dispreţuitor, ostaşul 
rănit fu tras jos de pe bac și bacul porni. Din 
spatele bordeiului ceilalți priveau cu sufletul la 
gură, privind mereu și cu grijă spre tabără. Bacul 
pluti liniştit şi cînd ajunse dincolo, Gorun ţinu 
calul, iar Pall ţinu scara ca luminăţia sa să încăâ- 
lece... 


Decît că piciorul călărețului, în loc să nime- 
rească în scară, nimeri în palma lui Pall, palmă 
care se închise, trase cu putere şi luminăţia sa se 
pomeni în patru labe, nepricepînd ce i se întîmplă. 
Abia gând Pall îl încălecă, îl. strînse între genunchi 
și îl mîna aşa, în patru labe, pînă după o tufă de 
răchită, începu a pricepe. 

Cînd săriră și ceilalți, fiind aduşi de Gorun cu 
bacul, Pall era tot călare. 

— Legaţi-l! spuse el cu glasul acela nemaipo- 
menit de jos şi fără răsunet. Să-l ducem: undeva, 
pentru că aici poate trece lume și ne stinghe- 
rește... 

Îl duseră în lunca Someșului, departe, şi descă- 
lecară. 

— Îl prăjim ? întrebă Pall pe ungurește. 

Ceilalţi îl priviră nedumeriţi. 

— Ştiţi, urmă Pall, straiul ista de fier se poate 
înfierbînta pînă se face roșu şi atunci cel închis 
în el se prăjește... dacă are cap însă să spună 
înainte tot ce știe, scapă numai cu oleacă de căl- 
dură. 

— Să-l prăjim! hotărî cneazul Costa pentru 
toți. 

Făcură focul. Un foc uriaş în care toți se aflară 
datori să arunce cîte un braţ de vreascuri. Legat 
şi trîntit pe o coastă, călărețul îi privea înspăi- 
mintat. 

— Ce vreţi de la mine? izbucni el pe ungu- 
reşte. 

— Să ne spui ce treabă ai avut în tabără şi ce 
sẹ petrece acolo ! răspunse Pall. 

O clipă prinsul tăcu. Apoi întrebă iar: 

— Cine sînteți ? 


— Sîntem oameni străini! răspunse Pall, pri- 
vind la ceilalți. Venim din Sătmar și din Nir unde 
am făcut o răscoală a noastră şi ne-a trimis judele 
Martin. Zice: „Duceţi-vă în jos, dați peste tabăra 
iebagilor de acolo și întrebaţi-i ce este cu împă- 
carea pe care au făcut-o cu nobilimea ?“ Şi noi 
am venit, am dat peste tabăra de la Podul Curţii 
şi am voit să intrăm. Dar ne-au luat paznicii la 
goană. Dacă am văzut așa, am așteptat, ne-ai picat 
domnia ta, și... 

— Aţi nimerit în tabăra nobililor ! izbucni prin- 
sul. Tabăra iobagilor e către apus, pe muntele 
Bobilna ! 

— Ia te uită! se minună Pall, parcă nevenin- 
du-i să creadă. A nobililor! De aceea ieșeai dom- 
nia ta de acolo! 

— De aceea! răspunse călărețul parcă bucuros 
că aflase pricina âncurcăturii. 

— Aşaaa ! răsuflă Pall. Apoi atunci, poate ni-i 
spune ce căutai domnia ta acolo și unde te 
duceai ? 

— Eu sînt credinciosul comitelui celor şapte 
scaune săsești, răspunse mai curajos prinsul, am 
fost aici în tabăra contelui Csaky cu comitele, care 
fusese chemat la sfat împreună cu comiţii scaune- 
lor secuiești și acum mă duceam acasă !... 

La auzul acestei destăinuiri, cneazul Mihail, 
cneazul Costa și cneazul Stanciul se priviră cu 
înţeles şi înălţară capetele. Mihail făcu semn lui 
Pall şi întrebă el: 

— Comitele sașilor şi comiţii secuilor, spui ? Ce 
iel de sfat cu voievodul ? Au luat și ei parte la 
luptele de pînă acum ? 


— Numai comiţii secuilor au luat parte. Saşii 
n-au luptat pînă acuma şi nici n-au trimis ajutor 
aici. 

— Și s-au trezit abia acuma, cînd lupta s-a ter- 
minat ? 

— Nu s-a terminat! Abia începe !... răspunse 
repede tînărul, dar tăcu brusc şi își plecă ochii. 

O clipă Pall privi chipurile îngrijorate ale 
celorlalți și înțelese că aici stă greutatea tainei pe 
care o ducea prinsul. Vru să întrebe și el, dar Mi- 
hail i-o luă înainte: 

— Cum „abia începe“ ? Noi auzisem că s-a is- 
prăvit ! Au făcut pace și au iscălit învoială.. şi 
tocmai de aceea am venit !... Vra să zică domnia 
ta spui că începe din nou războiul ? 

Neliniștit, prinsul se zvircoli în legăturile lui și 
tăcu cu încăpăținare. 

— Să mai punem pe foc! strigă Pall cu glas 
de poruncă. Nu vedeți că luminăției sale i-i frig? 
Să-l încălzim oleacă ! Şi apucîndu-l de un picior, 
îl trase mai lîngă foc. 

— Spun! răcni prinsul. 

— No, păi spune! se necăji Pall. Cum adică 
abia începe ? Ce începe? 

— Voievodul cu comitele sas și cu comiţii se- 
cuilor au. făcut o învoială... să se sprijine ca fraţii 
împotriva oricărui dușman răzvrătitor de ţară... 
adică... 

— Adică împotriva iobagilor! tună Mihail. 

— Și împotriva iobagilor !... 

— Cu oaste? 

— Cu oaste! Comitele să aducă oaste săsească, 
ceilalți oaste secuiască și voievodul oastea lui... 


— Așaaa ! răsuflă din adînc Mihail. Și... cînd ? 

— De îndată! Eu tocmai plecam să duc po- 
runci ! 

Încremeniţi, ceilalți tăceau cu chipurile întu- 
necate, cu ochii crunți. 

— Gorun — vorbi parcă trudit Mihail — du-te 
şi adu aici pe Pavel stegarul. Să audă cu urechile 
lui. Altfel te pomenești că nu mă crede ! 


CAP HNO HO'T VHI 

Tîrziu, cînd credinciosul comitelui sas 
repetă şi în fața lui Pavel destăinuirile lui, por- 
niră spre tabără toți, afară de Pall care rămase 
să-şi ducă prinsul acolo de unde-l luase. 

L-a dus şi s-a înapoiat și el în tabără peste 
vreo două ceasuri. 

— L-am dus degeaba ! se jălui el către ceilalți. 

— De ce degeaba? vru să ştie Mihail. 

— A vrut numaidecit să stea călare pe bac... 

— Şi? 

— Și calul s-a speriat și l-a trintit în apă! 

— Și? 

— Şi cine să scoată din apă atita greutate? Că 
doar era numai fier !... Am adus calul, că tot n-a- 
veam eu șa! 

Mihail îl privi adînc. Pall privi în altă parte 
şi faptul acesta n-a mai avut alte urmări pentru 
că afară tabăra fierbea. Oamenii păreau prinși de 
un vînt de nebunie. Strigau toți odată, înălțau 
braţe furioase în aer şi se zbuciumau fără hodină. 

— Doar au fost sfătuiți să nu înceteze lupta! 
strigau. Să nu facă învoiala! De ce au făcut-o? 
Dacă mai luptam o zi, îi nimiceam pe toți și acum 
eram acasă ! 


— Îi auzi? vorbi Gorun către Onuţ. lar dă- 
unăzi, cînd a fost vorba de învoială, numai nu 
cîntau de bucurie! , 

Așa era cum spunea Gorun, dar acum răscu- 
lații se dovedeau a fi foarte mînioși împotriva: că- 
pitanilor lor. În aceeași noapte îi înlăturară deci şi 
puseră în locul lor pe Mihail Romînul din Vireag, 
pe Anton cel Mare din Buda, pe Toma cel Mare 
din Sic, pe Gal din Chendru și pe loan, magistrul 
din Cluj. 

Cneazul Mihail clătină din cap mîhnit. Nu avea 
încredere nici într-aceștia... 

Cu toate acestea, îndată ce fură aleși, noii că- 
pitani se puseră pe treabă. Alergători călări por- 
niră în toate părțile, către anume oameni cu ani- 
me porunci și curînd noi focuri se aprinseră pe 
culmi, din ce în ce mai multe, din ce în ce mai vii, 
şi în tabără începură să curgă alți iobagi cu coa- 
sele, oticele, topoarele şi furcile pe umăr, alți 
meșteșugari înarmaţi cu ciocane și baroase, alți 
tăietori de sare şi cocători de stiînci cu căngi, cu 
furci de fier, cu ţăpoaie de lemn, cu junghere și 
săbii, arce şi arme „domnești“ aduse din castelele 
și curţile care le stătuseră în cale și care acuma 
ardeau pe toate dealurile, întunecînd lumea cu fum 
şi împroșcînd cerul cu snopi de scîntei. Și? mai 
venea în tabără sărăcime săsească și secuiască să- 
tulă de binefacerile comiţilor ei. Şi — ceea ce încă 
nu se făcuse pînă acum — ţăranii începură să în- 
vețe a lupta. Nu doar că nu s-ar fi priceput şi 
pînă acu, dar noii căpitani socoteau că o învăţă- 
tură pentru mai mult folos şi rînduială n-ar avea 
ce să strice! De aceea nu se mai mulțumeau să 
ştie cum se taie chişiţa la cai şi cum se izbeşte pe 


urmă cu toporul. Aceasta era o știință bună de la 
adăpostul de căruţe, dar acum căpitanii se gîndeau 
să atace ei tabăra nobililor ! Puseră deci să înca- 
lece pe caii lor armurile care le rămăseseră din 
lupta cea mare de pe dealul Bobilnei și le legară 
puternic. Goniră apoi caii cu bicele și învățară cum 
era mai bine să atace armura, s-o împingă jos de 
pe cal şi s-o dărîme cu toporul. Se înțelege că nici 
tactica tăierii chișițelor ori a spintecării cailor nu 
era de lepădat, dar cînd nu stai la adăpost sub 
căruţă, și se repede calul la tine, e greu să-i stai 
împotrivă tu, cu coasa! Călărețul cu armură are 
suliță lungă și lance de oţel, ori sabie lungă cu 
două tăișuri și năpîrcă de plumb cu coadă lungă.. 
Şi dacă stai tu să i te împotriveșşti de jos cu coasa, 
ori să-l iei în coarne pe călăreț, dă peste tine 
calul ! De aceea atacul trebuie să-l dai numai din 
lături ! Se dovediră a fi de mare folos cuptorarii 
cei cu cange. Căngile lor erau nişte tije lungi şi 
subțiri, negre de cărbunii şi funinginile răscolite 
în fundul cuptoarelor. Cuptorarii le mînuiau fulge- 
rător. Le repezeau în sus, le aplecau apucînd ar- 
mura de apărătoarea gîtului și se opinteau. Şi cît 
ai clipi armura era la pămînt. Atunci trebuia să 
se aţină un ajutor cu toporul. Cîteodată armura se 
răsturna pieziș şi piciorul ei rămiînea în scară. 
Atunci începea un fel de luptă între cel cu cangea 
și cal, pînă cînd armura ruptă cădea la pămînt cu 
vuiet. Mare căutare la această învăţătură aveau 
herghelegiii de la hergheliile luminăţiei sale vice- 
voievodul Lorand Lepeş şi ale fratelui său reve- 
rendisimul, şi care veniseră în tabără cu arcanele 
cu care își făceau slujba lor prinzînd și domolină 


din fugă armmăsarii sperioși şi nărăvași. Herghe- 
legiii aceştia lăsau să le treacă pe dinainte calul 
cu o armură goală pusă călare și aruncau în urma 
lui arcanul. O clipă, ori o frîntură de clipă, funia 
plutea în aer ca-un șarpe negru deasupra călăre- 
ţului, 'apoi cădea înfășurîndu-l și smulgîndu-l de 
pe cal. Erau mulţi care ar fi vrut să înveţe mește- 
şugul acesta, dar pentru o- asemenea armă este ne- 
voie de anume funie și alte asemeni funii nu se 
aflau în tabără. Mihail 'Romînul din Vireag căută 
şi găsi și alte mijloace de luptă. Astfel află căru- 
țele cu puşti aduse de către meșteșugarii de la 
Gherla o dată cu arcele, arbaletele și săgețile ră- 
mase pînă atunci nefolosite. Țăranii își împărţiră 
arcele și arbaletele, iar meșteșugarii luară puştile, 
ceaunele cu alice și iarbă de pușcă. Dar aceasta 
din urmă se dovedi a fi o treabă grea şi zăbav- 
nică. Puştile trebuiau încărcate prin ţeavă cu o 
anume vargă, după care urma să ţintești și s-o 
aprinzi cu un fitil și cu o cremene. Numai că ţinta 
nu așteaptă pînă să aprinzi tu fitilul. De aceea meş- 
teșugarii le părăsiră și căutară să învețe mînuirea 
arbaletelor. Nici săgeata nu putea aduce mare pa- 
gubă unor duşmani îmbrăcaţi în fier, dar împo- 
triva ostașilor de rînd, care nu aveau platoșe, să- 
geata era binecuvîntată. De mare folos se dovediră 
a fi însă cocătorii, cei care îşi prinseseră cu lanţ o 
bilă de fier în vîrful unei prăjini zdravene. Aces- 
tora nimic nu le putea sta împotrivă. Iar cei care 
purtau furci de fier începură să le ascută colții şi 
să se deprindă cu mînuirea lor din toate părţile. 
Și tot atunci ieșiră îuvăţăcei la o armă încă neîn- 
trebuinţată în luptele țăranilor: sabia. La această 
învățătură cneazul Mihail, cneazul Costa și Stan- 


ciul, Onuţ şi Gorun trebuiră să muncească din 
greu. Din zori şi pînă noaptea tîrziu, „școlarii“ se 
rînduiau cu schimbul în faţa lor şi se arătau ne- 
obosiţi. Mișcare cu mișcare, atac cu atac, apărare 
cu apărare, erau arătate o dată și încă o dată și 
mereu, la cîte zece inși odată înşiraţi în faţa unui 
singur meşter. lar răbdarea meșterilor era pusă la 
grea încercare, pentru că elevii înțelegeau unul 
mai mult, altul mai puţin şi se mișcau care și cum 
putea. Şi, totuși, cu mare bunăvoință și îngăduință, 
învăţătura sporea. Noaptea „meșterii“  răsuflau 
obosiţi, iar Onuţ cădea frînt şi adormea fără să 
mai mănînce. 

În vremea aceasta iscoade iscusite cercetau zil- 
nic mișcările nobililor și aduceau vești. Întreaga 
lor tabără se muta acum de pe malul Someșului, 
departe, în jurul unui sat aşezat cale de o zi, 
cu calul, către răsărit-miazăzi. Satul se numea 
Apatiu şi arăta a fi bogat şi întins, cu livezi, cu 
vii, cu dîmburi, şi măguri, şi pădure adîncă, într-o 
lature. O săptămînă a muncit oastea nobilimii să 
se mute cu toate ale ei, de la Podul Curţii şi Că- 
pilna la Apatiu. i 

— Vor să ne tragă în cîmp deschis ! vorbi Mi- 
hail Romînul către cneazul Săcelean pe care-l 
poftea acuma cu mare cinste la sfat zilnic. 

— Desigur. Şi acuma sînt mai tari decît la 
început. Dacă aș fi fost ascultat atunci... 

— Ce-a fost, s-a isprăvit! vorbi paşnice Mihail 
Romînul. Să fim mai înţelegători măcar de acum 
înainte ! 

— Când pornim ? 

— Să rînduim sutaşi peste fiecare fel de armă 
în parte, să-i învăţăm ce au de făcut și să pornim. 


Aşa făcură. Răsculaţii fură grupaţi în cete şi 
fiecare ceată își căpătă căpitanul dăscălit cu răb- 
dare pentru toate împrejurările în care s-ar fi 
putut afla. lar ostașii lor fură sfătuiți cum să as- 
culte de porunci și cum să le împlinească fără 
murmur şi cu deplină ascultare... 

Iar cînd toate fură gata, steagul cel alb cu corb 
negru fu smuls din faţa cortului conducătorilor, 
corturile fură strînse și încărcate în căruțe, caii 
înhămaţi și cetele rînduite fiecare sub ochiul căpi- 
tanului de ceată sau sutașului cuvenit. Intraseră 
în această tabără şiraguri de oameni fără rîn- 
duială și fără cunoaştere a faptelor ce se așteptau 
de la ei şi acum, la sfârşitul lui septembrie a anu- 
lui una mie patru sute treizeci și șapte, ieșea de 
acolo aproape o oaste regulată... 

Cînd li se aduse vestea că răsculații 
de la Bobîlna s-au adăpostit în pădurea de lîngă 
tabăra lor fără să-și mai alcătuiască tabără de care 
întărită, nobilii adunați la Apatiu se bucurară şi 
rîseră. Nici nu se putea o mai bună capcană. No- 
bilii aveau acuma oaste destulă să înconjoare pă- 
durea şi să pătrundă în ea sfărîmînd pas cu pas 
împotrivirea ţăranilor. 

Şi conducătorii ţăranilor se bucurară cînd vă- 
zură pe nobili pornind ca două braţe de cleşte să 
înconjoare pădurea. Se bucurară și îi lăsară să-și 
facă voia fără să se împotrivească. Pe urmă, oastea 
îmbrăcată în fier a nobilimii și oastea de rînd 


pătrunseră între copaci din toate părțile deodată, 
să striîngă cercul. Abia atunci, și cu mare fereală, 
o altă oaste țărănească, coborînd pe Valea Viilor, 
porni să înconjoare pădurea cu tot ce se afla în 
ea, și nobili, și țărani, şi abia atunci bătălia începu. 

De sus, din frunzișul copacilor, o negură de 
săgeți se abătu asupra ostașilor de rînd care nu 
aveau platoșe și zale și care fuseseră mînaţi îna- 
inte, să deschidă drumul, și le frînse avîntul și 
rînduiala înaintării. Conducători călări, îmbrăcaţi 
în armuri, strigau la ei să le dea curaj și-i ame- 
nințau cu buzduganul și cu sulița. Dar de pe 
crengile de jos cocătorii îşi învîrteau ghiulelele de 
fier prinse cu lanţ și izbeau. Chiverele acelor coń- 
ducători curajoşi pocneau turtindu-se şi coborînă 
peste ochii lor, iar ei, năuci și orbi, porneau să-și 
învîrtă calul în neştire pînă cînd o nouă lovitură 
îi dobora la pămînt. Împotrivirea ţăranilor se dove- 
dea a fi atîta de înverșunată, încît oastea de rînd. 
împuţinată de săgeți și năucită de avîntul iobagilor, 
socoti că i-ar fi mai cu priință să dea îndărăt şi să 
iasă la lumină. Şi chiar începu o asemenea mișcare 
cînd în ajutorul lor năvăli oastea nobililor cu zuruit 
măreț de arme, și armuri, şi scuturi, și pădurea 
răsună pînă în adîncuri. Astfel, mai prinzînd curaj. 
ostaşii de rînd porniră din nou să înainteze sub 
ploaia de săgeți, în vreme ce parcă toți copacii 
prinseră suflet. Căngi subțiri și negre, aproape 
nevăzute în umbra pădurii, coborau de undeva, apu- 
cau de apărătoarea gîtului un viteaz călare, îl ţineau 
o clipă spînzurat în aer şi-i dădeau drumul să se 
prăbușească la pămînt cu zuruit năprasnic de fieră- 
rie. Lănci făcute din coase coborau din înălțimi, 
se strecurau ca şerpii sub gulerul armurilor și se 


infigeau cu sete în grumazul luptătorilor. Brațe 
zdravene se înclinau dintre crengile de jos şi cio- 
cane cu coadă lungă, ori baroase înfiorătoare se 
abăteau cu vuiet turtind, sfirtecînd platoșe, chivere, 
capete şi trupuri. Funii negre coborau din întune- 
cimea frunzelor, pluteau o frîntură de clipă deasu- 
pra călăreţilor și se lăsau fără veste să-i cuprindă, 
să-i smulgă din șa şi să-i lase spînzuraţi la îndemîna 
celor cu ciocane, cu ghiulele legate cu lanţ, cu bal- 
tage, cu topoare... Furci largi ieșeau din umbră, 
apucau între coarne trupurile împlătoșate și le 
împingeau jos, lăsîndu-le tîrîte cu piciorul în scară 
și călcate de copitele cailor care dădeau peste ele. 

— Înapoi ! răcneau nobilii înspăimîntaţi, întor- 
cîndu-și caii şi lovind cu săbiile în chiar ostașii lor 
de rînd, care, pedeștri fiind, le împiedicau fuga. 

— Înapoi ! strigau comandirii, învîrtindu-și buz- 
duganele și zorind spre marginea pădurii, unde soca- 
teau să-și scape viața. 

— Pe ei, măi! Acu! strigară și țăranii, coborînd 
din copaci şi năvălind cu toată puterea asupra fuga- 
rilor. 

Și pîrîitul loviturilor crescu și urcă vijelios 
către bolțile de frunze. Urlau țăranii și izbeau cu 
sete, cu puteri fără margini, fără milă, fără pauză, 
fără îndurare. Urlau nobilii cu groază și cu deznă- 
dejde, şi se apărau ca fiarele încolţite cu cele din 
urmă puteri. Împungeau cu sulița, izbeau cu buz- 
duganul, tăiau cu sabia, crăpau cu halebarda, stră- 
pungeau cu boldul subțire al şișurilor oțelite, hă- 
cuiau cu securea... Mureau țăranii mai izbind, cu 
scrîșnet, o ultimă lovitură, înainte de a închide ochii 
pentru totdeauna şi alții le luau locul în luptă. 


Astfel bătălia se mută din nou către marginile 
pădurii, unde însă oastea nobilimii, pusă pe fugă, 
se pomeni în fața oștirii coborită pe Valea Viilor. 
Strigătul de deznădejde scos de nobili tu înăbușit 
de strigătul de biruinţă al puterii ţărăneşti şi bă- 
taia urmă cu aceeaşi înverșunare și cu tot mai mulți 
sorţi de izbîndă pentru iobagi. 

Îngenuncherea oștirii nobililor însă fu văzută din 
tabăra acestora și curînd o nouă oaste, cuprinzînd 
cele din urmă puteri ale lor, fu repezită spre pădure. 
in goana cailor îmbrăcaţi în zale. 

— Acu e vremea ! ridică braţul cneazul Săcelean. 
strigînd către Mihail Romînul cu care se afla 
într-o latură din marginea pădurii de către sat. 

— Acu! strigă şi Mihai Romînul, iar Anton cel 
Mare din Buda, aflat şi el pe același loc de cerce- 
tare și conducere, înălță cît putu flamura țărănească, 
cu corbul zugrăvit pe pinza vinătă, și o flutură 
puternic în aer. Un chiot uriaș îi răspunse și de 
după Deal, de după Poduri, de după Grădini, năvă- 
liră răsculații ascunși acolo încă de cu noapte din 
grija și înțelepciunea conducătorilor... Acu bătălia 
deveni generală. Vuietele ei se urcau pînă la cer. 
Pădurea duduia, văzduhul clocotea, speriate din cul- 
cușurile lor animalele pădurii alergau pe cîmp cău- 
tind adăposturi mai liniștite și păserile zburau ti- 
pînd înspăimîntate spre alte locuri. Luptau ţăranii 
cu înverşunare şi cu dispreț de moarte, luptau 
nobilii pe viață și pe moarte, și cîmpul de luptă se 
umplea de trupurile celor căzuţi din amîndouă păr- 
tile. 

Soarele trecuse de crucea amiezii şi bătălia urma 
cu aceeași putere, numai oastea nobilimii părea a 
slăbi din nou. Atunci conducătorii din tabăra lor 


socotiră să trimită în luptă și pe--cei din urmă 
ostaşi, pe cei păstraţi pentru straja lor personală 
şi pentru cea mai grea şi primejdioasă clipă. Păşiră 
deci străjării aceia falnici, cutremurînd văzduhul cu 
vuietul armelor şi tropotul cailor, socotind să în- 
gheţe inima iobagilor numai cu înfăţişarea şi străş- 
nicia lor. 

Dar tot în minutul acela, din latura pădurii de 
către sat, Anton cel Mare din Buda își înălță fla- 
mura cu corb negru și de la Cruce, de pe Ritu 
Popii și de pe Rîtu de Sus, năvăliră şi cei din urmă 
iobagi, ţinuţi acolo pentru ultima şi cea mai grea 
nevoie. Şi o dată cu ei intrară în bătaie și conducă- 
torii, strigînd îndemnuri pentru alții și izbind cu 
mîna lor acolo unde nevoia era mai aprigă. 

Cu sabia în dreapta şi cu buzduganul în stînga, 
cneazul Săcelean, omul cel domol, cel înțelept, cel 
paşnic, se schimbase într-un-vîrtej ale cărui puteri 
arătau a fi fără margini. Sabia lui lungă cu două 
tăişuri străpungea scuturi, cunoștea locurile vulne- 
rabile ale armurilor, străbătea prin ele, căuta înche- 
ieturile umerarelor, braţarelor, genuncherelor, apă- 
rătorilor de git, obrazele slobode şi lovea fulgerător. 
Sabia lui lua ochii dușmanului și amenința din 
toate părțile dintr-o dată. 

— Pe ei! Pe ei! striga el cu glasul puternie 
care răsunase în dieta de la Pojony, făcînd să tre- 
mure inimile nobilimii acolo, după cum tremurau 
aici, auzindu-l. 

— Pe ei! Pe ei! repetau iobagii, şi avîntul lor 
părea că nu mai are margini. 

La stînga cneazului Săcelean, Pall învirtea o 
tînjală găsită nici el nu știa unde, o repezea cu 
puterea lui uriaşă și dărîma cîte trei dușmani din- 


tr-o dată. În faţa lui se prăbușeau cai și călăreţi ca 
seceraţi fără veste şi peste trupurile lor zdrobite 
tînjala vîjiia din nou, doborînd tot ce întîlnea în 
drumul ei. 

La dreapta, Gorun mînuia o furcă de fier cu atîta 
furie şi o înfigea cu atîta putere, încît trebuia s-o 
smulgă. ca s-o poată scoate din trupul dușmanului 
lovit. lar la spatele lor, Onuţ înarmat numai cu 
arcul, ochea numai chipurile nobililor care purtau 
chivără fără vizieră, şi cînd cei loviți se răsturnau 
de pe cai, fără viață, săgețile lui, fără greș, rămi- 
neau înfipte şi tremurînd încă în orbitele sau 
obrajii lor. 

Tot izbind mereu, Gorun îi ţinea seama : 

— A-ha ! spunea el, iată feciorașul nostru! Nu 
mai ochește în pulpă şi nu-și mai acopere ochii cu 
palma să nu vadă cum mor dușmanii! S-a oţelit 
şi el! 

Lîngă ei, Mihail Romînul din Vireag şi Anton 
cel Mare din Buda răcneau cît puteau: „Pe ei! 
Pe ei!“ ca glasurile să le fie auzite de iobagi și 
luptau şi ei lovind cu amîndouă mîinile, înaintînd 
pas cu pas. Ca un leu răcnea cneazul Costa din 
Riîușor, răsucind cu ambele miîini o sabie lungă şi 
grea cu două tăișuri, alături de cneazul Stanciul - 
din Şerel care-și învîrtea baltagul cu o iuţeală vije- 
lioasă și de cîte ori lovea făcea: „hn !“ ca tăietorii 
de copaci în pădure. Lîngă el, Cojocar, mînuind o 
furcă rămasă cu un singur colţ lung şi ascuţit, o 
înfigea furios în oameni și cai fără alegere... 
Gemea văzduhul cutremurat de răcnete și gemete, 
“gemea pădurea de vaietele celor căzuţi și de ecou- 
rile lor, gemeau luptătorii înfrînți şi răsturnaţi, în- 
chizînd ochii după o ultimă zvîrcolire, pentru că 


toate rănile lor erau adînci și mortale... Lupta ajun- 
sese de o putere și de o'lipsă de cruţare fără 
seamăn.. 

„Şi vremea trecea fără să se giidească nimeni la 
odihnă, și soarele cobora încet, încet... în pădure 
umbrele începură a învălui oameni, și copaci, și 
zbucium. Vlăguiţi, luptătorii îşi lăsau în jos brațele 
amorțite și sfîrşiți de osteneală se rezemau ọ clipă 
de trunchiuri. Oastea nobililor, rămasă la mai puţin 
de jumătate, se desprinse cu mare greutate și ieşi 
la aer liber. Semne tari o chemau la odihnă și adă- 
post în tabără. Iobagii o lăsară să se depărteze fără 
s-o urmărească. Nu mai puteau nici ei. Erau tru- 
diţi, sfîrşiți și nu mîncaseră nimic toată ziua. Ici, 
colo se aprinseră focuri sărace. Unii îşi căutară 
merindea în traistă. Cei mai mulți adormiră trîntiți 
pe o coastă, cu arma în mînă, așa cum se aflau... 

Conducătorii hotărîră străji pentru noapte și fă- 
cură înconjurul taberei lor. Stătură îndelung pe o 
măgură, privind în tabăra vrăjmașă. Acolo nu se 
vedeau nici focuri, nici mișcare de oameni. Numai 
deasupra ardea luna şi se aprinseseră stelele în 
adîncuri. Cobora de sus o lumină albastră, străve- 
zie, ca în vis. Dincolo de tabăra nobilimii, caii lă- 
sați slobozi și cu tare puţină strajă pășteau urcînd 
încet dîmburile de către miazănoapte. Sub lumina 
lunii părea că înseși acele dîmburi și acele depăr- 
tări se mișcau încet, la deal. Cneazul Săcelean în- 
tinse braţul într-acolo : 

— Zece oameni cu ee îi sonesc şi-i risi- 
pese de umplu coclaurii cu ei! spuse el. Şi nobili- 
mea împlătoșată nu face doi bani fără cai. Greoi 
şi stingheriţi de armuri cum arată cînd sînt pe jos, 
abia se mișcă. În două ceasuri, cu toporaşii, cu ţă- 


poierii, cu căngierii şi ciocănarii noștri îi facem una 
cu pămîntul ! 

Mihail Romînul din Vireag clătină din cap cu 
neîncredere și se întoarse către tabăra ţărănească. 

— Uite toporașii, și țăpoierii, și căngierii, şi vei- 
lalți ! spuse el arătînd către trupurile adormite, ca 
moarte. Cu cine ? 

— Îi scol eu! se înflăcără cneazul. Așa cum îi 
vezi, într-o frîntură de ceas îi pun pe picioare și-i 
pornesc !... 

— Cneaz Mihaile, vorbi gros Anton cel Mare 
din Buda, te bizui pe puținătatea oștirii vrăjmașe ? 
Că adică a pierdut multă omenire? Dar morţii 
noștri i-ai numărat, cneaz Mihaile ? Am vrut să-i 
număr eu și m-am lăsat păgubaș. Să mulțumim lui 
Dumnezeu că dușmanul a încetat lupta singur şi 
s-a tras înapoi! 

— S-a tras înapoi pentru că s-a simțit slab, şi 
covîrșit, și biruit. Miine însă, odihnit, are să fie de 
două ori mai tare decît noi, dacă noi am pierdut 
atiția oameni precum spui. 

— Miine vor fi și ai noștri mai odihniți! Dacă 
ne-or ataca, ne-om apăra, iar dacă s-or socoti mai 
slabi, or veni să stăm de vorbă. 

Obrazul cneazului Săcelean se înroși. 

— Iar să stăm de vorbă? Cu cine să stăm de 
vorbă ? Cu ticăloşii pe care i-am crezut la Bobîlna 
şi şi-au bătut joc de învoială, de jurămînt și de în- 
crederea noastră ? Tot n-aţi înţeles că ei nu stau 
de vorbă decît ca să cîștige timp, să se întărească 
şi să ne îngenuncheze ? Dar și un copil ar fi în- 
teles pînă acum că ei ne duc de nas. Dacă era vorba 
de altă împăciuire, mai bine nu începeam lupta de 
azi și nu omoram atita iobăgime degeaba ! 


— Degeaba ? 

— Degeaba, măi oameni buni! Cum nu înţele- 
geți voi că cu nobilimea nu se poate face nici un 
fel de învoială ? Noi vrem să nu-i plătim dijme, 
adică să-i micșorăm avuţia care este puterea ei. Și 
voi socotiți că ea are să primească bucuroasă să 
sărăcească de hatirul nostru? , Are să iscălească 
orice învoieli om vrea noi, ca să-şi facă vreme să 
se întărească, să capete ajutor de la saşi, de la secui, 
de la însuși craiul, pînă ne-or pune la pămînt! Asta 
vor, nu înțelegere cinstită! Nu sînt cinstiţi, măi 
oameni buni ! Aici stau de vorbă și iscălesc și acasă 
bat război cu muierile şi cu copiii și ne dărîmă bor- 
deiele şi le dau foc! 

— Tocmai de aceea e bine să cruțâăm țărănimea 
pe cît putem ! se încăpăţină Anton cel Mare. Să 
avem cu cine face față unor atacuri viitoare. 
Cîtă vreme ne mai rămîne o putere cu care măcar 
să ne apărăm, tot mai întrezărim o nădejde. Altfel 
ce ? Să ne cheltuim toate puterile și să plecăm 
acasă ? Ce să găsim acasă? Cneaz Mihaile, eu zic 
să aşteptăm pină miine dimineață să vedem ce au 
de gînd... Or vrea să stăm de vorbă, om sta, n-or 
vrea ? Om da atunci un iureș pînă la nimicirea de 
istov. 

— Niciodată n-o să mai aflăm o clipă ca asta! 
clătină din cap cneazul Mihail. Le luăm caii, îi 
lăsăm pe jos și cădem asupra lor fără veste, acu, 
cînd dorm ! Pînă în ziuă, praf se alege din oastea 
şi puterea. lor! Şi pentru că cei doi conducători ai 
iobagilor clătinau din cap neîncrezători, cneazul Să- 
celean urmă : Nu vreţi ! Bine ! Dar caii tot îi putem 
goni pe coclauri, ca măcar puterea calului să le-a 
luăm ! Asta nu cere nici război, nici moarte de om! 


— Cu cine, cneaz Mihaile? ` 

— Găsesc eu! Ce vă pasă? 

Cei doi ridicară din umeri. 

— Numai să nu le scoli toată tabăra și să sară 
la noi tocmai acu cînd oamenii noștri dorm ca 
morții ! 

Mihail Săcelean găsi pe Onuţ dormind cu capul 
pe umărul lui Gorun. Îi sculă pe amîndoi. Sculă 
şi pe Pall, şi pe cneazul Costa, și Stanciul, și pe 
popa Viîlcul. Le spuse planul său și trimise pe 
Onuţ să scoale cîţiva arcași, apoi, strînşi într-o 
ceată de vreo cincizeci de oameni, ocoliră tabăra 
nobilimii pe departe și ieşiră în capătul de către 
miazănoapte, sub dîmburile pe care pășteau caii, 
miile de cai, urcînd încet. 

O vreme stătură de veghe. De aci pînă în tabăra 
nobililor era destulă depărtare. Pîndiră pe străjării 
cailor şi rămaseră încremeniți de mirare, cu ochii 
la ei. Călări, străjării dormeau ca acasă. pe laviţă. 
Chipurile lor palide și cu ochii închiși, sub lumina 
lunii, păreau chipuri de oameni morți... Se sfătuiră 
în şoaptă și se risipiră. În scurtă vreme și în cea 
mai mare tăcere, în afară de un icnet repede înă- 
bușit, străjării lunecară de pe caii lor și rămaseră 
lungiţi pe iarbă. Arcaşii săriră pe cai şi își încor- 
dară arcele. 

— Staţi ! porunci Mihail. Pe cei mai apropiaţi 
îi înţepaţi cu săbiile, cu vîrful săgeţilor, cu ce ni- 
meriţi. În crupă, adînc. Și cînd or zvîcni înainte, 
trageţi cu săgețile în cei mai depărtaţi. Hai! Acu! 

Cîțiva cai săriră în două picioare, dădură peste 
alții şi o rupseră de fugă, trăgînd după ei şi pe alţii 
care nu fuseseră înțepați. Atunci caii din frunte, lo- 
viți puternic cu săgețile, fără veste, porniră în goană 


turbată cu săgețile înfipte în carne clătinîndu-se și 
întețind durerea rănilor făcute. În urma lor alergau 
caii din urmă, loviți și ei și mînați de ceata călare 
a cneazului, pînă cînd fuga se făcu galop orb, dezor- 
donat și plin de spaime, risipind caii în toate păr- 
tile, către toate satele care se zăreau în zare. către 
toate dumbrăvile, şi crîngurile, și tufişurile, şi văiu- 
gile din ce în ce mai departe. Abia atunci cneazul 
Mihail îşi fluieră cetașii și porni cu ei înapoi, oco- 
lind pe departe tabăra nobililor care dormea fără 
grijă. 

— Miine, cînd s-or vedea fără cai — spuse el — 
au să vină iar să stea de vorbă. 

— Şi iar o să ne lăsăm înșelaţi, şi iar o să iscă- 
lim învoieli, și iar au să ne păcălească ! vorbi enea- 
zul Costa miînios. Mihaile, eu m-am săturat de ju- 
căria asta! Am lovit şi am doborit şi dăunăzi şi 
azi, pînă mi-au amorţit braţele, dar nu mă socot 
mulțumit. Dacă conducătorii noștri vor să se joace 
de-a, împăciuirea și n-au înțeles încă cine sînt no- 
bilii, eu îi părăsesc. Mă duc să mă bat cu duş- 
manii singur, pe socoteala mea, şi să-i lovesc acolo 
unde-i doare mai tare: în avuţie! 

— Eu, Costa — spuse Mihail — eram să plec de 
mult, încă de la Bobilna. Şi pentru aceleași pricini. 
Altfel înţeleg eu oamenii și faptele lor şi altfel le 
înţeleg conducătorii țărănimii. Mi se pare că ei sînt 
loviți de un fel de neputinţă de înțelegere a adevă- 
rului adevărat. Uită-te acum în tabăra duşmanilor. 
Dorm ca morţii. Și dacă s-ar scula, n-au cai. Ar 
fi în mîinile noastre ! Numai să vrem și îi putem 
nimici de istov. Și pentru totdeauna, Costa ! Numai 
moartea îi domolește pentru totdeauna ! Numai așa 
scăpăm de ei! 


— Şi nu vor? 

— Nu! Nici. Mihail Rominul, nici: Anton cel 
Mare ! Nu pricep! De aceea am și zis eu cîndva: 
„Încă nu s-au copt strugurii ! Încă nu pot înțelege 
conducătorii noștri adevărul acesta atît de limpede. 
Şi fără el nu se poate izbîndi. Eu mai aştept să văd 
mîine dimineață ce vor să facă nobilii. Poate s-or 
lumina ai noștri! De aceea am și gonit caii. Să se 
vadă cît sîntem noi de tari și cît sînt nobilii de 
slabi. Şi dacă n-or înţelege nici acuma... mă tem. 
că plec și eu, Costa !... 

Rămaseră mîhniţi, tăcuţi, inveliţi în sumane și 
culcați pe o parte în preajma unui foc stins. Deasu- 
pra luna îşi cernea lumina albastră-străvezie peste 
somnul greu al norodului vlăguit... 

În dimineața limpede de toamnă urcă fără veste 
vuiet năprasnic de glasuri din tabăra dușmană. 
Țăranii se sculară și se urcară pe dîmburi şi în 
copaci să vadă pricina acestui freamăt neobișnuit. 
O neînţeleasă furnicare de oameni năuciţi se vedea 
acolo și o ceată de oameni alergînd pe jos urcă 
dîmburile de către miazănoapte și se risipi în toate 
părţile. 

— Caută caii! înțelese cneazul Costa. Acu să-i 
vedem ! 

Dar stătură mult și nu văzură nimic. Caii nu 
erau nicăieri, ori erau atit de departe încît nu pu- 
teau fi găsiți cu una, cu două. Abia tirziu, doi 
oameni se înapoiară în tabăra nobilimii mînînd 
cîțiva cai găsiți undeva, într-o văiugă. 

Aproape de amiază, un ostaş de rind, cu o fla- 
mură albă în virful suliței, se apropie de tabăra 
iobagilor. 


— Luminăţiile lor ar vrea să stea de vorbă cu 
tomandirii voştri. 

— Să poftească, îngădui Mihail Romînul. 

Ostașul plecă. Cneazul Săcelean se apropie, 

— Socot că măcar acu ai să ţii socoteală că ei 
nu mai au nici o putere! spuse el. Fără milă, 
Mihaile ! Să fii fără milă şi să nu te lași bolmojit! 
Să nu-i crezi ! Nici dacă i-i vedea în genunchi în 
fața opincilor tale să nu-i erezi! 

— Întâi să vedem ce vor! ocoli răspunsul Mihail 
Romînul. 

— Ce vor ei, aş putta să-ți spun eu de pe acuma ! 

— Ce gîndeşti domnia ta noi. știm de mult! 
răspunse Mihail Romînul cu un ton stăpînit, dar 
din care se vedea totuşi că stăruinţele cneazului îl 
supără și îl stingheresc. 

Mihail Săcelean îl privi ţintă şi obrazul lui se 
roşi. Se trase apoi la o parte, tăcut. 

— Ce-i ? întrebă cneazul Costa văzîndu-l poso- 
morît. 

— Mă tem că știu de pe acuma ce zace în gîn- 
dul lor! răspunse Mihail. Costa... socot că a venit 
vremea să ne pregătim de plecare! 

Tăcură amîndoi întunecați. 

Dinspre tabăra nobililor, patru călăreți în ar- 
mură se apropiau. Înaintea lor venea un ostaş cu 
flamură. albă. Descălecară în fața conducătorului 
iobăgimii şi-l urmară către cort. 

— Ja stai ! Ia stai ! se repezi cneazul Mihail fără 
veste, punîndu-se în fața unuia dintre solii care 
purta armură întunecată și chivără fără vizieră. 
Tu pînă mai deunăzi ai luptat alăturea cu noi, la 
Bobîlna ! Ai plecat de acolo îndreptățindu-te că nu 
ești decît un mic nobil, sărac, şi ți se scutură bu- 


catele pe cîmp ! Cum de lupţi acuma în tabăra duș- 
manilor noștri și mai faci încă și pe solul? 

Tonul cu care vorbea cneazul era puternic şi 
miînios, ca să-l audă toată lumea. Iar mîna lui apucă 
pe sol de încheietura mînușii de fier și strînse atîta 
încît marginea de sus a mînușii se îndoi ca o simplă 
tinichea. Romînul din Vireag še repezi. ` 

— Cneaz Mihaile ! strigă el puternic, mai mult 
nu-ți pot îngădui ! E doar sol şi domnia ta trebuie 
să-l respecţi ! i ) 

— Şi pe scîrnăvia asta s-o respect? strigă Mi- 
hail nemaiputîndu-se stăpîni. Ei, uite: îl respect 
şi pe el și pe tine și pe voi toți care duceți țără- 
nimea de rîpă! Vă respect și mă duc!.. Hai, 
Costa, !... i 

Cearta fusese auzită de toată lumea care se apro- 
piase și Anton cel Mare din Buda, care se aşezase 
între cneaz şi sol, mîrîi cu glasul lui gros: 

— Aşa e mai bine! Măcar deocamdată... pentru 
că de înțeles, văd că nu ne mai putem înțelege ! 

Cneazul zvîrli jos mînușa de fier cu care rămă- 
sese în mînă şi le întoarse spatele. Mînușa rămase 
în iarbă ca un paianjăn uriaș, cenușiu... 

~ Poate, totuşi, ne mai putea fi de folos... în- 
cercă Costa cu gînd de împăciuire. 

— Nu, Costa! Am pornit la drum să răsturnăm 
orînduirea, să dăm iobagilor pămînt și slobozenie, și 
ce-am izbutit ? În loc de izbituri de furcă, și topor, 
şi săgeată, le-am trimis soli ! Soli, ca cei umiliţi și 
învinşi ! Le-am trimis soli „noi“ lor, deşi noi eram 
cei mai tari! Mă mir cum de n-am murit de ru: 
şine ! Şi ni i-au ucis ! l-am bătut de i-am prăpădit 
și iar le-am trimis soli! Parcă noi fuseserăm bă- 
tuţi ! Ne-am împăcat și am iscălit hirtii și iar ne-au 


atacat şi au pus la cale uciderea noastră ! Jar i-am 
bătut, și în vreme ce se umileau și primeau condi- : 
tiile noastre pentru împăciuire, acasă, oamenii lor 
ne ucideau nevestele şi copiii și ne aprindeau bor- 
deiele ! Cîinii !... Ieri i-am bătut iar și astă-noapte 
le-am luat din mînă puterea lor cea mai de seamă : 
caii ! Împuţinaţi, rămași pe jos în armurile lor grele, 
rămînea ca astăzi să-i vedem tirîndu-se prin praf. 
ca niște cărăbuşi neputincioşi, dînd în genunchi în 
faţa noastră ! Și azi am văzut pe conducătorul ioba- 
gilor înlăturîndu-mă pe mine ca să-i primească pe 
ei cu toată cinstea, alături de cei care ne-au părăsit 
la Bobiîlna pentru că-și temeau pielea !... Vor altă 
împăcăciune, altă umilinţă, altă pierdere din condi- 
țiile pe care le-am pus la început... Şi au să facă 
mereu așa, pînă cînd puterea iobagă se va stinge cu 
totul şi nobilii se vor vedea din nou călare pe 
gîtul nostru... Eu, pentru pămîntul și slobozenia 
iobagilor mi-am jertfit tot ce-am avut: bucățica 
mea de pămînt, casa, scaunul meu de cneaz pe 
care-l aveam de la tata, tot]... Acu nu mi-a mai 
rămas nimic... nimic, afară de deznădejde și amă- 
răciune ! De ce să mai întîrzii aici ? Eu de mult am 
înțeles că pentru norodul nostru nu s-au copt încă 
strugurii ! Dar gustul aguridei abia acu m-a otră- 
vit !... Hai! 


C A PIDRORE IL, LX 


De la Apatiu porni către răsărit o 
ceată de zece călăreţi: cneazul Mihail, Costa și 
Stanciul, şi soţii lor Onuţ, Gorun, Pall, Cojocar, 
popa  Vîlcul și doi săceleni care nu voiseră să 
se despartă de cneazul lor. Trecură în curmeziș pă- 
mînturile voievodului Csaky şi nu întîmpinară îm- 
potrivire decît la un singur „castel“. Acolo văzură 
de departe cum slujitorii „castelului“ se rînduiesc 
să păzească intrările, ameninţind cu armele şi în- 
cercîndu-și arcele. O săgeată bine ţintită de Gorun 
trînti jos un slujbaș mai mare, un fel de intendent 
care poruncea acolo, din mijlocul ogrăzii. O clipi 
paznicii rămaseră aiuriţi, apoi se lipiră de porţi și 
traseră și ei cu arcul. Acuma însă, lui Gorun i se 
alăturară Onuţ, şi Cojocar, și Pall, și cei doi săceleni, 
şi nici una din săgețile lor nu dădu greș. Apărătorii 
trebuiră să părăsească porţile și să se adăpostească 
în ogradă, pe după colţuri, pe după stoguri. Dar 
acolo îi găsiră haidăii şi argaţii ogrăzii, repeziți cu 
furcile și topoarele. Ceata cnezilor rămase o vreme 
să vadă răfuiala dintre argaţi şi slujbașii care-i 
asupriseră. Apoi porţile se deschiseră dintr-o dată 
şi enezii' fură primiţi cu bucurie. 


A i e. 


Întreaga aşezare luă foc. Care | ungi, încărcate 
înalt, se alăturară carelor care-l urmau pe Mihail 
şi ai săi şi în spînzurătorile rînduite între stilpii 
porților prinseră a se legăna credincioşii stăpînului... 

Iar de aci înainte Mihail și ai săi își însemnară 
drumul cu flacări care se înălţară pînă la cer din 
castelele, conacele, grajdurile și saraiurile aprinse — 
şi cu spînzurători rînduite în golul porţilor rămase 
în picioare între ruine. Bucuroşi că scapă de sub 
strînsoarea stăpînilor, haidăii, porcarii, oierii şi 
grăidarii se supuseră acelei cete de călăreţi şi por- 
niră şi ei în urma lor, mînîndu-și turmele, herghe- 
liile, şi ciurdele, şi boii înjugaţi la corciile lungi 
umplute cu grîie, mereu înainte, către munți. Pără- 
siră Someșul la Beclean, coborîră către Bistriţa și 
se înfundară în munte urcînd pe valea Ilvei. Stră- 
bătură trecătorile Bistriţei şi Stînişoarei, trecură 
hotarul şi coborîră în tîrg la Baia. Acuma erau în 
Moldova, departe de freamătul și pojarul răscoalei. 

Vîndură în tîrg la Baia animalele şi grîiele, slo- 
bozind pe haidăi, oieri și argați să se ducă și ei la 
Apatiu, după voinţa lor, păstrară două corcii cu 
grîie, caii de călărie, două vaci cu lapte și patru 
porci și porniră în jos, pe sub munte, coborînd 
“mereu către Tirgul Trotușului unde îi aşteptau 
fetele și baba Ana. 

Tot drumul acela de sub munte, de la Baia în 
jos, se arăta aproape pustiu. Din loc în loc 
așezări arse, părăsite, rare arătau că toată această 
parte a Moldovei supusă năvălirilor cetelor de 
răufăcători şi  răfuielilor dintre oştirile acelor 
locuri de margine erau locuite tare puţin și oamenii 
Moldovei aveau dreptate. Era doar o vreme în care 
puterea Moldovei de către apus se sprijinea mai cun 


seamă pe opreliștea pe care cursul Siretului o înfă- 
ţișa în toate anotimpurile. Mai la apus de această 
opreliște, și pînă în munte, locurile erau aproape 
tăcute și aproape pustii. Și prin aceste locuri pri- 
begii ajunseră la Tirgul Trotușului unde-i așteptau 
fetele și baba Ana. 

De cînd trecuseră hotarul, cneazul Săcelean și 
cneazul Costa se arătau și mai posomoriţi și mai 
tăcuţi. Treceau zile întregi fără să aducă nici o 
schimbare în purtarea lor. Ei își ocoleau privirile 
şi nu-și descrețeau frunţile. Gorun îi privea cu ne- 
liniște și Onuţ cu spaimă. Pall nu-și mai găsea 
astîmpărul. 

— Eu m-aş duce după veşti! îndrăznise el în 
cîteva rînduri, dar cei doi cnezi ridicaseră din 
umeri fără să-și dea învoirea. 

— Îi roade pribegia ! şoptea Gorun. 

Și se posomoriseră și ei, cufundindu-se în tăcere 
și în gînduri amare. 

La Tirgul Trotușului se părea că Uca şi Mara 
au să aducă măcar un zîmbet mai statornic în viaţa 
pribegilor, dar şi zimbetul lor se stinse repede şi 
tăcerea și mihnirea căzu din nou peste toţi, ca 
un hobot. 

Gorun, Pall, Cojocar şi cei doi săceleni trebă- 
luiră în jurul casei ca să-și alunge gîndurile. Tăiară 
porcii și-i puseră la sare și la fum, făcură gropi, 
le arseră și adăpostiră griîiele aduse, găsiră o moară 
în josul apei şi măcinară, tăiară copaci în pădure 
și pregătiră lemne pentru iarnă, înălțară adăposturi 
pentru boi și cai și făcură rost de nutreţ, să fie pînă 
la primăvară. Iar printre picături, vînau. În munte 
coborîse iarna de mult și animalele pădurii coborau 
la vale după hrană. Oamenii le găsiră cărările și 


stătură la pîndă. Onuţ avea acum două ucenice, Le 
învăța cu răbdare și sîrguinţă și fetele prindeau 
“meșteșugul. Cei dintîi iepuri fură aduși de fete în 
spate şi baba Ana socoti să facă din această în- 
tîmplare o sărbătoare. Dar fu o sărbătoare tăcută, 
tristă şi întunecată. Pribegii arătau indiferenți, muti. 
Cînd nu mai putură îndura apăsarea tăcerilor, fe- 
tele și Onuţ ieșiră să răsufle şi să zburde în zăpadă. 
Dar şi glasurile lor căpătaseră o teamă, o însfioșare, 
pe care nu o cunoscuseră mai înainte. Coborîră și 
pribegii la rîu şi stăteau acuma pe mal, privind 
goana undelor repezi și lăsîndu-se învăluiți, cople- 
șiți, năuciţi de vuietul uriaș al apei care se prăvă- 
lea peste bolovani, izbindu-i, tîrîndu-i, părăsindu-i, 
cărînd alții din munte, împiedecîndu-se în ei, sărin- 
du-i, prăbuşindu-se în gropi de spumă și urcînd din 
nou împotriva altora într-o goană fără sfîrșit... Acolo 
lîngă apă trebuia să vorbeşti tare ca să te faci 
auzit. 

— Vă gîndiţi la Strei? întrebă într-o zi popa 
Vilcul. 

Ei înclinară din cap, tăcuți. Desigur Streiul era 
mai mare şi mai cuminte decît Trotușul, dar ei se 
gindeau în adevăr la Strei ! 

— Cine știe cînd îl vom mai vedea ! vorbi înce- 
tișor popa, și glasul lui arăta mîhnit și fără nă- 
dejde. 

— Ei, dacă ar fi fost conducătorii oameni de în- 
țelegere !... răspunse într-o doară Mihail. 

Neîncrezător, preotul Vîlcu clătină din cap. 

— Eu nu știu dacă tu ai avut toată dreptatea! 
spuse el domol. Să zicem că te-ar fi ascultat și 
iobăgimea ar fi lovit din nou, ar fi biruit și ar fi 


nimicit toată nobilimea transilvană. Întocmai aşa 
cum spuneai tu. Dar ceilalți nobili ? 

— Care ceilalți ? 

— Cei pe care i-ai întilnit la Pojony, cei din 
jurul împăratului, de la Praga, ar fi tăcut? Ar fi 
îngăduit una ca asta? Dar împăratul ar fi îngă- 
duit? N-ar fi trimis oștile lui ?... Poate că nici 
pentru tine nu s-au copt 'încă strugurii, Mihaile! 
Ca să răstorni orînduirea trebuie să răstorni lumea ! 
Sau măcar împărăţia, nu numai Transilvania, Mi- 
haile ! Ştim noi ce-o mai fi acum acolo ? 

— Eu m-aş duce după veşti! stărui iar Pall. 

Cnezii Mihail și Costa se priviră. Apoi îngăduiră 
amindoi într-un glas : 

— Du-te. 

Pall urcă spre Ghimeș, călare. De la 
un cot privi îndărăt. Alăturaţi în cărare, cu cape- 
tele ridicate în vînt, pribegii îl priveau depărtîn- 
du-se... 

Pe urmă iama se statornici şi mai puternice. 
Valea largă a 'Trotuşului se umplu de zăpadă, pă- 
durile se albiră căpătind pe ici, pe colo largi pete 
negre şi zilele scurte, pline de ceaţă ca un fum, 
trecură una după alta. De multe ori zăpada arăta pe 
coastă urme de animale. Dar fetele, Onuţ și Gorun 
vîinară acum numai de pe prispă, de frica lupilor 
care coborau din pădure în haite și uneori urlau 
noaptea în jurul casei, chemaţi de mirosul anima- 
lelor domestice, bine închise în adăposturi. Fetele 


trăgeau acuma bine cu arcul. Din pieile porcilor 
tăiaţi, Gorun le croise opinci și ele aflară singure şi 
cu mare mirare că această încălțare lunecă pe gheaţă 
mai uşor şi mai repede decit oricare alta, mai cu 
seamă cînd ştii să-ți ţii cumpăna cu braţele întinse 
în lături ! „În pribegie, ca și în oricare altă împre- 
jurare, tinereţea știe să rămînă tinereţe !* gîndiră 
cu mîhnire „bătriînii“. În faţa lor însă, tinereţea își 
frîngea risul și își domolea glasul. Mai cu seamă în 
fața cneazului Mihail, care arăta din ce în ce mai 
întunecat. Onuţ îl auzea noaptea răsucindu-se pe 
laviţă și oftînd. De cînd cu vorba lui popa Vilcul 
la malul Trotușului, pe cneazul Mihail îl chinuiau 
îndoielile. „Nu cumva am greșit eu?“ se întreba 
el mereu și gîndurile îl duceau înapoi, la Apatiu, 
unde poate va fi fost nevoie de sfaturile lui: alte 
sfaturi, mai cuminţi, mai bine cumpănite... Și iar 
ofta cneazul Săcelean și iar se răsucea în aşternutul 
lui aspru... 

Părăseau masa pe rînd, din ceas în ceas, să iasă 
afară în iarnă și în vînt şi să cerceteze zările: Nu 
se vede Pall ? 

Nu se vedea Pall și îl așteptară încă multe zile 
şi săptămîni, zădarnic. 

— Numai de n-ar fi pățit ceva! se îngrijorau 
pribegii cu păreri de rău că i-au dat învoirea să 
plece. r 

Pall însă nu pățise nimic. Se ivi într-o zi la 
cotul pădurii, venind în buiestrul calului, cu sulița 
pe umăr. Iar cînd se apropie de casă chiui atîta de 
năprasnic, cu glasul lui gros de uriaş fantastic, încît 
baba .Ana scăpă jos oala cu fiertură și toți ai casei 
se năpustiră afară, îmbulzindu-se. Îl ajutară să co- 
boare de pe- cal, îl împinseră în casă, îl ajutară 


să se descătărămeze, să se scuture de promoroacă, îl 
traseră de umeri în jos să se așeze pe un scăunel 
cu trei picioare în fața vetrei în care ardea un 
buștean întreg. 

— Spune! 

Uluit, fericit că se află atita de băgat în seamă 
şi de înconjurat, Pall le zimbi bucuros trăgîndu-și 
țurţurii de gheaţă din mustăți. 

— Am venit! răspunse el nerăbdării generale și 
tăcu. 

Ceilalţi îl priveau cu neliniște şi cu sufletul la 
gură. El îşi ștergea promoroaca din gene și din 
spriîncene, își muta privirile de la unul la altul, 
încet, cu băgare de seamă, cercetător, şi cînd dădu 
cu ele de cneazul Mihail, în ochii lui cenușii se 
iscă o lumină jucăușă ca un zîmbet. 

;— Acu au priceput, cneaz Mihaile! se bucură 
el și glasul lui gros tremură în încăpere. Au pri- 
ceput întocmai aşa cum le-ai spus domnia ta! Abia 
acu! 

Cneazul Săcelean se mișcă nerăbdător pe scaun 
şi parcă stingherit fulgeră. cu ochii pe popa Vîlcul. 
Nu mai era sigur dacă așa cum spusese el era bine 
sau nu ! Îndemnă: 

— Spune, Pall! 

— Spun! răsuflă adînc Pall. Eu întîi m-am 
gîndit să mă duc pe acasă, să văd ce-i ! 

Tăcu o clipă şovăind şi Mara suspină încet, abia 
îndrăznind. Uca o cuprinse cu braţul și se strînse 
lîngă ea. 

— „Și am coborit prin secuime, drept în Țara 
Birsei. Erau acolo locuri liniștite, pline de omăt şi 
de tăcere. Acolo te gîndeai la răscoală ca la altă lume, 
numai ca în vis ! Abia cînd am ieșit din Ţara Birsei 


şi am început a urca în Făgărași, am prins a cu- 
noaște urmele răscoalei. De atunci au ars pe locurile 
acelea alte focuri, s-au adunat alţi iobagi, și au 
plecat şi ei către miazănoapte, așa cum plecarăm 
noi la vremea noastră... dar fiecare lucru la vre- 
mea lui-!... 

Acasă, pustiu, cneaz Mihaile! Pall își scăzu 
vorba spre șoaptă. Au ars acasă şi grajdul, și 
saivanul, şi perdeaua oilor... tot! Am găsit numai 
dărîmăturile și stîlpii porţii aplecați, pe jumătate 
îngropaţi în zăpadă... Atîta ! 

Mara scăpă un început de plins repede înăbușit. 
Uca o strînse mai tare cu braţul. Mihail, Onuţ și 
ceilalți tăceau uitîndu-se în pămînt, cu dinţii strînși. 

— În sat, urmă Pall, nimic. Bordeiele astupate, 
oamenii nicăiri... Am trecut Streiul la Băniciori. Casa 
domnului părinte, arsă... La Rîușor și la Săcel tot 
aşa... Prăpăd ! 

Acu fu rîndul Marei să strîngă cu braţul pe Uca 
grămădită cu capul în poala babei Ana. 

— Trăsni-i-ar Dumnezeu şi n-ar mai ajunge! 
blestemă baba Ana de lîngă vatră. 

— Am oftat și am coborit la Mureș, urmă Pall, 
şi am luat-o în sus... Și atunci am înţeles de ce s-au 
răzbunat nobilii atîta de cumplit. Ce-a mai rămas 
din castele şi din conace abia se mai vedea înne- 
grind din omăt. Scrum, și cenușă, și dărîmături !... 
Numai chindiile stăteau în picioare și sub ele, în 
golul porţilor năruite, spînzurau ciolane și bucăţi 
de straie putrede... lar în sate, sărăcie cumplită... 
Și numai femei și prunci! Oamenii nu s-au întors 
acasă încă ! Să vedeţi numai! 

Simţind că Pall abia acum intră în firul po- 
vestirii așteptată de ei, cneazul Mihail se aşeză mai 


temeinic în scaun, cneazul Costa nu-și putu stăpîni 
un „Ei !' nerăbdător, iar cneazul Stanciul mîrîi ceva 
nedeslușit și își drese glasul. Baba Ana se plecă și 
mai aruncă un lemn în foc, în vreme ce tineretul 
tăcea încordat, numai ochi și urechi. 

— Să vedeți numai! urmă Pall, foindu-se pe 
scăunelul lui. Atunci cînd am plecat noi de la 
Apatiu... 

— Așa! șopti Mihail, gituit. 

— „ei au urmat a sta de vorbă şi a întocmi 
invoiala. Și au întocmit-o cum era mai rău ! Acuma 
n-a mai fost vorba nici de nonă, nici despre vechile 
libertăţi, nici tu adunare care să judece o dată pe 
an, sus, pe Bobiîlna, călcarea învoielii, nici tu șterge- 
rea dijmei din grîne și animale, nici tu dreptul să-ți 
laşi — după moarte —avuţia cui vrei tu, nici ocrotirea 
iobagului de jaful oștirii nobililor, sau a craiului, 
iar renta în bani sporită la o sută de dinari pentru 
un plug cu opt boi... 

Cneazul Mihail gemu înfricoșat, iar pumnul nã- 
prasnic al cneazului Costa se înălță şi i se abătu pe 
genunchi cu sunet înăbușit, în vreme ce Gorun se 
apucă de plete cu amindouă mîinile. 

— Şi au iscălit ai noștri așa ceva? strigă Mihail 
înecîndu-se. 

— Au iscălit! îşi înclină fruntea Pall cu jale 
şi cutremur. Au iscălit Anton cel Mare din Buda, 
Toma cel Mare din Sic, Mihail Romînul din Vireag 
şi Mihail din Ceh. Ba au mai fost de faţă, în cortul 
lui Anton, Benedict Gazda din Diod, Pavel cel Mare 
din Voievodeni, Valentin potcovarul din Ujfalău, 
şi Ilie cel Mare din Almaș, care a fost la noi, la 
Săcel, şi încă alţii... Au iscălit, s-au dus din nou la 
Cluj-Mănăștur şi de acolo, la Praga, la împărat!... 


Să iscălească și împăratul! Așa era învoiala! Iar 
răsculații au prins a aştepta !... Numai că conducăto- 
rilor le rămăsese un cui în inimă! Cuiul pe care 
l-ai înfipt domnia ta, cneaz Mihaile ! „Nobilii umblă 
numai să cîştige timp, să treacă vremea și ei să se 
întărească ! Și din pricina cuiului aceluia care-i 
stingherea, au hotărît să nu se mai împrăștie. Și 
nu s-au mai împrăștiat! lar la Praga, trimişii au 
găsit pe împărat bolnav tare — că a şi murit în de- 
chembrie... 

— Slavă Domnului ! se sculă Mihail in picioare, 
făcîndu-şi cruce. 

— Şi cum zic, împăratul, cum era și bolnav, n-a 
vrut, ori n-a mai putut — dracu-l știe — să iscă- 
lească învoirea care, fără pecetea lui, era ca şi cum 
n-ar fi fost!... Așa că... în noiembrie, răscoala 
a pornit din nou, mai tare, mai aprinsă... lar au 
început a umbla prin ţară călăreţi cu săbii însîn- 
gerate, de la bordei la bordei, iar s-au aprins focuri 
pe culmi, iar au alergat iobagi, alți iobagi, mereu, 
mereu, alți meșteșugari, și toată sărăcimea orașelor ! 
Acuma focul a cuprins toată ţara şi nu știu să fi 
rămas castel ori conac nedărîmat, nears ! Au fost 
şi tîrguri arse! Cele care se lăsau greu, cele care 
închideau porțile să nu intre țărănimea care căuta 
adăpost pentru iarnă. Anton cel Mare, căci el ajun- 
sese acuma în fruntea iobăgimii, se arăta fără milă. 
Și oamenii îl ascultau şi se supuneau lui... „No, 
c-apoi a avut drept cneazul Mihail al nosť’, sărăcu- 
țul ! striga el. Ce fel de învoială între iobag și stă- 
pîn ? lobagul să nu mai fie iobag ! Asta-i învoiala !“ 

Mihail sări în sus peste măsură de tulburat. 

— Auzi tu, părinte? Auzi? Au început să se 
coacă strugurii ! 


Popa Vileul făcu din mînă un semn de liniștire 
şi Pall urmă: 

— ... Și cînd au auzit aşa, țăranii n-au mai putut 
fi potoliți. Asta era în fundul cugetului tuturora, 
numai că ei nu știau cum s-o spună, cum s-o strige 
pe înţelesul tuturora ! Cum s-o dezgroape din fun- 
dul înțelegerii lor... Ş-atunci n-au mai așteptat! 
S-au împărţit în două, o parte a coborit către Aiud 
şi l-au cuprins, iar alta s-a dus către Cluj... Vezi 
că venea iarna și iarna se arăta grea... Atunci am 
ajuns şi eu acolo !... 

Neliniștiţi, ascultătorii se mișşcară și scaunele 
scîrțiiră. De afară huruitul Trotușului se auzea po- 
tolit, stins. Un vreasc pocni în jeratec şi un mă- 
nunchi de scîntei izbucni şi se stinse în vatră. 

— Nu numai eu! urmă Pall. Veneau ţărani din 
toate părţile. Nu veneau, curgeau ! Din toate părțile 
curgeau ! Erau negre dealurile, și văile, și drumurile, 
şi viile, cîmpurile... Şi-au dat întîi peste Cetatea 
Fetii. O cetate adevărată, nu departe de oraș, cu 
întărituri, cu parcane, cu turnuri... Și într-o jumă- 
tate de zi praf au făcut-o! M-am bucurat și-am 
rîs. Cetatea era a episcopului Lepeş, făcută pentru 
vremuri grele ! „Acela-i tilharul cel de popă de la 
Alba ! am vorbit eu către oameni. Păcat că n-a fost 
şi el în cetate! Aș fi vrut să-l judec eu şi să-l pe- 
depsesc cu mîna mea !“ 

Pall își desfăcu palmele uriaşe și le întinse v 
clipă către foc. Urmă: 

— În oraș, între ziduri, începuseră să bată clopo- 
tele a primejdie. La Arhanghelul Mihail boncăluia 
speriat clopotul cel mare. Celelalte chemau înspăi- 
miîntate şi tot orașul vuia de glasurile oamenilor, 
ale sărăcimii care se răsculase ştiind pe iobagi la 


porţi. S-au început a izbi toți odată în porţi, și cei 
dinăuntru şi noi dinafară, am dat peste cap pe stră- 
jări, am sfărîmat zăvoarele, și vîrtejurile, şi lanțu- 
rile, ne-am unit cu cei dinăuntru şi am pornit cu 
ei din uliţă în uliţă, din casă în casă. Nobilii și 
bogătanii se ascunseseră prin poduri, prin pivnițe, 
prin dulapuri, prin lăzi, prin hornuri 1... Au fost 
trași de pe unde au fost găsiţi, au fost judecaţi pe 
loc, scuipaţi și aruncaţi pe fereastră afară în uliţă, 
unde-i aștepta mulţimea sărăcimii să le plătească ! 
Nobilimea înarmată, bogătanii şi oștenii lor care se 
împotriveau cu arma în mînă se uniseră la început, 
să se apere, adică! Şi în adevăr, o vreme s-au 
apărat cu toată spaima şi deznădejdea. Dar cine 
putea sta în faţa răsculaților ? lar cînd sărăcimea 
şi iobăgimea au dărîmat porţile temniţei de sub 
turn şi au slobozit pe cei închişi acolo pentru da- 
torii și dăjdii neplătite, mînia și răsplata sărăcimii 
pentru suferinţele îndurate n-au mai cunoscut mar- 
gini ! Nici unul din cei vinovaţi n-a scăpat! În 
patru zile Clujul a fost curăţat de nobili și bogătani, 
şi juzi, şi asupritori, şi în locul vechii cîrmuiri s-a 
alcătuit cîrmuirea „săracilor pentru săraci !“ 

— Ai auzit? privi Mihail pe popa Vîlcul. 

— ... Iar vechea  cîrmuire, urmă Pall în vreme 
ce părintele înălța din umeri stingherit, vechea 
cîrmuire, cu mîinile legate la spate, a coborit trep- 
tele sfatului orășenesc și s-a mutat în temniţa de 
sub turn care rămăsese pustie !... 

— Aşa! nu se putu să nu strige mulţumit cnea- 
zul Costa. 

— Dar cum altfel ? se încruntă Pall. Acolo! Să 
aştepte pînă or da seamă norodului de faptele lor! 

— Așa ! strigă și Mihail, frecîndu-şi mîinile. 


— Ei, acu venea altfel! urmă Pall. Oamenii 
şi-au ales dintre ei alt jude şi alți juraţi și au pornit 
a se duce la sfat să se jăluie de vechile strîmbă- 
tăți. Găseau acolo, vra să zică, pe unul de-ai lor 
şi-i spuneau toată patarania. Acela asculta cuminte 
şi își lua beţișorul 'din colț: „Hai să vedem la fața 
locului !* Şi se duceau la faţa locului. Întreba pe 
un vecin: „Cum a fost?“ și spunea vecinul cum a 
fost. Întreba pe altul. Spunea şi acela şi aşa se 
statornicea dreptul omului și se judeca pe loc după 
dreptate : „Așa să fie !“ Şi așa'rămînea !... 

— Auzi, tu, părinte ? Auzi ? Va să zică se poate! 
strigă iar cneazul Mihail peste măsură de tulburat. 
Pe cine au ales oamenii jude? 

— Pe Iacob, magistrul. Tatăl lui. Ion care a fost 
la noi la Bobilna. 

— Aha ! Şi mai mare peste iobagi ? 

— Mai mare peste iobagi a rămas Anton cel Mare 
din Buda. Ascultau oamenii de el ca de craiul însuşi ! 
Și numai ce aude Anton al nost că la Mănăștur, 
la benedictini, se fierbea piatră scumpă ! Călugării 
cu nobilii ascunși acolo! Închiseseră porţile și ei 
înăuntru benchetuiau, că doar era Crăciunul, și pu- 
neau la cale împotriva răscoalei. A luat Anton o 
ceată de voinici şi s-a dus acolo. Acolo, poarta în- 
cuiată ! Cînd au început a bocăni cu topoarele s-o 
dărîme, zidul de împrejmuire s-a făcut negru de 
nobili înarmaţi. leșşiseră de la banchet. Fi, atita 
le-a trebuit lui Anton și alor lui! Au sărit pe cai, 
în picioare, și de pe cai au sărit pe zid. Într-un ceas 
apărătorii zăceau înjunghiaţi şi azvîrliți unul peste 
altul ca nişte saci! Rămiîneau călugării care se 
ascunseseră în chiliile lor. „Să vie preasfinția sa !“ 
Pall îşi umfla glasul și își strîngea pumnii : „Să vie 


greasfinţia sa !* „Prea sfinţia sa nu-i în mănăstire !* 
„Unde-i ?“ „La moşie, poate la Baciu, poate la Nā- 
dăşel !* „Să se ducă o roată de călăreţi la Baciu 
şi alta la Nădășel şi să mi-l aducă aici mort, copt? 
Să răspundă preasfinția sa ce căutau în mănăstire 
atiția nobili dușmani ai cîrmuirii celei noi ?* Au. 
plecat cele două cete în goană. „Bun. Cine-i mai 
mare aici cînd pleacă prea sfinția sa?“ „Părintele 
econom ! „Să vie părintele econom !“ Da? mănăsti- 
rea pustie ! Călugării ascunși în chilii se uitau ca 
dihorii prin crăpături. Și se întoarce cel care se 
dusese după econom. „Părintele econom nu vrea să 
vie !* „Ce?“ a răcnit odată Anton al nosť. „Adu- 
ceţi-l !* Şi l-au adus. Zice Anton: „Mincare și 
băutură pentru toți oamenii mei !“ Zice călugărul : 
„Nu are mănăstirea atîta merinde cîtă le trebuie 
oamenilor domniei tale!“ „Dar pentru nobili a 
avut ?“ „Aceea, zice, e altăceva. Şi pe urmă nobilii 
sînt nobili şi plătesc “ Așa de repede a ridicat 
Anton mîna și l-a pălit, încît nici n-am avut vreme 
să băgăm de seamă ! Numai l-am văzut pe econom 
zvîrcolindu-se pe jos şi dindu-şi sufletul. Şi s-a 
miîniat Anton : „Să iasă guzganii de pe unde s-au 
ascuns și pîndesc !“ Cîteva topoare, cîteva uşi sparte, 
şi a început a curge călugărimea ! Adevărat guzgani ! 
Se plecau pînă la pămînt, se sclifoseau şi îndată 
au scos ca din pămînt butoaiele cu vin şi merindea 
de la cămări. Numai bucătarul, tot călugăr, s-a 
împotrivit să frigă .berbeci pentru țărani. Stătea 
în ușa bucătăriei, sătul, şi burtos, și băut cum era. 
L-au pălit voinicii, l-au dat peste cap şi umblau 
să-l bage în cuptor să-l coacă, numai că au băgai 
de seamă că nu mai au, pe cine. Crăpase! S-au 
întors roatele de călăreţi de la Baciu și de la Nă- 


dășel. Nu găsiseră pe abate. Preasfinția sa simţise 
din timp ce-l aștepta! A dat Anton mănăstirea în 
pradă, a pus mâna pe diacul care începuse a blestema, 
l-a legat şi l-a luat cu el, ca să-l dea pe mîna 
norodului să-l judece ! Şi s-a întors la Cluj. Nu era 
vreme de făcut sărbători şi de benchetuit. Veniseră 
iscoade din toate părţile și aduseseră veşti rele. 
Toată puterea nobilimii înainta spre Cluj. Venise 
în ajutorul ei oaste crăiască trimisă de împăratul 
cel nou ! No, că doar împăratul nu era să ţie cu 
iobagii ! Tot cu nobilii lui! 

— Auzi, Mihaile ? tresări popa Vilcul. Și chipul 
cneazului Mihail se crispă ca de o durere ascuţită. 

— Să nu credeţi că au năvălit îndată! vorbi 
înainte Pall și obrazul lui se întunecă. Nuu ! Ne-au 
înconjurat pe departe și au stat pe loc! Aşteptau! 
Știau cîtă merinde avem şi cît mai putem ţine! 
Au fost pe la porți unele hărţuieli, dar ai noștri se 
ţineau bine. Şi de la Aiud ne-au venit veşti rele. 
Pierduseră iobagii Aiudul și avuseseră moarte 
multă ! Ajutor n-a fost chip să le trimitem. Pe 
unde, dacă eram înconjurați? Aşa s-a făcut că, 
îndată după Anul ncu, nobilii, întăriți şi cu oastea 
care biruise la Aiud, au strîns cercul şi s-au îm- 
pins pînă sub zidurile Clujului. Acu nu mai era 
chip să ieşi din oraș să aduci ceva de mîncare! 
Începuseră să ne strălucească ochii de foame! Au 
încercat nobilii să dărîme porțile, ori să sară peste 
ziduri, degeaba. Străjării își strîngeau brîul peste 
burţile goale și nu închideau ochii nici zi, nici 
noapte ! Porţile au fost întărite, zidurile întregite 
şi cetatea avea bombarde. Ţăranii au învățat a le 
folosi. Rodeau un bob de mazere crudă găsit pe 
fundul traistei și împroșcau cu foc şi pară de jur 


împrejur... Numai că vedeți... foamea e mai. tare 
decît toate! Începuse alergătura după o mînă de 
boabe, ori de mei, ori de bob... alte bunătăți nu 
îndrăznea nimeni nici să viseze! Dar nu găseau 
nicăiri nici boabe ! Stăteai la poartă de strajă, şi-ţi 
sugeai capătul baltagului... de foame! Cît puteai: 
dura așa ? Pe uliți oamenii te pîndeau ca lupii, cu 
ochii sticliți : nu ascunzi cumva ceva de mîncare? 
Și totuşi mai luptam! Și pînă cînd în ajutorul 
nobililor n-au venit alţii, nu ne-au putut face ni- 
mic ! Atunci însă... cam la două săptămîni după 
Anul nou n-am mai putut!... Slăbisem. Nu mai 
vedeăm înaintea ochilor de foame ! Atunci au nă- 
vălit... parcă știau, și ne-au răzbit !... Ne-au înfrînt!. 
Cneazul Costa se lovi cu amândouă palmele peste 
obraz. Mihail gemu de durere. Popa Vilcul își făcu 
cruce şi se îngălbeni, iar Gorun strînse în pumn 
un capăt de vreasc și-l făcu zob. Nimeni însă nu 
scoase un cuvînt, ori un gemăt. Vuietul Trotușului 
crescu dintr-o dată și păru că umple casa. Numai 
baba Ana îndrăzni : 
— Nu i-ar mai răbda pămîntul ! 
Pe urmă Pall vorbi cu glasul scăzut, înfiorat, 
ca tremurul unei strune groase, groase, glasul pe 
care nu-l mai avea nimeni : i 
— A fost moarte... fără număr ! Oamenii nici nu. 
se mai puteau apăra. Pe Anton al nost l-au ucis 
lingă mănăstire la Cluj-Mănăștur! L-au tăiat în 
bucăți ca pe vite !... Pe ceilalți nouă conducători 
i-au prins, i-au legat, i-au dus la Turda, i-au ucis 
acolo în piață și stîrvurile lor le-au spînzurat pe 
marginea drumului, să le vadă toată lumea !... Eu 
am scăpat! Am dezbrăcat un nobil ucis, i-am luat 
armura şi calul şi mai cu seamă tășulca cu merinde ! 


Am mincat... și am scăpat! lobagii s-au împrăștiat 
care încotro. Puterea noastră s-a isprăvit, cneaz 
Mihaile !... Eu am luat-o către răsărit, am urcat 
către izvoarele Mureșului și am coborit încoace... 
Da-n drum am văzut fapte foarte însemnate! Pe 
multe pămiînturi ţăranii s-au înstăpînit singuri ! Cu 
putere de la dînşii !... I-am găsit măsurînd eu pasul 
prin zăpada pînă la genunchi și crestînd răboaje. 
„Ce faceţi, oameni buni?“ ,„„Hotărnicim! mi-au 
spus ei, ca să nu ne sfădim la primăvară !* „Bine, 
zic, dar stăpînii ?“ „Stăpînii, zic ei, i-am spînzurat 
astă-toamnă !“ „Și dacă or veni alţii ?“ „I-om spîn- 
zura şi pe aceia !“... Și în vremea asta cete de 
iobagi înarmaţi păzeau pe dealuri, făcînd de strajă 
în jurul castelelor arse şi pîndind de pe măguri 
sosirea foştilor stăpîni. Erau cete fără mare putere, 
cu oameni puțini! „Tot e bine, mi-am făcut eu 
socoteala, și e lucru cuminte. Să deschidă ochii și 
să ştie oamenii cînd şi cum să lovească iarăși !* 
Numai... o ceată de străjări aici... alta tocmai la trei 
ceasuri de drum... Hm! Dar dacă stăpiînii vin în 
putere, şi-i iau pe rînd nimicindu-i ceată după 
ceată ? „Acu să fie careva să-i sfătuiască, să-i 
adune, să facă din ei o putere adevărată !“ mi-am 
făcut eu socoteală. Altfel... 

'Pall făcu din mînă semn că altfel nu mai are 
nici o nădejde și întoarse privirile spre jeratic. 
Cneazul Mihail şi cneazul Costa se sculaseră în 
“picioare și se priveau în ochi peste capul lui Pall 
care rămăsese pe scăunașul lui. Cneazul Stanciul 
îi privea cu răsuflarea tăiată, iar Gorun, stăpînin- 
du-și cu greu îndemnul și încurajarea, gata să iz- 
bucnească. Lîngă el, Mara îl ghionti pe Onuţ din 
stînga în vreme ce Uca îl ghionti din dreapta. 


Numai popa Vilcul rămăsese cu ochii largi și cu 
gura puţin deschisă, privindu-i înspăimîntat. 

— Tu, dacă vrei, poţi să rămii la adăpost ! spuse 
cneazul Mihail către cneazul Costa. Glasul lui, deși 
jos şi stăpînit, arăta mușcător și gata de harţă. 

— Să-ţi ţin ţie de urit ? se repezi cneazul Costa, 

— Mie nu, că eu mă duc! răspunse Mihail dîrz 
şi ochii lui Gorun străluciră. Poate lui Stanciul. 

Cneazul Stanciul se ridică mînios. 

— Cum vă trece prin minte? Poate vreţi să 
vorbiţi de domnul părinte ! 

Popa Vilcul își drese glasul cu putere și schiță 
o cruce repede cu un singur deget. 

` — Asta pentru că nu sînt în stare să mînuiese 
o sabie ori un topor? întrebă el, îndirjit cum încă 
nu-l văzuseră pribegii. Adevărat, nu sînt în stare! 
Dar ştiu să minuiesc o vorbă şi un sfat! Şi de aceea 
eu socot că locul meu e acolo unde ţara noastră, 
desculță și dezbrăcată, moare flămînzită de o bandă 
de tilhari și luptă cu sîngele și cu viaţa ei pentru 
dreptate ! Şi-i pling muierile și pruncii de foame 
și de asuprire și acuma e gata să îngenunche sub 
bici şi sub nemilă din pricina voastră care aţi Sọ- 
cotit că sabia ajunge să-i mîntuie ! lată că n-a ajuns 
numai sabia, Mihaile, și tu, Costa, și tu, Stanciul! 
A mai trebuit și cuvîntul și luminarea înţelegerii 
lor la care voi nu v-aţi gindit! Şi în treaba asta 
cuvîntul meu poate fi tot de atîta folos cît şi sabia 
voastră. Eu pornesc să li-l duc! 

Glasul preotului se făcuse aspru şi hotărît şi 
braţul lui slăbănog ameninţa în aer pe cei trei 
birfitori care-şi plecară capetele rușinați. 

— Aici... eu socot să rîmiîie doar copiii ! 


„Copiii“, sări Onuţ, sînt acuma aproape ea- 
meni mari. Să ne iertaţi, dar noi socotim că şi ei 
pot fi de folos acolo !... 

Cneazul Mihail îl cuprinse de umeri și-l trase 
către sine. 

Acu din colțul vetrei se ridică statura groasă 
şi îmbodolită a babei Ana. 

= Oare nu v-a fi ruşine să mă lăsaţi aici? în- 
trebă ea cu glasul ei aproape bărbătesc. Văd că de 
mine nu vorbește nimeni ! 

— Dacă vrei să mergi, te luăm! rîse cneazul 
Costa înviorat, şi înveselit dintr-o dată. lar Uca se 
lipi de ea îmbrăţișind-o : 

— Cum să mă duc eu fără tine, babă Ana? 

Îmbrobodind culmile, un nor alb de 
"omăt plutea deasupra pădurilor. Pe malul Trotușu- 
lui, spre Ghimeș, pribegii înşiraţi unul după altul 
urcau în pasul cailor. 

"Vuietul apei umplea valea, stăpînea văzduhul, 
înfiora crengile codrilor nesfîrșiţi de pe cele două 
maluri. Ni 

Incet, încet, călăreții ajunseră pe culme și intrară 
în norul alb care-i acoperi, ascunzîndu-i unul cîte 
unul. În urma lor, numai vuietul apei rămase să 
stăpînească întreg cuprinsul. 

